
P  R  E  F  A  C  E. 


In  sending  forth  this  book,  it  may  be  necessary,  in  order 
to  prevent  misapprehension,  to  offer  some  explanation  of 
the  plan  on  which  the  narrative  has  been  constructed,  of 
the  nature  and  extent  of  the  revision  to  which  it  was  sub- 
jected  while  in  course  of  construction,  and  of  the  use  for 
which  the  book  is  intended. 

The  plan  I  have  adopted  in  arranging  the  narrative  is 
founded  upon  Tischendorf  s  Synopsis  Evangelica,  whose 
chronology  I  followed  from  flrst  to  last.  But  I  found  it 
necessary  to  depart  sometimes  from  the  order  in  which 
he  arranged  in  parallel  columns  the  two  or  more  accounts 
of  the  same  incidents  recorded  by  the  Evangelists. 

The  work  might  have  been  constructed  without  much 
difficulty  by  simply  following  Tischendorf's  chronology, 
and  by  joining  together  the  fullest  accounts  of  all  the 
incidents  reeorded  in  the  four  gospels.  But  by  adopting 
such  a  plan  as  this,  many  words  and  sentences  of  the 
greatest  importance  would  necessarily  be  left  out,  and 
the  narrative  would  consequently  be  incomplete  both  in 
form  and  in  substance.    In  order,  therefore,  to  make  it 

as  complete  as  possible,  I  tried  to  include  in  it  all  the 
ideas  which  are  found  in  the  four  gospels,  without  at  the 
same  time  repeating  every  word  written  by  the  sacred 
writers.  To  use  no  words  except  the  words  of  the  sacred 
writers,  formed  an  essential  part  of  my  plan,  and  to  this 
part  of  it,  at  anyrate,  I  firmly  adhered  from  first  to  last. 
Had  I  felt  myself  at  liberty  to  depart  more  or  less  from 
it,  I  would  have  been  able  frequently  to  impart  a  smooth- 
ness  to  many  sentences  which  they  do  not  now  possess. 

Generally  two  or  more  of  the  sacred  writers  give  an 
account  of  the  same  incident.  Some  of  the  accounts  are 
fuller  than  others.  As  a  rule  I  have  based  the  narrative 
upon  the  fullest  accounts,  and  I  have  tried  to  interpolate 
such  words,  clauses,  and  sentences  as  are  peculiar  to  the 
other  accounts  where  they  seemed  to  me  to  fall  in 
naturally.  For  instance,  in  dealing  with  the  account  of 
Christ's  temptation  in  the  wilderness,  I  have  based  the 
narrative  upon  Matthew's  account  of  the  temptation, 
partly  because  I  personally  prefer  the  order  in  which  he 
relates  the  incident  to  that  of  Luke's,  and  partly  because 
the  majority  of  people  are  more  familiar  with  Matthew's 
account  than  they  are  with  Luke's.  But  there  are  state- 
ments  both  in  Mark's  and  Luke's  accounts  which  are 
very  important,  and  without  which  the  record  would  not 
be  complete.  Mark  says,  "  And  he  was  in  the  wilderness 
forty  days  tempted  of  Satan ;  and  he  was  with  the  wild 
beasts."  The  following  is  peculiar  to  Luke  : — "And 
he  did  eat  nothing  in  those  days;"  "from  hence;"  "in  a 
moment  of  time;"  "  To  thee  will  I  give  this  authority,  and 
the  glory  of  them:  for  it  has  been  delivered  unto  me:  and 
to  whomsoever  I  will  I  give  it.    If  thou  therefore  wilt 

worship  before  me,  it  shall  be  all  thine."  On  pages  34-35 
it  will  be  seen  that  these  important  touches  by  Mark  and 
Luke  have  been  included,  where  one  would  naturally 
expect  them. 

While  the  above  is  sufficient  to  explain  the  plan  on 
which  the  work  is  constructed,  it  does  not  at  all  show  the 
difficulties  which  often  met  me;  I  mean  the  difficulties 
arising  from  having  to  include  words,  phrases,  and  sen- 
tences  peculiar  to  two  or  more  accounts  of  the  same 
incidents,  and  not  to  interfere  with  the  rules  of  grammar 
and  style.  I  did  not  fully  anticipate  at  the  outset  that 
many  such  difficulties  would  meet  me,  and  though  I  did 
my  best  to  grapple  with  them,  I  found  it  scarcely  possible 
to  overcome  them  in  a  satisfactory  manner.  To  give  a 
few  instances,  I  may  mention  the  four  accounts  of  Christ 
walking  on  the  sea,  and  the  four  accounts  of  his  burial 
and  resurrection. 

To  enable  me  to  revise  the  work,  I  used  both  the 
Revised  Version  of  1881,  and  the  Revisers'  Greek 
text.  By  simply  following  the  Revised  Version  I 
found  I  would  have  excluded  a  large  number  of  words 
and  phrases,  even  some  verses,  which  seem  to  me  to  be 
of  considerable  importance.  To  enable  me  to  supply 
these  words,  phrases,  and  verses,  I  always  consulted  the 
Revisers'  Greek  text.  In  form,  the  narrative  is  partly 
founded  upon  the  Authorised  Version,  and  partly  upon 
the  Revised  Version.  It  may  be  sufficient  to  say  that  the 
changes  I  made  in  the  form  of  new  translations  of  words 
and  phrases,  though  numerous,  are  as  a  rule  so  slight  that 
many  of  them  can  scarcely  be  noticed  by  the  ordinary 
reader. 

Obsolete  words  and  phrases  have  been  left  out,  and 
more  suitable  ones  have  been  used  instead.  Fòr  instance, 
instead  of  "thàrladh,"  I  have  invariably  used  "thachair," 
and  instead  of  "air  ball,''  I  have  used  either  "ghrad,"  or 
"gun  dàil." 

In  many  cases  I  have  changed  the  collocation  of  words. 
For  instance  I  put  "dithis  bhràithrean  eile,"  instead  of 
"dithis  eile  bhràithrean." 

Instead  of  such  phrases  as,  "Air  teachd  do'n  mhad- 
uinn,"  "Air  teachd  do  'n  fheasgar,"  "Agus  ag  itheadh 
dhoibh,"  "Agus  air  glacadh  a'  chupain,"  etc.  I  have  as 
a  rule  used,  "  An  uair  a  thàinig  a'  mhaduinn,"  "An  uair  a- 
thàinig  am  feasgar,"  "Agus  am  feadh  a  bha  iad  ag 
itheadh,"  "Agus  ghlac  e  an  cupan,"  etc.  Instead  of  such 
expressions  as,  "a' searmonachadh  baistidh  an  aithreach- 
ais,"  "a  rèir  gnàtha  glanaidh  nan  Iùdhach,"  "a  rèir  gnàtha 
na  fèille,"  etc.  etc.  I  have  used  "a'  searmonachadh 
baisteadh  an  aithreachais,"  "a  rèir  gnàth  glanaidh  nan 
Iùdhach,"  "a  rèir  gnàth  na  fèille,"  etc,  etc. 

As  the  "ibh"  termination  of  the  dative  plural  is  now 
practically  set  aside  both  in  writing  and  speaking,  I  have 
not  used  it;  but  have  used  instead  the  form  of  dative 
plural  which  is  like  the  nominative  plural. 

While  generally  adhering  to  the  Rule,  Leatha?i  ri 
leathan  is  caol  ri  caol,  I  have  been  obliged  often  to 
depart  from  it  in  order  to  preserve  a  due  correspondence 
between  the  orthography  and  the  pronounciation  of  many 
words.  For  instance  I  have  used  "sgrìobhte,"  not 
"sgrìobhta,"  etc. 

Many  of  the  changes  to  which  I  have  drawn  attention 
may  possibly  be  considered  unnecessary,  but  I  am  con- 

fident  that  in  the  main  they  will  be  foimd  to  be  in 
accordance  with  the  grammatical  and  idiomatic  usage  of 
the  best  Gaelic  speakers  of  the  present  day. 

This  history  appeared  in  the  Gaelic  Supplement  to  Life 
and  Work.  I  have  the  satisfaction  bf  knowing  that  many 
of  the  readers  of  the  Gaelic  Supplement — the  class  of 
people  for  whose  use  the  history  was  compiled — found  ,it 
both  interesting  and  edifying.  I  indulge  the  hope  that  in 
book  form  it  may  be  found  to  be  much  more  so.  The 
majority  of  people  have  neither  the  time  nor  the  inclina- 
tion,  when  reading  the  gospels,  to  compare  the  accounts 
of  the  various  incidents  recorded  by  the  four  Evangelists, 
and  consequently  they  cannot  have  a  clear  idea  of  the 
history  of  the  Life  of  Christ.  To  such  people  the  book 
will  be  of  much  use,  as  it  will  enable  them  to  know  all 
the  essential  points  in  the  Life  of  Christ  without  going  to 
the  trouble  of  comparing  one  account  with  another.  In 
order,  for  instance,  to  know  all  that  is  written  about  the 
man  that  went  away  sorrowful,  because  Christ  ordered 
him  to  sell  all  that  he  had,  it  would  be  necessary  to  read 
the  accounts  given  of  the  incident  by  Matthew,  Mark,  and 
Luke.  In  Matthew's  account  we  read  that  he  was  a 
young  man,  in  Mark's,  that  he  came  to  Christ  running, 
and  in  Luke's,  that  he  was  a  ruler.  At  pages  179-180  the 
reader  will  find  the  substance  of  the  three  accounts  put 
before  him  in  the  very  words  of  Scripture. 

Notwithstanding  all  the  labour  and  care  which  I  have 
bestowed  upon  the  work  for  upwards  of  three  years,  it  is 
not  free  from  defects.  No  one,  I  dare  say,  can  see  these 
clearer  than  myself,  but  they  are  beyond  remedy  at  present. 

I  now  send  forth  the  work  with  an  earnest  prayer  that, 

by  the  help  of  the  Holy  Spirit,  it  may  be  the  means  of 
leading  many  of  my  countrymen  to  know  and  to  under- 
stand  more  and  more  of  the  life  and  words  of  Him  who 
spake  as  never  man  spake,  who  went  about  continually 
doing  good,  and  who  died  the  just  for  the  unjust  that  He 
might  bring  us  to  God. 

JOHN  M'RURY. 

Manse  of  Snizort, 
Aprtl,  1893. 

spiorad  anmhuinneachd—Dhearbh  e  do  na  h- 
ludhaich,  leis  na  h-oibre  a  rinn  e,  gur  e  fhèin 
Criosd.  -------  156 

Caib.  xxx. 

leighis  Iosa  an  neach  air  an  robh  am  meud-bhronn — 
Mhol  e  irioslachd,  agus  a  bhith  fialaidh  ris  na 
bochdan — Cosamhlachd  na  suipeireach  mòire — 
Feumar  gach  ni  a  thrèigsinn  air  a  sgàth-san.      -  160 
Caib.  xxxi. 

Cosamhlachd  na  caorach  caillte — d  bhuinn  airgid — 
a    mhic  stròdhail — an   stiùbhaird  eucoraich — 
Chronuich  Iosa  cealgnam  Phairiseach — Cosamh- 
lachd  an  duine  shaoibhir  agus  lasaruis.     -        -  16^ 
Caib.  xxxii, 

Thog  Iosa  lasarus  0  na  mairbh — Chreid  mòran  de 
na  h-Iudhaich  ann — Chum  na  h-àrd-shagairt 
agus  na  Phairisich  comhairle  na  aghaidh — Rinn 
Caiaphas  fàidheadaireachd  ni  a  thimchioll — 
leighis  e  an  deichnear  dhaoine  a  bha  ' nan  lobh- 
air — labhair  e  mu  rìoghachd  Dhè  agus  mu 
theachd  Mhic  an  duine.     -  -  170 

Caib.  XXXIII. 
Am  breitheamh  encorach  agus  a  bhantrach  bhochd — 
Am  Phairiseach  agus  an  cìs-mhaor — Labhair 
Iosa  mu  thwichioll  litir-dhealachaidh — Bheann- 
aich  e  à'  chlann  bheag — Dti  innis  e  do  dhuine 
saoibhir  7nar  a  gheibheadh  e  ti  bheatha  mhair- 
"annach — Cosamhlachd  an  luchd-oibre  anns  a 
ghàradh-ftiìona.        -       -       -       -  -  ij? 

Caib.  xxxiv. 
Dti  innis  Iosa  do  na  h-abstoil  mu  a  bhàs  agus  mu 
'aiseirigh — Cha  tuge  do  mhic  Shebede  an  ni  a  bha 
iad  ag  iarraidh — Thug  efradharc  do  Bhartimeus 
an  dall — Mu  Shacheus  an  cìs-mhaor — Cosamh- 
lachd  na?n  punnd — Dti  ung  Muire  casan  Iosa.  -  i8j 

Caib.  xxxv. 

Mharcaich  Iosa  gu  Ierusalem  air  asail — Mhollaich 
e  a?t  cra?m-fìge — Dti  fhuadaich  e  mach  ds  an 
teampull  an  dream  a  bha  'reic  agus  a?  ceannach — 
Dti  earalaich  e  a  dheisciobuil  iad  a  bhith  seas- 
mhach  7s  a'  chreideamh—Chuir  e  na  sagairt  'nan 
tosd-. — Cosamhlachd  an  dithis  mhac,  agus  tuath 
an  fhìonlios.     -       -       -       -       -       -       -  i8c? 

Caib.  XXXVI. 
Cosamhlachd  bainis  mhic  an  Righ — Mu  bhith  'toirt 
cìs  do  Cheasar — Barail  mhearachdach  nan  Sad- 
usach  mu  thimchioll  aiseirigh  nam  marbh — Dti 
fheòraich  Iosa  de  na  Phairisich  ciod  a  bharail 
a  bti  aca  air  Criosd.        -----  i<p6> 

Caib.  XXXVII. 
Bagraidhean  uamhasach  an  aghaidh  nan  sgrìobhaich- 

ean  agus  nam  Phairiseach.       -  200 
Caib.  xxxviii. 
Iosa  fa  chomhair  àite-coimhead  an  ionmhais — Bha 
Greugaich  ag  iarraidh  fhaicinn — Dti  innis  e  a 
ghne  bàis  a  gheibheadh  e,  agus  nach  d'  thàinig 
e  a  dlììteadh  an  t-saoghai/,  ach  a  shaoradh  an 
t-saoghail.        -       -       -       -       -  -  204 

Caib.  xxxix. 
Dti  innis  Iosa  mu  sgrios  Ierusalem — Mu  àmhghair 
nan  làithean  itd — Mu  na  comharran  a  bhiodh  air 
nèamh  agus  air  an    talamh — Agus   ?nu  ath- 
theachd  fhèin.  -       -  -       -       -  207 

Caib.  xl. 

'Cosa?nhlachd  ?ian  deich  bigheau,  agus  nan  tàlannan — 

Cunntas  mu  'n  bhreithea?ias  dheirean?iach  -  212 

Caib.  xli. 

Ghabh  na  h-uachdarain  co??ihairle  chum  'losa  'gh/ac- 
adh — Reic  Iudas  e  ris  ?ia  h-àrd-shagairt — Dti  ith 
e  a   chàisg  ??iai//e  ri  : 'dheisciobui/ — Nigh  e  an 
casan,  agus  dti  àittin  e  dhaibh  a  bhith  iriosa/  agus 
seirceii.  -       -       -       -       -       -  -216 

Caib.  xlii. 

Dti  innis  Iosa  do  Eoin  git  robh  Iudas  Iscariot  gus  a 
bhrath — Dti  òrduich  e  an  t-suipeir  ?iao??ih — Dti 
innis  e  do  Pheadar  gu  àicheadh  e  trì  uairean  e 
— Thug  e  comhfhurtachd  d'  a  dheisciobui/,  agus 
gheaU e  an  Spiorad  Naomh  a  chur  do  '?i  ionnsuidh.  220 

Caib.  xliii. 

Le  cosamhlachd  an  fhìonain  nochd  Iosa  an  t-aonadh 
a  tha  eadar  e  fhèin  agus  a  shluagh — Dti  innis  e 
gu  'n  tigeadh  iomadh  trioblaid  agus  deuchainn  air 
a  dheisciobuil,  ach  gu  faigheadh  iad  sìth  ann  fhein 
— Rinn  e  àrnuigh  ris  an  Athair  ds  leith  a  dheis- 
ciobul,  agus  às  leith  nan  uile  a  chreideadh  ann 
troimh  am  facal-san.         -  -  226 

Caib.  xliv. 

losa  ann  an  gàradh  Ghetsemane — Bhrath  Iudas  e — 
Thuit  na  maoir  air  an  talamh — Ghearr  Peadair 
a  chluas  bhar  Mhalcuis — Ghlac  na  maoir  losa, 
agus  thug  iad  gu  Annas  agus  Caiaphas  e — Dti 
àicheidh  Peadair  Iosa — Dtiit  na  h-àrd-shagairt 
agus  na  seanairean  Iosa  — Chroch  Iudas  e  fhèin.  2J4 

CAIB.  XLV. 

Thugadh  losa  an  làthair  Philait — Chitir  na  h-àrd- 
shagairt  mòran  de  nithean  ds  a  leith — -Chuir 
Pilat  gu  Ilerod  e — Bha  Pilat  toileach  a  leigeadh 
ds — Dti  iarr  an  sluagh  Iosa  'cheusadh  agus 
Barabas  a  leigeadh  às  dhaibh — An  dèigh  dha 
Iosa  'sgiursadh,  thug  Pilat  thairis  e  gu  bhith  air 
a  cheusadh—Cheus  na  saighdearan  Iosa.    -       -  24.1 

Caib.  xlvi. 

Thug  iadsan  a  bha  'do/  seachad  toibheum  do  Iosa 
air  a'  chrann-cheusaidh — Dti  innis  e  do  'n  ghad- 
aiche  gu  'm  biodh  e  maille  ris  ann  am  Parras — 

Bha  dorchadas  air  a?i  talamh — An  itair  a  thug 
Iosa  snas  a  spiorad  reitbadh  brat-roinh  an  team- 
pui/I,  agus  chriothnaich  an  tala??ih — Lotadh  a 
thaobh  le  sleagh — DK  àdhlaic  Ioseph  o  Arimatea 
agus  Nicademus  e.    -       -       -       -       -       -  24.8 

Caib.  xlvii. 

Chuireadh  faire  agus  seula  air  an  uaigh — Dtt  èirich 
Iosa  gu  moch  's  a1  mhaduin?i  air  a'  cheud  latha 
dhe  '?t  t-seachdui?i — Nochdadh  e  do  Mhuire  Mag- 
dalen.  agus  ?nar  a?i  ceudna  do  ?ia  m?iatha?i  eile 
a  chaidh  a  dtt  ionnsuidh  ?ia  h-uaighe — Air  an 
latha  si?i  fhein  ?wchdadh  e  do  dhithis  a  bha  'dol 
gu  Emaits,  agus  do  dheich?iear  de  ?ia  h-abstoil 
— An  ceann  ochd  làithea?i  ?iochdadh  e  do  '/z  aon 
abstol  deug.      -------  25J 

Caib.  A'Ll'III. 

Dh'  fhoillsich  Iosa  e  fhèin  a  rithist  aig  muir 
Thiberiais — Ghabh  e  biadh  ?naille  riutha — Thug 
e  àithne  do  Pheadair  'uain  agus  a  chaoraich  a 
bheathachadh — Dti  fhoillsicheadh  e  do  yn  aon 
abstol  deug  air  d  bheinn  ann  an  Galile — Thug  e 
àithne  dhaibh  an  soisgeul  a  shear??io?iachadh  do 
gach  uile  chinneach — Shuidhich  e  sàcra??iaid  d 
Bhaistidh — Gheall  e  dhaibh  tiodhlac  a?i  Spiorad 
Naoimh — A?i  uair  a  bha  e  'ga??i  beannachadh 
ihogadh  suas  e  agus  iadsan  'ga  fhaicinn — Co- 
dhùnadh.         -       -  -  -260 

Caib.  i. 

Diadhachd,    daonnachd,    agus    dreuchd   losa  Criosd — 
Gineamhuinn  Eoin  Baistidh. 


JvNNS  an  toiseach  bha  am  Facal,  agus  bha  am  Facal 
maille  ri  Dia,  agus  b'e  am  Facal  Dia.  Bha  e  so  air  tùs 
maille  ri  Dia.  Rinneadh  na  h-uile  nithean  leis ;  agus  as 
eugmhais  cha  d'rinneadh  aon  ni  a  rinneadh.  Annsan 
bha  beatha,  agus  b'i  a'  bheatha  solus  dhaoine.  Agus  tha  'n 
solus  a'  soillseachadh  anns  an  dorchadas,  agus  cha  do 
ghabh  an  dorchadas  e.  Chuireadh  duine  o  Dhia,  do'm 
b'  ainm  Eoin.  Thàinig  esan  mar  fhianuis,  a  chum  fianuis 
a  thoirt  mu  'n  t-solus,  a  chum  gu  'n  creideadh  na  h-uile 
tridsan.  Cha  b'  esan  an  solus,  ach  thàinig  e  chum  gu  'n  tug- 
adh  e  fianuis  mu  'n  t-solus.    B'  e  so  an  solus  fìor  a  tha  'soill- 

seachadh  gach  uile  dhuine  'tha  'tighinn  a  chum  an  t-saogh- 
ail.  Bha  e  anns  an  t-saoghal,  agus  rinneadh  an  saoghal 
leis,  agus  cha  d'aithnich  an  saoghal  e.  Thàinig  e  dh'ionn- 
suidh  a  dhùthcha  fhèin,  agus  cha  do  ghabh  a  mhuinntir 
f  hèin  ris.  Ach  a  mheud  's  a  ghabh  ris,  thug  e  dhaibh 
cumhachd  a  bhith'nan  cloinn  do  Dhia,  eadhon  dhaibhsan 
a  tha  'creidsinn  'na  ainm:  a  bha  air  an  gineamhuinn,  cha'n 
ann  o  fhuil,  no  o  thoil  na  feòla,  no  o  thoil  duine,  ach  o 
Dhia.  Agus  rinneadh  am  Facal  'na  fheòil,  àgus  ghabh  e 
còmhnuidh  'n  ar  measg-ne,  (agus  chunnaic  sinn  a  ghlòir, 
mar  ghlòir  aoin-ghin  Mhic  an  Athar,)  làn  gràis  agus  fìrinn. 
Thug  Eoin  fianuis  uime,  agus  ghlaodh  e,  ag  ràdh,  Is  e  so 
an  tì  mu'n  do  labhair  mi,  An  tì  a  tha  'tighinn  a'm'  dhèigh, 
tha  toiseach  aig  orm ;  oir  bha  e  romham.  Oir  às  a  lànachd- 
san  fhuair  sinne  uile,  agus  gràs  air  son  gràis.  Oir  thugadh 
an  lagh  le  Maois,  ach  thàinig  an  gràs  agus  an  fhìrinn  le 
Iosa  Criosd.  Cha'n  fhaca  neach  sam  bith  Dia  riamh ;  an 
t-aon-ghin  Mhic,  a  th'ann  an  uchd  an  Athar,  is  esan  a 
dh'  fhoillsich  e. 

Do  bhrìgh  gu'n  do  ghabh  mòran  os  làimh  eachdraidh  a 
sgrìobhadh  ann  an  òrdugh  air  na  nithean  sin  a  tha  air  an 
coimhlionadh  'n  ar  measg-ne,  a  rèir  mar  a  dh'  aithris  na 
daoine  sin  dhuinne  iad,  a  chunnaic  iad  o  thùs  le  'n  sùilean, 
agus  a  bha  'nan  luchd-frithealaidh  an  fhacail,  chunnacas 
iomchuidh  dhomhsa  mar  an  ceudna,  a  Theophiluis  ro 
òirdheirc,  air  faotainn  dearbh  fhios  nan  uile  nithean 
dhomh  o'n  fhìor  thoiseach,  sgrìobhadh  ad'  ionnsuidh-sa 
ann  an  òrdugh ;  a  chum  gu  'm  biodh  fìos  agad  air  cinn- 
teachd  nan  nithean  anns  an  deachaidh  do  theagasg. 

Bha  ann  an  làithean  Heroid,  rìgh  Iudea,  sagart  àraidh 
do  m  b'  ainm  Sacharias,  de  sheal  Abia  :  agus  bha  a  bhean 

de  nigheanan  Aaroin,  agus  b'e  'h-ainm  Elisabet.  Agus 
bha  iad  le  chèile  ionraic  am  fianuis  Dhè,  ag  imeachd  ann 
an  uile  àitheantan  agus  òrduighean  an  Tighearna,  gu  neo- 
lochdach.  Agus  cha  robh  duine  cloinne  aca,  do  bhrìgh 
gu  robh  Elisabet  neo-thorrach,  agus  bha  iad  le  chèile  aos- 
mhor. 

Agus  thachair,  am  feadh  a  bha  esan  a'  frithealadh  mar 
shagart  an  làthair  Dhè  ann  an  òrdugh  a  sheala,  a  rèir 
gnàth  na  sagartachd,  b'e  a  chrannchur  tùis  a  losgadh,  air 
dha  dol  a  steach  do  theampull  an  Tighearna.  Agus  bha 
coimhthional  an  t-sluaigh  uile  a'  deanamh  ùrnuigh  a 
muigh,  ri  àm  na  tùise.  Agus  dh'fhoillsicheadh  dha  aingeal 
an  Tighearna  'n  a  sheasamh  air  taobh  deas  altarach  na 
tùise.  Agus  an  uair  a  chunnaic  Sacharias  e,  bha  e  fo 
thrioblaid,  agus  thuit  eagal  air.  Ach  thuirt  an  t-aingeal 
ris,  Na  gabh  eagal,  a  Shachariais ;  oir  fhuair  d'  ùrnuigh 
èisdeachd,  agus  beiridh  do  bhean  Elisabet  mac  dhut,  agus 
bheir  thu  Eoin  mar  ainm  air.  Agus  bithidh  aoibhneas 
agus  subhachas  ort ;  agus  ni  mòran  gàirdeachas  ri  'bhreith. 
Oir  bithidh  e  mòr  an  làthair  an  Tighearna,  agus  cha  'n  òl 
e  fìon  no  deoch  làidir ;  agns  bithidh  e  air  a  lìonadh  leis 
an  Spiorad  Naomh,  eadhon  o  bhroinn  a  mhàthar.  Agus 
tillidh  e  mòran  de  chloinn  Israeil  a  chum  an  Tighearna 
an  Dè.  Agus  thèid  e  roimhesan  ann  an  Spiorad  agus 
ann  an  cumhachd  Eliais,  a  thionndadh  cridhe  nan  aith- 
richean  a  chum  na  cloinne,  agus  nan  eas-umhal  gu  gliocas 
nam  fìrean,  a  dh'ullachadh  pobuill  deas  do  'n  Tighearna. 
Agus  thuirt  Sacharias  ris  an  aingeal,  Cionnus  a  bhios 
fios  so  agam  ?  Oir  is  seann  duine  mise,  agus  tha  mo 
bhean  aosmhor.  Agus  fhreagair  an  t-aingeal  agus  thuirt 
e  ris,  Is  mise  Gabriel  a  sheasas  an  làthair  Dhè  ;  agus 

chuireadh  mi  a  labhairt  riutsa,  agus  a  dh'  innseadh  na 
naigheachd  mhath  so  dhut.  Agus  feuch,  bithidh  tu  balbh 
agus  gun  chomas  labhairt,  gus  an  latha  anns  an  tig  na 
nithean  so  gu  crìch,  a  chionn  nach  do  chreid  thu  mo  bhriath- 
ran-sa,  a  bhitheas  air  an  coimhlionadh  'n  an  àm  fhèin. 
Agus  bha  am  pobull  a'  feitheamh  ri  Sacharias,  agus  b'  ion- 
gantach  leotha  a'  mhaille  a  rinn  e  anns  an  teampull.  Agus 
an  uair  a  thàinig  e  mach,  cha  b'urrainn  e  labhairt  riutha; 
agus  thuig  iad  gu  fac  e  sealladh  anns  an  teampull: 
oir  bha  e  'smèideadh  orra,  agus  dh'fhan  e  'na  thosd. 
Agus  thachair,  an  uair  a  choimhlionadh  làithean  a  fhrith- 
ealaidh,  gu'n  deachaidh  ed'a  thaigh  fhèin. 

Agus  an  dèigh  nan  làithean  sin  dh'  fhàs  a  bhean  Elisa- 
bet  torrach  ;  agus  dh'fholaich  i  j-fhèin  rè  chòig  mìosan, 
ag  ràdh,  Is  ann  mar  so  a  rinn  an  Tighearna  dhomh  anns 
na  làithean  air  an  d'  arnhairc  e  orm,  a  thogail  dhiom  mo 
mhaslaidh  ann  am  measg  dhaoine. 


Caib.  ii. 

Giiieamhuiun  Iosa  Criosd—Fàidheadaireachd  Elisabet 
agus  Mhuire  mu  thimchioll  Iosa  Criosd — Breith 
Eoiu  Baistidh. 

A  nis  anns  an  t-siathadh  mìos,  chuireadh  an  t-aingeal 
Gabriel  o  Dhia,  gu  baile  de  Ghalile,  do  'm  b'  ainm  Nasaret, 
a  dh'  ionnsuidh  òigh  a  bha  fo  cheangal  pòsaidh  aig  fear 

do  'm  b'  ainm  Ioseph,  de  thaigh  Dhaibhidh  :  agus  b'  e 
ainm  na  h-òighe  Muire.  Agus  air  dol  a  steach  do  'n  aing- 
eal  d'a  h-ionnsuidh,  thuirt  e,  Fàilte  dhut,  o  thusa 
d' an  do  nochdadh  mòr  dheadh-ghean,  tha'n  Tighearna 
maille  riut :  is  beannaichte  thu  ann  am  measg  bhan.  Agus 
an  uair  a  chunnaic  i  e,  bha  i  fo  thrioblaid  inntinn  air  son  a 
chainnte,  agus  a'  reusonachadh  ciod  a'  ghnè  altacha- 
beatha  dh'  fhaodadh  a  bhith  an  so.  Agus  thuirt  an 
t-aingeal  rithe,  Na  biodh  eagal  ort,  a  Mhuire;  oir  fhuair 
thu  deadh-ghean  o  Dhia.  Agus,  feuch,  gabhaidh  tu  a'  d' 
bhroinn,  agus  beiridh  tu  mac,  agus  bheir  thu  Iosa  mar 
ainm  'air.  Bidh  e  mòr,  agus  goirear  Mac  an  Ti  a's  ro- 
àirde  dheth;  agus  bheir  an  Tighearna  Dia  dha  righ- 
chathair  'athar  Daibhidh :  agus  righichidh  e  thairis 
air  taigh  Iacoib  gu  bràth,  agus  cha  bhi  crìoch  air  a  rìogh- 
achd.  Agus  thuirt  Muire  ris  an  aingeal,  Cionnus  a 
bhitheas  so,  do  bhrìgh  nach  'eil  aithne  agamsa  air  duine  ? 
Agus  fhreagair  an  t-aingeal  agus  thuirt  e  rithe,  Thig 
an  Spiorad  Naomh  ort,  agus  cuiridh  cumhachd  an  Ti  a's 
àirde  sgàil  ort :  uime  sin  an  ni  naomh  sin  a  bheirear  leat, 
goirear  Mac  Dhè  dheth.  Agus,  feuch,  do  bhana-charaid 
Elisabet,  tha  ise  f  hèin  torrach  air  mac  'n  a  sean  aois ; 
agus  is  e  so  an  siathadh  mios  dhise  de  'n  goirteadh  bean- 
neo-thorrach ;  oir  cha  'n  'eil  ni  sam  bith  do-dheanta  do 
Dhia.  Agus  thuirt  Muire,  Feuch,  ban-oglach  an  Tigh- 
earna:  biodh  e  dhomhsa  a  rèir  d'  fhacail.  Agus  dh'fhalbh 
an  t-aingeal  uaipe. 

Agus  air  èirigh  do  Mhuire  's  na  làithean  sin,  chaidh  i  le 
cabhaig  do  dhùthaich  nam  beann,  gu  baile  de  Iuda,  agus 
chaidh  i  steach  do  thaigh  Shachariais,  agus  chuir  i  fàilte 
aìr  Elisabet.    Agus  thachair,  an  uair  a  chuala  Elisabet 

beannachadh  Mhuire,  ga  'n  do  leum  an  naoidhean  'na 
broinn  ;  agus  lionadh  Elisabet  leis  an  Spiorad  Naomh  ;. 
agus  ghlaodh  i  mach  le  guth  àrd,  agus  thubhairt  i,  Js 
beannaichte  thu  am  measg  bhan,  agus  is  beannaichte  tor- 
adh  do  bhronn.  Agus  cionnus  a  dh'  èirich  so  dhomhsa, 
gu'n  tigeadh  màthair  mo  Thighearna  a' m'  ionnsuidh? 
Oir  feuch,  cho  luath  's  a  thàinig  fuairn  do  bheannachaidh 
a'  m'  chluasan,  bhriosg  an  naoidhean  le  aoibhneas  ann  am 
bhroinn.  Agus  is  beannaichte  ise  a  chreid  :  oir  coimh- 
lionar  na  nithean  a  labhradh  rithe  leis  an  Tighearna. 
Agus  thuirt  Muire,  Tha  m'  anam  ag  àrd-mholadh  an 
Tighearna,  agus  tha  mo  spiorad  a'  deanamh  gàirdeachais 
ann  an  Dia  mo  Shlànuighear :  do  bhrìgh  gu  'n  d'  amhairc 
e  air  staid  iosail  a  bhan-oglaich ;  oir  feuch,  o  so  suas  goir- 
idh  gach  linn  beanuaichte  dhiom  ;  do  bhrigh  gu'n  d'rinn 
an  Ti  a  tha  cumhachdach  nithean  mòra  dhomh  :  agus  is 
naomh  'ainm.  Agus  tha  a  .thròcair-san  o  linn  gu  linn 
do  'n  dream  do  'n  eagal  e.  Nochd  e  neart  le  'ghàirdean  ; 
sgap  e  na  h-uaibhrich  ann  an  smuaintean  an  cridhe  fhèin. 
Thug  e  nuas  na  daoine  cumhachdach  o'n  caithrichean 
rìoghail,  agus  dh'  àrdaich  e  iadsan  a  bha  iosal.  Lion  e  'n 
dream  a  bha  acrach  le  nithean  matha ;  agus  chuir  e  uaithe 
na  daoine  saoibhir  falamh.  Rinn  e  còmhnadh  ri  Israel 
'òglach  fhèin,  ann  an  cuimhneachadh  a  thròcair,  (mar  a 
labhair  e  ri  'r  n-aithrichean,)  do  Abraham  agus  d'a  shliochd 
gu  bràth. 

Agus  dh'  fhan  Muire  maille  rithe  mu  thimchioll  trì 
mìosan,  agus  thill  i  d'a  taigh  fhèin. 

A  nis  thàinig  làn-inbhe  Elisaber,  gu  'm  biodh  i  air  a 
h-asaid;  agus  rug  i  mac.  Agus  chual'  a  coimhearsnaich 
agus  a  càirdean  mar  a  nochd  an  Tighearna  mòr-thròcair 

dhi :  agus  rinn  iad  gàirdeachas  maille  ritbe.  Agus  thach- 
air  air  an  ochdamh  latha,  gu  'n  d'  thàinig  iad  a  thimchioll- 
ghearradh  an  naoidhein:  agusbhaiad  gu  Sacharias  aghairm 
dheth,  a  rèir  ainm  'athar.  Agus  fhreagair  a  mhàthair,  agus 
thuirt  i,  Ni  h  eadh ;  ach  goirear  Eoin  dheth.  Agus 
thuirt  iad  rithe,  Cha  'n  'eil  aon  neach  de  d'  chàirdean 
de  'n  gairmear  an  t-ainm  so.  Agus  smèid  iad  air  'athair, 
ciod  an  t-ainm  a  b'  àill  leis  a  thoirt  air.  Agus  dh'  iarr  e 
clàr-sgrìobhaidh,  agus  sgrìobh  e,  ag  ràdh,  Is  e  Eoin  is 
ainm  dha.  Agus  ghabh  iad  iongantas.  Agus  ghrad 
dh'  fhosgladh  a  bheul,  agus  dh'  fhuasgladh  a  theangadh, 
agus  labhair  e,  a'  moladh  Dhè.  Agus  thàinig  eagal  air  an 
coimhearsnaich  uile  :  agus  dh'  aithriseadh  na  nithean  sin 
gu  lèir  air  feadh  dìithaich  àrd  Iudea  uile.  Agus  iadsan 
uile  a  chuala  na  nithean  sin,  thaisg  iad  'nan  cridhe  iad,ag 
ràdh,  Ciod  a  ghnè  leinibh  a  bhitheas  an  so  ?  Agus  bha 
làmh  an  Tighearna  maille  ris. 

Agus  bha  Sacharias  'athair  air  a  lìonadh  leis  an  Spiorad 
Naomh,  agus  rinn  e  fàidheadaireachd,  ag  ràdh,  Gu  ma 
beannaichte  an  Tighearna,  Dia  Israeil,  air  son  gu'n  d'fhios- 
raich  e,  agus  gu  'n  d'thug  e  saorsa  d'  a  phobull,  agus  gu  'n 
do  thog  e  suas  dhuinne  adharc  slàinte,  ann  an  taigh 
Dhaibhidh  'òglach  fhèin  (a  rèir  mar  a  labhair  e  le  beul 
'fhàidhean  naomha  fhèin,  a  bha  ann  o  thoiseach  an 
t-saoghail),  a  thoirt  saorsa  dhuinn  o  ar  nàimhdean,  agus  o 
làimh  na  muinntir  sin  uile  le'm  fuathach  sinn  :  a  choimh- 
lionadh  na  tròcair  a  gheall  e  d'ar  n-aithnchean,  agus  a 
chuimhneachadh  a  choimhcheangail  naoimh  fhèin  :  na 
mionnan  a  mhionnaich  e  do  ar  n-athair  Abraham,  gu'n  tug- 
adh  e  dhuinn,  air  dhuinn  a  bhith  air  ar  saoradh  o  làimh 
ar  nàimhdean,  gu'n  deanamaid  seirbhis  dha  as  eugmhais 

eagail,  ann  an  naomhachd  agus  ann  am  fìreantachd  'na 
làthair  f  hèin,  uile  làithean  ar  beatha.  Agus  thusa,  a  leinibh, 
goirear  dhiot  fàidh  an  Ti  a's  àirde  :  oir  thèid  thu  roimh 
aghaidh  an  Tighearna,  a  dh'  ullachadh  a  shlighe ;  a  thoirt 
eòlas  na  slàinte  d'a  phobull,  ann  am  mathanas  am  peac- 
aidhean,  troimh  thròcair  ro  mhòr  ar  Dè-ne,  leis  an  d'  fhios- 
raich  an  ùr-mhaduinn  o'n  ionad  a's  àirde  sinn,  a  thoirt 
soluis  dhaibhsan  a  tha  'nan  suidhe  ann  an  sgàil  a'  bhàis, 
a  threòrachadh  ar  casan  air  slighe  na  sìthe. 

Agus  dh'  f  hàs  an  leanabh,  agus  neartaicheadh  ann  an 
spiorad  e,  agus  bha  e  anns  an  f  hàsach  gu  latha  'fhoillseach- 
aidh  do  Israel. 


Caib.  iii. 

Breith  Iosa  Criosd — Sgeul  an  aingil  do  na  hiachaillean — 
Iosa  air  a  thimchioll-ghearradh,  agus  air  a  thaisbean- 
adh  's  an  teampull — Fàidheadaireachd  Shinieoin  agus 
Anna  mu  thimchioll  Iosa — Thug  na  daoine  glice 
aoradh  dha. 

A  nis  mar  so  bha  breith  Iosa  Criosd  ;  oir  an  dèigh  do 
cheangal-posaidh  a  bhith  air  a  dheanamh  eadar  a  màthair 
Muire  agus  Ioseph,  roimh  dhaibh  tighinn  cuideachd,  f  huar- 
adh  torrach  i  o'n  Spiorad  Naomh.  Ach  air  bhith  do 
Ioseph  a  fear  'na  dhuine  cothromach,  agus  gun  toil  aige 
ball-sampuill  a  dheanamh  dhi,  bu  mhiann  leis  a  cur  uaithe 

os  ìosal.  Ach  an  uair  a  smaoinich  e  air  na  nithean  so,  feuch, 
rìh' fhoillsich  aingeal  an  Tighearna  e  fhèin  dha  ann  am 
bruadar,  ag  ràdh,  Toseph,  a  mhic  Dhaibhidh,  na  biodh 
eagal  ort  do  bhean  Muire  a  ghabhail  a' d' ionnsuidh  :  oir 
an  ni  a  tha  air  a  ghineamhuinn  innte,  is  ann  o  'n  Spiorad 
Naomh  e.  Agus  beiridh  i  mac,  agus  bheir  thu  Iosa  mar 
ainm  air ;  oir  saoraidh  e  a  shluagh  fhèin  o  'm  peacaidhean. 
Agus  rinneadh  so  uile  a  chum  gu  'n  coimhliontadh  an  ni 
a  thuirt  an  Tighearna  leis  an  fhàidh,  ag  ràdh,  Feuch, 
bithidh  maighdean  torrach,  agus  beiridh  i  mac,  agus 
bheir  iad  Emanuel  mar  ainm  air;  is  ionnan  sin  riràdh,  air 
eadar-theangachadh,  Dia  maille  ruinn.  Agus  an  uair  a 
dhùisg  Ioseph  às  a  chadal,  rinn  e  mar  a  dh'  iarr  aingeal  an 
Tighearna  air,  agus  ghabh  e  d'  a  ionnsuidh  a  bhean;  agus 
cha  d'aithnich  e  i  gus  an  d'  rug  i  a  ceud-ghin  mhic:  agus 
thug  e  Iosa  mar  ainm  air. 

Agus  thachair  anns  na  làithean  sin,  gu  'n  deachaidh  òrd- 
ugh  a  mach  o  Cheasar  Augustus,  an  domhan  uile  a  mheas. 
Agus  rinneadh  a'  cheud  mheas  so  an  uair  a  bha  Cirenius 
'n  a  uachdaran  air  Siria.  Agus  chaidh  iad  uile  a  chum  a 
bhith  air  am  meas,  gach  aon  fa  leth  d'  a  bhaile  fhèin. 
Agus  chaidh  Ioseph  mar  an  ceudna  suas  o  Ghalile,  à  baile 
Nasaret,  do  Iudea,  gu  baile  Dhaibhidh,  de 'n  gairmear 
Betlehem,  do  bhrìgh  gu  robh  e  de  thaigh  agus  de  shliochd 
Dhaibhidh ;  a  chum  gu'm  biodh  e  air  a  mheas  maille  ri 
Muire,  a  bha  fo  cheangal  pòsaidh  dha,  agus  i  mòr-thorrach. 
Agus  thachair,  am  feadh  a  bha  iad  an  sin,  gu  'n  do  choimh- 
lionadh  làithean  a  h-inbhe,  a  chum  i  bhith  air  a  h-asaid. 
Agus  rug  i  a  ceud-ghin  mhic;  agus  phaisg  i  e  ann  am  brat- 
spèilidh,  agus  chuir  i  'n  a  laidhe  ann  am  prasaich  e,  do 
bhrìgh  nach  robh  àite  aca  's  an  taigh-òsda. 

Agus  bha  anns  an  dùthaich  sin  buachaillean  a'  fantuinn 
a  muigh,  agus  a'  deanamh  faire  oidhche  air  an  treud. 
Agus,  feuch,  sheas  aingeal  an  Tighearna  dlùth  dhaibh,agus 
dhealraich  glòir  an  Tighearna  mu  'n  timchioll :  agus  ghabh 
iad  eagal  mòr.  Agus  thuirt  an  t-aingeal  riutha,  Na  biodh 
eagal  oirbh:  oir  feuch,  tha  mi  ag  innseadh  dhuibh  deadh 
sgeul  a'  mhòr-aoibhneis,  a  bhitheas  do  'n  uile  shluagh : 
oir  rugadh  dhuibh  an  diugh  Slànuighear,  ann  am  baile 
Dhaibhidh,  neach  a's  e  Criosd  an  Tighearna.  Agus 
bidh  so  'n  a  chomharradh  dhuibh;  Gheibh  sibh  an 
naoidhean  paisgte  ann  am  brat-spèilidh,  'n  a  laidhe  ann 
am  prasaich.  Agus  gun  dàil  bha  maille  ris  an  aingeaì 
cuideachd  mhòr  a  dh'  armailt  nèimh,  a'  moladh  Dhè,  agus 
ag  ràdh,  Glòir  do  Dhia  anns  na  h-àrdaibh,  agus  air 
talamh  sìth,  deadh-ghean  do  dhaoine. 

Agus  thachair,  an  uair  a  dh'  fhalbh  na  h-ainglean  uatha 
do  nèamh,  gu  'n  dubhairt  na  buachaillean  ri  'chèile, 
Rachamaid  a  nis  eadhon  do  Bhetlehem,  agus  faic- 
eamaid  an  ni  so  a  th'  air  tachairt  a  dh'  fhoillsich 
an  Tighearna  dhuinne.  Agus  thàinig  iad  gu  grad, 
agus  f  huair  iad  Muire  agus  Ioseph,  agus  an  leanabh  'na 
laidhe  's  a'  phrasaich.  Agus  an  uair  a  chunnaic  iad 
sin,  dh'  aithris  iad  an  ni  a  dh'innseadh  dhaibh  mu 
thimchioll  an  leinibh  so.  Agus  ghabh  gach  neach  a 
chuala  so  iongantas  ris  na  nithean  sin  a  dh'  innseadh 
dhaibh  leis  na  buachaillean.  Ach  ghlèidh  Muire  na 
nithean  sin  uile,  a'  beachd-smaoineachadh  orra  *n  a 
cridhe.  Agus  thill  na  buachaillean,  a'  toirt  glòire  agus 
molaidh  do  Dhia  air  son  nan  nithean  sin  uile  a  chual' 
agus  a  chunnaic  iad,  a  rèir  mar  a  labhradh  riutha. 

Agus  an  uair  a  choimhlionadh  ochd  làithean  a  chum  an 

leanabh  a  thimchioll-ghearradh,  thugadh  Iosa  mar  ainm 
air,  eadhon  an  t-ainm  a  ghairm  an  t-aingeal  dheth  mu  'n 
do  ghabhadh  anns  a'  bhroinn  e. 

Agus  an  uair  a  choimhlionadh  làithean  a  glanaidh,  a 
rèir  lagh  Mhaois,  thug  iad  Iosa  gu  Ierusalem,  a  chum  a 
thaisbeanadh  do  'n  Tighearna,  (mar  a  tha  e  sgrìobhra  ann 
an  lagh  an  Tighearna,  Gach  ceud-ghin  mhic  a  dh' 
fhosgias  a'  bhrù,  gairmear  naomh  do  'n  Tighearna  e ; ) 
agus  a  thoirt  ìobairt  a  rèir  mar  a  theirear  ann  an  lagh  an 
Tighearna,  dà  thurtur,  no  dà  chalaman  òg.  Agus, 
feuch,  bha  duine  ann  an  Ierusalem  do  'm  b'  ainm 
Simeon  ;  agus  bha  'n  duine  so  ionraic  agus  diadhaidh, 
agus  bha  dùil  aige  ri  sòlas  Israeil:  agus  bha  'n  Spiorad 
Naomh  air.  Agus  dh'  fhoillsicheadh  dha  leis  an  Spiorad 
Naomh  nach  fhaiceadh  e  bàs,  gus  am  faiceadh  e  Criosd 
an  Tighearna.  Agus  thainig  e  anns  an  Spiorad  do  'n 
teampull:  agus  an  uair  a  thug  na  pàrantan  an  leanabh 
Iosa  a  steach,  a  chum  gu  'n  deanadh  iad  air  a  shon  a  rèir 
gnàthachadh  an  lagha,  an  sin  ghlac  esan  'n  a  uchd  e,  agus 
bheannaich  e  Dia,  agus  thuirt  e,  A  nis,  a  Thighearna,  tha 
thu  'leigeadh  do  d'  sheirbhiseach  siubhal  ann  an  sìth,  a 
rèir  d' f  hacail;  oir  chunnaic  mo  shùilean  do  shlàinte,  a 
dh'  ullaich  thu  roimh  ghnùis  nan  uile  shluagh;  solus  a 
shoillseachadh  nan  Cinneach,  agus  glòir  do  phobuill 
Israeil.  Agus  ghabh  Ioseph  agus  a  mhàthair  iongantas 
mu  na  nithean  a  labhradh  uime.  Agus  bheannaich 
Simeon  iad,  agus  thuirt  e  ri  Muire  a  mhàthair,  Feuch, 
chuireadh  an  leanabh  so  a  chum  tuiteam  agus  aiseirigh 
mhòran  ann  an  Israel;  agus  'n  a  chomharradh  an  aghaidh 
an  labhrar;  agus  thèid  claidheamh  troìmh  d'  anam-sa  fhèin 
a  chum  gu  foillsichear  smaointean  cridheachan  mhòran. 

Agus  bha  Anna,  ban-fhàidh,  nighean  Phanueil,  de  thrèibh 
Aseir;  (bha  i  ro  aosmhor,  agus  chaith  i  seachd  bliadhna 
maille  ri  'fear  o  àm  dhi  a  bhith  'na  h-òigh,  agus  bu 
bhantrach  i  mu  thimchioll  ceithir  bliadhna  agus  ceithir 
fichead  a  dh'aois),  nach  deachaidh  o'n  teampull,  a' dean- 
amh  seirbhis  do  Dhia  a  latha  agus  a  dh'  oidhche  le  trasgadh 
agus  le  ùrnuigh.  Agus  air  dhise  tighinn  a  steach  's  an 
uair  sin  f hèin,  thug  i  moladh  do  'n  Tighearna,  agus  labh- 
air  i  m'a  thimchioll  riuthasan  uile  aig  an  robh  sùil  ri 
saorsa  ann  an  Iernsalem. 


CAIB.  IV. 

Theich  Ioseph  agus  Muire  le  losa  do  Eiphit — Mharbh 
Herod  na  leanabain — -Thill  Ioseph  agus  Muire  le  Iosa 
ds  an  Eiphit — Ghabh  iad  comhnuidh  ann  an  Nasaret 
— Iosa  's  an  teampull  aig  da  bhliadhna  dheug  a  dti 
aois. 

A  nis  an  uair  a  rugadh  Iosa  ann  am  Betlehem  Iudea, 
ann  an  làithean  Heroid  an  rìgh,  feuch,  thàinig  daoine 
glice  o  'n  àird  an  ear  gu  Ierusalem,  ag  ràdh,  C'  àit  am 
bheil  rìgh  sin  nan  Iùdhach  a  tha  air  a  bhreith  ?  oir 
chunnaic  sinne  a  reult  anns  an  àird  an  ear,  agus  tha  sinn 
air  tighinn  a  thoirt  aoraidh  dha.  Agus  an  uair  a  chuala 
Herod  an  rìgh  so,  bha  e  fo  thrioblaid,  agus  Ierusalem 

uile  maille  ris.  Agus  air  cruinneachadh  nan  àrd-shagart 
uile  dha,  agus  sgrìobhaichean  an  t-sluaigh,  dh'  fheòraich 
e  dhuibh  c'àit  an  robh  Criosd  gu  bhith  air  a  bhreith. 
Agus  thuirt  iad  ris,  Ann  am  Betlehem  Iudea ;  oir  mar  so 
sgriobhadh  leis  an  fhàidh,  Agus  thusa  Bhetlehem  an  tir 
Iudah,  cha  tu  idir  a's  lugha  ann  am  measg  cheannardan 
Iudah :  oir  asadsa  thig  Uachdaran  a  stiùireas  mo  shluagh 
Israel.  An  sin  air  do  Herod  na  daoine  glice  'ghairm  os  ìosal 
d'  a  ionnsuidh,  gheur-fhiosraich  e  dhiubh  cia  'n  t-àm  an 
d'  fhoillsicheadh  an  reult.  Agus  chuir  e  gu  Betlehem  iad, 
agus  thuirt  e,  Imichibh,  agus  iarraibh  gu  dìchiollach  an 
naoidhean;  agus  an  dèigh  dhuibh 'f haotainn,  innsibh 
dhomhsa  e,  a  chum  gu  'n  teid  mi  fhèin,  agus  gu  'n  dean  mi 
aoradh  dha.  Agus  an  uair  a  chual  iad  an  righ,  dh'  imich 
iad j  agus,  feuch,  chaidh  an  reult  achunnaic  iad  anns  an  àird 
an  ear  rompa,  gus  an  d'  thàinig  i  's  gu  'n  do  stad  i  os 
cionn  an  ionaid's  an  robh  an  naoidhean.  Agus  an  uair  a 
chunnaic  iad  an  reult,  rinn  iad  gàirdeachas  le  aoibhneas 
rò  mhòr.  Agus  air  dhaibh  dol  a  steach  do  'n  taigh, 
f  huair  iad  an  naoidhean  maille  ri  'mhàthair  Muire ;  agus 
thuit  iad  sìos,  agus  rinn  iad  aoradh  dha;  agus  air  fosgladh 
an  ionmhais  dhaibh,  thug  iad  dha  tiodhlacan,  òr,  agus 
tùis,  agus  mirr.  Agus  air  faotainn  rabhaidh  o  Dhia  ann 
am  bruadar,  gun  iad  a  thilleadh  a  dh'  ionnsuidh  Heroid, 
chaidh  iad  do  'n  dùthaich  fhèin  air  slighe  eile. 

A  nis  an  uair  a  dh'  imich  iad  air  an  ais,  feuch,  nochdadh 
aingeal  an  Tighearna  do  Ioseph  ann  am  bruadar  ag  ràdh, 
Eirich,  agus  gabh  an  naoidhean  agus  a  mhàthair,  agus 
teich  do  'n  Eiphit,  agus  bi  an  sin  gus  an  labhair  mise 
riut:  oir  iarraidh  Herod  an  naoidhean  a  chum  a  sgrios. 
Agus  dh'  èirich  e,  agus  ghabh  e  d'  a  ionnsuidh  an  naoidhean 


30  EACHDRAIDH  BEATHA  CHRIOSD 

agus  a  mhàthair  'san  oidhche,  agus  dh'  imich  e  do  'n 
Eiphit ;  agus  bha  e  an  sin  gu  bàs  Heroid  :  a  chum  gu  'n 
coimhliontadh  an  ni  a  labhair  an  Tighearna  leis  an  fhàidh, 
ag  ràdh,  A  mach  as  an  Eiphit  ghoir  mi  mo  Mhac. 

An  sin  an  uair  a  chunnaic  Herod  gu  'n  d'  rinn  na 
daoine  glice  fanaid  air,  las  e  le  feirg  ro  mhòir,  agus  chuir 
e  luchd-marbhaidh  uaith,  agus  mharbh  e  na  bha  de  leanaban 
mhac  ann  am  Betlehem,  agus  'na  crìochan  uile,  o  aois 
dha  bhliadhna  agus  fodha,  a  rèir  na  h-aimsir  a  dh' 
fhòghluim  e  gu  dìchiollach  o  na  daoine  glice.  An  sin 
chiomhlionadh  an  ni  a  labhradh  le  Ieremias  am  fàidh,  ag 
ràdh,  Chualas  guth  ann  an  Rama,  caoidh  agus  gul,  agus 
bròn  ro  mhòr,  Rachel  a'  caoineadh  a  cloinne,  agus  cha  b' 
aill  leatha  sòlas  a  gabhail,  a  chionn  nach  'eil  iad  beò. 

Ach  an  uair  a  dh'  eug  Herod,  feuch,  nochdidh  aingeal 
an  Tighearna  ann  am  biuadar  do  Ioseph  'san  Eiphit,  ag 
ràdh,  Eirich,  agus  gabh  an  naoidhean  agus  a  mhàthair, 
agus  imich  gu  talamh  Israeil :  oir  fhuair  an  dream  a 
bha'g  iarraidh  anam  an  leinibh  bàs.  Agus  dh'  èirich 
esan,  agus  ghabh  e  an  leanabh  agus  a  mhàthair  d'  a  ionns- 
uidh,  agus  thàinig  e  gu  talamh  Israeil.  Ach  an  uair  a 
chual'  e  gu  robh  Archelaus  'na  righ  air  Iudea  an  àite 
Herod  'athair,  bha  eagal  air  dol  an  sin;  ach,  air  dha 
rabhadh  fhaotainn  o  Dhia  ann  am  bruadar,  thionndaidh 
e  gu  crìochan  Ghalile,  agus  thàinig  e  agus  ghabh  e  comh- 
nuidh  ann  am  baile  de  'n  goirear  Nasaret :  a  chum  gu  'n 
coimhliontadh  an  ni  a  labhradh  leis  na  faidhean,  Gu  'n 
goirear  Nasarach  dheth. 

Agus  dh'  fhàs  an  leanabh,  agus  neartaicheadh  ann  an 
spiorad  e,  air  a  lionadh  le  gliocas:  agus  bha  gràs  Dhè  air. 

Agus  chaidh  a  phàrantan  gach  bliadhna  gu  Ierusalem, 

aig  fèill  na  càisge.  Agus  an  uair  a  bha  e  dà  bhliadhna 
dheug  a  dh'  aois,  chaidh  iad  suas  gu  Ierusalem,  a  rèir 
gnath  na  fèille;  agus  air  dhaibh  na  làithean  a  choimh- 
lionadh,anuair  a  thill  iadsan,  dh'  fhanan  leanabh  Iosa  'nan 
dèigh  ann  an  Ierusalem;agus  cha  robh  fhios  aig  Ioseph  no 
aig  a  mhàthair  air  sin  ;  ach  air  dhaibh  a  shaoilsinn  gu 
robh  e  anns  a'  chuideachd,  dh'  imich  iad  astar  latha ;  agus 
dh' iarr  iad  e  ann am  rr  easg an  càirdean,  agus  an  luchd-eòlais: 
agus  an  uair  nach  d'  fhuair  iad  e,  thill  iad  gu  Ierusalem, 
'ga  iarraidh.  Agus  thachair  an  dèigh  trì  làithean,  gu'n 
d'  fhuair  iad  e  anns  an  teampull  'na  shuidhe  ann  am 
meadhon  an  luchd-teagaisg,  araon  'g  an  èisdeachd,  agus  a' 
'cur  cheisdean  orra :  agus  ghabh  na  h-uile  a  chual'  e  iongantas 
ri'  thuigse  agus  ri'fhreagairtean.  Agus  an  uair  a  chunnaic 
iad  e,  ghlac  uamhas  iad :  agus  thuirt  a  mhàthair  ris,  A  mhic, 
c' ar  son  a  rinn  thu  mar  so  oirnn?  feuch,  bha  d' athair 
agus  mise  gu  brònach  'ga  d'  iarraidh.  Agus  thuirt  esan 
riutha,  c'  ar  son  a  bha  sibh  'ga  m'  iarraidh  ?  nach  robh 
fhios  agaibh  gu  'm  bu  chòir  dhomhsa  'bhith  ann  an  taigh 
m' Athar?  Agus  cha  do  thuig  iadsan  an  ni  a  labhair  e 
riutha.  Agus  chaidh  e  sìos  maille  riutha,  agus  thàinig  e 
gu  Nasaret,  agus  bha  e  umhal  dhaibh  :  ach  ghlèidh  a 
mhàthair  na  briathran  so  uile  'n  a  cridhe.  Agus  thàinig 
Iosa  air  aghaidh  ann  an  gliocas  agus  ann  am  meudachd, 
agus  ann  an  deadh-ghean  aig  Dia,  agus  aig  daoine. 

Caib.  v. 

Teagasg,  dreuchd,  agus  caitheamh-beatha  Eoin  Baistidh 
—  Thug  e  achmhasan  do  na  Pharaisich — Bhaist  e 
Iosa  ann  an  Jordan — Bhuair  an  diabhul  Iosa. 

A  nis  anns  a'  chòigeadh  bliadhna  deug  a  dh'  ìmpireachd 
Thiberiuis  Cheasair,  air  bhith  do  Phontius  Pilat  'n  a 
uachdaran  air  Iudea,  agus  Herod  'n  a  Thetrarc  air  Galile, 
agus  Philip  a  bhràthair  'n  a  Thetrarc  air  Iturea  agus  dùth- 
aich  Thrachonitis,  agus  Lisanias  'n  a  Thetrac  air  Abilene, 
an  uair  a  bha  Annas  agus  Ciaphas  'nan  àrd-shagairt, 
thàinig  facal  Dhè  a  chum  Eoin  mhic  Shachariais,  anns  an 
fhàsach.  Agus  thàinig  e  do'n  dùthaich  uile  timchioll 
Iordain,  a  'searmonachadh  baisteadh  an  aithreachais 
a  chum  mathanas  pheacaidhean;  agus  ag  ràdh,  Gabhaibh 
aithreachas  :  oir  tha  rìoghachd  nèimh  am  fagusg.  Oir  is 
e  so  an  ti  ud  mu  'n  do  labhair  Esaias  am  fàidh,  ag  ràdh, 
Guth  an  ti  a  ghlaodhas  anns  an  fhàsach,  ulluichibh  slighe 
an  Tighearna,  deanaibh  a  cheumannan  dìreach.  Bithidh 
gach  gleann  air  a  lìonadh,  agus  gach  beinn  agus  cnoc  air 
an  ìsleachadh;  agus  bithidh  na  nithean  cama  air  an 
deanamh  dìreach,  agus  na  slighean  garbha  air  an  dean- 
amh  rèidh;  agus  chi  gach  uile  fheòil  slàinte  Dhè. 

Agusbha  Eoin  air  eudachadh  le  fionna  chàmhal,  agus  crios 
leathair  aige  m'  a  leasraidh  ;  agus  bu  bhiadh  dha  locuist 
agus  mil  fhiadhaich.  An  sin  chaidh  Ierusalem  a  mach 
d'  a  ionnsuidh,  agus  Iudea  uile,  agus  luchd-àiteachaidh  na 
dùthcha  timchioll  Iordain  uile;  agus  bhaisteadh  leis  iad 
uile  ann  an  amhainn  Iordain,ag  aideachadh  am  peacaidhean. 

Ach  an  uair  a  chunnaic  e  mòran  de  na  Pbairisich,  agus  de 
na  Sadusaich  a'  tighinn  a  chum  a  bhaistidh-san,  thuirt  e 
riutha,  A  shìol  nan  nathraichea  n  nimhe,  cò  thug  rabhadh 
dhuibhse  teicheadh  o'  n  fheirg  a  tha  ri  teachd  ?  Air  an 
aobhar  sin  thugaibh  a  mach  toradh  iomchuidh  an  aith- 
reachais;  agus  na  smaoinichibh  a  ràdh  annaibh  fhèin,  Tha 
Abraham  'na  athair  againn:  oir  tha  mi  ag  ràdh  ribh,  gur 
comasach  Dia  air  clann  a  thogail  suas  a  dh'  Abraham  de 
na  clachan  sin.  Agus  a  nis  fhèin  tha  an  tuadh  air  a  cur 
ri  bun  nan  craobh  :  air  an  aobhar  sin,  gach  craobh  nach 
toir  a  mach  toradh  math,  gearar  sìos  i,  agus  tilgear  'san 
teine  i.  Agus  dh'  fhiosraich  an  sluagh  dheth,  ag  radh, 
Ciod  uime  sin  a  ni  sinne?  Agus  fhreagair  esan  agus 
thuirt  e  riutha,  An  tì  aig  am  bheil  dà  chòta  roinneadh  e  ris 
an  tì  aig  nach'eil;  agus  antìaig  am  bheil  biadh,  deanadh  e 
mar  an  ceudna.  Agus  thàinig  mar  an  ceudna  cìs-mhaoir 
gu  bhith  air  am  baisteadh,  agus  thuirt  iad  ris,  A  Mhaigh- 
stir,  ciod  a  ni  sinne  ?  Agus  thuirt  esan  riutha,  Na  dean- 
aibh  ni  air  bith  os  cionn  na  dh'  òrduicheadh  dhuibh. 
Agus  dh'  fhiosraich  saighdearan  mar  an  ceudna  dhcth, 
ag  ràdh,  Agus  ciod  a  ni  sinne  ?  Agus  thuirt  e  riutha,  Na 
deanaibh  fòirneart  air  neach  sam  bith,  no  casaid  bhrèige, 
agus  bithibh  toilichte  le  bhur  tuarasdah 

Agus  air  bhith  do  'n  phobulì  a'  feitheamh,  agus  na  h-uile 
dhaoine  a'  reusonachadh  'nan  cridheachan  fhèin  mu 
thimchioll  Eoin,  am  b'  e  Criosd  a  bh'ann;  fhreagair  Eoin, 
ag  ràdh  riutha  uile,  Tha  mise  gu  dearbh  'g  'ur  baisteadh 
le  uisge ;  ach  tha  neach  a'tighinn  a'm'dhèigh  a's 
cumhacbdaiche  na  mise,  neach  nach  airidh  mise  air 
cromadh  sìos  agus  barr-iall  a  bhròg  'fhuasgladb  :  baistidh 
esan  sibh  leis  an  Spiorad  Naomh,  agus  le  teine  :  aig  am 

B 


34 


EACHDRAIDH  BEATHA  CHRIOSD 


bheil  a'  ghuit  'na  làimh,  agas  glanaidh  e  gu  ro-bhuileach 
'urlar-bualaidh,  agus  cruinnichidh  e  a  chruithneachd  d'  a 
thaigh-tasgaidh ;  ach  loisgidh  e  am  moll  le  teine  nach 
fhaodar  a  mhùchadh.  Agus  ag  earalachadh  mòran  nithean 
eile  shearmonaich  e  an  soisgeul  do  'n  t-sluagh. 

Thachair  anns  na  laithean  sin  gu  'n  d'  thàinig  Iosa  o 
Nasaret  Ghalile  gu  Iordan  a  dh'  ionnsuidh  Eoin,  a  chum 
gu  'm  biodh  e  air  a  bhaisteadh  leis.  Ach  bhac  Eoin  e,  ag 
ràdh,  Tha  feum  agamsa  'bhith  air  mo  bhaisteadh  leatsa, 
agus  am  bheil  thusa  'tighinn  a' m' ionnsuidh-sa  ?  Agus 
f hreagair  Iosa  agus  thuirt  e  ris,  Leig  do  'n  chùis  a  bhith 
mar  so  a  nis  :  oir  mar  so  is  iomchuidh  dhuinn  gach  uile 
fhìreantachd  a  choimhlionadh.  An  sin  dh'  fhuiling  e  dha. 
Agus  an  uair  a  bhaisteadh  Iosa,  ghrad  chaidh  e  suas  às 
an  uisge;  agus  air  dha  'bhith  ri  ùrnuigh,  feuch,  dh' 
fhosgladh  nèamh  dha,  agus  thàinig  an  Spiorad  Naomh  a 
nuas  air  ann  an  coslas  corparra  mar  chalaman;  agus,  feuch, 
guth  o  nèamh,  ag  ràdh,  Is  e  so  mo  Mhac  gràdhach,  anns 
am  bheil  mo  mhòr-thlachd. 

Agus  air  do  Iosa'  bhith  làn  de  'n  Spiorad  Naomh,  thill 
e  air  ais  o  lordan,  agus  threòraicheadh  e  leis  an  Spiorad 
do'n  fhàsach,  agus  bha  e  air  a  bhuaireadh  rè  dhà 
fhichead  latha  leis  an  diabhul ;  agus  bha  e  maille  ris  na 
fiadh-bheathaichean ;  agus  cha  d'  ith  e  ni  sam  bith  anns 
na  làithean  sin:  agus  air  dhaibh  a  bhith  air  an  crìoch- 
nachadh,  an  sin  dh'  f  hàs  e  acrach.  Agus  an  uair  a  thàinig 
am  buaireadair  d'a  ionnsuidh  thuirt  e  ris,  Ma 's  tu  Mac 
Dhè,  thoir  àithne  do  na  clachan  so  a  bhith  'nan  aran. 
Agus  f  hreagair  Iosa  e,  ag  ràdh,  Tha  e  sgrìobhte,  cha  'n 
ann  le  aran  a  mhàin  a  bheathaichear  duine,  ach  leis  gach 
uile  fhacal  a  thig  o  bheul  Ohè.    An  sin  thug  an  diabhul 

e  do  'n  bhaile  naomh,  agus  chuir  e  air  binnein  an 
teampuill  e,  agus  thuirt  e  ris,  Ma's  tu  Mac  Dhè,  tilg  thu 
fhèin  sìos  à  so :  oir  tha  e  sgrìobhte,  Bheir  e  àithne 
d'  a  ainglean  mu  d'  thimchioll,  thusa  'choimhead  :  agus 
togaidh  iad  suas  thu  'nan  làmhan,  air  eagal  gu  'm  buail 
thu  uair  sam  bith  do  chas  air  cloich.  Agus  thuirt  Iosa 
ris  a  rithist,  Tha  e  sgrìobhte,  Cha  bhuair  thu'n  Tighearna 
do  Dhia.  Thug  an  diabhul  e  a  rithist  a  chum  beinne  ro 
àird,  agus  nochd  e  dha  uile  rìoghachdan  andomhain,  agus 
an  glòir,  ann  am  mionaid  aimsir ;  agus  thuirt  e  ris,  Bheir 
mise  an  cumhachd  so  uile  dhut,  agus  an  glòir ;  oir 
thugadh  dhomhsa  sin ;  agus  bheir  mi  e  do  neach  sam 
bith  a's  toil  leam.  Uime  sin  ma  thuiteas  tu  sìos  agus  ma 
ni  thu  aoradh  dhomhsa,  is  leat  iad  uile.  An  sin  thuirt 
Iosa  ris,  Imich  uam,  a  Shàtain:  oir  tha  e  sgrìobhte, 
Bheir  thu  aoradh  do  'n  Tighearna  do  Dhia,  agus 
dhasan  'na  aonar  ni  thu  seirbhis.  Agus  an  uair  a 
chrìochnaich  an  diabhul  am  buaireadh  uile,  dh'  imich  e 
uaithe  rè  tamuill :  agus,  feuch,  thàinig  ainglean  agus 
fhritheil  iad  dha. 


CAIB.  VI. 

Fianuis  Eoin  Baistidh  muthimchioll  fosa—Gairm  Andrais, 
Pheadair,  Philip,  agus  Natanael — Rinn  Iosa  fìon 
de  'n  uisge. 

Agus  is  i  so  fianuis  Eoin,  an  uair  a  chuir  na  h-Iudhaich 
sagairt  agus  Leibhitich  o  Ierusalem,  a  chum  gu  fìosraich- 
eadh  iad  dheth,  Co  thusa  ?   Agus  dh'  aidich  esan  agus  cha 

d'  àicheidh  e ;  agus  dh'  aidich  e,  Cha  mhi  Criosd.  Agus  dh' 
fhiosraich  iad  dheth,  Ciod  ma  seadh  ?  An  tu  Elias? 
Agus  thuirt  e,  Cha  mh;.  An  tu.  am  fàidh  ?  Agus  fhreag- 
air  e,  Cha  mhi.  Air  an  aobhar  sin  thuirt  iad  ris,  Cò 
thu  ?  a  chum  gu  'n  toir  sinn  freagradh  dhaibhsan  a  chuir 
uatha  sinn.  Ciod  a  tha  thu  'g  ràdh  mu  do  thimchioli 
f  hèin  ?  Thuirt  e,  Is  mise  guth  an  tì  a  ghlaodhas  anns  an 
fhàsach,  Deanaibh  dìreach  slighe  an  Tighearna,  mar  a 
thuirt  am  fàidh  Esaias.  Agus  an  dream  a  chuireadh  leis 
an  teachdaireachd,  b'  ann  de  na  Phairisich  iad.  Agus  dh' 
fhiosraich  iad  dheth,  agus  thuirt  iad  ris,  C'  ar  son  ma 
seadh  a  tha  thu  'baisteadh,  mur  tu  Criosd,  no  Elias,  no 
am  fàidh?  Fhreagair  Eoin  iad,  ag  ràdh,  Tha  mise  a' 
baisteadh  le  uisge ;  ach  tha  neach  'na  sheasamh  'n  'ur 
measg  nach  aithne  dhuibh ;  is  e  so  an  tì  a  tha 'tighinn 
a'  m'  dhèigh-sa,  aig  am  bheil  toiseach  orm,  neach  nach 
airidh  mise  air  barr-iall  a  bhròige  'fhuasgladh.  Rinneadh 
na  nithean  so  ann  am  Betani  air  an  taobh  thall  a  dh' 
Iordan  far  an  robh  Eoin  a'  baisteadh. 

Air  an  latha  am  màireach  chunnaic  Eoin  Iosa 
'tighinn  d'  a  ionnsuidh,  agus  thuirt  e,  Feuch,  Uan 
Dhè,  a  tha  'toirt  air  falbh  peacadh  an  t-saoghail !  Is 
e  so  an  tì  mu  'n  dubhairt  mi,  Tha  fear  a'  tighinn 
a'  m'  dhèigh,  aig  am  bheil  barrachd  orm ;  oir  bha 
e  romham.  Agus  cha  robh  aithne  agamsa  air ;  ach 
a  chum  gu  'm  biodh  e  air  'fhoillseachadh  do  Israel,  uime 
sin  thàinig  mi  a'  baisteadh  le  uisge.  Agus  thug  Eoin 
fianuis,  ag  ràdh,  Chunnaic  mi  an  Spiorad  a'  tighinn  a  nuas 
mar  chalaman  o  neamh,  agus  ghabh  e  còmhnuidh  air. 
Asius  cha  b' aithne  dhomhsa  e:  ach  an  tì  a  chuir  mi  a 
bhaisteadh  le  uisge,  thuirt  esan  rium,  Ge  b'e  air  am  faic 

thu  an  Spiorad  a' tighinn  a  nuas,  agus  a'gabhail  còmh- 
nuidh  air,  is  e  sin  an  tì  a  bhaisteas  leis  an  Spiorad  Naomh. 
Agus  chunnaic  mi,  agus  rinn  mi  fianuis  gur  e  so  Mac 
Dhe. 

Air  an  latha  am  màireach  a  rithist  bha  Eoin'na 
sheasamh,  agus  dithis  de 'dheisciobuil ;  agus  air  dha 
amharc  air  Iosa  agus  e  'g  imeachd,  thuirt  e,  Feuch  Uan 
Dhè  !  Agus  chual'  an  dithis  dheisciobul  e  a'  labhairt,  agus 
lean  iad  Iosa.  Agus  air  tionndadh  do  Iosa,  chunnaic  e 
iad  'g  a  leantuinn,  agus  thuirt  e  riutha,  Ciod  a  tha  sibh 
agiarraidh?  Agus  thuirt  iadsan  ris,  Rabbi,  (is  e  sin  ri 
'ràdh,  air  eadar-theangachadh,  A  Mhaighstir,)  c'  àit  am 
bheil  thu  'gabhail  còmhnuidh  ?  Thuirt  e  riutha,  Thigibh 
agus  faicibh.  Thàinig  iad  agus  chunnaic  iad  c'àit  an 
robh  e' gabhail  còmhnuidh  ;  agus  dh'fhan  iad  maille  ris 
an  latha  sin  :  oir  bha  e  mu  thimchioll  na  deicheamh  uaire. 
B'e  Andras,  bràthair  Shimoin  Pheadair,  aon  de 'n  dithis 
a  chual'  Eoin  a'  labhairt,  agus  a  lean  esan.  Fhuair  esan 
air  tùs  a  bhràthair  fhèin  Simon,  agus  thuirt  e  ris,  Fhuair 
sinne  am  Mesias,  (is  e  sin,  air  eadar-theangacbadh, 
Criosd.)  Agus  thug  e  a  chum  Iosa  e.  Agus  an  uair  a 
dh' amhairc  Iosa  air,  thuirt  e,  Is  tusa  Simon  mac  Iona  : 
gairmear  Cephas  dhiot,  (is  e  sin,  air  eadar-theangachadh, 
Peadair.) 

Air  an  latha  'na  dhèigh  sin,  bu  toil  le  Iosa  'dhol  a  mach 
do  Ghalile,  agus  fhuair  e  Philip  :  agus  thuirt  e  ris,  Lean 
mise.  A  nis  bha  Philip  o  Bhetsaida,  baile  Andrais  agus 
Pheadair.  Fhuair  Philip  Natanael,  agus  thuirt  e  ris, 
Fhuair  sinne  an  tì  mu  'n  do  sgrìobh  Maois  anns  an  lagh, 
agus  na  fàidhean,  Iosa  o  Nasaret,  mac  Ioseiph.  Agus 
thuirt  Natanael  ris,  Am  faod  ni  math  sam  bith  tighinn  à 

Nasaret  ?  Thuirt  Philip  ris,  Thig  agus  faic.  Chunnaic 
Iosa  Natanael  a'  tighinn  d'  a  ionnsuidh,  agus  thuirt  e  uime, 
Feuch,  Israeleach  da  rìreadh,  anns  nach  'eil  cealg ! 
Thuirt  Natanael  ris,  Cionnus  is  aithne  dhut  mi?  Fhreag- 
air  Iosa  agus  thuirt  e  ris,  Mu  'n  do  ghairm  Philip  thu, 
an  uair  a  bha  thu  fo  'n  chrann-fhìge,  chunnaic  mise  thu. 
Fhreagair  Natanael  agus  thuirt  e  ris,  Rabbi,  is  tusa  Mac 
Dhè  ;  is  tu  Rìgh  Israeil.  Fhreagair  Iosa  agus  thuirt  e 
ris,  A  chionn  gu  'n  dubhairt  mi  riut,  chunnaic  mi  thu  fo 
'n  chrann-fhìge,  am  bheil  thu  'creidsinn?  Chi  thu  nithean 
a'  s  mò  na  iad  so.  Agus  thuirt  e  ris,  Gu  deimhin,  deimhin, 
tha  mi  ag  ràdh  ribh,  'N  a  dhèigh  so  chi  sibh  nèamh 
fosgailte,  agus  ainglean  Dhè  a'  dol  suas  agus  a'  tighinn  a 
nuas  air  Mac  an  duine. 

Agus  air  an  treas  latha  bha  pòsadh  ann  an  Cana  Ghalile; 
agus  bha  màthair  Iosa  an  sin  :  agus  fhuair  Iosa  mar  an 
ceudna,  agus  a  dheisciobuil  cuireadh  a  chum  a'  phòsaidh. 
Agus  an  uair  a  theirig  am  fìon,  thuirt  màthair  Iosa  ris, 
Cha  'n  'eil  fìon  aca.  Thuirt  Iosa  rithe,  Ciod  e 
mo  ghnothuch-sa  riut,  a  bhean?  Cha  d'  thàinig  m' 
uair-sa  fhathast.  Thuirt  a  mhàthair  ris  an  luchd-fritheal- 
aidh,  Ge  b'  e  ni  a  their  e  ribh  deanaibh  e.  Agus  bha  sia 
soithichean  uisge  de  chloich  air  an  cur  an  sin,  a  rèir  gnàth 
glanaidh  nan  Iudhach,  a  ghabhadh  dà  fheircin  no  trì  gach 
aon  dhiubh.  Thuirt  Iosa  riutha,  Lionaibh  na  soithichean 
le  uisge.  Agus  lìon  iad  iad  gus  am  beul.  Agus  thuirt  e 
riutha,  Tàirngibh  a  nis,  agus  thugaibh  a  chum  uachdaran 
na  cuirme.  Agus  thug  iad  ann  e.  Agus  an  uair  a  bhlais 
uachdaran  na  cuirme  an  t-uisge  a  rinneadh  'na  fhìon, 
(agus  cha  robh  fhios  aige  cia  às  a  thàinig  e  ;  ach  bha 
fhios  aig  an  luchd-frithealaidh  a  tharruing  an  t-uisge,) 

ghairm  uachdaran  na  cuirme  am  fear  nuadh-pòsda,  agus 
thuirt  e  ris,  Cuiridh  gach  duine  fìon  math  a  làthair  air 
tùs ;  agus  an  uair  a  dh'  òlas  daoine  gu  leòr,  an  sin  am 
fìon  a  's  miosa  :  ach  ghlèidh  thusa  am  fìon  math  gus  a 
nis.  An  toiseach  so  de  mhìorbhuilean  rinn  Iosa  ann  an 
Cana  Ghalile,  agus  dh'  fhoillsich  e  a  ghlòir ;  agus  chreid 
a  dheisciobuil  ann. 

An  dèigh  so  chaidh  e  sìos  do  Chapernaum,  e  fhèin, 
agus  a  mhàthair,  agus  a  bhràithean,  agus  a  dheisciobuil : 
agus  cha  d'  f  han  iad  ann  mòran  de  làithean. 


Caib.  vii. 

Iosa  aigfèill  na  càisge — Ghlan  e  an  teampull  o  luchd-reic  is 
ceannachd — Còmhradh  ri  Nicodemus — Teisteas  Eòin 
air  Iosa — Chuir  Herod  Eoin  ann  an  priosan. 

Agus  bha  càisg  nan  Iudhach  am  fagusg,  agus  chaidh 
Iosa  suas  gu  Ierusalem.  Agus  fhuair  e  'nan  suidhe  anns  an 
teampull  luchd-reic  chruidh  agus  chaorach  agus  chalaman. 
agus  luchd-malairt  an  airgid :  agus  an  uair  a  rinn  e 
sgiùrsair  de  chùird  chaola,  dh'fhuadaich  e  mach  às  an 
teampull  iad  uile,  agus  na  caoraich  agus  an  crodh ;  agus 
dhòirt  e  'mach  airgiod  an  luchd-malairt,  agus  thilg  e  na 
bùird  thairis  ;  agus  thuirt  e  riuthasan  a  bha  'reic  chal- 
aman,  Togaibh  iad  sin  à  so  ;  na  deanaibh  taigh  m'  Athar 
sa  'na  thaigh  marsandachd.    Agus  chuimhnich  a  dheis- 

ciobuil  gu  robh  e  sgrìobhte,  Dh'  ith  eud  do  thaighe  suas 
mi.  An  sin  fhreagair  na  h-Iudhaich  agus  thuirt  iad  ris, 
Ciod  an  comharradh  a  nochdas  tu  dhuinne,  do  bhrìgh  gu 
bheil  thu  'deanamh  nan  nithean  so  ?  Fhreagair  Iosa  agus 
thuirt  e  riutha,  Leagaibh  sìos  an  teampull  so,  agus  ann  an 
trì  laithean  cuiridh  mise  suas  e,  An  sin  thuirt  na 
h-Itidhaich,  Sia  bliadhna  agus  dà  fhichead  bha  an 
teampull  so  'ga  thogail,  agus  an  cuir  thusa  suas  ann  an 
trì  laithean  e  ?  Ach  labhair  esan  mu  theampull  a  chuirp. 
TJinie  sin  an  uair  a  bha  e  air  èirigh  o  na  mairbh,  chuimh- 
nich  a  dheisciobutl  gu'n  dubhaitt  e  so;  agus  chreid  iad 
an  sgriobtuir,  agus  am  facal  a  thuirt  Iosa. 

A  nis  an  uair  a  bha  e  ann  an  Ierusalem  aig  a'chàisg, 
air  an  fhèill,  chreid  mòran  'na  ainm,  an  uair  a  chunnaic 
iad  na  mìorbhuilean  a  rinn  e.  Ach  cha  d'  earb  Iosa  e 
fhèin  riutha,  do  bhrìgh  gu'm  b'aithne  dha  na  h-uile 
dhaoine,  agus  nach  robh  feum  aige  gu  'n  deanadh  neach 
sam  bith  fhnuis  mu  dhuine  ;  oir  bha  fhios  aige  fhèin  ciod  a 
bha  anns  an  duine. 

A  nis  bha  duine  de  na  Phairisich  do  'm  b'  ainm  Nico- 
demus,  'na  uachdaran  air  na  h-Iudhaich  :  thàinig  esan  a 
chum  Iosa  'san  oidhche,  agus  thuirt  e  ris,  A  Mhaighstir, 
tha  fhios  againn  gur  fear-teagaisg  thu  a  thàinig  o  Dhia  : 
oircha'n  urrainn  duine  sam  bith  na  mìorbhuilean  so  a 
dheanamh  a  tha  thusa  'deanamh,  mur  bi  Dia  maille  ris. 
Fhreagair  losa  agus  thuirt  e  ris,  Gu  deimhin,  deimhin,  tha 
mi  ag  ràdh  riut,  mur  beirear  duine  a  rithist,  nach  urrainn 
e  rìoghachd  Dhè  'fhaicinn.  Thuirt  Nicodemus  ris, 
Cionnus  is  urrainn  duine  'bhith  air  a  bhreith  an  uair  a  tha 
e  aosda  ?  am  bheil  e  comsach  air  a  dhol  a  steach  an  dara 
uair  do  bhroinn  a  mhàthar,  agus  a  bhith  air  a  bhreith  ? 

Fhreagair  Iosa,  gu  deimhin,  deimhin,  tha  miagràdh  riut, 
Mur  bi  duine  air  a  bhreith  o  uisge  agns  o  'n  Spiorad  cha'n 
urrainn  e  'dhol  a  steach  do  rìoghachd  Dhè.  An  ni  sin  a 
tha  air  a  bhreith  o'  n  fheòil  is  feòil  e ;  agus  an  ni  sin  a  tha 
air  a  bhreith  o.'n  Spiorad  is  spiorad  e.  Na  gabh 
iongantas  gu  'n  dubhairt  mi  riut,  is  eiginn  dhuibh  a 
bhith  air  bhur  breith  a  rithist.  Tha  'ghaoth  a'  sèideadh 
far  an  ài-11  leatha,  agus  tha  thu 'clninntinn  a  fuaim,  ach 
cha  'n  'eil  f  hios  agad  cia  às  a  tha  i  'tighinn  no  c'  àit  am  bheil  i 
'dol :  is  ann  mar  sin  a  tha  gach  neach  a  tha  air  a  bhreith 
o'n  Spiorad.  Fhreagair  Nicodemus  agus  thuirt  e  ris, 
Cionnus  is  urrainn  na  nithean  so  a  bhith  ?  Fhreagair 
Iosa  agus  thuirt  e  ris,  Am  bheil  thnsa  a'  d'  fhear-teagaisg 
Israeil,  agus  nach  aithne  dhut  na  nithean  so  ?  Gu 
deimhin,  deimhin,  tha  mi  ag  ràdh  riut,  gu  bheil  sinne 
'iabhairt  an  ni  air  am  bheil  fìos  againn,  agus  a'  toirt  fianuis 
air  an  ni  sin  a  chunnaic  sinn ;  agus  cha  ghabh  sibhse  ar 
fianuis.  Ma  dh'  innis  mi  dhuibh  nithean  talamhaidh,  agus 
nach  creid  sibh,  cionnus  a  chreideas  sibh  ma  dh'  innseas 
mi  dhuibh  nithean  nèamhaidh  ?  Agus  cha  deachaidh  aon 
neach  suas  do  nèamh,  ach  an  tì  a  thàinig  a  nuas  o  nèamh, 
Mac  an  duine  a  tha  air  nèamh.  Agus  mar  a  thog  Maois 
suas  an  nathair  anns  an  fhàsach,  is  ann  mar  sin  is  èiginn 
do  Mhac  an  duine  a  bhith  air  a  thogail  suas  :  a  chum  's 
ge  b'  e  neach  a  chreideas  ann  nach  sgriosar  e,  ach  gu  'm 
bi  a'  bheatha  mhaireannach  aige.  Oir  is  ann  mar  sin 
a  ghràdhaich  Dia  an  saoghal,  gu'  n  d'  thug  e  'aon-ghin 
Mhic  fhèin,  a  chum  's  ge  b'  e  neach  a  chreideas  ann 
nach  sgriosar  e,  ach  gu'm  bi  a'  bheatha  shìorruidh  aige. 
Oir  cha  do  chuir  Dia  a  Mhac  do  'n  t-saoghal  a  chum 
gu  'n  dìteadh  e  an  saoghal;  ach  a  chum  gu  'm  biodh  an 

saoghal  air  a  shaoradh  trìdsan.  An  tì  a  tha  'creidsinn 
ann  cha  dìtear  e  :  ach  an  tì  nach  'eil  a'  creidsinn  tha  e  air 
a  dhìteadh  cheana,  a  chionn  nach  do  chreid  e  ann  an 
ainm  aoin-ghin  Mhic  Dhè.  Agus  is  e  so  an  dìteadh,  gu'n 
d'  thàinig  an  solus  do  'n  t-saoghal,  agus  gu  'n  do  ghràdh- 
aich  daoine  an  dorchadas  ni  's  mò  na  'n  solus ;  a  chioim 
gu  robh  an  gnìomharan  olc.  Oir  gach  neach  a  tha  'deanamh 
uilc  tha  e  'toirt  fuatha  do  'n  t-solus,  agus  cha  'n  'eil  e 
'tighinn  a  chum  an  t-soluis,  air  eagal  gu  'm  biodh  'oibre 
air  an  cronachadh.  Ach  an  tì  a  ni  an  fhìrinn  thig  e  chum 
an  t-soluis,  a  chum  gu'm  bi  'oibre  follaiseach,  gur  ann  an 
Dia  a  rinneadh  iad. 

An  dèigh  nan  nithean  so  thàinig  Iosa  agus  a  dheis- 
ciobuil  do  thìr  Iudea ;  agus  dh'  fhan  e  an  sin  maille  riutha, 
agus  bhaist  e.  Agus  Bha  Eoin  mar  an  ceudna  'baisteadh 
ann  an  Enon  làimh  ri  Salim,  do  bhrìgh  gu  robh  mòran 
uisgeachan  an  sin  :  agus  thàinig  iad,  agus  bhaisteadh  iad. 
Oir  cha  robh  Eoin  fhathast  air  a  thilgeadh  ann  am  prìosan. 
An  sin  dh'  èirich  ceisd  eadar  deisciobuil  Eoin  agus  na 
h-Tudhaich  mu  thimchioll  glanaidh.  Agus  thàinig  iad  a 
chum  Eoin,  agus  thuirt  iad  ris,  A  Mhaighstir,  an  tì  a  bha 
maille  riut  an  taobh  thall  a  dh'  Iordan  do  'n  d'  thug  thu 
fianuis,  feuch,  tha  esan  a'baisteadh,  agus  tha  na  h-uile 
dhaoine  'tighinn  d'a  ionnsuidh.  Fhreagair  Eoin  agus  thuirt 
e,  Cha  'n  'eil  duine  comasach  air  ni  sam  bith  a  ghabhail,  mur 
bi  e  air  a  thoirt  dha  o  nèamh.  Tha  sibhse  fhèin  a'  toirt 
fianuis  dhomhsa,  gu  'n  dubhairt  mi,  Cha  mhi  Criosd, 
ach  gu  'n  do  chuireadh  roimhe  mi.  An  tì  aig  am  bheil  a' 
bhean  nuadh-phòsda  is  e  am  fear  nuadh-pòsda  e :  ach 
caraid  an  fhir  nuaidh-phòsda,  a  tha  'na  sheasamh  agus 
ag  èisdeachd  ris,  tha  e'deanamh  gàirdeachais  mhòir  air 

son  guth  an  fhir  nuaidh-phòsda :  uime  sin  tha  mo 
ghàirdeachas  so  air  a  chiomhlionadh.  Is  èiginn 
dhasan  fàs,  ach  dhomhsa  'bhith  air  mo  lùghdachadh. 

An  tì  a  thig  a  nuas  tha  e  os  cionn  nan  uile  :  an  tì  a  tha 
o  'n  talamh  tha  e  talamhaidh,  agus  labhraidh  e  air  mhodh 
talamhaidh  :  an  tì  a  thig  o  nèamh  tha  e  os  cionn  nan  uile. 
An  ni  a  chunnaic  agus  a  chual'  e,  air  sin  tha  e'  toirt 
fianuis ;  agus  cha  'n  'eil  aon  duine  'gabhail  ri  'fhianuis. 
An  tì  a  ghabh  ri  'fhianuis-san  chuir  e  a  sheula  ris,  gu 
bheil  Dia  fìor.  Oir  an  tì  a  chuir  Dia  uaithe  tha  e'labhairt 
briathran  Dhè  :  oir  cha  'n  ann  a  rèir  tomhais  a  tha  Dia  a' 
toirt  an  Spiorad  dha.  Is  toigh  leis  an  Athair  am  Mac, 
agus  thug  e  na  h-uile  nithean  'na  làimh.  An  tì  a  tha 
'creidsinn  anns  a'  Mhac  tha  'bheatha  mhaireannach  aige; 
ach  an  tì  nach 'eil  a'  creidsinn  anns  a'  Mhac  cha'n  fhaic 
e  beatha;  ach  tha  fearg  Dhè  a'  gabhail  còmhnuidh 
air. 

Ach  air  do  Herod  an  Tetrarc  a  bhith  air  a  chronachadh 
le  Eoin  air  son  Herodiais,  bean  Philip  a  bhràthair,  oir 
phòs  e  i;  agus  air  son  gach  olc  a  rinn  Herod  :  chuir  e  so 
ris  gach  olc  eile,  gu  'n  do  ghlac  e  Eoin,  agus  gu  'n  do 
cheangail  e  ann  am  prìosan  e.  Oir  thuirt  Eoin  ri  Herod, 
Cha  'n  'eil  e  laghail  dhut  bean  do  bhràthar  a  bhith  agad. 
Uime  sin  bha  diùmadh  mòr  aig  Herodias  air,  agus  bu 
mhiann  leatha  a  chur  gu  bàs  :  ach  cha  b'  urrainn  i ;  oir 
bha  eagal  air  Herod  roimh  Eoin,  air  dha  fios  a  bhith  aige 
gu  'm  bu  duine  ceart  agus  naomh  e,  agus  glèidh  e 
tèaruinte  e ;  agus  an  uair  a  chual'  e  e,  rinn  e  mòran  de 
nithean,  agus  dh'èisd  e  ris  gu  toileach. 

Caib.  viit. 

An  còmhradh  ri  bean  Shamaria — Chaidh  Iosa  do  Gha/i/e, 
agus  shlànuich  e  mac  anu  achdarain  a  bha  ann  an 
Capernaum. 

Air  an  aobhar  sin  an  uair  a  chual'  Iosa  gu  'n  do  chuir- 
eadh  Eoin  an  làimh,  agus  a  thuig  e  gu  'n  cuala  na 
Phairisich  gu  robh  e  a'  deanamh  agus  a'  baisteadh 
tuilleadh  dheisciobul  na  Eoin,  (ged  nach  do  bhaist  Iosa 
fhèin  iad  ach  a  dheisciobuil),  dh'fhàg  e  Iudea,  agus 
chaidh  e  rithist  do  Ghalile.  Agus  b'  èiginn  dha  'dhol  troimh 
Shamaria.  An  sin  thàinig  e  gu  baile  a  bhuineadh  do 
Shamaria,  ris  an  abrar  Sichar,  fagusg  do'n  fhearann  a 
thug  lacob  d'  a  mhac  Ioseph.  Agus  bha  tobar  Iacoib  an 
sin.  Uime  sin,  air  do  Iosa  'bhith  sgìth  le  'thurus,  shuidh 
e  mar  sin  làimh-ris  an  tobar;  agus  bha  e  mu  thimchioll 
na  siathamh  uaire.  Thàinig  bean  o  Shamaria  a  tharruinn 
uisge  :  thuirt  Iosa  rithe,  Thoir  dhomhsa  deoch.  Oir  bha  a 
dheisciobuil  air  dol  do  'n  bhaile  a  cheannach  bìdh.  An  sin 
thuirt  a'  bhean  o  Shamaria  ris,  Cionnus  a  tha  thusa,  agus 
gur  Iudhach  thu,  ag  iarraidh  deoch  ormsa,  a  tha  'nam 
Bhan-Shamaritanaich  ?  (Oir  cha  'n  'eil  commun  aig  na  h- 
Iudhaich  ris  na  Samaritanaich).  Fhreagair  Iosa  agus 
thuirt  e  rithe,  Na'm  b'  aithne  dhut  tìodhlac  Dhè,  agus  cò  e 
a  tha  'g  ràdh  riut,  Thoir  dhomhsa  deoch  :  dh'  iarradh  tu 
airsan,  agus  bheireadh  e  uisge  beò  dhut.  Thuirt  a'  bhean 
ris,  A  Thighearna,  cha'n'eil  inneal-tarruinn  agad,  agus 
tha  'n  tobar  domhain :  uime  sin  cia  às  a  tha  'n  t-uisge  beò 
sin  agad  ?    Am  mò  thusa  na  ar  n-athair  Iacob,  a  thug 

dhuinn  an  tobar  so,  agus  a  dh'  òl  as  e  fhèin,  agus  a 
chlann,  agus  a  sprèidh?  Fhreagair  Iosa  agus  thuirt  e 
rithe,  Ge  b'  e  neach  a  dh'  òlas  de  'n  uisge  so  bidh  tart  a 
rithist  air :  ach  ge  b'  e  neach  a  dh'  òlas  de  'n  uisge  a 
bheir  mise  dha  cha  bhi  tart  gu  bràth  air ;  ach  an  t-uisge  a 
bheir  mise  dha,  bidh  e  'na  thobar  uisge  ann  a'  sruthadh 
suas  a  chum  na  beatha  maireannaich.  Thuirt  a'  bhean 
ris,  A  Thighearna,  thoir  dhomhsa  an  t-uisge  so,  a  chum 
nach  bi  tart  orm,  agus  nach  tig  mi  an  so  a  tharruinn. 
Thuirt  Iosa  rithe,  Imich,  gairm  d'  f hear-pòsda,  agus  thig  an 
so.  Fhreagair  a'  bhean  agus  thuirt  i,  Cha  'n  'eil  fear 
agam.  Thuirt  Iosa  rithe,  Is  math  a  thuirt  thu,  Cha  'n  'eil 
fear  agam :  oir  bha  còignear  fhear  agad,  agus  esan  a  tha 
agad  a  nis  cha  'n  e  d'  fhear  fhèin  e  :  thuirt  thu  so  gu  fìor. 
Thuirt  a'  bhean  ris,  A  Thighearna,  tha  mi  'faicinn  gur 
fàidh  thu.  Rinn  ar  n-aithrichean  aoradh  anns  an 
t-sliabh  so  ;  agus  tha  sibhse  'g  ràdh  gur  ann  an  lerusaiem 
a  tha  'n  t-ionad  anns  an  còir  aoradh  a  dheanamh.  Thuirt 
Iosarithe,  A  bhean,creid  mise,  gu  bheil  an  uair  a'  tighinn. 
anns  nach  dean  sibh  aoradh  do  'n  Athair  aon  chuid  anns 
an  t-sliabh  so,  no  ann  an  Ierusalem.  Tha  sibhse 
'deanamh  aoraidh  do'n  ni  nach  aithne  dhuibh  :  tha  sinne 
'deanamh  aoradh  do'n  ni  a's  aithne  dhuinn:  oir  is  ann 
o  na  h-Iudhaich  a  tha  slàinte.  Ach  tha  'n  uair  a'  tighinn, 
agus  tha  i  nis  ann,  anns  an  dean  am  fìor  luchd-aoraidh 
aoradh  do'n  Athair  ann  an  spiorad  agus  ann  am  fìrinn  : 
oir  tha'n  t-Athair  ag  iarraidh  an  leithidean  so  de  luchd- 
aoraidh.  Is  Spiorad  Dia :  agus  is  èiginn  d'  a  luchd- 
aoraidh,  aoradh  a  dheanamh  dha  ann  an  spiorad  agus  ann 
am  fìrinn.  Thuirt  a'  bhean  ris,  Tha  fhios  agam  gu  bheil 
am  Mesias  a'  tighinn  ris  an  abrar  Criosd ;  an  uair  a  thig 

esan,  innsidh  e  na  h-uile  nithean  dhuinn.  Thuirt  Iosa 
rithe,  Is  mise  e  a  tha  'labhairt  riut. 

Agus  aig  a'  cheart  àm  thàinig  a  dheisciobuil,  agua 
b'iongantach  leotha  gu  robh  e 'labhairt  ris  a'  mhnaoi; 
ach  cha  dubhairt  aon  neach,  Ciod  a  tha  thu  'g 
iarraidh  ?  no,  C'  ar  son  a  tha  thu'  labhairt  rithe  ?  An 
sin  dh'  fhàg  a'  bhean  a  soitheach  uisge,  agùs  dh'  fhalbh  i 
do  'n  bhaile,  agus  thuirt  i  ris  na  daoine,  Thigibh,  faicibh 
duine  a  dh'  innis  dhomhsa  na  h-uile  nithean  a  rinn  mi 
riamh  :  Nach  e  so  Criosd?  An  sin  chaidh  iad  amach  às 
a'  bhaile  agus  thàinig  iad  d'  a  ionnsuidh-san.  Anns  an 
àm  sin  fhèin  ghuidh  a  dheisciobuil  air,  ag  ràdh,  A 
Mhaighstir,  ith.  Ach  thuirt  esan  riutha,  Tha  biadh 
agamsa  ri  'itheadh  air  nach  'eil  fhios  agaibhse.  Uime  sin 
thuirt  a  dheisciobuil  ri  'chèile,  An  'd  thug  neach  sam  bith 
ni  d'  a  ionnsuidh  ri  'itheadh  ?  Thuirt  Iosa  riutha,  Is  e  mo 
bhiadh-sa  toil  an  tì  a  chuir  uaithe  mi  a  dheanamh,  agus 
'obair  a  chrìochnachadh.  Nach  abair  sibhse,  Tha  ceithir 
mìosm  ann  fhathast,  agus  an  sin  thig  am  fogharadh? 
feuch,  tha  mi  ag  ràdh  ribh,  Togaibh  suas  bhur  sùilean, 
agus  seallaibh  air  na  h-achaidhean ;  oir  tha  iad  cheana 
geal  a  chum  an  fhogharaidh.  Tha 'n  tì  a  bhuaineas  a' 
faotainn  tuarasdail,agus  a'cruinneachadh  toraidh  a  chum  na 
beatha  maireannaich;  a  chum  gu  'n  dean  an  tì  a  chuireas 
agus  an  tì  a  bhuaineas  gàirdeachas  maille  ri  'chèile.  Oir 
an  so  tha  an  ràdh  ud  fìor,  Gu  bheil  aon.  neach  a'  cur, 
agus  neach  eile  a'  buain.  Chuir  mise  sibhse  a  bhuain, 
an  ni  sin  nach  do  shaothraich  sibh:  shaothraich  daoine 
eile,  agus  chaidh  sibhse  steach  'nan  saothair. 

Agus  chreid  mòran  de  Shamaritanaich  a'  bhaile  sin  ann, 
air  son  cainnt  na  mnà,  a  thug  fianuis,  ag  ràdh,  Dh'  innis  e 

dhomh  na  h-uile  nithean  a  rinn  mi  riamh.  Uime  sin  an 
uair  a  thàinig  na  Samaritanaich  d'  a  ionnsuidh,  ghuidh 
iad  air  fantuinn  maille  riutha  :  agus  dh'  fhuirich  e  an  sin 
dà  latha.  Agas  chreid  mòran  tuilleadh  air  son  'fhacail 
fhèin  ;  agus  thuirt  iad  ris'a  mhnaoi,  Tha  sinn  a'creidsinn, 
cha  'n  ann  à  so  suas  air  son  do  chòmhraidh-sa :  oir  chuala 
sinn  fhèin  e,  agus  tha  fhios  againn  gur  e  so  da  rìreadh 
Criosd,  Slànuighear  an  t-saoghail. 

Agns  an  dèigh  an  dà  latha  dh'  fhalbh  e  às  a  sin,  agus 
chaidh  e  do  Ghalile.  Oir  thug  Iosa  fhèin  fianuis,  nach 
'eil  urram  aig  fàidh'na  thìr  fhèin.  Uime  sin  an  uair  a 
thàinig  e  do  Ghalile,  ghabh  na  Galilèaich  ris,  air  dhaibh 
na  nithean  sin  uile  'fhaicinn  a  rinn  e  ann  an  Ierusalem 
air  an  fhèill :  oir  chaidh  iadsan  mar  an  ceudna  'chum  na 
fèille. 

An  sin  thàinig  Iosa  rithist  do  Chana  Ghalile  far  an  d' 
rinn  e  fìon  de  'n  uisge.  Agus  bha  duine  cumhachdach 
àraidh  ann  an  Capernaum  aig  an  robh  a  mhac  gu  tinn. 
An  uair  a  chuai'esan  gu  robh  Iosa  air  ti3rhinn  à  Iudea  do 
Ghalile,  chaidh  e  d'a  ionnsuidh,  agus  ghuidh  e  air  gu  rach- 
adh  e  sìos,  agus  gu  slànuicheadh  e  'mhac;  oir  bha  e  ri 
uchd  bàis.  An  sin  thuirt  Iosa  ris,  Mur  faic  sibh  comharran 
agus  mìorbhuilean,  cha  chreid  sibh.  Thuirt  an  duine 
cumhachdach  ris,  A  Thighearna,  rach  sìos  mu  'm  faigh  mo 
leanaban  bàs.  Thuirt  Iosa  ris,  Imich  ;  tha  do  mhac  beò. 
Chreid  an  duine  am  facal  a  thuirt  Iosa  ris,  agus  dh'  imich 
e.  Agus  an  uair  a  bha  e  'dol  sìos,  choinnich  a  sheirbh- 
isich  e,  agus  dh'  innis  iad  dha^  ag  ràdh,  Tha  do  mhac 
beò.  An  sin  dh'  fhiosraich  e  dhuibh  an  uair  anns  an 
deachaidh  e  am  feabhas :  agus  thuirt  iad  ris,  An  dè  air  an 
t-seachdamh  uair  dh'fhàg  am  fiabhrns  e.     An  sin  dh; 

aithnich  an  t-athair  gu  'm  bi  sin  an  uair  anns  an  dubh- 
airt  Iosa  ris,  Tha  domhac  beò  :  agus  chreid  e  fhèin,  agus 
a  theaglach  uile.  Is  i  so  a  rithist  an  dara  mìorbhnil  a  rinn 
Iosa,  an  uair  a  thàinig  e  à  Iudea  do  Ghalile. 


Caib.  ix. 

Leighis  Iosa  air  latha  na  sàbaid  an  duine  a  bha  ochd 
bliadhna  deug  ar  fhichead  ann  an  euslaint — Rinn  na 
h-Iudhaich  connsachadh  ris. 

'N  a  dhèigh  so  bha  fèill  nan.  Iudhaeh  ann;  agus  chaidh 
Iosa  suas  gu  Ierusalem. 

A  nis  tha  ann  an  Ierusalem  làimh  ri  geata  nan  caorach 
lochan,  ris  an  abrar's  a'  chainnt  Eabhruidhich,  Betesda, 
aig  am  bheil  còig  taighean-fasgaidh.  Annta  sin  bha  'nan 
laidhe  mòr-bhuidheann  de  dhaoin'  euslan,  dalla,  bacach, 
seargte,  a'  feilheamh  ri  caruchadh  an  uisge.  Oir  chaidh 
aingeal  sìos  aig  amannan  àraidh  do  'n  lochan,  agus  chuir 
e  'n  t-uisge  troimh  a  chèile :  uime  sin  a'  cheud  neach 
a  rachadh  sìos  ann,  an  dèigh  cur  troimh  a  chèile  an  uisge, 
bhiodh  e  air  a  leigheas  o  aon  tinneas  a  bhiodh  air.  Agus  bha 
duine  àraidh  an  sin,  a  bha  ochd  bliadhna  deug  ar 
fhichead  ann  an  euslaint.  An  uair  a  chuannaic  Iosa 
esan  'na  laidhe,  agus  fios  aige  gu  robh  e  nis  ùine  fhada 
mar  sin,  thuirt  e  ris,  Am  miann  leat  a  bhith  air  do 
dheanamh  slàn?  Fhreagair  an  duine  euslan  e,  A 
Thigheama,  cha'n'eil  duine  agam,  an  uair  a  chuirear  an 

t-uisge  troimh  a  chèile,  a  chuireas  anns  an  lochan  mi ; 
ach  am  feadh  a  tha  mise  'tighinn,  tha  neach  eile  a'  dol 
sìos  romham.  Thuirt  Iosa  ris,  Eirich,  tog  do  leabadh, 
agus  imich.  Agus  ghrad  rinneadh  an  duine  slàn,  agus 
thog  e  a  leabadh  agus  dh'  imich  e. 

A  nis  bha  'n  t-sàbaid  ann  air  an  latha  sin.  Uime  sin 
thuirt  na  h-Iudhaich  ris  an  tì  a  shlànuicheadh,  Is  i  an 
t-sàbaid  a  th'  ann,  agus  cha  'n  'eil  e  dligheach  dhut  do 
leabadh  a  ghiùlan.  Fhreagair  e  iad,  An  tì  a  rinn  slàn  mi, 
thuirt  esan  rium,  Tog  do  leabadh,  agus  imich.  An  sin 
dh'  fhiosraich  iad  dheth,  Cò  an  duine  a  thuirt  riut,  Tog 
do  leabadh,  agus  imich  ?  Agus  cha  robh  fhios  aig  an  tì 
a  shlànuicheadh  cò  e :  oir  chaidh  Iosa  às  a  shealladh,  air 
do  mhòr-shluagh  a  bhith  anns  an  àite.  'N  a  dhèigh  so 
fhuair  Iosa  e  anns  an  teampull,  agus  thuirt  e  ris,  Feuch, 
rinneadh  slàn  thu  :  na  peacaich  ni  's*  mò,  air  eagal  gu  'n 
tachair  ni  's  miosa  dhut.  Dh'  imich  an  duine,  agus  dh' 
innis  e  do  na  h-Iudhaich  gu  'm  b  'e  Iosa  a  rinn  slàn  e. 
Agus  air  a  shon  so  rinn  na  h-Iudhaich  geur-leanmhuinn 
air  Iosa,  agus  dh'  iarr  iad  a  mharbhadh,  do  bhrìgh  gu  'n 
d'  rinn  e  na  nithean  so  air  an  t-sàbaid.  Ach  fhreagair 
Iosa  iad,  Tha  m'  Athair  ag  oibreachadh  gus  a  nis,  agus 
tha  mise  ag  oibreachadh.  Uime  sin  bu  mhòid  a  dh'  iarr 
na  h-Iudhaich  a  mharbhadh,  a  chionn  nach  e  mhàingu'n 
do  bhrist  e'n  t-sàbaid,  ach  gu  'n  dubhairt  e  mar  an  ceudna 
gu  'm  b  'e  Dia  'Athair,  'g  a  dheanamh  fhèin  co-ionnan  ri 
Dia. 

Air  an  aobhar  sin  fhreagair  Iosa  agus  thuirt  e  riutha, 
Gu  deimhin,  deimhin,  tha  mi  ag  ràdh  ribh  nach'eil  am  Mac 
comasach  air  ni  sam  bith  a  dheanamh  uaithe  fhèin,  ach  an 

ni  a  chi  e  an  t-Athair  a'  deanamh  :  oir  ge  b'  e  air  bith 
nithean  a  ni  esan,  na  nithean  sin  fhèin  ni  am  Mac  mar 
an  ceudna.  Oir  is  ionmhuinn  leis  an  Athair  am  Mac, 
agus  tha  e'  foillseachadh  dha  nan  uile  nithean  a  tha  e 
fhèin  a'  deanamh :  agus  foillsichidh  e  dha  oibre  a  's  mò 
na  iad  so,  air  chor  's  gu  'm  bi  iongantas  oirbhse.  Oir  mar 
tha  'n  t-Athair  a'  dùsgadh  agus  a'  beothachadh  nam 
marbh,  is  amhuil  sin  a  tha  am  Mac  a'  beothachadh  an 
dream  a  's  àill  leis.  Oir  cha  'n  'eil  an  t-Athair  a'  toirt 
breith  air  duine  sam  bith,  ach  thug  e  gach  uile  bhreith- 
eanas  do  'n  Mhac;  a  chum  gu  'n  tugadh  na  h-uile  dhaoine 
urram  do  'n  Mhac,  amhuil  mar  a  tha  iad  a'  toirt  urraim 
do  'n  Athair.  An  tì  nach  'eil  a'  toirt  urraim  do'  n  Mhac 
cha  'n  'eil  e  'toirt  urraim  do  'n  Athair  a  chuir  uaithe  e.  Gu 
deimhin,  deimhin,  tha  mi  ag  ràdh  ribh,  An  tì  a  tha  'g 
èisdeachd  ri  m'  fhacal-sa,  agus  a  tha  'creidsinn  anns 
an  tì  a  chuir  uaithe  mi,  tha  'bheatha  mhaireannach  aige, 
agus  cha  tig  e  'chum  dìtidh,  ach  chaidh  e  thairis  o  bhàs 
gu  beatha.  Gu  deimhin,  deimhin  tha  mi  ag  ràdh  ribh,  Gu 
bheil  an  uair  a'  tighinn,  agus  gu  bheil  i  nis  ann,  anns  an 
cluinn  na  mairbh  guth  Mhic  Dhè ;  agus  an  dream  a 
chluinneas  bidh  iad  beò.  Oir  mar  a  tha  aig  an  Athair 
beatha  ann  fhèin,  is  amhuil  sin  mar  an  ceudna  a  thug  e 
do  'n  Mhac  beatha  'bhith  aig'  ann  fhèin  :  agus  thug  e 
dha  ùghdarras  a  chum  breith  a  thoirt,  do  bhrìgh  gur  e  Mac 
an  duine.  Na  gabhaibh  iongantas  dheth  so  :  oir  tha  an 
uair  a'  tighinn,  anns  an  cluinn  iadsan  uile  a  tha  anns  na 
h-uaighean  a  ghuth-san,  agus  thèid  iad  a  mach  ;  iadsan  a 
rinn  math,  a  chum  aiseirigh  na  beatha ;  agus  iadsan  a 
rinn  olc,  a  chum  aiseirigh  an  damanaidh. 

Cha  'n  'eil  mise  comasach  air  ni  sam  bith  a  dheanamh 
uam  fhèin  :  mar  a  chluinneas  mi,  bheir  mi  breith :  agus 
tha  mo  bhreitheanas  ceart ;  do  bhrìgh  nach  'eil  mi  ag 
iarraidh  mo  thoile  fhèin,  ach  toil  an  Athar  a  chuir  uaithe 
mi.  Ma  bheir  mise  fianuis  mu  m'  thimchioll  fhèin,  cha 
'n  'eil  m'  f hianuis  fìor.  Tha  neach  eile  a'  toirt  fianuis  mu 
m'  thimchioll,  agus  tha  fhios  agam  gur  fìor  an  fhianuis 
a  tha  e'  deanamh  mu  m'  thimchioll.  Chuir  sibhse  a 
chum  Eoin,  agus  thug  e  fianuis  do  'n  fhìrinn.  Ach  cha  'n 
'eil  mise  a'  gabhail  fianuis  o  dhuine  :  tha  mi  ag  ràdh 
nan  nithean  so,  a  chum  gu  'm  bi  sibhse  air  bhur  tèarnadh. 
B'  esan  an  lòchran  lasarach  agus  dealrach :  agus  bha 
sibhse  toileach  car  tamuill  gàirdeachas  a  dheanamh  'na 
sholus.  Ach  tha  agamsa  fianuis  a  's  mò  na  fianuis  Eoin  : 
oir  na  h-oibre  a  thug  an  t-Athair  dhomhsa  'chum  gu  'n 
crìochnaichinn  iad,  tha  na  h-oibre  sin  fhèin  a  tha  mise 
'deanamh,  a'  toirt  fianuis  mu  m'  thimchioll,  gu  'n  do 
chuir  an  t-Athair  uaithe  mi.  Agus  an  t-Athair  a  chuir 
uaithe  mi,  thug  e  fianuis  mu  m'  thimchioll.  Cha  chuala 
sibh  riamh  a  ghuth,  ni  mò  a  chunnaic  sibh  a  choslas. 
Agus  cha  'n  'eil  'f  hacal-san  agaibh  a'  gabhail  còmhnuidh 
annaibh  :  oir  an  tì  sin  a  chuir  esan  uaithe,  cha  'n  'eil  sibh 
'g  a  chreidsinn.  Rannsaichibh  na  sgriobtuirean,  oir  tha 
sibh  a'  saoilsinn  gu  bheil  a'  bheatha  mhaireannach 
agaibh  anntasan ;  agus  is  iad  sin  a  tha  'toirt  fianuis  mu 
m'  thimchioll-sa ;  agus  cha  'n  àill  leibh  tighinn  a  m' 
ionnsuidh-sa  a  chum  gu  faigheadh  sibh  beatlia.  Cha  'n 
'eil  mise  a'  gabhail  urraim  o  dhaoine.  Ach  is  aithne 
dhomh  sibhse,  nach  'eil  gràdh  Dhè  agaibh  annaibh. 
Thàinig  mise  ann  an  ainm  m'  Athar,  agus  cha  'n  eil  sibh  a' 

gabhail  rium  :  ma  thig  neach  eile  'na  ainm  fhèin,  gabhaidh 
sibh  risan.  Cionnus  a  dh'  fheudas  sibh  creidsinn,  a  tha 
gabhail  urraim  o  chèile,  agus  nach  'eil  ag  iarraidh  an 
urraim.  a  thig  o  Dhia  a  mhàin  ?  Na  saoilibh  gu  'n  dean 
mise  bhur  casaid  ris  an  Athair  :  tha  aon  a  tha  'deanamh 
casaid  oirbh,  Maois,  anns  am  bheil  sibh  a'  cur  bhur 
dòchais.  Oir  nan  creideadh  sibh  Maois,  chreideadh 
sibh  mise ;  oir  sgrìobh  esan  mu  m'  thimchioll-sa.  Ach  mur 
creid  sibh  a  sgrìobhadh-san,  cionnus  a  chreideas  sibh  mo 
bhriathran-sa. 


Caib  x. 

Thòisich  Iosa  air  searmonachadh — Chuir  iad  ctd  ris  ann 
an  Nasaret — Chaidh  e  do  Chapernaum — Ghairm  e 
ceathrar  dheisciobul — Theagaisg  e  an  sluagh  d  bàta 
Pheadair — Ghlac  iad  gu  miorbhuileach  mòran  eisg. 

Agus  thill  Iosa  ann  an  cumhachd  an  Spioraid  do 
Ghalile,  a'  searmonachadh  soisgeul  rìoghachd  Dhè,  agus 
ag  ràdh,  Choimhlionadh  an  aimsir,  agus  tha  rìoghachd 
Dhè  am  fagusg;  deanaibhse  aithreachas,  agus  creidibh  an 
soisgeul.  Agus  chaidh  'iomradh-san  air  feadh  na  dùthcha 
mu  'n  cuairt  gu  h-iomlan.  Agus  theagaisg  e  'nan  sionagog- 
an,  a'  faotainn  glòire  o  na  h-uile  dhaoine. 

Agus  thàinig  e  gu  Nasaret,  far  an  d'  àraicheadh  e :  agus 
chaidh  e  steach,  mar  bu  ghnàth  leis,  air  latha  na  sàbaid 
do  'n  t-sionagog,  agus  dh'  èirich  e  'na  sheasamh  a  chum 

leughaidh.  Agus  thugadh  dha  leabhar  an  fhàidh  Esaiais. 
Agus  dh'  fhosgail  e  an  leabhar,  agus  fhuair  e  an  t-àit'  anns 
an  robh  e  sgrìobhte,  Tha.Spiorad  an  Tighearna  orm,  do 
bhrìgh  gu  'n  d'  ùng  e  mi  a  shearmonachadh  an  t-soisgeil 
do  na  bochdan ;  chuir  e  mi  a  shlànuchadh  na  muinntir 
aig  am  bheil  an  cridhe  briste,  a  ghairm  fuasglaidh  do  'n 
mhuinntir  a  tha  'n  sàs,  a  dh  'aiseag  am  fradhairc  do  na 
daill,  a  thoirt  saorsa  do  'n  mhuinntir  a  tha  brùite,  a 
shearmonachadh  bliadhna  thaitneach  an  Tighearna. 
Agus  dhùin  e  an  leabhar,  agus  thug  e  do  'n  fhear-frith- 
ealaidh  e,  agus  shuidh  e :  agus  bha  sùilean  na  bha  'san 
t-sionagog  uile  a'  geur  amharc  air.  Agus  thòisich  e  air  a 
ràdh  riutha,  An  diugh  tha  an  sgriobtur  so  air  a  choimh- 
lionadh  ann  bhur  cluasan-sa.  Agus  thug  iad  uile  fianuis 
dha,  agus  ghabh  iad  iongantas  ris  na  briathran  gràsmhor 
a  thàinig  a  mach  às  a  bheul :  agus  thuirt  iad,  Nach  e  so 
mac  Ioseiph  ?  Agus  thuirt  e  riutha,  Gun  amhrus  thuirt 
sibh  rium  an  gnàth-fhacal  so,  A  lèigh,  leighis  thu  fhèin  : 
ge  b'  e  air  bith  nithean  a  chuala  sinn  a  rinneadh  leat  ann 
an  Capernaum,  dean  iad  mar  an  ceudna  an  so  ann  ad' 
dhùthaich  fhèin.  Agus  thuirt  e,  Gu  deimhin,  tha  mi  ag 
ràdh  ribh,  nach  'eil  fàidh  air  bith  taitneach  'na  dhùthaich 
fhèin.  Ach  gu  fìrinneach  tha  mise  ag  ràdh  ribh,  Gu  robh 
mòranbhantrachann  an  Israel  annan  làithean  Eliais,an  uair 
a  dhruideadh  nèamh  rè  thrì  bliadhna  agus  shia  mìosan,  agus 
a  bha  gorta  mhòr  air  feadh  na  tìre  uile ;  agus  cha  do 
chuireadh  Eliais  a  dh'  ionnsuidh  aoin  diubh,  ach  gu 
Sarepta  Shidoin,  a  chum  mnà  a  bha  'n  a  bantraich.  Agus 
bha  mòran  lobhar  ann  an  Israel  ri  linn  Eliseuis  an 
fhàidh ;   agus  cha  do   ghlanadh  a   h-aon   diubh,  ach 

Naaman  an  Sirianach.  Agus  lionadh  iadsan  uile  a  bha 
'san  t-sionagog  le  feirg,  an  uair  a  chual'  iad  na  nithean  so ; 
agus  dh'  èirich  iad  suas,  agus  thilg  iad  a  mach  às  a'  bhaile 
e,  agus  thug  iad  leotha  e  gu  maladh  a'  chnoic,  air  an  robh 
am  baile  togte,  a  chum  a  thilgeadh  sìos  an  coinneamh  a 
chinn.  Ach  air  dhasan  gabhail  troimh  am  meadhon  dh' 
fhalbh  e. 

Agus  air  dha  Nasaret  fhàgail,  thàinig  e  agus  ghabh  e 
còmhnuidh  ann  an  Capernaum,  baile  de  Ghalile,  a  tha  ri 
taobh  na  fairge,  ann  an  leith-iomall  Shabuloin  agus 
Nephtalim  :  a  chum  gu'n  coimhliontadh  an  ni  a  labhradh 
le  Esaias  am  fàidh,  ag  ràdh,  Talamh  Shabuloin,  agus 
talamh  Nephtalim,  slighe  na  fairge  air  an  taobh  thall  a 
dh'  Iordan,  Galile  nan  Cinneach,  am  pobull  a  bha  'nan 
suidhe  ann  an  dorchadas  chunnaic  iad  solus  mòr,  agus 
tha  solus  air  èirigh  do  na  daoine  a  bha  'nan  an  suidhe 
ann  an  tìr  agus  ann  an  sgàil  a'  bhàis. 

Agus  ag  imeachd  do  Iosa  ri  taobh  fairge  Ghalile, 
chunnaic  e  dithis  bhràithrean,  Simon  de  'n  goirear 
Peadair,  agus  Andras  a  bhràthair,  a'  tilgeadh  lìn  'san 
fhairge ;  oir  b'  iasgairean  iad.  Agus  thuirt  e  riutha, 
Leanaibh  mise,  agus  ni  mi  iasgairean  air  daoine  dhibh. 
Agus  ghrad  dh'  fhàg  iad  na  lìn,  agus  lean  iad  esan.  Agus 
an  uair  a  chaidh  e  beagan  air  aghaidh  às  a  sin,  chunnaic 
e  dithis  bhràithrean  eile,  Seumas  mac  Shebede,  agus 
Eoin  a  bhràthair,  agus  iad  anns  a'  bhàta  maille  ri  'n 
athair  Sebede,  a'  càradh  nan  lìon  :  agus  ghairm  e 
iad.  Agus  ghrad  dh'  fhàg  iad  Sebede  an  athair  anns  a' 
bhàta  maille  ris  an  luchd-tuarasdail,  agus  lean  iad 
esan. 


ANN  AM  BRIATHRAN  A'  BHIOBUILL.  55 

Agus  thachair,  an  uair  a  bha  am  pobull  a'  dlùth- 
theannadh  air,  a  chum  facal  Dhè  èisdeachd,  gu  'n  do  sheas 
e  laimh  ri  loch  Ghenesaret ;  agus  chunnaic  e  dà  bhàta 
'nan  seasamh  ri  taobh  an  locha :  ach  bha  na  h-iasgairean  air 
dol  a  mach  asda,  agus  bha  iad  a'  nigheadh  nan  lìon.  Agus 
chaidh  e  steach  do  aon  de  na  bàtaichean  a  bu  le  Simon, 
agus  dh'  iarr  e  air  a  dhol  a  mach  beagan  o  thìr.  Agus  air 
dha  suidhe,  theagaisg  e  an  sluagh  às  a'  bhàta.  A  nis  an 
uair  a  sguir  e  de  labhairt,  thuirt  e  ri  Simon,  Cuir  a  mach 
a  chum  na  doimhne,  agus  leigibh  sìos  bhur  lìn  a  chum 
tarruinn.  Agus  fhreagair  Simon,  agus  thuirt  e  ris,  A 
Mhaighstir,  shaothraich  sinn  feadh  na  h-oidhche  uile,  agus 
cha  do  ghlac  sinn  ni  sam  bith  :  ach  air  d'  fhacal-sa  leigidh 
mi  sìos  na  lìn.  Agus  an  uair  a  rinn  iad  so,  chuartaich  iad 
meall  mòr  èisg;  agus  bha  na  lìn  a'  bristeadh.  Agus 
smèid  iad  air  an  companaich,  a  bha  anns  a'  bhàta  eile, 
tighinn  agus  còmhnadh  a  dheanamh  leotha.  Agus 
thàinig  iad,  aguslìon  iad  an  dà  bhàta,  ionnus  gu  robh  iad 
an  inbhe  'dhol  fodha.  An  uair  a  chunnaic  Simon  Peadair 
so,  thuit  e  sìos  aig  glùinean  Iosa,  ag  ràdh,  Imich  uamsa, 
oir  is  duine  peacach  mi,  O  Thighearna.  Oir  ghlac 
uamhas  e  fhèin  agus  iadsan  uile  a  bha  maille  ris,  air  son 
an  tarruinn  èisg  a  ghlac  iad;  agus  mar  an  ceudna 
Seumas  agus  Eoin,  mic  Shebede,  a  bha  'nan  companaich 
aig  Simon.  Agus  thuirt  Iosa  ri  Simon,  Na  biodh  eagal 
ort ;  à  so  suas  glacaidh  tu  daoine.  Agus  an  uair  a  thug 
iad  am  bàtaichean  gu  tìr,  dh'  fhag  iad  na  h-uile  nithean, 
agus  lean  iad  esan. 

Caib  XI. 

Leighis  e  aon  anns  an  robh  deamhan,  agus  mòran  de 
mhuinntir  a  bha  euslan — Moch  'sa'  mhaduinn  chaidh 
e  dli  àite  fàsail  a  dheanamh  ùrnuigh — Leighis  e  neach 
air  an  robh'n  luibhre,  agus  neach  air  an  robh  d 
phairilis. 

Agus  chaidh  iad  do  Chapernaum  •  agus  gun  dàil  air 
dha  dol  a  steach  do  'n  t-sionagog  air  an  t-sàbaid, 
theagaisg  e.  Agus  ghabh  iad  iongantas  ri'theagasg;  oir 
bha  e  'gan  teagasg  mar  neach  aig  an  robh  ùghdarras,  agus 
cha  b'  ann  mar  na  sgrìobhaichean.  Agus  bha  anns  an  t- 
sionagog  duine  anns  an  robh  spiorad  deamhain  neòghlain, 
agus  ghlaodh  e  le  guth  mòr,  ag  ràdh,  Leig  leinn ;  ciod  e 
ar  gnothuch-ne  riut,  Iosa  o  Nasaret  ?  an  d'  thainig  thu 
g'  ar  sgrios-ne  ?  Is  aithne  dhomh  cò  thu,  Aon  naomh 
Dhè.  Agus  chronuich  Iosa  e,  ag  ràdh,  Bi  a'  d'  thosd, 
agus  thig  a  mach  as.  Agus  an  uair  a  reub  an  spiorad 
neòghlan  e,  agus  a  ghlaodh  e  le  guth  àrd,  thàinig  e  mach 
as.  Agus  ghabh  iad  uile  mòr-iongantas,  ionnus  gu  robh 
iad  a'  cur  na  ceisde  so  ri  'cheile,  ag  ràdh,  Ciod  e  so  ?  Ciod 
e  an  teagasg  nuadh  so  ?  oir  le  ùghdarras  tha  e  'toirt 
òrduigh  eadhon  do  na  spioraid  neòghlan,  agus  tha  iad 
umhal  dha.  Agus  gun  dàil  chaidh  a  chliù  a  mach  air 
feadh  na  tìre  uile  timchioll  Ghalile. 

Agus  gun  dàil,  air  dhaibh  dol  a  mach  às  an  t-sionagog, 
chaidh  iad  a  steach  do  thaigh  Shimoin  agus  Andrais, 
maille  ri  Seumas  agus  Eoin.  Agus  bha  màthair-chèile 
Shimoin'na  laidhe  ann  am  fìabhrus  mòr;  agus  ghrad 
labhair  iad  ris  uimpe.    Agus  thàinig  esan,  agus  air  dha 

seasamh  os  a  cionn,  chronuich  e  am  fiabhrus,  agus  thog  e 
i,  a'  breith  air  làimh  oirre  ;  agus  ghrad  dh'  f  hàg  am  fiabh- 
rus  i,  agus  fhritheil  i  dhaibh. 

Agus  an  uair  a  bha  'm  feasgar  ann,  air  do  'n  ghrèin  dol 
fodha,  thug  iad  d'  a  ionnsuidh  iadsan  uile  a  bha  euslan, 
agus  iadsan  anns  an  robh  deamhain.  Agus  bha  am  baile 
uile  air  a  chruinneachadh  a  chum  an  doruis.  Agus 
leighis  e  mòran  air  an  robh  iomadh  gnè  eucail,  agus  thilg 
e  mach  mòran  dheamhan  :  a  chum  gu'n  coimhliontadh 
an  ni  a  labhradh  le  Esaias  am  fàidh,  ag  ràdh,  Ghabh  esan 
ar  n-anmhuinneachdan  air  fhèin,  agus  ghiùlain  e  ar  n- 
euslaintean.  Agus  chaidh  mar  an  ceudna  deamhain  a 
mach  à  mòran,  a' glaodhaich,  agus  ag  ràdh,  Is  tu  Criosd 
Mac  Dhè.  Agus  chronuich  e  iad,  agus  cha  d'  fhulaing  e 
dhaibh  labhairt :  oir  bha  fhios  aca  gu  'm  b  'esan  Criosd. 

Agus  air  dha  èirigh  's  a'  mhaduinn,  fada  roimh  latha, 
chaidh  e  mach,  agus  dh'  imich  e  gu  àite  fàsail,  agus  rinn 
e  ùrnuigh  an  sin.  Agus  lean  Simon  e,  agus  an  dream  a 
bha  maille  ris ;  agus  air  dhaibh  'fhaotainn  thuirt  iad  ris, 
Tha  gach  uile  neach  'ga  d'  iarraidh.  Agus  b'  àill  leotha  a 
a  chumail  a  chum  nach  rachadh  e  uatha.  Agus  thuirt 
esan  riutha,  Rachamaid  a  dh'  ionnsuidh  nam  bailtean  eile 
làimh  ruinn,  a  chum  gu  searmonaich  mi  an  sin  mar  an 
ceudna :  oir  is  ann  a  chum  na  crìche  so  a  thàinig  mise 
mach.  Agus  shearmonaich  e  'nan  sionagogan  air 
feadh  Ghalile  uile,  agus  thilg  e  mach  na  deamhain. 

Agus  an  uair  a  bha  e  ann  am  baile  àraidh,  feuch,  thàinig 
duine  làn  de  luibhre  d'a  ionnsuidh,  a'guidhe  air,  agus  a' 
lùbadh  a  ghlùin  dha,  agus  ag  ràdh  ris,  A  Thighearna,ma 
's  àill  leat,  tha  thu  comasach  air  mise  a  dheanamh  glan. 

Agus  ghabh  Iosa  truas  mòr  dheth,  agus  air  sìneadh  a 
mach  a  làimhe,  bhean  e  ris,  agus  thuirt  e  ris,  Is  àill 
leam  ;  bi  thusa  glan.  Agus  cho  luath  's  a  labhair  e,  ghrad 
dh'  fhalbh  an  luibhre  uaithe,  agus  rinneadh  glan  e.  Agus 
thug  e  geur-òrdugh  dha,  agus  ghrad  chuir  e  air  falbh  e, 
agus  thuirt  e  ris,  Feuch  nach  innis  thu  ni  sam  bith  do 
neach  sam  bith :  ach  imich,  nochd  thu  fhèin  do  'n 
t-sagart,  agus  thoir  mar  ìòbairt  air  son  do  ghlanaidh  na 
nithean  a  dh'àithn  Maois,  mar  fhianuis  dhaibh.  Agus 
air  dhasan  dol  a  mach,  thòisich  e  air  'innseadh  gu  ro 
f hollaiseach,  agus  air  a'  chùis  a  sgaoileadh  mu  'n  cuairt, 
air  chor  7s  nach  fhaodadh  Iosa  'dhol  tuilleadh  gu 
follaiseach  a  steach  do  'n  bhaile ;  ach  bha  e  muigh  ann  an 
àitean  uaigneach  :  agus  thàinig  sluagh  mòr  an  ceann  a 
chèile  d'a  ionnsuidh  às  gach  àird  a  chum  'èisdeachd, 
agus  a  bhith  air  an  slànuchadh  leis  o  'n  eucailean.  Ach 
chaidh  e  air  leith  anns  an  fhàsach,  agus  rinn  e  ùrnuigh. 

Agus  an  dèigh  làithean  àraidh  chaidh  e  rithist  a  steach 
do  Chapernaum,  agus  chualas  gu  robh  e  'san  taigh.  Agus 
chruinnicheadh  mòran  an  ceann  a  chèile,  air  chor  's  nach. 
robh  àit'  ann  a  chumadh  iad,  eadhon  timchioll  an  doruis : 
agus  labhair  e  am  facal  riutha.  Agus  thachair  an  uair  a 
bha  e  a'teagasg  gu  robh'nan  suidhe  an  sin  Phairisich 
agus  luchd-teagaisg  an  lagha,  a  thàinig  às  gach  uile  bhaile 
de  Ghalile,  agus  à  Iudea,  agus  o  Ierusalem  :  agus  bha 
cumhachd  an  Tighearna  a  làthair  a  chum  an  slànuchadh. 
Agus,  feuch,  ghiùlain  daoine  air  leabaidh  duine  air  an 
robh  a'  phairilis  :  agus  dh'  iarr  iad  a  thoirt  a  steach,  agus 
a  chur'na  làthair-san.  Agus  an  uair  nach  d'fhuair  iad 
dòigh  air  am  faodadh  iad  a  thoirt  a  steach  le  meud  na 

cuideachd,  chaidh  iad  suas  air  an  taigh,  agus  leig  iad 
sìos  troimh  mhullach  an  taighe  e  fhèin  agus  a  leabadh 
anns  a'  mheadhon  an  làthair  Iosa.  Agus  an  uair  a 
chunnaic  Iosa  an  creideamh-san,  thuirt  e  ris  an  neach  air 
an  robh  a'phairilis,  A  mhic,  tha  do  pheacaidhean  air  am 
mathadh  dhut.  Agus  thòisich  na  sgrìobhaichean  agus 
na  Phairisich  air  reusonachadh  'nan  cridheachan  fhèin, 
ag  ràdh,  Cò  e  so  a  tha  'labhairt  toibheim  ?  Cò  a  dh' 
fhaodas  peacaidhean  a  mhathadh  ach  Dia  a  mhain? 
Agus  air  aithneachadh  do  Iosa  'na  spiorad  fhèin  gu  robh 
iad  a'  reusonachadh  mar  sin  annta  fhèin,  thuirt  e  riutha, 
C'  ar  son  a  tha  sibh  a'  reusonachadh  nan  nithean  sin  ann 
bhur  cridheachan  ?  Cò  aca  is  fhusadh  a  ràdh  ris  an  neach 
air  am  bheil  a' phairilis,  Tha  do  pheacaidhean  air  am 
mathadh  dhut,  no  a  ràdh,  Eirich,  agus  tog  do  leabadh, 
agus  imich  ?  Ach  a  chum  gu  'm  bi  fios  agaibh  gu  bheil 
cumhachd  aig  Mac  an  duine  peacaidhean  a  mhathadh 
air  thalamh  (thuirt  e  ri  fear  na  pairilis),  Tha  mi  ag  ràdh 
riut,  Eirich,  agus  tog  do  leabadh,  agus  imich  do  d'  thaigh. 
Agus  ghrad  dh'  èirich  e  'nan  làthair,  agus  thog  e  an 
leabadh  air  an  robh  e  'na  laidhe,  agus  chaidh  e  d'a 
thaigh  fhèin,  a'  toirt  glòire  do  Dhia.  Agus  ghlac  uamhas 
iad  uile,  agus  thug  iad  glòir  do  Dhia,  agus  lionadh  iad  le 
eagal,  ag  ràdh,  chunnaic  sinne  nithean  do-chreìdsinn  an 
diugh 

Caib  XII. 

Ghairm  e  Mata  o  àite-togail  na  cìse — Rinn  Mata  cuirm 
mhòr  dha — Ghabh  e  leithsgeul  a  dheiscioubul  nach 
robh  iad  d  trasgadh,  agus  a  chionn  gu  Jn  do  spìon  iad 
na  diasan  arbhair  air  latha  na  Sàbaid — Leighis  e  an 
duine  aig  an  robh  a  làmh  air  seargadh. 

Agus  chaidh  e  mach  a  rithist  ri  taobh,  na  mara ;  agus 
thàinig  an  sluagh  uile  d'  a  ionnsuidh,  agus  theagaisg  e  iad. 
Agus  an  uair  a  bha  e  'dol  seachad  chunnaic  e  cìs-mhaor 
do  'm  b'  ainm  Mata  (Lebhi  mac  Alpheuis)  'na  shuidhe  aig 
àite-togail  na  cìse,  agus  thuirt  e  ris,  Lean  mise.  Agus 
dh'  fhàg  e  na  h-uile  nithean  agus  dh'èirich  e,  agus  lean  e  e. 
Agus  rinn  Lebhi  cuirm  mhòr  dha :  agus  thachair  an  uair 
a  shuidh  Iosa  chum  bìdh  'n  a  thaigh-san  gu  'n  do  shuidh 
mòran  chìs-mhaor  agus  pheacach  maille  ri  Iosa  agus  ri 
'dheisciobuil :  oir  bha  mòran  ann,  agus  lean  iad  e.  Agus 
an  uair  a  chunnaic  na  sgrìobhaichean  agus  na  Phairisich 
esan  ag  itheadh  maille  ri  cìs-mhaoir  agus  ri  peacaich, 
thuirt  iad  ri  'dheisciobuil,  C'  ar  son  a  tha  e  ag  itheadh 
agus  ag  òl  maille  ri  cìs-mhaoir  agus  ri  peacaich  ?  Agus 
an  uair  a  chuala  Iosa  so,  thuirt  e  riutha,  Cha  'n  'eil  feum 
acasan  a  tha  slàn  air  an  lèigh,  ach  acasan  a  tha  tinn. 
Ach  imichibhse  agus  fòghlumaibh  ciod  is  ciall  dha  so, 
Tròcair  is  àill  leam,  agus  cha  'n  iobairt :  air  cha  d'  thàinig 
mise  a  ghairm  nam  fìreanach,  ach  nam  peacach  a  chum 
aithreachais. 

Agus  bu  ghnàth  le  deisciobuil  Eoin  agus  nam  Phairiseach 
a  bhith  'trasgadh  :  agus  thàinig  iad  agus  thuirt  iad  ris,  C'ar 

son  a  tha  deisciobuil  Eoin  gu  tric  a' trasgadh,  agus  a' 
deanamh  ìirnuigh,  agus  mar  an  ceudna  deisciobuil  nam 
Phairiseach ;  ach  tha  do  dheisciobuil-sa  ag  itheadh  agus 
ag  òl.  Agus  thuirt  Iosa  riutha,  Am  bheil  clann  seòmair 
an  fhir  nuaidh-phòsda  comasach  air  trasgadh  a  dheanamh 
am  feadh  a  tha  am  fear  rmadh-pòsda  maille  riutha  ?  am 
feadh  a  tha  am  fear  nuadh-pòsda  aca  maille  riutha  cha  'n 
urrainn  iad  trasgadh  a  dheanamh.  Ach  thig  na  làithean 
anns  an  toirear  am  fear  nuadh-pòsda  uatha;  agus  an  sin 
ni  iad  trasgadh  anns  na  làithean  siu.  Agus  labhair  e 
mar  an  ceudna  cosamlachd  riutha ;  Cha  chuir  neach  sam 
bith  mìr  a  dh'  aodach  nuadh  air  seann  aodach  :  no, 
reubaidh  an  t-aodach  nuadh  e,  agus  cha  tig  am  mìr  de  'n 
aodach  nuadh  ris  an  t-seann  acdach.  Agus  cha  chuir 
duine  sam  bith  fìon  nuadh  ann  an  seann  searragan »  no, 
bristidh  am  fìon  nuadh  na  searragan,  agus  dòirtear  e,agus 
caillear  na  searragan  :  ach  is  còir  fìon  nuadh  a  chur  ann 
an  searragan  nuadha ;  agus  bidh  iad  le  chèile  tèaruinte. 
Agus  cha  'n  'eil  duine  sam  bith,  air  dha  seann  fhìon 
òl,  a  dh'  iarras  fìon  nuadh  :  oir  their  e,  Is  e  an  seann 
fhìon  a'  s  fheàrr. 

Agus  thachair  gu  'n  deachaidh  Iosa  's  an  àm  sin  troimh 
na  h-achaidhean  arbhair  air  latha  na  sàbaid ;  agus  bha 
acras  air  a  dheisciobuil,  agus  thòisich  iad  air  diasan 
arbhair  a  bhuain,  agus  itheadh,  an  dèigh  am  bruthadh  le 
an  làmhan.  Ach  an  uair  a  chunnaic  na  Phairisich  so, 
thuirt  iad  ris,  Feuch,  tha  do  dheisciobuil  a'  deanamh  an 
nì  nach  còir  a  dheanamh  air  latha  na  sàbaid.  Agus 
thuirt  esan  riutha,  Nach  do  leugh  sibhse  riamh  ciod  a 
rinn  Daibhidh,  an  uair  a  bha  acras  air  fhèin,  agus  air  a 

mhuinntir  a  bha  maille  ris  :  ciormus  a  chaidh  e  steach  do 
thaigh  Dhè,  ann  an  làithean  Abiàtair,  an  t-àrd  shagart, 
agus  a  dh  'ith  e  aran  na  fianuis,  nach  robh  ceadaichte  dha 
fhèin  itheadh,  no  dhaibhsan  a  bha  maille  ris,  ach  do  na 
sagairt  a  mhàin  ?  No  nach  do  leugh  sibh  anns  an  lagh 
gu  bheil  na  sagairt,  anns  an  teampull  air  làithean  na 
sàbaid  a'  bristeadh  na  sàbaid,  agus  iad  neo-chìontach  ? 
Ach  tha  mise  ag  ràdh  ribh,  gu  bheil  'san  ionad  so  neach 
a's  mò  na'n  teampull.  Agus  nam  biodh  fhios  agaibh 
ciod  is  ciall  dha  so,  Tròcair  is  àill  leam  agus  cha  'n  ìob- 
airt,  cha  dìteadh  sibh  an  dream  a  tha  neo-chiontach. 
Agus  thuirt  e  riutha,  Dh'  òrduicheadh  an  t-sàbaid  air  son 
an  duine,  cha  'n  e  duine  air  son  na  sàbaid.  Air  an 
aobhar  sin  is  Tighearna  Mac  an  duine  air  an  t-sabaid 
fhèin. 

Thachair  mar  an  ceudna  air  sàbaid  eile,  gu  'n  deach- 
aidh  e  steach  do  'n  t-sionagog,  agus  gu  'n  do  theagaisg  e  : 
agus  bha  an  sin  duine  aig  an  robh  a  làmh  dheas  airseargadh. 
Agus  rinn  na  sgriòbhaichean  agus  na  Phairisich  faire  air, 
a  dh'  fheuchainn  an  leighiseadh  e  air  latha  na  sàbaid  e ; 
agus  dh'  fheòraich  iad  dheth,  ag  radh,  Am  bheil  e 
ceadaichte  leigheas  a  dheanamh  air  làithean  na  sàbaid  ? 
a  chum  gu  'm  biodh  cùis-dhìtidh  aca  'na  aghaidh.  Ach 
thuig  esan  an  smaointean,  agus  thuirt  e  ris  an  duine  aig 
an  robh  a'  làmh  sheargte,  Eirich,  agus  seas  a  mach  's  a' 
mheadhon.  Agus  dh'  èirich  esan  agus  sheas  e.  An  sin 
thuirt  Iosa  riutha,  Feòraichidh  mise  aon  ni  dhibh,  Am 
bheil  e  ceadaichte  air  làithean  na  sàbaid  math  a  dhean- 
amh,  no  olc,  anam  a  shaoradh,  no  a  sgrios?  Ach  dh' 
fhan   iadsan  'n  an    tosd.     Agus  thuirt  e  riutha,  Co 

agaibhse  an  duine  aig  am  bi  aon  chaora,  agus  ma 
thuiteas  i  ann  an  slochd  air  latha  na  sàbaid  nach  beir 
oirre,  agus  nach  tog  a  nìos  i?  Nach  mòr  ma  ta  is  fhearr 
duine  na  caora?  Uime  sin  tha  e  ceadaichte  math  a 
dheanamh  air  làithean  na  sàbaid.  Agus  an  uair  a  dh' 
amhairc  e  mu  'n  cuairt  orra  le  feirg,  air  dha  'bhith 
doilich  air  son  cruas  an  cridhe,  thuirt  e  ris  an  duine,  Sìn 
a  mach  do  làmh.  Agus  shìn  e  mach  i :  agus  rinneadh 
slàn  i  mar  an  làmh  eile.  Ach  lìonadh  iadsan  de  chuthach  • 
agus  labhair  iad  ri  'chèile  ciod  a  dheanadh  iad  ri  Iosa 
Agus  chaidh  na  Phairisich  a  mach,  agus  gun  dàil  ghabh 
iad  comhairle  maille  ri  luchd-leanmhuinn  Heroid  'na 
aghaidh-san,  cionnus  a  dh'  f haodadh  iad  a  sgrios.  Agus 
an  uair  a  thuig  Iosa  so,  dh'  imich  e  às  a  sin  :  agus  lean 
slòigh  mhòr'  e ;  agus  leighis  e  iad  uile,  agus  thug  e 
sparradh  dhaibh  a  chum  nach  deanadh  iad  aithnichte  e  : 
a  chum  gu  'n  coimhliontadh  an  ni  a  labhradh  le  Esàias 
am  fàidh,  ag  ràdh,  Feuch,  mo  sheirbhiseach  a  thagh  mi ; 
m'  aon  ghràdhach  anns  am  bheil  tlachd  aig  m'  anam  : 
cuiridh  mi  mo  spiorad  air,  agus  nochdaidh  e  breitheanas 
do  na  Cinnich.  Cha  dean  e  strì,  agus  cha  ghlaodh  e; 
ni  mò  a  chluinneas  neach  sam  bith  a  ghuth  air  na 
sràidean.  Cha  bhrist  e  a'  chuilc  bhrùite,  agus  cha 
nihùch  e  an  lìon  às  am  bi  an  deatach,  gus  an  toir  e  mach 
breitheanas  a  chum  buaidh.  Agus  is  ann  'na  ainme- 
san  a  bhios  muinghinn  aig  na  Cinnich. 

Caib  XIII. 

Thagh  e  dà  fhear  dheug  de'  n  do  gairm  e  Abstoil — An 
searmon  air  a1  bheinn. 

Agus  anns  na  làithean  sin  chaidh  esan  suas  gu  beinn  a 
dheanamh  ùrnuigh,  agus  bhuanaich  e  rè  na  h-oidhche  ann 
an  ùrnuigh  ri  Dia.  Agus  an  uair  a  thàinig  an  latha 
ghairm  e  d'a  ionnsuidh  a  dheisciobuil  :  agus  thagh  e  dà 
f  hear  dheug  asda  de  'n  do  ghairm  e  Abstoil.  Agus  dh' 
òrduich  e  iad  a  chum  gu  'm  biodh  iad  maille  ris,  agus 
gu'n  cuireadh  e  mach  iad  a  shearmonachadh,  agus  gu'm 
biodh  aca  cumhachd  a  leigheas  euslaintean,  agus  a  thilg- 
eadh  a  mach  dheamhan. 

Agus  is  iad  so  ainmean  an  dà  Abstol  deug :  an  ceud 
fhear,  Simon,  de'n  goirear  Peadair,  agus  Andras  a 
bhràthair;  Seumas  mac  Shebede,  agus  Eoin  a  bhràthair; 
agus  orrasan  thug  e  Boanerges  mar  cho-ainm,  is  e  sin  ri 
'ràdh,  clann  an  tàirneanaich  :  Philip,  agus  Bartolomeu ; 
Tomas,  agus  Mata  an  cìs-mhaor;  Seumas  mac  Alpheuis, 
agus  Tadeus ;  Simon  an  Canaanach,  agus  Iudas  Iscariot, 
an  neach  fòs  a  bhrath  esan. 

Agus  thàinig  e  nuas  leotha,  agus  sheas  e  air  ionad 
còmhnard,  agus  coimhthional  a  dheisciobul,  agus  buidh- 
eann  mhòr-shluaigh  o  Iudea  uile,  agus  o  Ierusalem,  agus 
o  Idumea,  agus  o  chois  fairge  Thìruis  agus  Shìdoin, 
muinntir,  an  uair  a  chuala  iad  cia  mòr  na  nithean  a  rinn 
e,  a  thàinig  g'  a  èisdeachd,  agus  gu  bhith  air  an  leigheas 
o  'n  euslaintean ;  agus  iadsan  a  bha  air  am  pianadh  le 
spioradan  neò-ghlan,  agus  leighiseadh  iad.    Agus  thuirt  e 

ri  'dheisciobuil  bàta  beag  a  bhith  'feitheamh  air,  air  son 
an  t-sluaigh,  a  chum  nach  dòmhlaicheadh  iad  e :  oir 
leighis  e  mòran  •  ionnus  gu  'n  do  dhlùth-theann  iad  ris, 
a  mheud  's  air  an  robh  plàighean,  a  chum  gu  'm  beanadh 
iad  ris.  Agus  na  spioradan  neò-ghlan,  an  uair  a  chunnaic 
iad  e,  shleuchd  iad  dha,  agus  ghlaodh  iad,  ag  radh,  Is 
tusa  Mac  Dhè.  Agus  thug  e  sparradh  teann  dhaibh 
nach  deanadh  iad  aithnichte  e. 

Agus  an  uair  a  chunnaic  Iosa  an  sluagh,  chaidh  e  suas 
air  beinn  ;  agus  air  dha  suidhe,  thàinig  a  dheisciobuil  d'  a 
ionnsuidh  :  agus  dh'  fhosgail  e  a  bheul,  agus  theagaisg  e 
iad  ag  ràdh, 

Is  beannaichte  iadsan  a  tha  bochd  'nan  spiorad  :  oir 
is  leotha  rìoghachd  nèimh. 

Is  beannaichte  iadsan  a  tha  ri  bròn  :  oir  gheibh  iad 
sòlas. 

Is  beannaichte  na  daoine  macanta :  oir  sealbhaichidh 
iad  an  talamh  mar  oighreachd. 

Is  beannaichte  an  dream  airam  bheil  acras  agus  tart  na 
còrach  :  oir  sàsuichear  iad. 

Is  beannaichte  na  daoine  tròcaireach  :  oir  gheibh  iad 
tròcair. 

Is  beannaichte  na  daoine  a  tha  glan  'nan  cridhe  :  oir 
chì  iad  Dia. 

Is  beannaichte  luchd-deanamh  na  sìthe :  oir  goirear 
clann  Dhè  dhiubh. 

Is  beannaichte  an  dream  a  tha  Tulang  geur-leanmhuinn 
a;r  son  na  còrach  :  oir  is  leothasan  rìoghachd  nèimh.  Is 
beannaichte  'bhitheas  sibh  an  uair  a  bheir  daoine  ana- 
cainnt  dhuibh,  agus  a  ni  iad  geur-leanmhuinn  oirbh,  agus 

a  labhras  iad  gach  uile  dhroch  fhacal  ribh  gu  breugach 
air  mo  sgàth-sa.  Deanaibh  gàirdeachas,  agus  bithibh  ro- 
shubhach:  oir  is  mòr  bhur  duais  air  nèamh  :  oir  mar 
sin  rinn  iad  geur-leanmhuinn  air  na  fàidhean  a  bha 
roimhibh. 

Ach  is  an-aoibhinn  dhuibhse  a  tha  saoibhir  !  oir  f  huair 
sibh  bhur  sòlas.  Is  an-aoibhinn  dhuibhse  a  tha  sàthach  ! 
oir  bithidh  acras  oirbh.  Is  an-aoibhinn  dhuibhse  a  tha 
gàireachdaich  a  nis  !  oir  ni  sibh  bròn  agus  gul.  Is  an- 
aoibhinn  dhuibhse  an  uair  a  labhras  daoine  math 
umaibh  !  oir  is  ann  mar  sin  a  rinn  an  aithrichean  ris  na 
fàidhean  brèige. 

Is  sibhse  salann  na  talmhainn  :  ach  ma  chailleas  an 
salann  a  bhlas,  ciod  leis  an  saillear  e  ?  cha  'n  'eil  feum  ann 
o  sin  suas,  ach  a  thilgeadh  a  mach,  agus  a  shaltairt  fo 
chasan  dhaoine.  Is  sibhse  solus  an  t-saoghail.  Cha  'n 
fhaodar  baile  a  tha  air  a  shuidheachadh  air  sliabh  fhalach. 
Cha  mhò  a  lasas  daoine  coinneal  a  chum  gu'n  cuir  iad  fo 
shoitheach  i,  ach  ann  an  coinnleir ;  agus  ni  solus  do  na 
bheil  a  staigh.  Gu  ma  h-ann  mar  sin  a  dhealraicheas 
bhur  solus  an  làthair  dhaoine,  a  chum  gu  faic  iad  bhur 
deadh  oibre,  agus  gu'n  toir  iad  glòir  do  bhur  n-Athair  a 
ta  air  nèamh. 

Na  measaibh  gu 'n  d' thàinig  mise  a  bhristeadh  an 
lagha,  no  nam  fàidhean  :  cha  'n  ann  a  bhristeadh  a  thàinig 
mi,  ach  a  choimhlionadh.  Oir  tha  mi  ag  ràdh  ribh  gu 
fìrinneach,  Gus  an  tèid  nèamh  agus  talamh  thairis,  cha 
tèid  aon  lide  no  aon  phunc  de  'n  !agh  thairis,  gus  an 
coimhlionar  gach  aon  ni.  Air  an  aobhar  sin  ge  b'e  neach 
a  bhristeas  aon  de  na  h-àitheantan  so  a's  lugha,  agus  a 


ANN  AM  BRIATHRAN  a'  BHIOBUILL. 


67 


tbeagaisgeas  daoine  mar  sin,  goirear  an  duine  a's  lugha 
dheth  ann  an  rìoghachd  nèimh  :  ach  ge  b'e  neach  a  ni 
agus  a  theagaisgeas  iad,  goirear  duine  mòr  dheth 
ann  an  rìoghachd  nèimh.  Oir  tha  mi  ag  ràdh  ribh,  Mur 
toir  bhur  fìreantachd-sa  barrachd  air  fìreantachd  nan 
sgrìobhaichean  agus  nam  Phàiriseach,  nach  tèid  sibh  air 
choir  air  bith  a  steach  do  rìoghachd  nèimh. 

Chuala  sibh  gu'n  dùbhradh  ris  na  sinnsearan,  Na  dean 
mort;  agus  ge  b' e  neach  a  ni  mort  bithidh  e  an  cunnart 
a'  bhreitheanais  :  ach  tha  mise  ag  ràdh  ribh,  ge  b'  e  neach 
aig  am  bi  fearg  ri  'bhràthair  gun  aobhar,  gu  'm  bi  e  an 
cunnart  a' bhreitheanais ;  agus  ge  b'e  neach  a  their  ri 
bhràthair,  Raca,  gu  'm  bi  e  an  cunnart  na  comhairle;  agus 
ge  b'e  neach  a  their,  Amadain,  gu  'm  bi  e  an  cunnart  teine 
ifrinn.  Uime  sin  ma  blìeir  thu  do  thabhartas  a  chum  na 
h-altarach,  agus  gu  'n  cuimhnich  thu  an  sin  gu  bheil  ni 
air  bith  aig  do  bhràthair  a'  d'  aghaidh,  fàg  do  thabhaitas 
an  sin  an  làthair  na  h-altarach,  agus  imich,  agus  dean 
rèite  air  tùs  ri  d'  bhràthair,  agus  an  dèigh  sin  thig  agus 
tabhair  uat  do  thiodhlac.  Bi  rèidh  ri  d'  eascaraid  gu 
luath,  am  feadh  a  bhios  tu  maille  ris  'san  t-slighe ;  air 
eagal  gu'n  toir  an  t-eascaraid  thairis  thu  do'n  bhreith- 
eamh,  agus  gu  'n  toir  am  bhreitheamh  thu  do  'n  mhaor, 
agus  gu  'n  tilgear  am  prìosan  thu.  Tha  mi  ag  ràdh  riut 
gu  fìrinneach  nach  tèid  thu  air  chor  sam  bith  a  mach  às 
a  sin,  gus  an  ìoc  thu  an  fhàirdean  dheireannach. 

Chuala  sibh  gu  'n  dùbhradh  ris  na  sinnsearan,  Na  dean 
adhaltrannas  :  ach  tha  mise  ag  ràdh  ribh,  Ge  b'e  neach 
a  dh'amhairceas  air  mnaoi  a  chum  a  miannachadh,  gu  'n 
d'rinn  e  adhaltrannas  leatha  cheana'na  chridhe.  Agus 

ma~bheir  do  shùil  dheas  aobhar  tuislidh  dhut,  spìon  a 
mach  i,  agus  tilg  uat  i  :  oir  is  fhearr  dhut  gu  sgriosar  aon 
de  d'bhuill,  na  do  chorp  uile  bhith  air  a  thilgeadh  a  rìh' 
ifrinn.  Agus  ma  bheir  do  làmh  dheas  oilbheum  dhut, 
gearr^dhiot  i,  agus  tilg  uat  i:  oir  is  fhearr  dhut  gu  sgriosar 
aon  de  d'  bhuill,  na  do  chorp  uile  bhith  air  a  thilgeadh  a  dh' 
ifrinn.  Agus  a  dùbhradh  mar  an  ceudna,  Ge  b'e  a  chuireas 
a  bhean-phòsda  air  falbh,  thugadh  e  litir-dhealachaidh 
dhi:  ach  tha  mise  ag  ràdh  ribh,  Ge  b'e  neach  a  chuireas  air  ] 
falbh  a  bhean-phòsda  fhèin,  ach  a  mhàin  air  son  strìopach- 
ais,  gu  bheil  e  'toirt  oirre  adhaltrannas  a  dheanamh:  agus 
an  tì  a  phòsas  a'  bhean  sin  a  chuireadh  air  falbh,  tha  e  a' 
deanamh  adhaltrannais. 

A  rithist,  chuala  sibh  gu  'n  dùbhradh  ris  na  sinnsearan,  * 
Na  toir  mionnan  èithich,  ach  colmhlion  do  mhionnan 
do  'n  Tighearna :  ach  tha  mise  ag  ràdh  ribh,  Na  tugaibh 
mionnan  idir ;  na  tugaibh  air  nèamh,  oir  is  e  rìgh-chathair 
Dhè  e ;  na  tugaibh  air  an  talamh,  oir  is  e  stòl  a  chas  e ; 
na  tugaibh  air  Ierusalem,  oir  is  e  baile  an  Rìgh  mhòir  e. 
Na  toir  mionnan  air  do  cheann,  oir  cha  'n  urrainn  thu 
aon  f  huiltean  a  dheanamh  geal  no  dubh.  Ach  gu  ma  h-e 
is  còmhradh  dhuibh,  Seadh,  seadh  ;  Ni  h-eadh,  ni  h-eadh  : 
agus  ge  b'  e  air  bith  ni  a  bhios  os  cionn  so,  is  ann  o  'n  olc 
a  tha  e. 

Chuala  sibh  gu  'n  dùbhradh,  Sùil  air  son  sùl,  agus 
fiacail  air  son  fiacail :  ach  tha  mise  ag  ràdh  ribh,  Na 
cuiribh  an  aghaidh  an  uilc  :  a,ch  ge  b'e  air  bith  neach  a 
bhuaileas  tu  air  do  ghial  deas,  tionndaidh  thuige  an  gial 
eile  mar  an  ceudna.  Agus  an  tì  le  'm  b'  àill  thusa  a 
thagradh  'san  lagh,  agus  do  chòta  a  bhuntuinn  dhiotr 

leig  leis  d'  fhalluinn  mar  an  ceudna.  Agus  ge  b'e  air  bith 
a  bheir  leis  air  feadh  mìle  a  dh'  aindeoin  thu,  imich  leis 
air  feadh  dhà  mhìle,  Thoir  do  'n  tì  a  dh'  iarras  ort,  agus 
uaithesan  le  'm  bu  mhiann  iasad  fhaotainn  uat  na  till  air 
falbh. 

Chuala  sibh  gu  'n  dùbhradh,  Gràdhaichidh  tu  do 
choimhearsnach,  agus  bidh  fuath  agad  do  d'  nàmhaid:  ach 
tha  mise  ag  ràdh  ribh,  Biodh  gràdh  agaibh  do  bhur 
nàimhdean,  beannaichibh  an  dream  a  mhollaicheas  sibh, 
deanaibh  math  do  na  daoine  air  am  beag  sibh,  agus 
deanaibh  ùrnuigh  air  son  na  muinntir  a  tha  'buntuinn  ribh 
gu  nàimhdeil,  agus  a  tha  'g  'ur  geur-leanmhuinn ;  a  chum 
gu'm  bi  sibh'n'ur  cloinn  aig  bhur  n-Athair  a  ta  air 
nèamh :  oir  tha  esan  a'  toirt  air  a  ghrèin  fhèin  èirigh  air 
na  droch  dhaoine,  agus  air  na  deadh  dhaoine,  agus  a'  cur 
uisge  air  na  fìreanan,  agus  air  na  neo-fhìreanan.  Oir  ma 
bhios  gràdh  agaibh  do  'n  mhuinntir  aig  am  bheil  gràdh 
dhuibh,  ciod  an  duais  a  gheibh  sibh  ?  nach  'eil  eadhon  na 
cìs-mhaoir  a'  deanamh  an  ni  ceudna?  Agus  ma  chuireas 
sibh  fàilte  air  bhur  bràithrean  fhèin  a  mhàin,  ciod  a  tha 
sibh  a'  deanamh  thar  chàch  ?  nach  'eil  na  cìs-mhaoir  fhèin 
a'  deanamh  an  ni  ceudna  ?  Air  an  aobhar  sin  bithibhse 
coimhlionta,  mar  a  tha  bhur  n-Athair  a  ta  air  nèamh 
coimhlionta. 

Thugaibh  an  aire  nach  toir  sibh  bhur  dèirc  am  fianuis 
dhaoine,  a  chum  gu  faic  iad  sibh :  no  cha  'n  fhaigh  sibh 
tuarasdal  o  bhur  n-Athair  a  ta  air  nèamh. 

Uime  sin,  an  uair  a  bheir  thu  do  dhèirc,  na  toir  fa  near 
gall-tromp  a  shèideadh  romhad,  mar  a  ni  na  cealgairean 
anns  na  sionagogan,  agus  anns  na  sràidean,  a  chum  gu 

faigh  iad  glòir  o  dhaoine.  Gu  fìrinneach  tha  mise  ag 
ràdh  ribh  gu  bheil  an  tuarasdal  aca.  Ach  an  uair  a  bheir 
thusa  dèirc,  na  biodh  fios  aig  do  làmh  chlì  ciod  a  tha  do 
làmh  dheas  a'  deanamh  :  a  chum  gu  'm  bi  do  dhèirc  ann 
an  uaigneas  :  agus  bheir  d'  Athair  a  chi  ann  an  uaigneas, 
duais  dhut  gu  follaiseach. 

Agus  an  uair  a  ni  thu  ùrnuigh,  na  bi  mar  luchd  an 
fhuar-chràbhaidh :  oir  is  ionmhuinn  leotha  ùrnuigh  a 
dheanamh  anns  na  sionagogan  agus  ann  an  coinneachadh 
nan  sràidean  'nin  seasamh,  a  chum  gu  faic  daoine  iad. 
Gu  deimhin  tha  mise  ag  ràdh  ribh,  gu  bheil  an  tuarasdal 
aca.  Ach  thusa,  an  uair  a  ni  thu  ùrnuigh,  imich  a  steach 
do  d'  sheòmar,  agus  air  dùnadh  do  dhoruis  dhut,  dean 
ùrnuigh  ri  d'  Athair  a  tha  ann  an  uaigneas,  agas  bheir 
d'  Athair  a  chì  ann  an  uaigneas  duais  dhut  gu  follaiseach, 
Ach  an  uair  a  ni  sibh  ùrnuigh,  na  gnathaichibh  ath-iarrtuis 
dhìomhain  mar  na  Cinnich  :  oir  saoilidh  iadsan  gu'n 
èisdear  riutha  air  son  lionmhoireachd  am  briathran.  Uime 
sin  na  bithibhse  cosmhuil  riutha :  oir  tha  fios  aig  bhur 
n-Athair  cia  iad  na  nithean  a  tha  dh'  uireasbhuidh  oirbh, 
mu  'n  iarr  sibh  iad.  Air  an  aobhar  sin  deanaibhse 
ùrnuigh  air  a'  mhodh  so  :  Ar  n-Athair  a  ta  air  nèamh,. 
Gu  naomhaichear  d'  ainm.  Thigeadh  do  rìoghachd. 
Deanar  do  thoil  air  an  talamh  mar  a  nithear  air  nèamh. 
Thoir  dhuinn  a  diugh  ar  n-aran  làitheil.  Agus  math 
dhuinn  ar  fìachan,  amhuil  mar  a  mhathas  sinne  d'  ar 
luchd-fiach.  Agus  na  leig  ann  am  buaireadh  sinn,  ach 
saor  sinn  o  'n  olc  :  oir  is  leatsa  an  rìoghachd,  agus  a' 
chumhachd,  agus  a'  ghlòir,  gu  sìorruidh.  Amen.  Oir  ma 
mhathas  sibh  an  cionta   do  dhaoine,  mathaidh  bhur 

n-Athair  nèamhaidh  dhuibhse  mar  an  ceudna.  Ach  mur 
math  sibh  an  cionta  do  dhaoine,  cha  mhò  a  mhathas 
bhur  n-Athair  dhuibhse  bhur  cionta. 

Agus  an  uair  a  ni  sibh  trasgadh,  na  biodh  gruaim  air 
bhur  gnùis,  mar  luchd  an  f  huar-chràbhaidh  :  oir  cuiridh 
iadsan  mi-dhreach  air  an  aghaidh,  a  chum  gu  faic  daoine 
gu  bheil  iad  a'  trasgadh.  Tha  mi  ag  ràdh  ribh  gu  fìrinneach 
gu  bheil  an  tuarasdal  aca.  Ach  thusa,  an  uair  a  ni  thu 
trasgadh,  cuir  oladh  air  do  cheann,  agus  ionnail 
d'  aghaidh ;  a  chum  nach  fhaic  daoine  gu  bheil  thu  a' 
deanamh  trasgaidh,  ach  d'  Athair  a  tha  ann  an  uaigneas  : 
agus  bheir  d'  Athair  a  chì  ann  an  uaigneas,  duais  dhut  gu 
follaiseach. 

Na  taisgibh  dhuibh  fhèin  ionmhais  air  an  talamh,  far 
an  caith  an  leomann  agus  a'  mheirg  e,  agus  far  an  cladhaich 
na  meirlich  a  steach  agus  an  goid  iad  :  ach  taisgibh 
ionmhais  dhuibh  fhèin  air  nèamh,  far  nach  caith  an 
leomann  no  a'  mheirg,  agus  far  nach  cladhaich,  agus  nach 
goid  na  mèirlich  :  oir  ge  b'e  àite  am  bheil  bhur  n-ionmhas, 
is  ann  an  sin  a  bhios  bhur  cridhe  mar  an  ceudna.  Is  i  an 
t-sùil  solus  a'  chuirp :  uime  sin  ma  bhios  do  shùil  glan, 
bidh  do  chorp  uile  làn  soluis.  Ach  ma  bhios  do  shùil  gu 
h-olc,  bidh  do  chorp  uile  làn  dorchadais.  Air  an  aobhar 
sin  ma  tha  an  solus  a  tha  annad  'na  dhorchadas,  cia  mòr 
an  dorchadas  sin  !  Cha  'n  urrainn  neach  sam  bith  seirbhis 
a  dheanamh  do  dha  mhàighstir :  oir  an  dara  cuid  bidh 
fuath  aige  do  neach  aca,  agus  gràdh  do  neach  eile  ;  no 
gabhaidh  e  le  neach  aca,  agus  ni  e  tàir  air  neach  eile. 
Cha  'n  urrainn  sibh  seirbhis  a  dheanamh  do  Dhia  agus  do 
Mhamon.    Air  an  aobhar  sin  tha  mise  ag  ràdh  ribh,  Na 

biodh  ro-chùram  oirbh  mu  thimchioll  bhur  beatha,  ciod  a 
a  dh'  itheas  sibh,  no  ciod  a  dh'  òlas  sibh  ;  no  mu  thim- 
chioll  bhur  cuirp,  ciod  a  chuireas  sibh  umaibh.  Nach  mò 
a'  bheatha  na  'm  biadh,  agus  an  corp  na  'n  t-eudach  ? 
Amhaircibh  air  eunlaith  an  adhair,  oir  cha  chuir  iad  sìol, 
agus  cha  bhuain  iad,  agus  cha  chruinnich  iad  an  saibh- 
lean  ;  gidheadh  tha  bhur  n-Athair  nèamhaidh-sa  'gam 
beathachadh.  Nach  fheàrr  sibhse  gu  mòr  na  iadsan  ? 
Agus  cò  agaibhse  le  mòr-chùram  is  urrainn  aon  làmh- 
choiile  a  chur  ri  'àirde  fhèin.  Agus  c'  ar  son  a  tha  sibh 
ro-chùramach  mu  thimchioll  bhur  culaidh?  Thugaibh 
fa  near  cionnus  a  tha  na  lilighean  a'  fàs  's  'a  mhachair ; 
cha  saothraich  iad,  agus  cha  snìomh  iad  :  gidheadh  tha 
mise  ag  ràdh  ribh  nach  robh  Solamh  fhèin  'na  uile 
glòir  air  a  sgeadachadh  mar  aon  dhiubh  so.  Ach  ma  tha 
Dia  mar  sin  a'  sgeadachadh  feur  na  machrach,  a  tha  'n 
diugh  ann,  agus  am  màireach  air  a  thilgeadh 'san  àmhuinn 
nach  mòr  is,  mò  na  sin  a  sgeadaicheas  e  sibhse,  O  dhaoine 
air  bheag  creidimh  ?  Uime  sin  na  bithibh  làn  de  chùram, 
ag  ràdh,  Ciod  a  dh'  itheas  sin  ?  no,  Ciod  a  dh'  òlas  sinn  ? 
no,  Ciod  a  chuireas  sinn  umainn.  Oir  na  nithean  so  uile 
iarraidh  na  Cinnich ;  oir  tha  fhios  aig  bhur  n-Athair 
nèamhaidh  gu  bheil  feum  agaibhse  air  na  nithean  so  uile. 
Ach  iarraibhse  air  tùs  rìoghachd  Dhè,  agus  'fhìreantachd- 
san ;  agus  cuirear  na  nithean  so  uile  ribh.  Uime  si  na 
biodh  ro-chùram  oirbh  mu  thimchioll  an  latha  màireach : 
oir  bidh  a  làn  de  chùram  air  an  latha  màireach  mu 
thimchioll  a  nithean  f hèin.    Is  leor  do  'n  latha'  olc  fhèin. 

Na  tugaibh  breith,  a  chum  nach  toirear  breith  oirbh. 
Oir  a  rèir  na  breith  a  bheir  sibh,  bheirear  breith  oirbh : 

agus  leis  an  tomhas  le'n  tomhais  sibh,  tomhaisear  dhuibh 
a  rithist.  Agus  c'  ar  son  a  tha  thu  a'  faicinn  an  smùirnein 
a  tha  ann  an  sùil  do  bhràthar,  ach  nach  'eil  thu  'toirt  fa 
near  na  sail  a  tha  'na  do  shùil  fhèin  ?  No  cionuus  a  their 
thu  ri  d'  bhràthair,  Fulaing  dhomh  an  smuirnein  a 
spìonadh  às  do  shùil;  agus,  feuch,  an  t-sail  ann  do  shùil 
fhèin?  A  chealgair,  buin  air  tùs  an  t-sail  às  do  shùil 
fhèin,  agus  an  sin  is  lèir  dhut  gu  math  an  smùirnein  a 
bhuntuinn  à  sùil  do  bhràthar. 

Na  toiribh  an  ni  naomh  do  na  coin,  agus  na  tilgibh 
bhur  nèamhnuidean  am  fianuis  nam  muc,  air  eagal  gu 
saltair  iad  orra  le 'n  casan,  agus  air  dhaibh  tilleadh  gu 
reub  iad  sibh  fhèin  às  a  chèile. 

Iarraibh,  agus  bheirear  dhuibh ;  siribh,  agus  gheibh 
sibh  ;  buailibh  an  dorus,  agus  fosgailear  dhuibh :  oir  gach 
uile  neach  a  dh'  iarras  bheirear  dha;  agus  ge  b'  e  a  shireas 
gheibh  e ;  agus  do'  n  tì  a  bhuaileas  an  dorus  fosgailear. 
Oir  cò  an  duine  agaibhse,  ma  's  e  's  gu  'n  iarr  a  mhac 
aran  air,  a  bheir  clach  dha?  no  ma's  iasg  a  dh'  iarras  e, 
an  toir  e  nathair  dha  ?  Air  an  aobhar  sin  ma  's  aithne 
dhuibhse  'tha  olc  tiodlachan  matha  'thoirt  do  bhur  cloinn, 
nach  mòr  is  mò  na  sin  a  bheir  bhur  n-Athair  a  ta  air 
nèamh  nithean  matha  dhaibhsan  dh'  iarras  air  iad  ? 
Uime  sin  gach  uile  ni  bu  mhiann  leibh  daoine  a  dhean- 
amh  dhuibhse,  deanaibhse  a  leithid  dhaibhsan  mar  an 
ceudna :  oir  is  e  so  an  lagh  agus  na  fàidhean. 

Imichibh  a  steach  air  an  dorus  chumhann  :  oir  is 
farsuinn  an  dorus,  agus  is  leathan  an  t-slighe  a  tha 
'treòrachadh  a  chum  sgrios,  agus  is  lionmhor  iad  a  tha 
'dol  a  steach  oirre.    Ach  is  cumhann  an  dorus,  agus  is 

aimhleathan  an  t-slighe  a  tha  'treòrachadh  a  chum  na 
beatha,  agus  is  tearc  iad  a  tha  'g  amas  oirre. 

Coimhidibh  sibh  fhèin  o  na  fàidhean  brèige,  a  thig  do  'r 
n-ionnsuidh  ann  an  culaidhean  chaorach,  ach  a  tha  o  'n  leith 
a  stàigh  'nam  madaidh-alluidh.  Air  an  toraidhean  aith- 
nichidh  sibh  iad.  An  tionail  daoine  dearcan-fìona  de 
na  drisean,  no  fìgean  de  na  foghannain  ?  Agus  mar  sin 
bheir  gach  uile  chraobh  mhath  toradh  math ;  ach  bheir 
an  droch  chraobh  droch  thoradh.  Cha  'n  urrainn  a' 
chraobh  mhath  droch  thoradh  a  ghiùlan,  no  an  droch 
chraobh  toradh  math  a  thabhairt.  Gach  uile  chraobh  nach 
giùlain  toradh  math  gearrar  sìos  i,  agus  tilgear  'san  teine  i. 
Air  an  aobhar  sin  is  ann  air  an  tòraidhean  a  dh'  aith- 
nicheas  sibh  iad,  Cha  'n  e  gach  uile  neach  a  their 
riumsa,  A  Thighearn',  a  Thighearn',  a  thèid  a  steach  do 
rìoghachd  nèimh  ;  ach  an  tì  a  ni  toil  m'  Athar-sa  a  ta  air 
nèamh.  Is  iomadh  iad  a  their  riumsa  'san  là  ud,  A 
Thighearn',  a  Thighearn',  nach  d'  rinn  sinn  fàidh- 
eadaireachd  a'  d'  ainm-sa,  agus  a'  d'  ainm-sa  nach  do  thilg 
sinn  a  mach  deamhain,  agus  a'  d'  ainm-sa  nach  d'  rinn 
sinn  iomadh  mìorbhuil  ?  Agus  an  sin  aidichidh  mise  gu 
follaiseach  dhaibh,  Cha  b'  aithne  dhomh  riamh  sibh  : 
imichibh  uam  a  luchd-deanamh  na  h-eucorach.  Air  an 
aobhar  sin  gach  uile  neach  a  chluinneas  na  briathran  so 
agamsa,  agus  a  ni  iad,  sàmhluichidh  mi  e  ri  duine  glic,  a 
a  thog  a  thaigh  air  carraig  :  agus  thùirling  an  t-uisge,  agus 
thàinig  na  tuiltean,  agus  shèid  na  gaothan,  agus  bhuail  iad 
air  an  taigh  sin ;  agus  cha  do  thuit  e  :  oir  bha  a  bhunadh 
suidhichte  air  carraig.  Agus  gach  uile  neach  a  chluinneas 
na  briathran  so  agamsa,   agus  nach  dean  iarì,  sàmh- 

luichear  e  ri  duine  amaideach  a  thog  a  thaigh  air  a' 
ghaineamh  :  agus  thùirling  an  t-uisge,  agus  thàinig  na 
tuiltean,  agus  shèid  na  gaothan,  agus  bhuail  iad  air  an 
taigh  sin ;  agus  thuit  e  :  agus  bu  mhòr  a  thuiteam. 

Agus  thachair,  an  uair  a  chrìochnaich  Iosa  na  briathran 
so,  gu  'n  do  ghabh  am  pobull  iongantas  ri  'theagasg-san : 
oir  theagaisg  e  iad  mar  neach  aig  an  robh  cumhachd,  agus 
cha  b'  ann  mar  na  sgrìobhaichean. 


Caib  xiv. 

Leighis  Criosd  seirbhiseach  ceamiard-ceud — Thog  e  mac  tia 
bantraich  ann  an  Ndin  dn  bhàs — Dheai'bh  e  do  theachd- 

airean  Eoin  leis  na  mìorbh?iilean  a  rinn  e,  gu  'm  &e 
fhèin  Criosd — JVochd  e  do  '71  t-sluagh  ciod  i  a  bharail 

mu  Eoin. 

Agus  an  uair  a  chrìochnaich  Iosa  a  bhriathran  uile  ann 
an  èisdeachd  an  t-sluaigh,  air  dha  tighinn  a  nuas  o  'n 
bheinn,  lean  cuideachd  mhòr  e,  agus  chaidh  e  steach  do 
Chapernaum. 

Agus  bha  seirbhiseach  ceannard-ceud  àraidh  a  b'  ionmh- 
uinn  leis,  gu  tinn  leis  a'  phairilis,  air  a  phianadh  gu 
h-anabarrach,  agus  ri  uchd  bàis.  Agus  an  uair  a  chual'  e 
mu  Iosa,  chuir  e  seanairean  nan  Iudhach  d'  a  ionnsuidh, 
a'  cur  ìmpidh  air  gu  'n  tigeadh  e,  agus  gu  leighiseadh  e  a 
sheirbhiseach.  Agus  an  uair  a  thàinig  iad  gu  Iosa, 
ghuidh  iad  air  gu  dùrachdach,  ag  ràdh,  Tha  e  airidh  gu  'n 
deanadh  tu  so  dha  :  oir  is  toigh  leis  ar  cinneach-ne,  agus 


76 


EACHDRAIDH  BEATHA  CHRIOSD 


thog  esan  dhuinn  sionagog.  Agus  chaidh  Iosa  maille 
riutha.  Agus  an  uair  a  bha  e  nis  fagusg  do  'n  taigh, 
chuir  an  ceannard-ceud  càirdean  d'  a  ionnsuidh,  ag  ràdh 
ris,  A  Thighearna,  na  cuir  dragh  ort  fhèin  :  oir  cha  'n 
airidh  mise  gu  'n  tigeadh  tu  steach  fo  m'  chlèith :  uime  sin 
cha  mhò  a  mheas  mi  gu  'm  b'  airidh  mi  fhèin  air  tighinn 
a'  d'  ionnsuidh :  ach  abair  am  facal,  agus  slànuichear 
m'  òglach.  Oir  is  duine  mise  f hèin  air  mo  chur  fo  ùghdarras, 
aig  am  bheil  saighdearan  fodham  :  agus  their  mi  ris  an 
fhcar  so,  Imich,  agus  imichidh  e;  agus  ri  fear  eile,  Thig 
agus  thig  e  ;  agus  ri  m'  sheirbhiseach,  Dean  so,  agus  ni  e  e. 
Agus  an  uair  a  chual'  Iosa  so  ghabh  e  iongantas  ris,  agus 
thionndaidh  e  agus  thuirt  e  ris  an  t-sluagh  a  lean  e,  Gu 
fìrinneach  tha  mi  ag  ràdh  ribh,  nach  d'  fhuair  mi 
creideamh  cho  mòr  so  ann  an  Israel  fhèin.  Agus  tha  mi 
ag  ràdh  ribh,  gu  'n  tig  mòran  o'n  àird  an  ear  agus  o  'n 
àird  an  iar,  agus  gu  suidh  iad  maille  ri  Abraham,  agus 
Isaac,  agus  Iacob,  ann  an  rìoghachd  nèimh  :  ach  tilgear 
clann  na  rìoghachd  ann  an  dorchadas  a  tha  'n  leith  am 
muigh  :  bidh  an  sin  gul  agus  gìosgan  fhiacal.  Agus  air 
do  na  teachdeairean  a  chuireadh  d'  a  ionnsuidh,  pilltinn 
air  an  ais  do  'n  taigh,  fhuair  iad  an  seirbhiseach  slàn. 

Agus  thachair  air  an  latha  'na  dhèigh  sin  gu'n  deach- 
aidh  e  chum  baile  de  'n  gairmear  Nain  ;  agus  chaidh  a 
dheisciobuil  maille  ris,  agus  sluagh  mòr.  A  nis  an  uair  a 
thàinig  e  am  fagusg  do  gheata  'bhaile,  feuch,  ghiùlaineadh 
a  mach  duine  marbh,  aon  mhac  a  mhàthar,  agus  bu 
bhantrach  i ;  agus  bha  sluagh  mòr  de  mhuinntir  a'  bhaile 
maille  rithe.  Agus  an  uair  a  chunnaic  an  Tighearn'  i, 
ghabh  e  truas  dhi,  agus  thuirt  e  rithe,  Na  guil.  Agus 

thàinig  e  am  fagusg  agus  bhean  e  ris  a'  ghiùlan :  agus 
sheas  iadsan  a  bha'g  a  iomchar.  Agus  thuirt  e,  Oganaich, 
tha  mi  ag  ràdh  riut,  Eirich.  Agus  dh'  èirich  an  duine  a 
bha  marbh  'na  shuidhe,  agus  thòisich  e  air  labhairt. 
Agus  thug  e  dha'mhàthair  e.  Agus  ghlac  eagal  iad  uile  : 
agus  thugiad  glòir  do  Dhia,  ag  ràdh,  Dh' èirich  fàidh  mòr 
'nar  measg-ne  :  agus,  Dh'  amhairc  Dia  air  a  shluagh 
fhèin.  Agus  chaidh  an  t-iomradh  so  a  mach  airsan  air 
feadh  Iudea  uile,  agus  na  dùthcha  mu  'n  cuirt  uile. 

Agus  dh'  innis  a  dheisciobuil  a  dh'  Eoin  anns  a 
phrìosan  mu  thimchioll  nan  nithean  so  uile.  Agus  ghairm 
Eoin  d'  a  ionnsuidh  dithis  àraidh  de  'dheisciobuil,  agus 
chuir  e  iad  a  dh'  ionnsuidh  Iosa,  ag  ràdh,  An  tusa  esan  a 
bha  ri  teachd,  no  'm  bi  sùil  againn  ri  neach  eile  ?  Agus 
an  uair  a  thàinig  na  daoine  d'  a  ionnsuidh,  thuirt  iad, 
Chuir  Eoin  Baistidh  sinne  a'  d'  ionnsuidh,  ag  ràdh,  An 
tusa  esan  a  bha  ri  teachd,  no  'm  bi  sùil  againn  ri  neach 
eile  ?  Agus  anns  an  uair  sin  fhèin  leighis  e  mòran  o  'n 
euslaintean  agus  o  'm  plàighean  agus  o  dhroch  spioradan  • 
agus  thug  e  am  fradharc  do  mhòran  a  bha  dall.  Agus 
fhreagair  e  agus  thuirt  e  riutha,  Imichibhse,  agus  innsibh 
a  dh'  Eoin  na  nithean  a  tha  sibh  a'  cluinntinn  agus  a' 
faicinn ;  tha  na  daill  a'  faotainn  am  fradhairc,  agus  tha  na 
bacaich  ag  imeachd,  tha  na  lobhair  air  an  glanadh,  agus 
tha  na  bodhair  a'  cluinntinn,  tha  na  mairbh  air  an 
dùsgadh,  agus  tha'n  soisgeul  air  a  shearmonachadh  do  na 
bochdan.  Agus  is  beannaichte  esan  nach  fhaigh  oil- 
bheum  annamsa. 

Agus  an  uair  a  dh'  fhalbh  teachdairean  Eoin,  thòisich 
Iosa  air  labhairt  ris  an  t-sluagh  mu  thimchioll  Eoin,  Ciod 


78  EACHDRAIDH  BEATHA  CHRIOSD 

e  an  ni  a  chaidh  sibh  a  mach  do  'n  fhàsach  a  dh'  fhaicinn? 
an  i  cuilc  air  a  crathadh  le  gaoith  ?  Ach  ciod  e  an  ni  a 
chaidh  sibh  a  mach  a  dh'  fhaicinn  ?  an  e  duine  air  a 
sgeadachadh  ann  an  eudach  mìn  ?  Feuch,  iadsan  a  tha 
sgeadaichte  le  eudach  rìomhach,  agus  a'  caitheamh  am 
beatha  gu  sòghail,  is  ann  an  cùirtean  nan  rìghean  a  tha 
iad.  Ach  ciod  e  an  nì  a  chaidh  sibh  a  mach  a  dh' 
f haicinn  ?  an  e  fàidh  ?  Seadh,  tha  mi  ag  ràdh  ribh,  agus 
ni  's  mò  na  fàidh.  Is  e  so  an  tì  mu  bheil  e  sgrìobhte, 
Feuch,  cuiridh  mi  mo  theachdaire  roimh  do  ghnùis,  a  dh' 
ulluicheas  do  slighe  romhad.  Gu  deimhin  tha  mi  ag  ràdh 
ribh,  'Nam  measg-san  a  rugadh  le  mnathan  nach  d'  èirich 
neach  a's  mò  na  Eoin  Bastidh :  gidheadh  an  tì  a's  lugha 
ann  an  rìoghachd  nèimh  is  mò  e  na  esan.  Agus  dh'  fhìr- 
eanaich  am  pobull  uile  a  chual'  e,  agus  na  cìs-mhaoir, 
Dia,  air  dhaibh  a  bhith  air  am  baisteadh  le  baisteadh  Eoin. 
Ach  chuir  na  Phairisich  agus  an  luchd-lagha  cùl  ri  comh- 
airle  Dhè  d'  an  taobh  fhèin,  am  feadh  nach  do  bhaist- 
eadh  iad  leis.  Agus  o  làithean  Eoin  Baistidh  gus  a  nis 
tha  rìoghachd  nèimh  a'  fulang  ainneirt,  agus  tha  luchd 
na  h-ainneart  'ga  ghlacadh  le  làmhachas-làidir.  Oir 
rinn  na  fàidhean  uile  agus  an  lagh  fàidheadaireachd 
gu  àm  Eoin.  Agus  ma  's  toil  leibh  a  ghabhail,  is  e  so 
Elias  a  bha  ri  teachd.  Ge  b'  e  aig  am  bheil  cluasan  a 
chum  èisdeachd,  èisdeadh  e.  Ach  cò  ris  uime  sin  a 
shàmhluicheas  mi  daoine  a'  ghinealaich  so,  agus  cò  ris  a 
tha  iad  cosmhuil?  Tha  iad  cosmhuil  ri  cloinn  a  tha  'n  an 
suidhe  anns  a' mhargadh,  agus  a  dh'èigheas  ri'chèile, 
ag  ràgh,  Rinn  sinne  pìobaireachd  dhuibhse,  agus  cha 
d'  rinn  sibhse  dannsa  ;  rinn  sinne  tuireadh  dhuibhse,  agus 

cha  d'  rinn  sibhse  gul.  Oir  thàinig  Eoin  Baistidh  cha  'n 
ann  ag  itheadh  arain  no  ag  òl  fìona ;  agus  their  sibh, 
Tha  deamhan  aige.  Thàinig  Mac  an  duine  ag  itheadh 
agus  ag  òl ;  agus  their  sibh,  Feuch,  duine  geòcach,  agus 
pòitear  fìona,  caraid  chìs-mhaoir  agus  pheacach  !  Agus 
tha  gliocas  air  a  fìreanachadh  le  a  cloinn  uile. 


Caib.  xv. 

Criosd  agus  d  bhean  a  bha  'na  peacach  ann  an  taigh 
Shimoin  an  Phairisich — Fhritheil  mnathan  dha  le  am 
maoin — Shlànuìch  e  an  duine  dall  agus  balbh  anns  an 
robh  deamhan — Chuir  e  an  aghaidh  casaid  bhrèige 
nam  Phairiseach — Nochd  e  cò  iad  a  chàirdean — 
Agus  dh' iarr  duine  àraidh  de  na  Phairisich  air  gu 'n 
itheadh  e  biadh  maille  ris.     Agus  chaidh  e  steach  do 
thaigh  an  Phairisich,  agus  shuidh  e  sìos  a  chum  bìdh. 
Agus  feuch,  an  uair  a  fhuair  bean  anns  a'  bhaile,  a  bha 
'na  peacach,  fios  gu  robh  e  'na  shuidhe  aig  biadh  ann  an 
taigh  an  Phàirisich,  thug  i  leathsa  bocsa  alababstair  làn 
a  dh'  oladh  chùbhraidh,  agus  sheas  i  aig  a  chasan  air  a 
chùlaobh  a'  gul,  agus  thòisich  i  air  a  chasan  a  f  hliuchadh  le 
a  deòir,   agus  thiormaich  i  iad  le  falt  a  cinn,  agus 
phòg  i  a  chasan,  agus   dh'  ùng  i  leis  an  oladh  iad. 
Agus   an    uair   a   chunnaic   am    Phairiseach   a  thug 
cuireadh  dha,  so,  labhair  e  ann  fhèin,  ag  ràdh,  Nam  b' 
f  hàidh  an  duine  so,  bhiodh  fhios  aige  cò  i  a'  bhean  so  a  tha 
'beantuinn  ris,  agus  ciod  is  gnè  dhi ;  oir  is  peacach  i. 

Agus  fhreagair  Josa,  agus  thuirt  e  ris,  A  Shimoin,  tha  ni 
agam  ri  ràdh  riut.  Agus  thuirt  esan,  A  Mhaighstir,  abair 
e.  Bha  aig  fear-fiach  àraidh  fiachan  air  dithis  dhaoine^ 
bha  còig  ceud  peighinn  aige  air  aon  fhear,  agus  leith-cheud 
air  an  fhear  eile.  Agus  do  bhrìgh  nach  robh  ni  aca  leis 
am  pàigheadh  iad,  mhath  e  gu  saor  dhaibh  le  chèile. 
Innis  dhomhsa,  uime  sin,  cò  dhiubh  is  mò  a  ghràdh- 
aicheas  e.  Fhreagair  Simon  agus  thuirt  e,  Is  i  mo 
bharail  gur  e  an  neach  is  mò  d'  an  do  mhath  e.  Agus 
thuirt  e  ris,  Is  ceart  a  thug  thu  breith.  Agus  air  dha 
tionndadh  ris  a'  mhnaoi,  thuirt  e  ri  Simon,  Am  faic  thu 
'bhean  so  ?  Thàinig  mise  steach  do  d'  thaigh,  cha  d  'thug 
thusa  dhomh  uisge  chum  mo  chas :  ach  fhliuch  ise 
mo  chasan  le  a  deòir,  agus  thiormaich  i  iad  le  falt  a  cinn. 
Cha  tug  thusa  dhomh  pòg  :  ach  o'n  thàinig  ise  steach,  cha 
do  sguir  i  'phògadh  mo  chas.  Cha  d'  ung  thusa  mo 
cheann  le  oladh  :  ach  dh'  ung  ise  mo  chasan  le  oladh 
chùbhraidh.  Uime  sin  tha  mi  ag  ràdh  riut,  Gu  bheil  a 
peacaidhean  a  tha  lionmhor  air  am  mathadh ;  air  an 
aobhar  sin  ghràdhaich  i  gu  mòr  :  ach  ge  b'  e  neach  d'  am 
mathar  beagan,  bidh  a  ghràdh  beag.  Agus  thuirt  e  rithey 
Tha  do  pheacaidhean  air  am  mathadh.  Agus  thòisich 
iadsan  a  bha'nan  suidhe  aig  biadh  maille  ris  air  a  ràdh 
annta  fhèin,  Cò  e  so  a  tha  eadhon  a'  mathadh  pheacaidh- 
ean?  Agus  thuirt  e  ris  a' mhnaoi,  Shlànuich  do  chreid- 
eamh  thu  ;  imich  an  sìth. 

Agus  thachair  an  dèigh  sin,  gu  'n  d'  imich  esan  troimh 
bhailtean-mòra  agus  bhailtean-beaga,  a' searmonachadh 
agus  a'  cur  an  cèill  soisgeul  rìoghachd  Dhè,  agus  an  dà 
fhear  dheug  maille  ris,  agus  mnathan  àraidh  a  leighiseadh 

o  dhroch  spioradan,  agus  o  euslaintean,  Muire  de'n  gairm- 
ear  Magdalen,  às  an  deachaidh  seachd  deamhain,  agus 
Ioanna  bean  Chusa,  stiùbhard  Heroid,  agus  Susanna,  agus 
mòran  eile,  a  bha  'frithealadh  dha  le  am  maoin. 

Agus  chaidh  iad  do  thaigh.  Agus  chruinnicheadh  an 
sluagh  a  rithist  ionnus  nach  robh  e  'n  comas  dhaibh 
uiread  is  aran  itheadh.  Agus  an  uair  a  chual'  a  chàirdean 
so,  thàinig  iad  a  mach  a  bhreith  air :  oir  thuirt  iad,  Tha  e 
air  mhi-chèill. 

An  sin  thugadh  d'  a  ionnsuidh  duine  dall  agus  balbh 
anns  an  robh  deamhan  :  agus  shlànuich  e  e,  ionnus  gu  'n 
4o  labhair  am  balbhan  agus  gu  faca  e.  Agus  ghabh 
,am  pobull  uile  iongantas,  agus  thuirt  iad,  Nach  e  so  mac 
Dhaibhidh  ?  Ach  an  uair  a  chuala  na  Phairisich  agus  na 
sgrìobhaichean  a  thàinig  a  nuas  o  Ierusalem  so,  thuirt  iad, 
Cha  'n  'eil  am  fear  so  a'  tilgeadh  a  mach  dheamhan, 
ach  troimh  Bheelsebub  prionnsa  nan  deamhan.  Agus 
ghairm  e  iad  d'  a  ionnsuidh,  agus  thuirt  e  riutha  ann  an 
cosamhlachdan,  Cionnus  is  urrainn  Satan  Satan  a 
thilgeadh  a  mach  ?  Agus  ma  bhios  rìoghachd  roinnte  na 
h-aghaidh  fhèin.  cha  'n  urrainn  an  rìoghachd  sin  seasamh. 
Agus  ma  dh'  èireas  Satan  'n  a  aghaidh  fhèin,  agus  gu'  m  bi 
e  roinnte,  cha  'n  urrainn  e  seasamh,  ach  tha  crìoch  aige. 
Tha  sibhse  ag  ràdh  gu  bheil  mise  troimh  Bheelsebub  a' 
tilgeadh  a  mach  dheamhan.  Agus  ma's  ann  troimh 
Bheelsebub  a  tha  mise  'tilgeadh  a  mach  dheamhan,  cò 
troimh  am  bheil  bhur  clann-sa  'g  an  tilgeadh  a  mach  ? 
uime  sin  bidh  iadsan  'nan  luchd-breith  oirbhse.  Ach  ma  's 
ann  le  Spiorad  Dhè  a  tha  mise  'tilgeadh  a  mach  dheamh- 
an,  thàinig  rìoghachd  Dhè  gun  teagamh  do  bhur 
n-ionnsuidh-sa.     Cha  'n  urrrainn  neach  air  bith  a  dhol  a 

steach  do  thaigh  an  duine  làidir,  agus  airneis  a  thaighe 
'chreachadh  mur  ceangail  e  an  duine  làidir  an  toiseach  ;. 
agus  an  sin  creachaidh  e'thaigh.  An  uair  a  ghleidheas 
an  duine  làidir  fo  'armachd  a  thalla  f hèin,  tha  na  bhuineas 
dha  ann  an  sìth  :  ach  an  uair  a  thig  duine  a's  treise  na  e, 
agus  a  bheir  e  buaidh  air,  bheir  e  uaithe  'armachd  uile 
anns  an  robh  'earbsa,  agus  roinnidh  e  a  'chreach.  An  neach 
nach  'eil  leamsa  tha  e  'nam  aghaidh  ;  agus  an  neach  nach 
'eil  a'  cruinneachadh  leamsa  sgapaidh  e.  Air  an  aobhar 
sin  tha  mi  ag  ràdh,  Gu  mathar  gach  peacadh  agus 
toibheum  do  dhaoine ;  gidheadh  cha  mhathar  toibheum 
an  aghaidh  an  Spioraid  Naoimh  do  dhaoine.  Agus  ge 
b'e  neach  a  labhras  facal  an  aghaidh  Mhic  an  duine, 
mathar  dha  e ;  ach  ge  b'e  neach  a  labhras  an  aghaidh  an 
Spioraid  Naoimh  cha  mhathar  dha  e  anns  an  t-saoghal 
so,  no  anns  an  t-saoghal  a  tha  ri  teachd,  ach  tha  e 
ciontach  do  pheacadh  siorruidh  :  air  son  gu  'n  dubhairt 
iad,  Tha  spiorad  neòghlan  aige.  An  dara  cuid  deanaibh 
a'  chraobh  math,  agus  a  toradh  math ;  no  deanaibh  a' 
chraobh  truaillidh,  agus  a  toradh  truaillidh :  oir  is  ann  air 
a  toradh  a  dh'  aithnichear  a'  chraobh.  A  shliochd  nan 
nathraichean  nimhe,  cionnus  a  dh'  fheudas  sibh  nithean 
matha  'labhairt  o'n  a  tha  sibh  fhèin  olc  ?  Oir  is  ann  a 
pailteas  a'chridhe  a  labhras  am  beul.  Bheir  an  duine  math 
nithean  matha'  mach  à  deadh  ionmhas  a  chridhe  :  agus 
bheir  an  droch  dhuine  droch  nithean  a  mach  às  a  dhroch 
ionmhas.  Agus  tha  mi  ag  ràdh  ribh,  gu  'n  toir  daoine 
cunntas  ann  an  latha  'bhreitheanais  air  son  gach  facal 
dìomhain  a  labhras  iad.  Oir  is  an  le  d'  fhacail  a  shaorar 
thu,  agus  is  ann  le  d'fhacail  a  dhìtear  thu. 
Agus  air  dha  bhith  fhathast  a'  labhairt,  feuch,  thàinig  a 

a  mhàthair  agus  a  bhràithrean,  agus  cha  b'  urrainn  dhaibh 
tighinn  am  fagusg  dha  le  meud  na  cuideachd ;  agus,  air 
dhaibh  seasamh  a  muigh,  chuir  iad  fios  d'  a  ionnsuidh  ag 
iarraidh  labhairt  ris.  An  sin  thuirt  neach  eiginn  ris, 
Feuch,  tha  do  mhàthair  agus  do  bhràithrean  'n  an  seasamh 
a  muigh  ag  iarraidh  labhairt  riut.  Ach  fhreagair  esan 
agus  thuirt  e  ris  an  tì  a  dh' innis  so  dha,  Cò  i  mo 
mhàthair?  agus  cò  iad  mo  bhràithrean  ?  Agus  shìn  e  a 
làmh  a  chum  a  dheisciobul,  agus  thuirt  e,  Feuch,  mo 
mhàthair  agus  mo  bhràithrean  !  Oir  ge  b'  e  neach  a  ni 
toil  m'  Athar-sa  'ta  air  nèamh,  is  e  sin  fhèin  mo  bhràth- 
air,  agus  mo  phiuthar,  agus  mo  mhàthair. 


Caib  xvi. 

Cosamhlachd  an  t-sioladair — a  chogail — an  tsìl  mhustaird 
na  taois-ghoirt — an  ionmhais  fhalaichte — agus  na 
nèamhnuid. 

Air  an  latha  sin  fhèin  chaidh  Iosa  mach  às  an  taigh, 
agus  shuidh  e  ri  taobh  na  fairge.  Agus  chruinnich  sluagh 
mòr  d'a  ionnsuidh  air  chor's  gu'n  deachaidh  e  steach  do 
bhàta,  agus  gu  'n  do  shuidh  e  ;  agus  sheas  an  sluagh  uile 
air  tìr  ri  taobh  na  mara.  Agus  theagaisg  e  dhaibh  mòr- 
an  de  nithean  ann  an  cosamhlachdan,  agus  thuirt  e  riutha 
'na  theagasg,  Eisdibh :  Feuch,  chaidh  am  fear-cuir  a  mach 
a  chur  sìl :  agus  thachair,  an  uair  a  bha  e  'cur  an  t-sìl, 
gu'n  do  thuit  cuid  dheth  ri  taobh   an  rathaid,  agus 

shaltradh  sìos  e,  agus  thàinig  eunlaith  an  adhair  agus 
dh'  ith  iad  suas  e.  Agus  thuit  cuid  eile  dheth  air  fearann 
creagach,  far  nach  robh  mòran  talmhainn  aige  :  agus  ghrad 
dh'fhàs  e  suas,  do  bhrìgh  nach  robh  doimhneachd 
talmhainn  aige:  agus  air  do  'n  ghrèin  èirigh,  dhothadh  e  ; 
agus  a  chionn  nach  robh  freumh  aige,  shearg  e  às.  Agus 
thuit  cuid  eile  am  measg  an  droighinn,  agus  dh'  fhàs  an 
droigheann  suas,  agus  thachd  e  e,  agus  cha  d'  thug  e  mach 
toradh.  Agus  thuit  caid  eile  ann  am  fearann  math,  agus 
thug  e  mach  toradh,  a'  fàs  suas  agus  a'  meudachadh  ;  agus 
thug  e  mach,  cuid  a  dheich  thar  fhichead  uiread,  agus 
cuid  a  thrì  fichead  uiread,  agus  cuid  a  cheud  uiread 
's  a  chuireadh.  Agus  thuirt  e,  Ge  b'  e  aig  am  bheil  cluasan 
a  chum  èisdeachd,  èisdeadh  e. 

Agus  an  uair  a  bha  e  'na  aonar,  dh'  f  hiosraich  iadsan  a 
bha  mu'n  cuairt  dha,  maille  ris  an  dà  fhear  dheug,  a' 
chosamhlachd  dheth,  agus  thuirt  iad  ris,  C'arson  a  tha  thu 
'labhairt  riutha  ann  an  cosamhlachdan  ?  Agus  fhreagair 
esan  agus  thuirt  e  riutha,  Do  bhrìgh  gu'  n  d'  thugadh 
dhuibhse  eòlas  a  bhith  agaibh  air  rùn  dìomhair  rìogh- 
achd  nèimh  :  ach  dhaibhsan  a  tha  'n  leith  a  muigh  cha  'n 
'eil  so  air  a  thabhairt.  Oir  ge  b'  e  neach  aig  am  bheil, 
dhasan  bheirear,  agus  bidh  an  tuilleadh  pailteis  aige  :  ach 
ge  b'encach  aig  nach'eil,  bheirear  uaithesan  eadhon  an  ni 
a  tha  aige.  Uime  sin  tha  mise  'labhairt  riutha  ann  an 
cosamhlachdan ;  do  bhrìgh  air  dhaibh  faicinn  nach  fhaic 
iad,  agus  air  dhaibh  cluinntinn  nach  cluinn  iad,  agus  nach 
tuig  iad.  Agus  anntasan  tha  fàidheadaireachd  Esàiais  air 
a  coimhlionadh,  a  tha'g  ràdh,  Le  èisdeachd  cluinnidh 
sibh,  agus  cha  tuig  sibh ;  agus  le  amharc  chì  sibh,  agus 
cha'n  aithnich  sibh  :  oir  tha  cridhe 'phobuill  so  air  fàs 

reamhar,  agus  tha  an  cluasan  mall  a  chum  èisdeachd,  agus 
dhruid  iad  an  sùilean  ;  air  eagal  uair  air  bith  gu  faiceadh 
iad  le 'n  sùilean,  agusgu'n  cluinneadh  iad  le'n  cluasan, 
agus  gu  'n  tuigeadh  iad  le  'n  cridhe,  agus  gu'm  biodh  iad 
air  an  iompachadh,  agus  gu  slànuichinn-sa  iad.  Ach  is 
beannaichte  bhur  sùilean-sa,  oir  tha  iad  a'  faicinn ;  agus 
bhur  cluasan,  oir  tha  iad  a'  cluinntinn.  Oir  tha  mi  ag 
ràdh  ribh  gu  fìrinneach,  Gu  'm  b'  iomadh  fàidh  agus  fìrean 
leis  am  bu  mhiann  na  nithean  fhaicinn  a  tha  sibhse 
'faicinn  agus  nach  fhac  iad;  agus  na  nithean  a  chluinntnn 
a  tha  sibhse  'cluinntinn,  agus  nach  cual'  iad.  Agus  thuirt 
e  riutha,  Nach  aithne  dhuibh  a'  chosamhlachd  so  ?  agus 
agus  cionnus  ma  ta,  a  thuigeas  sibh  gach  uile  chosamh- 
lachd  ?  Eisdibh,  air  an  aobhar  sin  ri  cosamhlachd  an 
t-sìoladair.  A  nis,  is  e  so  a'  chosamhlachd.  Is  e  an  sìol 
facal  Dhè.  Tha  'm  fear-cuir  a'  cur  an  fhacail.  An  uair  a 
chluinneas  neach  air  bith  facal  na  rìoghachd,  agus  nach 
tuig  e  e,  ghrad  thig  an  droch  spiorad,  agus  bheir  e 
air  falbh  an  ni  a  chuireadh  'na  chridhe,  air  eagal  gu  'n 
creideadh  e,  agus  gu  'm  biodh  e  air  a  shaoradh.  Is  e  so 
esan  anns  an  do  chuireadh  an  sìol  ri  taobh  an  rathaid. 
Agus  esan  a  f  huair  an  sìol  ann  an  àiteachan  creagach,  is  e 
so  an  tì  a  chluinneas  am  facal,  agus  a  ghrad  ghabhas  e  le 
gàirdeachas  :  gidheadh  cha  'n  'eil  freumh  aige  ann  f  hèin, 
ach  fanaidh  e  rè  tamuill ;  agus  an  uair  a  thig  trioblaid  no 
geur-leanmhuinn  air  son  an  fhacail,  ghrad  gheibh  e 
oilbheum.  Esan  mar  an  ceudna  a  ghabh  an  sìol  am 
measg  an  droighinn,  is  e  so  an  tì  a  tha  'cluinntinn  an 
fhacaii ;  agus  tha  ro-chùram  an  t-saoghail  so,  agus  meallt- 
aireachd  beairteis,  agus  anamiannan  nithean  eile  a'  tighinn 
a  steach,  agus  a'  tachdadh  an  f  hacail,  agus  nithear  neo- 

thorach  e.  Agus  esan  a  ghabh  an  sìol  ann  an  deadh 
fhearann,  is  e  sin  an  neach  a  tha  'cluinntinn  an  fhacail, 
agus  'g  a  thuigsiim,  agus  'g  a  choimhead  ann  an  cridhe 
treibh-dhireach  agus  math ;  neach  gu  deimhin  a  tha  'giùl- 
an  toraidh  le  foighidinn,  agus  a'  toirt  a  mach,  cuid  a 
cheud  uiread,  cuid  a  thrì  fichead,  agus  cuid  a  dheich  thar 
f  hichead  uiread  's  a  chuireadh. 

Agus  thuirt  e  riutha,  Cha  'n  'eil  neach  sam  bith,  air  dha 
coinneal  a  lasadh,  a  dh'  fhalaicheas  fo  shoitheach  i,  no 
'chuireas  fo  leabaidh  i ;  ach  cuiridh  e  ann  an  coinnleir  i, 
a  chum  gu  faic  iadsan  a  thig  a  steach  an  solus.  Oir  cha 
'n  'eil  ni  sam  bith  falaichte,  nach  deanar  follaiseach ;  no 
uaigneach,  nach  deanar  aithnichte,  agus  nach  iig  am 
follais.  Ma  tha  cluasan  a  chum  èisdeachd  aig  neach 
sam  bith,  èisdeadh  e.  Air  an  aobhar  sin  thugaibh  an  aire 
cionnus  a  dh'  èisdeas  sibh:  oir  ge  b'  e  neach  aig  am  bheil, 
bheirear  dha ;  agus  ge  b'  e  neach  aig  nach.  'eil,  bheirear 
uaithe  eadhon  an  ni  sin  a  shaoilear  a  bhith  aige. 

Chuir  e  cosamhlachd  eile  mach  dhaibh,  ag  rà  \h,  Is 
cosmhuil  ììoghachd  nèimh  ri  duine  a  chuir  sìol  math  'na 
fhearann:  ach  an  uair  a  bha  daoine  'nan  cadal  thàinig 
a  nàmhaid  agus  chuir  e  cogal  am  measg  a'  chruithneachd, 
agus  dh'  imich  e  roimhe.  Ach  an  uair  a  thàinig  an 
t-arbhar  fo  dhèis,  agus  a  thug  e  mach  a  thoradh,  dh'fhoill- 
sich  an  cogal  e  fhèin  mar  an  ceudna.  Agus  thàinig 
seirbhisich  fir-an-taighe  agus  thuirt  iad  ris,  A  Thighearna, 
nach  do  chuir  thusa  sìol  math  ann  a  d'fhearann?  C'àite, 
ma  seadh,  às  an  d'  fhuair  e  an  cogal?  Agus  thuirt  esan 
riutha,  Rinn  nàmhaid  èiginn  so.  Agus  thuirt  na  seirbh- 
isich  ris,  An  àill  leat.  uime  sin  gu  'n  tèid  sinne  agus  gu  'n 
cruinnich  sinn  ri  'chèile  iad  ?     Ach  thuirt  esan,  Cha  'n 

àill ;  air  eagal  an  uair  a  chruinnicheas  sibh  an  cogal  gu 
spìon  sibh  an  cruithneachd  maille  ris.  Leigibh  leotha 
fàs  maille  ri  'chèile  gus  an  tig  am  foghar  :  agus  an  àm  an 
f  hoghair  their  mise  ris  na  buanaichean,  Cruinnichibh  air 
tùs  an  cogal,  agus  ceanglaibh  e  'na  cheanglachain  a 
chum  a  losgadh  :  ach  cruinnichibh  an  cruithneachd  do 
m'  shabhal. 

Agus  thuirt  e,  Is  amhuil  rìoghachd  Dhè,  ma'r  gu'n 
ouireadh  duine  sìol  anns  an  talamh ;  agus  gu'n  caidleadh 
e  agus  gu  'n  èireadh  e  a  dh'  oidhche  agus  latha,  agus  gu  'n 
gineadh  an  sìol,  agus  gu  fàsadh  e  suas  air  dhòigh  nach 
fhios  dha.  Bheir  an  talamh  a  mach  toradh  uaithe  fhèin  ; 
air  tùs  am  fochann,  a  rithist  an  dias,  an  dèigh  sin  an.làn 
arbhair  anns  an  dèis.  Ach  an  uair  a  tha  'n  toradh 
abaich,  grad  chuiridh  e  'n  corran  ann,  a  chionn  gu  bheil 
am  foghar  air  tighinn. 

Chuir  e  mach  cosamhlachd  eile  dhaibh,  ag  ràdh,  Cò  ris 
a  tha  rìoghachd  Dhè  cosmhuil?  agus  cò  r'is  a  shàmh- 
laicheas  mi  i  ?  Tha  i  cosmhuil  ri  grainne  de  shìol  must- 
aird  a  ghabh  duine,  agus  a  chuir  e  'na  f  hearann  :  ni  gu 
dearbh  a's  lugha  de  gach  uile  phòr ;  ach  an  uair  a  dh' 
fhàsas  e,  is  e  's  mò  de  na  luibheannan,  agus  fàsaidh  e  'na 
chraoibh,  ionnus  gu  'n  tig  eunlaith  an  adhair 's  gu 'n  dean 
iad  nid  'na  gheugan. 

Agus  thuirt  e  rithist,  Cò  ris  a  shàmhlaicheas  rni  riogh- 
achd  Dhè  ?  Tha  i  cosmhuil  ri  taois  ghoirt  a  ghabh  bean, 
agus  a  dh'  f  halaich  i  ann  an  trì  toimhsean  mine  gus  an  do 
ghoirticheadh  an  t-iomlan. 

Agus  le  iomadh  de  'n  leithidean  so  de  chosamhlachdan 
labhair  e  am  facal  riutha,  a  reir  mar  a  b'  urrainn  iad  a 
chluinntinn  :  agus  gun  chosamhlachd  cha  do  labhair  è 

riutha :  a  chum  gu  'n  coimhliontadh  an  ni  a  labhradh  leis 
an  fhàidh,  ag  ràdh,  Fosglaidh  mi  mo  bheul  ann  an 
cosamhlachdan,  cuiridh  mi  'n  ceill  nithean  a  bha  falaichte 
o  thoiseach  an  t-saoghail.  Ach  mhìnich  e  na  h-uile 
nithean  d'  a  dheisciobuil  fhèin  air  leith. 

An  sin  chuir  Iosa  am  pobull  air  falbh,  agus  chaidh  e 
steach  do'n  taigh  :  agus  thàinig  a  dheisciobuil  d'  a 
ionnsuidh,  ag  ràdh,  Mìnich  dhuinne  cosamhlachd  cogai 
an  fhearainn.  Agus  fhreagair  esan  agus  thuirt  e  riutha, 
An  tì  a  chuireas  an  sìol  math  is  e  Mac  an  duine  e ;  's  e 
am  fearann  an  domhan ;  agus  is  e  an  sìol  math  clann  na 
rìoghachd ;  agus  is  e  an  cogal  clann  an  droch  spioraid ;  is 
e  an  nàmhaid  a  chuir  iad  an  diabhul :  agus  is  e  am  foghar 
deireadh  an  t-saoghail ;  agus  is  iad  na  buanaichean  na 
h-ainglean.  Agus  amhuil  mar  a  chruinnichear  an  cogal 
agus  a  loisgear  le  teine  e ;  is  ann  mar  sin  a  bhitheas  ann 
an  deireadh  an  t-saoghail.  Cuiridh  Mac  an  duine 
'ainglean  uaithe,  agus  tionailidh  iad  às  a  rìoghachd  na  h-uile 
nithean  a  bheir  oilbheum,  agus  iadsan  a  tha  'deanamh 
aingidheachd,  agus  tilgidh  iad  iad  ann  an  àmhuinn  theinn- 
tich :  an  sin  bidh  gul  agus  gìosgan  fhiacail.  An  sin 
dealraichidh  na  fìreanan  mar  a'ghrian  ann  an  rìoghachd  an 
Athar  fhèin.  Ge  b'  e  aig  am  bheil  cluasan  a  chum 
èisdeachd,  èisdeadh  e. 

Tha  rìoghachd  nèimh  cosmhuil  ri  ionmhas  air  'fhalach 
anns  an  achadh ;  nì,  an  dèigh  fhaotainn,  a  dh'  fhalaich 
duine  ;  agus  air  sgàth  a  ghàirdeachais  air  a  shon  dh'  imich 
e  agus  reic  e  na  h-uile  nithean  a  bh'  aige,  agus  cheannaich 
e'n  t-achadh  sin. 

A  rithist,  is  cosmhuil  rìoghachd  nèimh  ri  ceannaiche 
àraidh  ag  iarraidh  nèamhnuidean  maiseach ;  agus  air  dha 

amas  air  aon  nèamhnuid  ro  luachmhor,  dh'  imich  e  agus 
reic  e  na  h-uile  nithean  bh'  aige,  agus  cheannaich  e  i. 

A  rithist,  tha  rìoghachd  nèimh  cosmhuil  ri  lìon  a 
bh'  air  a  thilgeadh  'san  fhairge,  agus  a  chruinnich  de  gach 
uile  sheòrs'  èisg :  an  uair  e  bha  e  làn,  tharruinn  na  h-iasg- 
airean  gu  tìr  e ;  agus  shuidh  iad  sìos,  agus  chruinnich 
iad  na  h-èisg  mhatha  ann  an  soithichean,  ach  thilg  iad  na 
droch  èisg  uatha.  Is  ann  mar  sin  a  bhitheas  ann  an 
deireadh  an  t-saoghail :  thèid  na  h-ainglean  a  mach,  agus 
dealaichidh  iad  na  droch  dhaoine  à  measg  nam  fìreanach, 
agus  tilgidh  iad  iad  'san  àmhuinn  theinntich  :  an  sin  bidh 
gul  agus  gìosgan  fhiacal. 

Thuirt  Iosa  riutha,  An  do  thuig  sibh  na  nithean  so  uile  ? 
Thuirt  iad  ris,  Thuig.  Agus  thuirt  esan  riutha,  Air  an 
aobhar  sin  gach  uile  sgrìobhaiche  a  tha  fòghluimte  chum 
rìoghachd  nèimh,  is  cosmhuil  e  ri  duine  a  tha  'na  fhear- 
taighe,  a  bheir  a  mach  às  'ionmhas  nithean  nuadh'  agus 
sean. 

Agus  thachair,  an  uair  a  chrìochnaich  Iosa  na  cosamh- 
lachdan  so,  gu  'n  d'  imich  e  às  a  sin. 


Caib  xvii. 

Chhìinich  Iosa  fairge  Ghalik — thilg  e  mach  an  Legion 
dheamhan — chaidh  na  deamhain  do  na  mucan — leighis 
e  a1  bhean  air  an  robh  dbrtadh  fala — thog  e  nighean 
Iairuis  o  na  mairbh. 

Agus  air  an  latha  sin  fhèin,  an  uair  a  thàinig  am  feasgar, 
thuirt  e  riutha,  Rachamaid  thairis  gu  taobh  thall  an  locha. 

Agus  air  dhaibh  an  sluagh  fhàgail,  thug  iad  leotha  esan 
anns  a'  bhàta,  eadhon  mar  a  bha  e.  Agus  bha  bàtaichean 
beaga  eile  maille  ris.  Ach  an  uair  a  sheòl  iad  thuit  esan 
'na  chadal.  Agus  dh'  èirich  stoirm  mhòr  ghaoithe,  agus 
leum  na  tonnan  a  steach  do  'n  bbàta,  air  chor  's  gu  robh 
am  bàta  nis  a'  lìonadh ;  àgus  bha  iad  ann  an  gàbhadh. 
Agus  bha  e  fhèin  ann  an  deireadh  a'bhata'na  chadal  air 
a' chluasaig :  agus  dhùisg  iad  e,  agus  thuirt  iad  ris,  A 
Mhaighstir,  nach  'eil  suim  agad  gu  'n  caillear  sinn  ?  Agus 
dh'  èirich  e,  agus  chronuich  e  a'  ghaoth,  agus  thuirt  e  ris 
an  fhairge,  Tosd,  bi  sàmhach.  Agus  sguir  a?  ghaoth,  agus 
bha  ciùine  mhòr  ann.  Agus  thuirt  e  riutha,  C'  ar  son  a 
tha  sibh  fo  eàgal  ?  Cionnus  nach 'eil  creideamh  agaibh  ? 
Agus  air  dhaibh  a  bhith  fo  eagal  ro  mhòr  ghabh  iad  ion- 
gantas,  ag  ràdh  ri  'chèile,  Cò  e'n  duine  so,  gu  bheil 
eadhon  a'  ghaoth  agus  an  fhairge  fhèin  umhal  dha? 

Agus  thàinig  iad  air  tìr  aig  dùthaich  nan  Gadareneach, 
a  tha  thall  mu  choinneamh  Ghalile.  Agus  an  uair  a 
chaidh  e  mach  às  a'  bhata,  ghrad  thachair  duine  àraidh 
às  a'  bhaile  ris,  anns  an  robh  deamhain  rè  aimsir  fhada ; 
agus  aig  nach  biodh  eudach  uime,  agus  nach  fhanadh 
ann  an  taigh,  ach  anns  na  h-ionadan-adhlaic ;  agus  cha 
b'urrainn  neach  sam  bith.a  cheangal,  eadhon  le  slabh- 
raidhean ;  oir  chaidh  a  cheangalgu  tric  le  geimhlean,  agus 
le  slabhraidhean,  agus  tharruinn  e  na  slabhraidhean  às  a 
chèile,  agus  mhìn-bhrist  e  na  geimhlean ;  agus  cha 
b' urrainn  neach  sam  bith  a  cheannsachadh ;  agus  air  dha 
a  chuibhrichean  a  bhristeadh,  dh'  iomaineadh  e  leis  an 
deamhan  do'n  fhàsach.  Agus  bha  e'ghnath,  e  latha  agus 
a  dh'oidhche,  anns  na  h-ionadan-adhlaic,  agus  anns  na 
beanntan,  a'  glaodhaich,  agus  'g  a  ghearradh  fhèin  le 

clachan.  Agus  an  uair  a  chunnaic  e  Iosa  fada  uaithe, 
ruith  e  agus  shleuchd  e  dha ;  agus  a'  glaodhaich  le  guth 
mòr  thuirt  e,  Ciod  e  mo  ghnothuch-sa  riut,  Iosa,  a  Mhic  an 
Dè  a's  ro-airde?  tha  mi'  cur  ort  à  uchd  Dhè  gun  mo 
phianadh.  Oir  thuirt  e  ris,  Thig  a  mach  às  an  duine,  a 
spioraid  neòghlain.  Agus  dh'  fhiosraich  e  dheth,  Ciod  is 
ainm  dhut?  Agus  fhreagair  esan,  ag  ràdh,  Legion  is 
ainm  dhomh ;  oir  tha  sinn  mòran  ann.  Agus  ghuidh  e 
gu  rogheur  air  gun  e  g'an  cur  a'màch  às;  an  dùthaich.. 

A  nis,  bha  treud  mòr  mhuc  ag  ionaltradh  air  taobh  na 
beinne.  Agus  ghuidh  na  deamhain  air,  ag  ràdh,  Cuir 
sinne'dh'  ionnsuidh  nam  muc  a  chum  gu  rachamaid  a 
steach  annta.  Agus  thug  e  cead  dhaibh.  Agus  thàinig  na 
deamhain  a  mach  às  an  duine,  agus  chaidh  iad  a  steach 
anns  na  mucan  :  agus  ruith  an  treud  mhuc  sìos  gu  dian 
le  àite  cas  do'n  fhairge,  (bha  iad  mu  thimchioll  dà 
mhìle) :  agus  thachdadh  iad  anns  an  fhairge.  Agus  ail 
uair  a  chunnaic  an  dream  a  bha 'g  am  biadhadh  an  ni  a 
rinneadh,  theich  iad,  agus  dh'  innis  iad  e  anns  a'  bhaile, 
agus  anns  an  dùthaich.  Agus  chaidh  iad  a  mach  a  dh' 
fhaicinn  an  ni  a  thachair ;  agus  thàinig  iad  gu  Iosa,  agus 
fhuair  iad  an  duine  às  an  deachaidh  na  deamhain,  agus 
aig  an  robh  an  legion,  'na  shuidhe  aig  casan  Iosà,  agus 
'eudach  uime,  agus  a  chiall  aige ;  agus  ghabh  iad  eagal. 
Agus  dh'  innis  iadsan  a  chunnaic  e  dhaibh,  cionnus  a 
shlànuicheadh  an  duine  anns  an  robh  na  deamhain,  agus 
mu  thimchioll  nam  muc.  Agus  dh'  iarr  muinntir  dùthaich 
nan  Gadareneach  uile  airsan  imeachd  uatha ;  oir  ghlacach 
le  eagal  mòr  iad.  Agus  an  uair  a  bha  e  'dol  a 
steach  do  'n  bhàta,  ghuidh  esan  anns  an  robh  na  deamh- 
ain  air  gu  faodadh  e  bhith  maille  ris.    Agus  cha  do  leig 

Iosa  leis,  ach  thuirt  e  ris,  Imich  dhachaidh  a  dh'  ionn- 
suidh  do  chàirdean,  agus  innis  dhaibh  meud  nan 
nithean  a  rinn  an  Tighearna  dhut,  agus  mar  a  rinn  e 
tròcair  ort.  Agus  dh'  imich  esan,  agus  thòisich  e  ri  chur 
an  ceill  ann  an  Decapolis  meud  nan  nithean  a  rinn  Iosa 
dha:  agus  ghabh  iad  iongantas  uile. 

Agus  an  uair  a  chaidh  Iosa  rithist  thairis  anns  a'  bhàta' 
dh'  ionnsuidh  an  taoibh  eile,  chruinnicheadh  sluagh  mòr 
d'  a  ionnsuidh  ;  oir  bha  iad  uile  ga'  f  heitheamh  ;  agus  bha 
e  làimh  ris  a' mhuir.  Agus,  feuch,  thàinig  duine  do'm 
b'  ainm  Iairus,  a  bha  'na  uachdaran  air  an  t-sionagog:  agus 
thuit  e  aig  casan  Iosa,  agus  ghuidh  e  air  gu  'n  tigeadh  e 
d'  a  thaigh ;  do  bhrìgh  gu  robh  aon-ghin  nighinn  a;ge,  mu 
thimchioll  dà  bhliadhna  dheug,  agus  i  'faotainn  a'  bhàis. 
Agus  ghuidh  e  gu  dùrachdach  air,  ag  ràdh,  Tha  mo 
nigheann  bheag  ann  an  cunnart  grad  bhàis ;  thig,  agus 
leag  do  làmhan  oirre,  chum  gu  slànuichear  i,  agus  gu  'm 
bi  i  beò.  Agus  dh'  imich  Iosa  agus  a  dheisciobuil  maille 
ris ;  agus  lean  sluagh  mòr  e,  agus  dhòmhlaich  iad  e. 

Agus  bha  bean  àraidh  an  sin,  air  an  robh  dòrtadh  fala 
rè  dhà  bhliadhna  dheug,  agus  dh'fhuiling  i  mòran  o 
iomadh  lèigh,  agus  chaith  i  na  bh'  aice,  agus  cha 
b'fheaird'  i  bheag  e,  ach  bu  mhisde.  Air  dhi  na  nithean 
mu  thimchioll  Iosa  'chluinntinn,  thàinig  i  ann  am  measg 
an  t-sluagh  o  'chùlaobh,  agus  bhean  i  ri  iomall  'eudaich. 
Oir  thuirt  i  innte  fhèin,  Ma  bheanas  mi  ach  ri  'eudach, 
bidh  mi  slàn.  Agus  ghrad  thiormaicheadh  suas  tobar  a 
fala  :  agus  dh'  aithnich  i'na  corp  fhèin  gu'n  do  leighiseadh 
i  o'n  phlàigh  sin.  Agus  ghrad  dh'  aithnich  Iosa  ann 
fhèin  gu  'n  deachaidh  cumhachd  a  mach  às ;  agus  air  dha 
tionndadh  mu  'n  cuairt  anns  a'  mhòr-shluagh,  thuirt  e,  Cò 

a  bhean  ri  m'  eudach  ?  Agus  an  uair  a  dh'  àicheidh  na 
h-uile,  thuirt  Peadair  agus  iadsan  a  bha  maille  ris,  A 
Mhaighstir,  tha  'n  sluagh  'ga  d'  dhòmhlachadh  agus  'ga  d' 
theannadh,  agus  an  abair  thu,  Cò  a  bhean  rium?  Ach 
thuirt  Iosa,  Bhean  neach  eiginn  rium  :  oir  mhothaich  mi 
cumhachd  a'  dol  a  mach  asam.  Agus  dh'  amhairc  e 
mu  'n  cuairt  'ga  faicinn-sa  a  rinn  so.  Agus  an  uair  a 
chunnaic  a'  bhean  nach  robh  i  an  ain-fhios,  thàinig  i  air 
chrith,  agus  a'  tuiteam  sìos  air  a  bheulaobh,  chuir  i  'n  ceill 
dha,  an  làthair  an  t-sluaigh  uile,  c'  ar  son  a  bhean  i  ris, 
agus  mar  a  shlànuicheadh  i  gu  grad.  Agus  thuirt  e  rithe, 
A  nigheann,  biodh  deadh  mhisneach  agad  :  shlànuich  do 
chreideamh  thu  ;  imich  an  sith,  agus  bi  slàn  o  d'  phlàigh. 
Agus  bha  i  slàn  o'n  uair  sin. 

Am  feadh  a  bha  e  f  hathast  a  'labhairt,  thàinig  neach  o 
thaigh  uachdaran  na  sionagoig,  ag  ràdh,  Fhuair  do  nigheann 
bàs ;  c'  àr  son  a  chuireadh  tu  tuilleadh  dragh'  air  a 
Mhaighstir?  Ach  an  uair  a  chual' Iosa  so,  thuirt  e  rì 
uachdaran  na  sionagoig,  Na  biodh  eagal  ort :  a  mhàin 
creid,  agus  bidh  i  air  a  slànuchadh.  Agus  cha  d'fhuiling 
e  do  neach  sam  bith  a  leantuinn  ach  Peadair,  agus 
Seumas,  agus  Eoin  bràthair  Sheumais.  Agus  thàinig  iad 
gu  taigh  uachdaran  na  sionagoig ;  agus  chunnaic  e  'n 
iomairt,  agus  iadsan  a  bha  'gul  agus  a'  caoineadh  gn  mòr. 
Agus  an  uair  a  thàinig  e  steach,  thuirt  e  riutha,  C'  ar  son 
a  tha  sibh  ris  an  iomairt  so,  agus  ri  bròn  ?  cha  'n  'eil  an 
nìonag  marbh  ach  'na  cadal.  Agus  rinn  iad  gàire  fanaid 
air,  do  bhrìgh  ga  robh  fhios  aca  gu  robh  i  marbh.  Ach 
air  dhasan  an  cur  a  mach  uile,  thug  e  leis  athair  agus 
màthair  na  h-ighinn,  agus  iadsan  a  bha  maille  ris,  agus 
chaidh  e  steach  far  an  robh  an  nìonag  'na  laidhe.  Agus 

rug  e  air  làimh  air  an  nìonaig,  agus  thuirt  e  rithe,  Talitha 
cumi;  is  e  sin  air  eadar-mhìneachadh,  A  chailinn,  tha 
mise  'g  ràdh  riut,  Eirich.  Agus  thàinig  a  spiorad  air  ais, 
agus  ghrad  dh  'èirich  i,  agus  dh'  imich  i.  Agus  ghabh  iad 
iongantas  anabarrach.  Agus  thug  e  òrdugh  teann  dhaibh 
nach  fhaigheadh  duine  sam  bith  fios  air  so:  agus  dh'  àithn 
e  ni  eiginn  a  thoirt  dhi  ri  'itheadh. 

Agus  chaidh  e  mach  às  a  sin ;  agus  thàinig  e  d'  a 
dhùthaich  fhèin  :  agus  lean  a  dheisciobuil  e.  Agus  an 
uair  a  thàinig  an  t-sàbaid  thòisich  e  air  teagasg  anns  an 
t-sionagoig  :  agus  air  do  mhòran  a  chluinntinn,  ghabh  iad 
iongantas,  ag  ràdh,  Cia  uaith  a  tha  na  nithean  so  aig  an 
fhear  so  ?  agus,  Ciod  e  an  gliocas  so  a  thugadh  dha  gu 
bheil  a  leithid  so  a  dh'  fheartan  air  an  deanamh  le  a 
làmhan-san  ?  Nach  e  so  an  saor,  mac  Mhuire,  bràthair 
Sheumais,  agus  Ioseis,  agus  Iudais,  agus  Shìmoin  ?  Agus 
nach  'eil  a  pheathraichean  an  so  maille  ruinn  ?  C'  àite 
uime  sin  an  d'fhuair  an  duine  so  na  nithean  so  uile?' 
Agus  fhuair  iad  oibheum  ann.  Agus  thuirt  Iosa  riutha, 
Cha  'n  'eil  fàidh  gun  urram  ach  'na  dhùthaich  fhèin,  agus 
ann  am  measg  a  chàirdean,  agus  'na  thaigh  fhèin.  Agus 
cha  robh  e'n  comas  dha  mìorbhuil  sam  bith  a  dheanamh  an 
sin,  saor  o  gu'n  do  chuir  e  a  làmhan  air  beagan  de 
mhuinntir  a  bha  tinn,  agus  gu  'n  do  leighis  e  iad.  Agus 
bha  iongantas  air  air  son  am  mi-chreidimh. 

Caib  xviii. 

Chuir  Iosa  an  dà  fhear  dheug  a  mach  dithis  agus  dithis — 
thug  e  cumhachd  dhaibh  mìorbhuilean  a  dheanamh — 
dK  àithn  e  dhaibh  an  soisgeul  a  shearmonachadh — 
dK  innis  e  dhaibh  gu  fuathaicheadh  an  saoghal  iad— 
chuir  Herod  Eoi?i  Baistidh  gu  bàs. 

Agus  chaidh  e  mu  'n  cuairt  nan  uile  bhailtean-mòra 
agus  bhailtean-beaga,  a' teagasg 'nan  sionagogan,  agus  a' 
searmonachadh  soisgeul  na  rìoghachd,  agus  a'  slànuchadh 
gach  uile  ghnè  euslaint,  agus  gach  uile  ghnè  eucail.  Ach 
an  uair  a  chunnaic  e  an  sluagh,  ghabh  e  truas  dhiubh,  air 
son  gu  robh  iad  air  fannachadh,  agus  air  an  sgapadh  o 
chèile,  mar  chaoraich  aig  nach  'eil  buachaille.  An  sin 
thuirt  e  ri  'dheisciobuil,  Gu  deimhin  tha  'm  fogharadh 
pailt,  ach  tha  'n  luchd-oibre  tearc.  Uime  sin  guidhibhse 
air  Tighearna  an  fhogharaidh,  luchd-oibre  a  chur  a  mach 
a  chum  'fhogharaidh  fhèin. 

Agus  ghairm  e  d'a  ionnsuidh  an  dà  fhear  dheug,  agus 
thòisich  e  air  an  cùr  a  mach,  dithis  agus  dithis.  Agus 
thug  e  dhaibh  cumhachd  agus  ùghdarras  air  na  h-uile 
dheamhain,  a  chum  an  tilgeadh  a  mach,  agus  a  shlànuch- 
adh  gach  uile  ghnè  euslaint,  agus  gach  uile  ghnè  eucail. 

Chuir  Iosa  an  dà  fhear  dheug  so  a  mach,  agus  thug  e 
àithne  dhaibh,  ag  ràdh,  Na  gabhaibh  gu  slighe  nan 
Cinneach,  agus  na  rachaibh  a  steach  do  bhaile  sam  bith  a 
bhuineas  do  na  Samaritanaich :  ach  gu  ma  feàrr  leibh  a 
dhol  a  dh'  ionnsuidh  caoraich  chaillte .  taighe  Israeil. 
Agus  ag  imeachd  dhuibh,  searmonaichibh,  ag  ràdh,  Tha 

rìoghachd  nèimh  am  fagusg.  Leighisibh  an  dream  a  tha 
tinn,  dùisgibh  na  mairbh,  glanaibh  na  lobhair,  tilgibh  a 
mach  na  deamhain  :  a  nasgaidh  fhuair  sibh,  a  nasgaidh 
thugaibh  seachad.  Na  solairibh  òr,  no  airgiod,  no  umha 
ann  bhur  sporain;  no  màla  chum  bhur  turuis,  no  dà  chòta, 
no  brògan,  no  bataichean  :  oir  is  airidh  am  fear-oibre  air 
a  lòn.  Agus  ge  b'e  air  bith  baile-mòr  no  baile-beag  do  'n 
tèid  sibh  a  steach,  feòraichibh  cò  a  tha  'na  dheadh-airidh 
ann ;  agus  fanaibh  an  sin  gus  am  fàg  sibh  an  t-àite.  Agus 
an  uair  a  thèid  sibh  a  steach  do  thaigh,  beannaichibh  dha. 
Agus  ma  's  airidh  an  taigh  sin,  thigeadh  bhur  sìth  air :  ach 
mur  airidh,  tilleadh  bhur  sìth  do  bhur  n-ionnsuidh  fhèin. 
Agus  ge  b'e  air  bith  neach  nach  gabh  ribh,  agus  nach  èisd 
ri  bhur  briathran,  air  dhuibh  dol  a  mach  às  an  taigh  no  às 
a'  bhaile  sin,  crathaibh  dhìbh  an  duslach  a  bhios  fo  'r 
casan  mar  f  hianuis  'nan  aghaidh.  Gu  deimhin  tha  mi  ag 
ràdh  ribh,  Bidh  e  ni  's  so-iomchaire  do  fhearann  Shodoim 
agus  Ghomorrah  ann  an  latha  'bhreitheanais  na  bhios  e 
do  'n  bhaile  sin. 

Feuch,  cuireamsa  sibhse  mach  mar  chaoraich  ann  am 
measg  mhadadh-alluidh  :  air  an  aobhar  sin  bithibhse  glic 
mar  na  nathraichean,  agus  neo-chronail  mar  na  calamain. 
Ach  bithibh  air  bhur  faicill  o  dhaoine  :  oir  bheir  iad  an 
laimh  sibh  do  chomhairlean,  agus  sgiùrsaidh  iad  sibh  'nan 
sionagogan ;  seadh,  bheirear  sibh  an  làthair  uachdaran 
agus  rìghrean  air  mo  sgàth-sa,  mar  fhianuis  dhaibhsan 
agus  do  na  Cinnich.  Ach  'an  uair  a  bheir  iad  an  làimh 
sibh,  na  biodh  e  'na  ro-chùram  oirbh  cionnus  no  ciod  a 
labhras  sibh  :  oir  bheirear  dhuibh  'san  uair  sin  fhèin  an  ni 
a  labhras  sibh.  Oir  cha  sibhse  a  labhras,  ach  Spiorad 
bhur  n-Athair  fhèin  a  labhras  annaibh.    Agus  bheir  am 

bràthair  a  bhràthair  fhèin  suas  a  chum  bàis,  agus  an 
t-athair  a  mhac :  agus  èirigh  ar'  chlann  an  aghaidh  am 
pàrantan,  agus  bheir  iad  fa  near  gu  'n  cuirear  gu  bàs  iad. 
Agus  bidh  fuath  aig  na  h-uile  dhaoine  dhuibh  air  sgàth 
m'  ainm-sa  :  ach  ge  b'e  a  bhuanaicheas  gus  a'  chrìoch  is  e 
so  a  thèarnar.  Ach  an  uair  a  ni  iad  geur-leanmhuinn 
oirbh  's  a'  bhaile  so,  teichibh  gu  baile  eile:  oir  gu  deimhin 
tha  mi  ag  ràdh  ribh,  Nach  imich  sibh  air  feadh  bhailt- 
ean  Israeil  mu  'n  tig  Mac  an  duine. 

Cha  'n  'eil  an  deisciobul  os  cionn  a  mhaighstir,  no  an 
seirbhiseach  os  cionn  a  thighearna.  Is  leòr  do  'n 
deisciobul  a  bhith  mar  a  mhaighstir,  agus  do  'n  t-seirbh- 
iseach  a  bhith  mar  a  thigheama.  Ma  ghoir  iad  Beelsebub 
a  dh'  fhear  an  taighe,  nach  mò  na  sin  a  ghoireas  iad  e  de 
'mhuinntir !  Uime  sin,  na  biodh  eagal  cirbh  rompa :  oir 
cha  'n  'eil  ni  sam  bith  falaichte,  nach  foillsichear,  agus  an 
cleith,  nach  deanar  aithnichte.  An  ni  a  dh'  innseas  mise 
dhuibh  'san  dorchadas,  labhraibh  e  'san  t-  solus ;  agus  an 
ni  a  chluinneas  sibh  'sa'  chluais,  searmonaichibh  e  air 
mullach  nan  taighean.  Agus  na  biodh  eagal  na  muinntir 
sin  oirbh  a  mharbhas  an  corp,  ach  aig  nach  'eil  comas  an 
t-anam  a  mharbhadh  :  ach  gu  ma  mò  a  bhios  eagal  an  Tì 
sin  oirbh  a  's  urrainn  araon  an  corp  agus  an  t-anam  a 
sgrios  ann  an  ifrinn.  Nach  'eil  dà  ghealbhonn  air  an  reic 
air  son  fàirdean?  agus  cha  tuit  a  h-aon  diubh  air  an  talamh 
às  eugmhais  bhur  n-Athar-sa :  ach  tha  eadhon  fuilteinean 
bhur  cinn  uile  air  an  àireamh.  Air  an  aobhar  sin  na 
biodh  eagal  oirbh  ;  is  fhearr  sibhse  na  mòran  ghealbhonn. 
Air  an  aobhar  sin,  ge  b'  e  a  dh'  aidicheas  mise  am  fianuis 
dhaoine,  aidichidh  mise  esan  mar  an  ceudna  am  fianuis 
m'  Athar  a  ta   air  nèamh.     Ach  ge  b'  e  air  bith  a 

dh'  àicheidheas  mise  am  fianuis  dhaoine,  àicheidhidh  mise 
esan  mar  an  ceudna  am  fianuis  m'  Athar  a  ta  air  nèamh. 

Na  measaibh  gu  'n  d'  thàinig  mise  a  chur  sìth  air  an 
talamh  ;  cha  'n  ann  a  chur  sìth  a  thàinig  mi,  ach  a  chur 
claidheimh.  Oir  thàinig  mi  a  chur  duine  an  aghaidh 
'athar,  agus  na  h-ighinn  an  aghaidh  a  màthar,  agus  bean  a' 
mhic  an  aghaidh  a  màthar-chèile :  agus  is  iad  muinntir  a 
theaghlaich  fhèin  a  bhios  'nan  nàimhdean  do  dhuine.  An 
tì  a  ghràdhaicheas  athair  no  màthair  ni  's  mò  na  mise, 
cha  'n  airidh  orm  e  :  agus  an  tì  a  ghràdhaicheas  mac  no 
nigheann  ni  's  mò  na  mise,  cha  'n  airidh  onri  e.  Agus  an 
tì  nach  glac  a  chrann-ceusaidh  agus  nach  lean  mise,  cha  'n 
airidh  orm  e.  An  tì  a  gheibh  'anam  caiilidh  e  e  ;  agus  an 
tì  a  chailleas  'anam  air  mo  shon-sa,  gheibh  e  e. 

An  tì  a  ghabhas  ribhse  gabhaidh  e  riumsa,  agus  an  tì  a 
ghabhas  riumsa  gabhaidh  e  ris  an  Tì  a  chuir  uaithe  mi. 
An  tì  a  ghabhas  ri  fàidh  an  ainm  fàidh,  ghei'oh  e  duais 
fàidh ;  agus  an  tì  a  ghabhas  ri  fìrean  an  ainm  fìrean, 
gheibh  e  duais  fìrein.  Agus  ge  b'  e  air  bith  a  bheir  cupan 
a  dh'  uisge  fuar  a  mhàin  ri  ;òl  do  aon  neach  de  'n 
mhuinntir  bhig  so,  an  ainm  deisciobuil,  gu  deimhin  tha  mi 
ag  ràdh  ribh  nach  caill  e  air  chor  sam  bith  a  dhuais. 

Agus  thachair,  an  uair  a  chrìochnaich  losa  'àitheantan  a 
thoirt  d'  a  dhà  dheisciobul  deug,  gu  'n  d'  imich  e  às  a  sin 
a  theagasg  agus  a  shearmonachadh  'nam  bailtean. 

Agus  chaidh  iad  a  mach,  agus  shearmonaich  iad  gu  'n 
deanadh  daoine  aithreachas.  Agus  thilg  iad  a  mach 
mòran  dheamhan,  agus  dh'  ung  iad  le  oladh  mòran  a  bha 
tinn,  agus  leighis  iad  iad. 

Agus  an  uair  a  thàinig  latha  freagarrach,  rinn  Herod, 
air  co-ainm  an  latha  air  an  d'  rugadh  e,  suipeir  d'.a 

uaislean,  agus  d'  a  àrd-cheannardan,  agus  do  mhaithean 
Ghalile ;  agus  an  uair  a  chaidh  nighean  Herodiais  a 
steach,  agus  a  rinn  i  dannsa  'nan  làthair,  thaitinn  i  ri 
Herod  agus  rìuthasan  a  shuidh  aig  biadh  maille  ris  ;  agus 
thuirt  an  rìgh  ris  a'  chailinn,  Iarr  ormsa  ge  b'  e  air  bith  ni 
a  's  aill  leat,  agus  bheir  mi  dhut  e.  Agus  thug  e  mionnan 
dhi,  Ge  b'  e  air  bith  ni  a  dh'  iarras  tu  orm,  bheir  mi  dhut 
e,  gu  leith  mo  rìoghachd.  Agus  chaidh  i  mach,  agus 
thuirt  i  ri  'màthair,  Ciod  a  dh'  iarras  mi  ?  Agus  thuirt  ise, 
Ceann  Eoin  Baistidh.  Agus  ghrad  chaidh  i  steach  le 
cabhaig  a  dh'  ionnsuidh  an  rìgh,  agus  dh'  iarr  i,  ag  ràdh, 
Is  aill  leam  gu  'n  tugadh  tu  dhomh  gun  dàil  ceann  Eoin 
Baistidh  air  mèis.  Agus  bha  'n  rìgh  anabarrach  doilich  ; 
ach  air  son  a  mhionnan,  agus  na  muinntir  a  bha  'nan 
suidhe  aig  biadh  maille  ris,  cha  robh  toil  aige  a  diùltadh. 
xA.gus  ghrad  chuir  an  rìgh  a  mach  saighdear,  agus  dh'  àithn 
e  a  cheann  a  thoirt  a  steach  :  agus  chaidh  esan  agus  thug 
e  'n  ceann  dheth  anns  a'  phrìosan,  agus  thug  e  a  cheann 
leis  air  mèis,  agus  thug  e  do  'n  chailinn  e ;  agus  thug  a' 
chailinn  d'  a  màthair  e.  Agus  an  uair  a  chual'  a  dheis- 
ciobuil  mu  'n  chùis,  thàinig  iad  agus  thug  iad  a  chorp 
leotha,  agus  dh'  adhlaic  iad  e ;  agus  chaidh  iad  agus 
dh'  innis  iad  e  do  losa. 

Caib  XIX. 

Barail  Heroid  air  Iosa — thill  na  h-abstoi/,  agus  dti  innis 
iad  a  dti  losa  gach  ni  a  rinn  agus  a  theagaisg  iad — 
Mìorbhuil  nan  còig  aran  agus  an  dà  èisg — Dti  imick 
Iosa  air  a'  mhuir. 

Anns  an  àm  sin  chuala  Herod  an  rìgh  na  nithean  a 
bha  air  an  aithris  mu  Iosa ;  oir  chaidh  'ainm  am  follais: 
agus  bha  imcheist  mhòr  air  do  bhrigh  gu  'n  dùbhradh  le 
cuid  gu  robh  Eoin  air  èirigh  o  na  mairbh.  Agus  thuirt 
e  ri  'sheirbhisich,  Is  e  so  Eoin  Baistidh ;  dh'  èirich  e  o  na 
mairbh ;  agus  uime  sin  tha  feartan  air  an  oibreachadh  leis. 
Ach  thuirt  cuid  eile,  Is  e  Elias  a  th'  ann.  Agus  thuirt 
cuid  eile,  Is  e  fàidh  a  th'  ann,  no  mar  aon  de  na  fàidhean. 
Ach  an  uair  a  chuala  Herod  so,  thuirt  e,  Is  e  Eoin  de'  n 
do  chuir  mise  an  ceann  a  th'  ann,  dh'  èirich  e  o  na  mairbh. 
Agus  dh'  iarr  e  'fhaicinn. 

Agus  an  uair  a  thill  na  h-abstoil  chruinnicheadh  iad  a 
chum  Iosa ;  agus  dh'  innis  iad  dha  na  h-uile  nithean, 
araon  gach  ni  a  rinn  iad,  agus  gach  ni  a  theagaisg  iad. 
Agus  thuirt  e  riutha,  Thigibhse  air  leith  a  dh'  àite 
uaigneach,  agus  gabhaibh  fois  car  tamuill.  Oir  bha  mòran 
a'  tighinn  agus  a'  falbh,  agus  cha  robh  ùine  aca  uiread  is 
biadh  itheadh.  Agus  thug  e  leis  iad  ann  am  bàta,  agus 
chaidh  e  fa  leith  gu  àite  fàsail  a  bhuineadh  do  bhaile  de'n 
goirear  Betsaida.  Agus  chunnaic  an  sluagh  iadsan  a' 
falbh,  agus  dh'aithnich  mòran  e,  agus  ruith  iad  d'an  cois 
an  sin  às  na  bailtean  uile,  do  bhrìgh  gu  faic  iad  na 
mìorbhuilean  a  rinn  e  air  an  dream  a  bha  euslan,  agus  bha 
iad  rompa.    Agus  an  uair  a  chaidh  Iosa  mach  chunnaic  e 


ANN  AM  BRIATHRAN  a'  BHIOBUILL. 


IOI 


sluagh  mòr,  agus  ghabh  e  truas  mòr  dhiubh  a  chionn  gu 
robh  iad  mar  chaoraich  aig  nach  'eil  buachaille :  agus 
ghabh  e  d'  a  ionnsuidh  iad :  agus  thòisich  e  air  mòran 
de  nithean  a  theagasg  dhaibh  mu  thimchioll  rìoghachd 
Dhè,  agus  leighis  e  iadsan  aig  an  robh  feum  air  an  leigheas. 
Agus  an  uair  a  bha  nis  mòran  de 'n  Utha  air  a  dhol 
seachad,  thàinig  a  dheisciobuil  d'  a  ionnsuidh,  ag  radh, 
Tha  'n  t-àite  so  fàsail,  agus  tha  nis  mòran  de'  n  latha  air  a 
rìhol  seachad :  cuir  air  falbh  an  sluagh  a  chum  gu  'n  tèid 
iad  do'n  tìr  mu 'n  caairt,  agus  do  na  bailtean,  agus  gu  'n 
gabh  iad  tàmh,  agus  gu'n  ceannaich  iad  biadh ;  oir  tha 
sinn  an  so  an  àite  fàsail.  Ach  thuirt  Iosa  riutha,  Cha  ruig 
iad  a  ìeas  falbh  ;  thugaibhse  dhaibh  ri  'itheacìh.  Agus 
thuirt  iadsan  ris,  An  tèid  sinn  agus  an  ceannaich  sinn 
luach  dhà  cheud  peighinn  a  dh'  aran  a  chum  gu'n 
tugamaid  dhaibh  ri  'itheadh  ?  Agus  thuirt  e  riutha,  Cia 
lion  builionn  a  th'  agaibh  ?  rachai'oh  agus  faicibh.  Thuirt 
aon  de  dheisciobuil,  Andras,  bràthair  Shimoin  Pheadair, 
ris,  Tha  òganach  an  so  aig  am  bheil  còig  builionnan  eòrna, 
agus  dà  iasg  bheag :  ach  ciod  iad  so  am  measg  na 
h-uiread?  Agus  dh'àithn  e  dhaibh  a  thoirt  orra  uile  suidhe 
sìos'nan  cuideachdan  air  an  fheur  uaine.  Agus  shuidh 
iad  sìos  nam  buidhnean  fa  leith,  'nan  ceudan  agus  'nan 
leith-cheudan.  Agus  ghlac  e  na  còig  arain  agus  an  dà 
iasg,  agus  air  dha  amharc  suas  gu  nèamh,  bheannaich  e 
iad,  agus  bhrist  e:  agus  thug  e  d'a  dheisciobuil  iad  gus  an 
cur  an  làthair  an  t-sluaigh.  Agus  dh'  ith  iad  agus 
shàsaicheadh  iad.  An  uair  a  shàsaicheadh  iad,  thuirt  e 
ri  'dheisciobuil,  Cruinnichibh  am  biadh  briste  a  tha'chorr 
ann  a  chum  nach  caillear  ni  sam  bith.  Air  an  aobhar  sin 
chruinnich  iad   e  ri'chèile,   agus   lìon  iad  dà  chliabh 

dheng  de  sbrùileach  nan  còig  builionnan  eòrna  a  bha 
dh'  fhuighleach  aig  a'mbuinntir  a  dh'ith.  Agus  bha  iadsan 
a  dh'  ith  mu  thimchioll  còig  mìle  fear,  a  thuilleadh  air 
mnathan  agus  air  cloinn.  Air  an  aobhar  sinn  an  uair  a 
chunnaic  an  sluagh  am  mìorbhuil  a  rinn  e  thuirt  iad,  Gu 
fìrinneach  is  e  so  am  fàidh  a  bha  gu  tighinn  a  dh' 
ionnsuidh  an  t-saoghail. 

Uime  sin  an  uair  a  thuig  Iosa  gu  robh  'rùn  orra  tighinn 
agus  breith  air  le  laimh  làidir  a  chum  gu  'n  deanadh  iad 
rìgh  dheth,  ghrad  cho-èignich  e  a  dheisciobuil  gu  dhol  do'n 
bhàta,  agus  a  dhol  roimhe  dh'  ionnsuidh  an  taoibh  thall 
gu  Betsaida,  gus  an  cuireadh  e  an  sluagh  air  falbh. 
Agus  an  dèigh  dha  an  sluagh  a  chur  air  falbh,  chaidh  e 
suas  do  'n  bheinn  'na  aonar  a  dheanamh  ùrnuigh.  Agus 
an  uair  a  bha  'n  t-anamoch  ann,  bha  'm  bàta  ann  am 
meadhon  na  mara,  air  a  tilgeadh  a  null  agus  a  nall  leis  na 
tonnan,  agus  esan  'na  aonar  air  tìr.  Agus  an  uair  a 
chunnaic  e  iadsan  air  am  pianadh  ag  iomradh,  (oir  bha 
'ghaoth  'nan  aghaidh),  anns  a'  cheathramh  faire  dhe  'n 
oidhche,  an  uair  a  dh'  iomair  iad  mu  thimchioll  còig  no 
deich  ar  fhicbead  de  staidean,  thàinig  e  d'an  ionnsuidh 
ag  imeachd  air  a'  mhuir ;  agus  b'  àill  leis  a  dhol  seachad 
orra.  Ach  an  uair  a  chunnaic  iadsan  e  ag  imeachd  air  a' 
mhuir,  shaoil  iad  gu  'm  bu  tannasg  a  bh'  ann,  agus 
ghlaodh  iad  a  mach  le  eagal:  oir  chunnaic  iad  uile  e,  agus 
bha  iad  fo  bhuaireas.  Ach  ghrad  labhair  Iosa  riutha,  ag 
ràdh,  Biodh  misneach  mhath  agaibh ;  is  mise  a  th'  ann  ; 
na  biodh  eagal  oirbh.  Agus  fhreagair  Peadair  e,  agus 
thuirt  e,  A  Thighearna,  ma  's  tusa  'th  'ann,  iarr  ormsa 
tighinn  a  d'  ionnsuidh  air  na  h-uisgeachan.  Agus  thuirt 
esan,  Thig.    Agus  chaidh  Peadair  sìos  às  a'  bhàta,  agus 

choisich  e  air  na  h-uisgeachan  a  chum  tighinn  gu  Iosa. 
Ach  an  uair  a  chunnaic  e  'ghaoth  làidir  ghabh  e  eagal : 
agus  an  uair  a  thòisich  e  air  a  dhol  fodha,  ghlaodh  e  mach, 
ag  ràdh,  A  Thighearna  teasairg  mi.  Agus  ghrad  shìn 
Iosa  mach  a  làmh,  agus  rug  e  air,  agus  thuirt  e  ris,  O 
thusa  aìr  bheag  creidimh,  C'  ar  son  a  bha  thu  fo  amh- 
rus?  Agus  an  uair  a  chaidh  iad  a  steach  do'n  bhàta  stad 
a'ghaoth.  Agus  bha  uamhas  mòr  thar  tomhais  orra;  agus 
ghabh  iad  iongantas;  oir  cha  d'  thug  iad  fa  near  miorbhuil 
nam  builionnan,  ach  bha  'n  cridhe  air  a  chruadhachadh. 
An  sin  thàinig  iadsan  a  bha 's  a' bhàta,  agus  rinn  iad 
aoradh  dha,  ag  ràdh,  Gu  fìrinneach  is  tu  Mac  Dhè. 

Agus  an  uair  a  chaidh  iad  thairis,  thàinig  iad  gu 
talamh  Ghenesaret,  agus  tharruinn  iad  gu  tìr:  Agus  an 
uair  a  thàinig  iad  a  mach  às  a'  bhàta,  ghrad  dh'  aithnich 
an  sluagh  e,  agus  ruith  iad  air  feadh  na  tìre  sin  uile  mu'  n 
cuairt,  agus  thòisich  iad  air  an  dream  a  bha  tinn  a  ghiùlan 
mu'n  cuairt  air  an  leapaichean,  ge  b'  e  àite  an  cuaì'  iad 
esan  a  bhith.  Agus  ge  b'  e  air  bith  bailtean-beaga,  no 
bailtean-mòra,  no  dùthaich  do  'n  deachaidh  e,  chuir  iad 
na  daoine  tinne  air  ua  sràidean,  agus  ghuidh  iad  air  gu 
faodadh  iad  beantuinn  a  mhàin  ri  iomall  'eudaich  •  agus  a 
mheud  's  a  bhean  ris  leighiseadh  iad. 

Caib  XX. 

Chronuich  Iosa  an  sluagh  a  bha  'ga  leantuinn  a  chionn 
gu  'n  oV  ith  iad  de  na  builionnan — DJi  innis  e  gu  'm 
b'  e  fhèin  aran  na  beatha — Bha  mòran  de  '  dheisciobuil 
a!  gearain  gu  robh  a  chainnt  cruaidh — Theagaisg  e 
nach  e  au  ni  a  thèid  a  steach  anns  d  bheul  a  shalaich- 
eas  an  duine,  ach  an  ni  a  thig  a  mach  as. 

Air  an  latha  'na  dheigh  sin  an  uair  a  chunnaic  an  sluagh 
a  sheas  air  taobh  eile  na  mara,  nach  robh  bàta  eile  an  sin, 
ach  am  bàta  do  'n  deachaidh  a  dheisciobuil  a  steach,  agus 
nach  deachaidh  Iosa  do  'n  bbàta  maille  ri  'dheisciobuil, 
ach  gu  'n  d'  fhalbh  a  dheisciobuil  'nan  aonar,  (gidheadh 
thàinig  bàtaichean  beag'  eile  o  Thiberias  laimh  ris  an  àite 
'san  d'  ith  i  id  an  t-aran  an  dèigh  do  'n  Tighearna  buidh- 
eachas  a  thoirt):  uime  sin  an  uair  a  chunnaic  an  sluagh 
nach  robh  Iosa  an  sin,  no  'dheisciobuil,  chaidh  iad  fhèin 
mar  an  ceudna  do  na  bàtaichean,  agus  thàinig  iad  gu 
Capernaum,  ag  iarraidh  Iosa.  Agus  an  uair  a  fhuair  iad 
e  air  taobh  eile  na  mara,  thuirt  iad  ris,  A  mhaighstir,  c'  uin 
a  thàinig  thu  an  so?  Fhreagair  losa  iad  agus  thuirt  e, 
Gu  deimhin,  deimhin,  tha  mi  ag  ràdh  ribh,  Tha  sibh  'gam' 
iarraidh,  cha'n  ann  a  chionn  gu  faca  sibh  na  mìorbhuilean, 
ach  a  chionn  gu  'n  d'  ith  sibh  de  na  builionnan,  agus  gu  'n 
do  shàsaicheadh  sibh.  Na  deanaibh  saothair  air  son  a' 
bhìdh  a  theirgeas,  ach  air  son  a'  bhìdh  a  mhaireas  a  chum 
na  beatha  sìorruidh,  a  bheir  Mac  an  duine  dhuibh  :  oir 
esan  sheulaich  Dia  an  t-Athair.  Uime  sin  thuirt  iad  ris, 
Ciod  a  dh'  fheumas  sinn  a  dheanamh,  a  chum  gu  'n  oibrich^ 
sinn  oibre  Dhe  ?    Fhreagair  Iosa  agus  thuirt  e  riutha,  Is 

i  so  obair  Dhè,  gu  'n  creid  sibh  anns  an  tì  a  chuir  e  uaithe. 
Uime  sin  thuirt  iad  ris,  Ciod  an  comharradh  a  ni  thusa 
ma  ta,  a  chum  gu  faic  sinn,  agus  gu 'n  creid  sinn  thu? 
Ciod  an  obair  a  ni  thu  ?  Dh'  ith  ar  n-aithrichean  am 
manna  anns  an  fhàsach  ;  mar  a  tha  e  sgrìobhte,  Thug  e 
dhaibh  aran  o  nèamh  ri  'itheadh.  Air  an  aobhar  sin  thuirt 
Iosa  riutha,  Gu  deimhin,  deimhin,  tha  mi  ag  ràdh  ribh, 
Cha  b'  e  Maois  a  thug  dhuibh  an  t-aran  o  nèamh:  ach  tha 
m'  Athair-sa  'toirt  dhuibh  an  arain  fhìor  o  nèamh.  Oir  is 
e  sin  aran  Dhè  a  tha  'tighinn  a  nuas  o  nèamh,  agus  a'  to'rt 
beatha  do  'n  t-saoghal.  Uime  sin  thuirt  iad  ris,  A 
Thighearna,  thoir  dhuinne  an  t-aran  so  an  còmhnuidh. 
Agus.  thuirt  Iosa  riutha,  Is  mise  aran  na  beatha  :  an  tì  a 
thig  a  m'  ionnsuidh-sa,  cha  bhi  acras  gu  bràth  air,  agus  an 
tì  a  chreideas  annanisa,  cha  bhi  tart  gu  bràth  air.  Ach 
mar  a  thuirt  mi  ribh,  ged  a  chunnaic  sibh  mi,  gidheadh 
cha  'n  eil  sibh  a'  creidsinn.  Gach  ni  a  bheir  an  t-Athair 
dhomhsa  thig  e  a  m' ionnsuidh ;  agus  an.tì  a  thig  a' m' 
ionnsuidh  cha  tilg  mi  air  chor  sam  bith  a  mach  e.  Oir 
thàinig  mi  nuas  o  nèamh,  cha  'n  ann  a  chum  gu  'n 
deanainn  mo  thoil  fhèin,  ach  toil  an  Tì  a  chuir  uaithe  mi. 
Agus  is  i  so  toiL  an  Athar  a  chuir  uaithe  mi,  nach  caiilinn 
ni  sam  bith  de  'n  uile  a  thug  e  dhomh,  ach  gu  'n  togainn 
suas  e  air  an  latha  dheireannach.  Oir  is  i  so  toil  rn'  Athar 
a  chuir  uaithe  mi,  gu  'm  biodh  a'  bheatha  mhaireannach 
aig  gach  neach  a  chi  am  Mac,  agus  a  chreideas  ann:  agus 
togaidh  mise  suas  e  air  an  latha  dheireannach. 

Air  an  aobhar  sin  rinn  na  h-Iudhaich  gearain  uime,  a 
chionn  gu  'n  dubhairt  e,  Is  mise  an  t-aran  a  thàinig  a  nuas 
o  nèamh.  Agus  thuirt  iad,  Nach  e  so  Iosa  mac  Ioseiph, 
neach  is  aithne  dhuinn  'athair  agus  a  mhathair?  Cionnus 

a  tha  e  nis  ag  ràdh,  Thàinig  mi  nuas  o  nèamh  ?  Fhreagair 
Iosa,  agus  thuirt  e  riutha,  Na  deanaibh  gearain  'n  'ur 
measg  fhèin.  Cha  'n  urrainn  neach  sam  bith  tighinn  a  m' 
ionnsuidh-sa,  mur  tarruinn  an  t-Athair  a  chuir  uaithe  mise 
e :  agus  togaidh  mise  suas  e  air  an  latha  dheireannach. 
Tha  e  sgrìobhte  anns  na  fàidhean,  Agus  bidh  iad  uile  air 
an  teagasg  o  Dhia.  Uime  sin  gach  uile  neach  a  chuala, 
agus  a  dh'  fhòglum  o  'n  Athair,  thig  e  am'  ionnsuidh-sa. 
Cha'  n  e  gu  faca  neach  sam  bith  an  t-Athair,  ach  an  tì  a  tha 
o  Dhia,  chunnaic  esan  an  t-Athair.  Gu  deimhin,  deimhin, 
tha  mi  ag  ràdh  ribh,  an  tì  a  tha  'creidsinn  annamsa,  tha 
'bheatha  mhaireannach  aige.  Is  mise  aran  na  beatha. 
Dh  'ith  bhur  n-aithrichean  am  manna  anns  an  fhàsach, 
agus  f  huair  iad  bàs.  Is  e  so  an  t-aran  a  tha  'tighinn  a 
nuas  o  nèamh,  a  chum  gu  'n  ith  neach  dheth,  agus  nach 
fhaigh  e  bàs.  Is  mise  an  t-aran  btò  a  thàinig  a  nuas  o 
nèamh :  ma  dh'  itheas  neach  sam  bith  de  'n  aran  so,  bidh 
e  beò  gu  siorruidh  :  agus  an  t-aran  a  bheir  mise  seachad  is 
e  m'  fheòil  e,  a  bheir  mi  air  son  beatha  'n  t-saogbail 

Air  an  aobhar  sin  bha  connsachadh  aig  na  h-Iudhaich 
ri  'chèile,  ag  ràdh,  Cionnus  is  urrainn  an  duine  so  'fheòil 
a  thoirt  dhuinn  ri  'h-itheadh  ?  Uime  sin  thuirt  Iosa 
riutha,  Gu  deimhin,  deimhin,  tha  mi  ag  ràdh  ribh,  Mur 
ith  sibh  feòil  Mhic  an  duine,  a.2;us  mur  òl  sibh  'fhuil,  cha 
'n  'eil  beatha  agaibh  annaibh  fhèin.  Esan  a  dh'  itheas 
m'  fheòil-sa,  agus  a  dh'  òlas  m'  fhuil-sa,  tha  'bheatha 
mhaireannach  aige  ;  agus  togaidh  mise  suas  e  air  an  latha 
dheireannach.  Oir  is  biadh  gu  fìrinneach  m'  fheòil,  agns 
is  deoch  gu  fìrinneach  m'  fhuil.  Esan  a  dh'  itheas 
m'  fheòil-sa,  agus  a  dh'òlas  m'  fhuil-sa,  tha  e  'gabhail  còmh- 
nuidh  annamsa,  agus  mise  annsan.      Mar  a  chuir  an 

t-Athair  beò  uaithe  mise,  agus  a  tba  mise  beò  troimh  'n 
Athair ;  is  amhuil  sin  esan  a  dh'  itheas  mise,  bidh  e  mar 
an  ceudna  beò  tromhamsa.  Is  e  so  an  t-aran  a  thàinig  a 
nuas  o  nèamh  :  cha  'n  ann  mar  a  dh'  ith  bhur  n-aith- 
richean  am  manna,  agus  a  fhuair  iad  bàs :  esan  a  dh'  itheas 
an  t-aran  so  bidh  e  beò  am  feasd.  Thuirt  e  na  nithean 
so  anns  an  t-sionagog,  an  uair  a  bha  e  'teagasg  ann  an 
Capernaum. 

Uime  sin  thuirt  mòran  de'  dheisciobuil  an  uair  a  chual' 
iad  so,  Is  cruaidh  a'  chainnt  so,  cò  is  urrainn  èisdeachd 
rithe  ?  Ach  an  uair  a  thuig  Iosa  ann  fheìn  gu  robh  a 
dheisciobuil  ri  gearain  uime  so,  thuirt  e  riutha,  Am  bheil 
so  a'  toirt  oilbheim  dhuibh?  Agus  ciod  na'm  faiceadh 
sibh  Mac  an  duine  a'  dol  suas  do  'n  àite  'san  robh  e 
roimhe?  Is  e  an  spiorad  a  bheothaicheas;  cha'n'eil 
tairbhe  sam  bith  'san  fheòil  :  na  briathran  a  labhair  mise 
ribh  is  spiorad,  agus  is  beatha  iad.  Ach  tha  cuid  dhibh 
nach  'eil  a'  creidsinn.  Oir  b'  aithne  do  losa  o  thùs  cò  iad 
nach  robh  a'  creidsinn,  agus  cò  an  tì  a  bhrathadh  e.  Agus 
thuirt  e,  Air  an  aobhar  sin  thuirt  mi  ribh  nach  urrainn 
neach  sam  bith  tighinn  a  m'  ionnsuidh-sa,  mur  bi  e  air  a 
thoirt  dha  o  m'  Athair. 

Agus  chruinnicheadh  na  Phairisich  d'  a  ionnsuidh,  agus 
dream  àraidh  de  na  sgrìobhaichean  a  thàinig  o  Ierusalem. 
Agus  an  uair  a  chunnaic  iad  cuid  de  'dheisciobuil  ag  ith- 
eadh  arain  le  làmhan  salach,  sin  ri  làdh,  làmhan  gun  nigh- 
eadh,  fhuair  iad  cron  dhaibh.  Oir  cha  'n  ith  na  Phairis- 
ich,  agus  na  h-Iudhaich  uile,  biadh,  mur  nigh  iad  an  làmh- 
an  gu  minic,  a'  coimhead  beul-aithris  nan  seanairean  :  agus 
an  uair  a  thig  iad  o  'n  mhargadh,  mur  ionnlaid  iad  iad- 
fhèin,  cha'n  ith  iad.    Agus  tha  mòran  de  nithean  eile  a 

ghabh  iad  orra  a  choimhead,  mar  a  tha  nigheadh  chupan, 
agus  phoitean,  agus  shoithichean  umha,  agus  leapaichean. 
An  sin  dh'  f  heòraich  na  Phairisich  agus  na  sgrìobhaichean 
dheth,  C'  ar  son  nach  'eil  do  dheisciobuil  ag  imeachd  a  rèir 
beul-aithris  nan  seanairean,  ach  tha  iad  ag  itheadh  arain 
le  làmhan  gun  nigheadh?  Agus  fhreagair  esan  agus  thuirt 
e  riutha,  Is  math  a  rinn  Esaias  fàidheadaireachd  mu'r  tim- 
chioll-sa,  a  chealgairean,  a  rèir  mar  a  tha  e  sgrìobhte, 
Tha  'n  sluagh  so  a'  toirt  urraim  dhomhsa  le  'm  bilean,  ach 
tha  'n  cridhe  fada  uam.  Ach  is  ann  gu  dìomhanach  a  tha 
iad  a'  toirt  aoraidh  dhomhsa,  a'  teagasg  àitheantan  dhaoine 
mar  theagasg.  Oir  air  dhuibh  àithne  Dhè  a  thrèigsinn, 
tha  sibh  gu  daingean  a'  cumail  òrduchadh  dhaoine,  mar  a 
tha  nigheadh  phoitean  agus  chupan:  agus  mòran  eile  de'n 
leithidean  sin  tha  sibh  a'  deanamh.  Agus  thuirt  e  riutha, 
Is  math  a  tha  sibh  a'  cur  air  chùl  àithne  Dhè,  a  chum  gu'n 
coimhead  sibh  bhur  n-òrduchadh  fhèin.  Oir  thuirt  Maois, 
Thoir  urram  do  d'  athair  agus  do  d'  mhàthair :  agus,  Ge  b'e 
a  mhollaicheas  athair  no  màthair,  gu  cinnteach  cuirear  gu 
bàs  e :  ach  their  sibhse,  Ma  their  duine  ri  'athair  no  ri 
•'mhàthair,  Biodh  e  'na  chòrban,  sin  ri  ràdh,  'na  thiodhlac 
do  'n  teampull,  ge  b'  e  ni  leis  am  faigheadh  tu  tairbhe  uam- 
sa:  cha  leig  sibh  dha  à  sin  suas  ni  sam  bith  a  dheanamh 
air  son  'athair  no  'mhàthair;  a'  cur  focal  Dhè  an  neo-bhrigh 
le  bhur  beul-aithris  ftièin  a  dh'  aithris  sibh  :  agus  mòran 
de  'n  leithidean  sin  de  nithean  tha  sibh  a'  deanamh. 
Agus  ghairm  e  an  sluagh  uile  d'  a  ionnsuidh,  agus  thuirt 
e  riutha,  Eisdibh  riumsa  uile,  agus  tuigibh:  cha'n'eil 
ni  sam  bith  o'n  taobh  a  muigh  de  'n  duine,  a  thèid  a  steach 
ann  do  'm  bheil  e  'n  comas  a  shalachadh;  ach  na  nithean 
a  tha  'tighinn  a  mach  as  is  iad  sin  a  tha  'salachadh  an 

duine.  Ge  b'  e  aig  am  bheil  cluasan  a  chum  èisdeachd, 
èisdeadh  e.  Agus  an  uair  a  chaidh  e  steach  do  'n  taigh 
o  'n  t-sluagh,  thàinig  a  dheisciobuil  agus  thuirt  iad  ris,  Am 
bheil  fhios  agad  gu  'n  do  ghabh  na  Phairisich  oilbheum  an 
uair  a  chual'  iad  na  briathran  ud?  Ach  fhreagair  esan 
agus  thuirt  e,  Gach  uile  luibh  nach  do  shuidhich  m'  Athair 
nèamhaidh-sa,  spìonar  às  a  bhun  e.  Leigibh  kotha  :  is 
cinn-iùil  dhalla  nan  dall  iad.  Agus  ma  threòraicheas  dall 
dall  eile,  tuitidh  iad  araon  ann  an  slochd.  Agus  fhreagair 
Peadair  agus  thuirt  e  ris,  Mìnich  dhuinne  a'  chosamh- 
lachd  sin.  Agus  thuirt  Iosa,  Am  bheil  sibhse  fhathast 
mar  an  ceudna  gun  tuigse  ?  Nach  'eil  fhios  agaibh  ge  b'  e 
air  bith  ni  a  thèid  a  steach'san  duine  o  'n  leith  a  muigh, 
nach  'eil  e  'n  comas  dha  esan  a  shalachadh,  do  bhrìgh 
nach  tèid  e  steach  d'  a  chridhe,  ach  do  'n  bhroinn,  agus 
thèid  e  mach  do 'n  t-slochd  shalachair,  a'glanadh  gach 
uile  bhìdh  ?  Ach  na  nithean  sin  a  thig  a  mach  às 
a'  bheul,  tha  iad  a'  tighinn  o  'n  chridhe  ;  agus  is  iad 
sin  a  shalaicheas  an  duine.  Oir  is  an  o'n  taobh  a  staigh, 
à  cridhe  dhaoine,  a  thig  a  mach,  droch  smaointean, 
adhaltrannas,  strìopachas,  mort,  gadachd,  sannt,  fianuis 
bhrèige,  aingidheachd,  mealltaireachd,  macnus,  droch 
shùil,  toibheum,  uabhar,  amaideachd:  is  iad  so  na  nithean 
a  shalaicheas  an  duine ;  ach  itheadh  le  làmhan  gun  ionn- 
laid,  cha  salaich  sin  an  duine. 

Caib  XXI. 

Shlànuich  Iosa  nighean   mnà  de  mhuinntir  Chanaain — 
Leighis  e  duine  a  bha  bodhar — Shàsuich  e  seachd  mìle 
fear  le  seachd  arain — Dhiult  e  comharradh  a  thoirt  do 
na  Phairisich — Chuir  e'  dheisciobuiV  nam  faireachadh 
an  aghaidh  nam  Phairiseach  &c. — Thug  e  fradharc  do 
dhuine  dall — Dìi  innis  e  gu  robh  aige  ris  a'  bhàs 
fhulang.  àr>c. 
Agus  dh'  imich  Iosa  às  a  sin,  agus  chaidh  e  gu  crìochan 
Thiruis  agus  Shidoin.    Agus  an  uair  a  chaidh  e  steach  do 
thaigh,  cha  b'  àill  leis  fios  a  bhith  aig  neach  sam  bith  air  • 
gidheadh  cha  b'  urrainn  da  'bhith  am  falach.    Oir  chuala 
bean  de  mhuinntir  Chanaain  uime,  aig  an  robh  nighean 
bheag  anns  an  robh  spiorad  neòghlan,  agus  thàinig  i  agus 
thuiti  aig  a  chasan.    A  nis  bu  Ghreugach  a'  bhean,  Ban- 
Siro-Pheniseach  a  thaobh  cinnich.    Agus  ghuidh  i  air  gu'n 
tilgeadh  e  an  deamhan  a  mach  às  a  h-ighinn,  agus  ghlaodh 
i,  ag  ràdh,  Dean  tròcair  orm  a  Thighearna,  a  Mhic 
Dhaibhidh ;  tha  mo  nighean  air  a  buaireadh  gu  truagh  le 
deamhan.    Ach  cha  d'  thug  esan  freagradh  sam  bith  dhi.' 
Agus  thàinig  a  dheisciobuil  agus  ghuidh  iad  air,  ag  radh, 
Cuir  air  falbh  i;  oir  tha  i 'glaodhaich 'nar  dèigh.  Ach 
fhreagair  esan  agus  thuirt  e,  Cha  do  chuireadh  mise  ach  a 
chum  chaorach  chaillte  taighe  Israeil.     Ach  thàinig  ise 
agus  rinn  i  aoradh  dha,  ag  ràdh,  A  Thighearna,  cuidich 
leam.    Agus  fhreagair  esan  agus  thuirt  e,  Cha  'n  'eil  e 
iomchuidh  aran  na  cloinne  a  ghabhail  agus  a  thilgeadh  a 
chum  nan  con.    Ach  thuirt  ise,  Is  fìor  sin,  a  Thighearna  : 
oir  ithidh  eadhon  na  coin  de  'n  sbrùileach  a  thuiteas  o 

bhòrd  am  maigbstirean.  An  sin  fhreagair  Iosa  agus  thuirt 
e  rithe,  O  bhean,  is  mòr  do  chreideamh:  biodh  e  dhut  mar 
is  toil  leat.  Air  son  na  cainnte  so  imich  ròmhad  ;  tha'n 
deamhan  air  a  dhol  a  mach  às  do  nighinn.  Agus  rinneadh 
a  nighean  slàn  o  'n  uair  sin  a  mach.  Agus  dh'  fhalbh  ise 
a  dh'  ionnsuidh  a  taighe,  agus  fhuair  i  an  nighean  air  a  cur 
'na  laidhe  air  leabaidh,  agus  an  deamhan  air  a  dhol  a  mach. 

Agus  a  rithist  dh'  imich  e  o  chrìochan  Thiruis,  agus 
thàinige  troimh  Shìdon  gu  muir  Ghahle,  troimh  mheadhon 
chrìoch  Dhecapolis.  Agus  thug  iad  d'  a  ionnsuidh  duine 
bodhar,  agus  aig  an  robh  staduich  'na  chainnt ;  agus  ghuidh 
iad  air  gu  'n  cuireadh  e  a  làmh  air.  Agus  thug  e  a  leith- 
taobh  o  'n  t-slùagh  e,  agus  chuir  e  a  mheoirean  'na  chluasan 
agus  chuir  e  mach  a  sheile,  agus  bhean  e  ri  'theangaidh ; 
agus  air  dha  amharc  suas  gu  nèamh,  rinn  e  osna,  agus 
thuirt  e  ris,  Ephphata,  is  e  sin  ri  ràdh,  Bi  fosgailte.  Agus 
ghrad  dh'fhosgladh  a  chluasan,  agus  dh'fhuasgladh  ceangal 
a  theangaidh,  agus  labhair  e  gu  ceart.  Agus  thug  e  àithne 
theann  dhaibh  gun  iad  g' a  innseadh  do  dhuine  sam  bith: 
ach  mar  bu  mhò  a  thoirmisg  esan  dhaibh,  bu  mhòid  gu  ro 
mhòr  a  rinn  iadsan  follaiseach  e.  Agus  bha  iongantas 
thar  tomhais  orra,  ag  ràdh,  Rinn  e  na  h-uile  nithean  gu 
math  :  tha  e  eadhon  a'  toirt  air  na  bodhair  gu  'n  cluinn 
iad,  agus  air  na  bailbh  gu  labhair  iad. 

Agus  dh'  imich  Iosa  às  a  sin,  agus  thàinig  e  làimh  ri 
muir  Ghalile;  agus  chaidh  e  suas  do  'n  bheinn  agus  shuidh 
e  an  sin.  Agus  thàinig  mòr-shluagh  d'  a  ionnsuidh,  agus 
aca  maille  riutha  bacaich,  doill,  balbhain,  daoine  ciurram- 
ach,  agus  mòran  eile,  agus  thilg  iad  sìos  aig  casan  Iosa 
iad;  agus  shlànuich  e  iad:  ionnus  gu  'n  do  ghabh  an 
sluagh  iongantas  an  uair  a  chunnaic  iad  na  balbhain  a' 

labhairt,  na  daoine  bacach  ag  imeachd,  agus  na  doill  a' 
faicinn :  agus  thug  iad  glòir  do  Dhia  Israeil. 

Anns  na  làithean  sin  an  uair  a  bha  sluagh  mòr  ann  a 
rithist,  agus  gun  ni  sam  bith  aca  ri  'itheadh,  ghairm  Iosa  a 
dheisciobuil  d'  a  ionnsuidh,  agus  thuirt  e  riutha,  Tha  truas 
agam  ris  an  t-sluagh,  do  bhrìgh  gu  'n  d'  fhan  iad  a  nis  trì 
làithean  maille  rium,  agus  nach  'eil  ni  sam  bith  aca  ri  'ith- 
eadh:  agus  ma  leigeas  mi  d'  an  taigheari  nan  trasgadh  iad, 
fannuichidh  iad  air  an  t-slighe;  oir  thàinig  cuid  dhiubh  air 
astar  fada.  Agus  fhreagair  a  dheisciobuill  e,  Cia  às  a 
gheibheamaid  na  h-uiread  a  dh'  aran's  an  fhàsach's  bu  leòr 
a  shàsuchadh  sluaigh  cho  mòr?  Agus  dh'  fhiosraich  e 
dhiubh,  Cia  lion  builionn  a  th' agaibh?  Agus  thuirt  iad- 
san,  Seachd.  Agus  thug  e  òrdugh  do  'n  t-sluagh  suidhe 
sìos  air  an  làr :  agus  ghlac  e  na  seachd  builionnan,  agus 
air  dha  buidheachas  a  thoirt,  bhrist  e  iad,  agus  thug  e  d'  a 
dheisciobuil  iad,  a  chum  gu  'n  cuireadh  iad  nan  làthair  iad: 
agus  chuir  iad  sìos  an  làthair  an  t-sluaigh  iad.  Agus  bha 
beagan  a  dh'  iasgan  beag'  aca;  agus  an  uair  a  bheannaich 
e  iad,  dh'  àithn'  e  'n  cur  sìos  'n  an  làthair  mar  an  ceudna. 
Agus  dh'  ith  iad  uile,  agus  shàsuicheadh  iad:  agus  thog 
iad  làn  sheachd  bascaidean  de  'n  bhiadh  bhriste,  a  bha  dh' 
f  huighleach  aca.  Agus  b'  iad  a'  mhuinntir  a  dh'  ith  ceithir 
mìle  fear,  a  thuilleadh  air  mnathan  agus  air  cloinn.  Agus 
an  uair  a  chuir  e  an  sluagh  air  falbh,  chaidh  e  gun  dàil  a 
steach  do  'n  bhàta  maille  ri  'dheisciobuil,  agus  thàinig  iad 
gu  crìochan  Dhalmanuta. 

Agus  thàinig  na  Phairisich  agus  na  Sadusaich,  agus  'g  a 
dhearbhadh,  dh'  iarr  iad  air  comharradh  a  nochdadh 
dhaibh  o  nèamh.  Agus  air  dhasan  osna  a  dheanamh  'na 
spiorad,  fhreagair  e,  agus  thuirt  e  riutha,  An  uair  a  tha'm 

feasgar  ann,  their  sibh,  Bidh  deadh  aimsir  ann;  oir  tha  n 
t-adhar  dearg.  Agus  anns  a'  mhaduinn,  Bidh  droch  aimsir 
ann  an  diugh;  oir  tha  'n  t-adhar  dearg  agus  dorcha.  A 
chealgairean,  is  aithne  dhuibh  breith  a  thoirt  air  gnùis  an 
adhair;  ach  cha  'n  'eil  e  'n  comas  dhuibh  comharradh  nan 
aimsirean  a  thuigsinn.  Tha  ginealach  aingidh  agus  adh- 
altrannach  ag  iarraidh  comharraidh;  agus  cha  toirear 
comharradh  dhaibh  ach  comharradh  an  fhà'dh  Ionais. 
Agus  dh'  fhàg  e  iad,  agus  air  dha  dhol  a  rithist  a  steach 
do  'n  bhàta  dh'  fhalbh  e  'dh  'ionnsuidh  an  taoibh  eile. 

Agus  dhichuimhnich  a  dheisciobuil  aran  a  thoirt  leotha ; 
agus  cha  robh  aca  ach  aon  bhuilionn  maille  riutha  's  a' 
bhàta.  Agus  dh'  àithn  e  dhaibh,  ag  ràdh,  Thugaibh  an 
aire,  agus  bithibh  air  bhur  faicill  an  aghaidh  taois-ghoirt 
nam  Phairiseach  agus  nan  Sadusach,  agus  taois-ghoirt 
Heroid.  Agus  bha  iadsan  a'  reusonachadh  'nam  measg 
fhèin,  ag  ràdh,  Is  ann  a  chionn  nach  'eil  aran  againn  a  tha 
e.  Agus  an  uair  a  dh'  aithnich  Iosa  sin,  thuirt  e  riutha,  O 
sibhse  air  bheag  creideamh,  c'  ar  son  a  tha  sibh  a'  reuson- 
achadh  eadraibh  fhèin  do  bhrìgh  nach  'eil  aran  agaibh  ? 
Nach  'eil  fhios  agaibh  fhathast,  agus  nach  'eil  sibh  a  tuìg- 
sinn  ?  am  bheil  bhur  cridhe  fhathast  air  a  chruadhachadh  ? 
Air  dhuibh  sùilean  a  bhith  agaibh,  nach  fhaic  sibh  ?  agus 
air  dhuibh  cluasan  a  bhith  agaibh,  nach  cluinn  sibh  ? 
agus  nach  'eil  sibh  a'  cuimhneachadh  ?  An  uair  a  bhrist 
mi  na  còig  builionnan  am  measg  nan  còig  mile,  cia  lion 
cliabh  làn  de  bhiadh  briste  a  thog  sibh?  Thuirt  iadsan 
ris,  A  dhà  dheug.  Agus  an  uair  a  bhrist  mi  na  seachd 
am  measg  nan  ceithir  mile,  cia  lìon  bascaid  làn  de  bhiadh 
briste  a  thog  nbh?  Agus  thuirt  iadsan,  Seachd.  Agus 
thuirt  e  riutha,  Cionnus  nach'eil  sibh  a'  tuigsinn  nach  ann 

mu  aran  a  labhair  mi  ribh.  Ach  bithibh  air  bhur  faicill  o 
thaois-ghoirt  nam  Phairiseach  agus  nan  Sadusach.  An 
sin  thuig  iad  cionnus  nach  d'  iarr  e  orra  bhith  air  am  faicill 
o  thaois-ghoirt  an  arain,  ach  o  theagasg  nam  Phairiseach 
agus  nan  Sadusach. 

Agus  thàmig  iad  gu  Betsaida.  Agus  thug  iad  d'  a  ionn- 
suidh  duine  dall,  agus  ghuidh  iad  air  gu  'm  beanadh  e  ris. 
Agus  rug  e  air  làimh  air  an  dall,  agus  threòraich  e  mach  às 
a'  bhaile  e ;  agus  an  uair  a  chuir  e  seile  air  a  shùilean,  agus 
a  chuir  e  a  làmhan  air,  dh'  fheòraich  e  dheth,  Am  bheil 
thu  'faicinn  ni  sam  bith?  Agus  dh'amhairc  esan  suas, 
agus  thuirt  e,  Tha  mi'faicinn  dhaoine  mar  chraobhan  ag 
imeachd.  An  sin  chuir  e  alàmhan  a  rithist  air  a  shùilean, 
agus  thug  e  air  amharc  suas,  agus  dh'  aisigeadh  a  f  hradh- 
arc  dha,  agus  chunnaic  e  gach  uile  ni  gu  soilleir.  Agus 
chuir  e  dh'  ionnsuidh  a  thaighe  fhèin  e,  ag  ràdh,  Na  rach 
a  steach  do  'n  bhaile,  agus  na  innis  do  neach  sam  bith  anns 
a'  bhaile  e. 

Agus  chaidh  Iosa  agus  a  dheisciobuil  a  mach  gu  bailtean 
Chesarea-Philipi :  agus  air  an  t-slighe  chuir  e  ceisd  aira 
dheisciobuil,  ag  ràdh  riutha,  Cò  a  tha  daoine  ag  ràdh  is 

•  mise?  Agus  thuirt  iadsan  ris,  Tha  cuid,  ag  ràdh,  Eoin 
Baistidh ;  agus  cuid  eile,  Elias ;  agus  cuid  eile,  Iremias, 

\  agus  cuid  eile,  gu  bheil  aon  de  na  seann  f  hàidhean  'a.ir 
èirigh  a  rithist.  Agus  thuirt  e  riutha,  Ach  cò  a  tha  sibhse 
ag  ràdh  is  mi  ?  '  Agus  f  hreagair  Simon  Peadair  agus  thuirt 
e,  Js  tusa  Criosd,  Mac  an  De  bheò.  Agus  fhreagair  Iosa 
agus  thuirt  e  ris,  Is  beannaichte  thusa,  a  Shimoin  Bhar- 
jona :  0ir  cha  d'  f  hoillsich'  fuil  agus  feòil  sin  dhutsa,  ach 
m'  Athair-sa  'ta  air  nèamh.    Agus  tha  mise  ag  ràdh  riut, 

:  Gur  tusa  Peadair,  agus  air  a'  charraig  so  togaidh  mlse 

m'eaglais;  agus  cha  toir  geatachan  ifrinn  buaidh  oirre. 
Agus  bheir  mi  dhut  iuchraichean  rìoghachd  nèimh  :  agus 
ge  b'  e  ni  a  cheanglas  tu  air  thalamh  bidh  e  ceangailte  air 
nèamh:  agus  ge  b'  e  ni  a  dh'  fhuasglas  tu  air  thalamh,  bìdh 
e  fuasgailte  air  nèamh.  An  sin  thug  e  àithne  d'  a  dheis- 
ciobuil  gun  iad  a  dh'  innseadh  do  neach  sam  bith  gu'  m 
b'  esan  Iosa  an  Criosd. 

O'n  àm  sin  a  mach  thòisich  Iosa  air  a  nochdadh  d' a 
dheisciobuil  gur  èiginn  do  Mac  an  duine  a  dhol  suas  gu 
Ierusalem,  agus  mòran  de  nithean  fhulang,  agus  a  bhith 
air  a  dhiùltadh  leis  na  seanairean,  agus  na  h-àrd-shagairt, 
agus  na  sgrìobhaichean,  agus  a  bhith  air  a  chur  gu  bàs, 
agus  a  bhith  air  a  thogail  suas  air  an  treas  latha.  Agus 
labhair  e  a'.chainnt  so  gu  follaiseach.  Agus  rug  Peadair 
air,  agus  thoisich  e  ri  'chronuchadh,  ag  ràdh,  Gu  rna  fada 
sin  uatsa,  a  Thighearna :  cha  tachair  sin  dhutsa  gu  bràth. 
Achair  dhasan  tionndadh  mu'n  cuairt,  agus  amharc  air  a 
dheisciobuil,  chronuich  e  Peadair,  ag  ràdh,  Imich  air  mo 
chùlaobh,  a  Shatain  :  is  oilbheum  dhomh  thu  :  oir  cha  'n 
'eil  spèis  agad  do  nithean  Dhè,  ach  do  nithean  dhaoine. 

Agus  ghairm  e  an  sluagh  d'a  ionnsuidh  maille  ri  'dheis- 
ciobuil,  agus  thuirt  e  riutha,  Ge  b'  e  neach  leis  an  àill 
tighinn  a'  m'  dhèigh-sa  àicheadh  e  e-fhèin,  agus  togadh  e  a 
chrann-ceusaidh  gach  latha,  agus  leanadh  e  mise.  Oir  ge 
b'  e  air  bith  neach  leis  an  àill  'anam  f hèin  a  thèarnadh, 
caillidh  e  e  :  agus  ge  b'  e  air  bith  neach  a  chailleas  'anam 
air  mo  sgàth-sa,  agus  air  sgàth  an  t-soisgeil,  saoraidh  esan 
e.  Oir  ciod  an  tairbhe  a  th'  ann  do  dhuine  ged  a  chois- 
neadh  e  an  saoghal  gu  h-iomlan,  agus  'anam  fhèin  a  chall  ? 
no  ciod  a  bheir  duine  ann  an  èiric  'anama  ?  Oir  ge  b'  e 
air  bith  neach  a  ghabhas  nàire  dhiomsa  agus  dhe  mo 

bhriathran  anns  a'ghinealach  adhaltrannach  agus  pheacach 
so,  gabhaidh  Mac  an  duine  nàire  dhethsan,  an  uair  a  thig 
e'na  ghlòir  fhèin,  agus  an  glòir'Athar,  agus  nan  aingeal 
naomha.  Oir  thig  Mac  an  duine  ann  an  glòir'Athar, 
maille  ri'ainglean;  agus  an  sin  bheir  e  do  gach  neach  a 
rèir  a  ghnìomharan.  Agus  thuirt  e  riutha,  Gu  deimhin  tha 
mi  ag  ràdh  ribh,  gu  bheil  cuid  dhiubhsan  a  tha  'nan 
seasamh  an  so,  nach  blais  bàs,  gus  am  faic  iad  rìoghachd 
Dhè  a'  tighinn  le  cumhachd. 

O'  n  àm  sin  chaidh  mòran  de  a  dheisciobuil  air  an  ais, 
agus  cha  d'  imich  iad  ni's  mò  rnaille  rìs.  An  sin  air  an 
aobhar  sin  thuirt  Iosa  ris  an  dà  fhear  dheug,  An  àill  leibhse 
falbh  mar  an  ceudna?  An  sin  fhreagair  Simon  Peadair  e, 
A  Thighearna,  cò  dh'  ionnsuidh  a  theid  sinn  ?  agadsa  tha 
briathran  na  beatha  maireannaich.  Agus  chreid  sinne, 
agus  tha  fhios  againn  gur  tusa  Criosd,  Mac  an  Dè  bheò. 
Fhreagair  Iosa  iad,  Nach  do  thagh  mise  sibhse  an  dà 
fhear  dheug,  agus  tha  fear  dhibh  'na  dhiabhul  1  Ach 
labhair  e  mu  Iudas  Iscariot,  mac  Shimoin ;  oir  is  e  so  an 
tì  a  bha  gu  esan  a  bhrath,  air  dha  bhith  na  aon  de'n  dà. 
fhear  dheug. 

Caib  XXII. 

Iosa  air  beinn  d!  chruth-atharrachaidh — Thilg  emach  an 
Spiorad  balbh  agus  bodhar — DH  ìoc  e  airgiod  na  cìse — 
Thug  e  àithne  d  a  dheisciobuil  a  bhith  iriosal,  neo- 
lochdach,  agus  oilbheum  a  sheachnadh. 

Agus  an  dèigh  shia  làithean  ghabh  Iosa  Peadair,  agus 
Seumas,  agus  Eoin  a  bhràthair,  agus  thug  e  leis  iad  air 
leith  leotha  fhèin  gu  beinn  àird  a  dheanamh  ùrnuigh. 
Agus  an  uair  a  bha  e  ri  ùrnuigh,  dh'  atharraicheadh  a 
chruth  'nan  làthair,  agus  dhealraich  'aghaidh  mar  a'  ghrian : 
agus  rinneadh  'eudach  dealrach,  ro  gheal  mar  an  sneachda ; 
air  dhòigh  nach  robh  e'  n  comas  do  ghlanadair-eudaich 
sam  bith  air  thalamh  a  ghealachadh.  Agus,  feuch,  bha 
dithis  f  hear  a'  còmhradh  ris,  eadhon  Maois  agus  Elias  ;  a 
nochdadh  ann  an  glòir,  agus  a  bha'labhairt  m'  a  bhàs  a 
bha  esan  gus  a  choimhlionadh  ann  an  Ierusalem.  A  nis 
bha  Peadair  agus  iadsan  a  bha  maille  ris  trom  'nan  cadal: 
agus  an  uair  a  dhùisg  iad,  chunnaic  iad  a  ghlòir,  agus  an 
dithis  fhear  a  bha  'nan  seasamh  maille  ris.  Agus 
thachair,  an  uair  a  bha  iad  a'  dealachadh  ris,  gu  'n  dubhairt 
Peadair  ri  Iosa,  A  Mhaighstir,  is  math  dhuinne  bhith  an 
so;  ma's  àill  leatsa,  deanamaid  trì  pàilliunnan,  aon  dhutsa, 
aon  do  Mhaois,  agus  aon  do  Elias.  Oir  cha  robh  fhios  aige 
ciod  a  theireadh  e.  Agus  am  feadh  a  bha  e  ag  ràdh  so, 
feuch,  thàinig  neul  soillseach,  agus  chuir  e  sgàile  orra;  agus 
ghabh  iad  eagal  an  uair  a  bha  iad  a'  dol  a  steach  anns  an 
neul.  Agus,  feuch,  thàinig  guth  às  an  neul,  ag  ràdh,  Is  e 
so  mo  Mhac  gràdhach-sa,  anns  am  bheil  mo  mhòr- 
thlachd  ;  èisdibh  ris.     Agus  an  uair  a  chuala  na  deis- 

ciobuil  so,  thuit  iad  air  an  aghaidh,  agus  bha  eagal  ro 
mhòr  orra.  Agus  thàinig  Iosa  agus  bhean  e  riutha,  agus 
thuirt  e,  Eiribh,  agus  na  biodh  eagal  oirbh.  Agus  an  uair 
a  dh'  amhairc  iad  mu'  n  cuairt  orra,  cha  'n  f  haca  iad  neach 
sam  bith  ach  Iosa  'n  a  aonar  maille  riutha. 

Agus  an  uair  a  bha  iad  a'  tighinn  a  nuas  o  'n  bheinn, 
thug  Iosa  àithne  dhaibh,  ag  ràdh,  Na  innsibh  do  neach 
sam  bith  an  sealladh  a  chunnaic  sibh  gus  an  èirich  Mac 
an  duine  rithist  o  na  mairbh.  Agus  ghlèidh  iad  a'  chainnt 
so  aca  fhèin,  a'  fiosrachadh  de  chèile  ciod  bu  chiall  de'n 
aiseirigh  o  na  mairbh.  Agus  dh'  fheòraich  a  dheisciobuil 
dheth,  ag  ràdh,  C'  ar  son  ma  ta  a  their  na  sgrìobhaichean 
gu  feum  Elias  tighinn  an  toiseach  ?  Agus  fhreagair  Iosa 
agus  thuirt  e  riutha,  Thig  Elias  gun  teagamh  an  toiseach, 
agus  aisigidh  e  na  h-uile  nithean  :  ach  tha  mise  ag  ràdh 
ribh,  Gu  'n  d'  thàinig  Elias  cheana,  agus  cha  d'  aithnich 
iad  e,  ach  rinn  iad  ris.gach  ni  bu  toil  leotha,  eadhon  mar 
a  tha  e  sgrìobhte  uime.  Is  ann  mar  sin  mar  an  ceudna  a 
dh'  f  huilingeas  Mac  an  duine  uatha.  An  sin  thuig  na 
deisciobuil  gu  'm  b'  ann  mu  Eoin  Baistidh  a  labhair  e 
riutha. 

Agus  thachair  air  an  latha  'na  dhèigh  sin,  an  uair  a 
thàinig  iad  a  nuas  o  'n  bheinn,  agus  a  thàinig  iad  a 
dh'  ionnsuidh  na  deisciobuil,  gu  faca  iad  mòran  sluaigh 
mu  'n  timchioll,  agus  na  sgrìobhaichean  a'  cur  cheisdean 
orra.  Agus  ghrad  bha  'n  sluagh  uile,  an  uair  a  chunnaic 
iad  e,  fo  uamhas  mòr,  agus  air  dhaibh  ruith  d'  a  ionnsuidh, 
chuir  iad  fàilte  air.  Agus  dh'  fheòraich  e  de  na  sgriobh- 
aichean,  Ciod  e  mu  'm  bheil  sibh  a'  cur  cheisdean  orra  ? 
Agus  feuch,  thàinig  duine  de 'n  t-sluagh  d' a  ionnsuidh,  a' 
tuiteam  air  a  ghlùinean  dha,  agus  ag  ràdh,  A  Mhaighstir, 


ANN  AM  BRIATHRAN  A'  BHIOBUlLL 


IIQ 


tha  mi  'guidhe  ort,  dean  tròcair  air  mo  mhac ;  oir  is  e 
m'  aon  duine  cloinne  e ;  agus  feuch,  tha  spiorad  balbh  a 
breith  air;  agus  ge  b'e  ionad  sam  bith'san  glac  e  e,  tha  e'g 
a  thilgeadh  sìos,  agus  'g  a  tharruinn  às  a  chèile ;  agus  tha  e 
'cur  cobhair  às  a  bheul,  agus  a'  gìosgarnaich  le  'fhiaclan, 
agus  a'  seargadh  às ;  agus  an  dèigh  dha  a  bhruthadh  gu 
goirt,  is  gann  a  dh'  fhàgas  e  e.    Agus  ghuidh  mi  air  do 
dheisciobuil  iad  g'a  chur  a  mach;  agus  cha  b'  urrainn  iad. 
Agus  fhreagair  Iosa,  O  ghinealaich  mhi-chreidich  agus 
choirbte,  cia  fhad  a  bhios  mi  maille  ribh  ?    cia  fhad  a 
dh' fhuilingeas  mi  sibh?  thugaibh  am'  ionnsuidh-sa  e. 
Agus  thug  iad  d'  a  ionnsuidh  e  :  agus  ari  uair  a  chunnaic 
e  e,  ghrad  reub  an  spiorad  gu  goirt  e  ;  agus  thuit  e  air 
an  talamh,  agus  bha  e  'g  a  aoirneagan  fhèin,  agus  a'  cur 
cobhair  às  a  bheul.    Agus  dh'  fhiosraich  e  dhe  'athair, 
Cia  fhad  an  aimsir  o  thàinig  so  air?    Agus  thuirt  e,  O 
bha  e  'na  leanabh.     Agus  is  iomadh  uair  a  thilg  e  'san 
teine  e,  agus  anns  an  uisge  a  chum  a  sgrios  :  ach  ma  's 
urrainn  thusa  ni  sam  bith  a  dheanamh,  gabh  truas  dhinn, 
agus  cuidich  lèinn.    Agus  thuirt  Iosa  ris,  Ma  's  urrainn 
thusa  creidsinn.    Tha  gach  aon  ni  comasach  do  'n  neach 
a  tha'creidsinn.    Agus  ghrad  ghlaodh  athair  an  leinibh  a 
mach,  agus   thuirt   e   le    deòir,  Tha   mi  'creidsinn,  a 
Thighearna ;  cuidich  thusa  le  mo  mhi-chreidimh.  Agus 
an  uair  a  chunnaic  Iosa  an  sluagh  a'  ruith  cuideachd, 
chronuich  e  an  spiorad  neòghlan  ag  ràdh  ris,  A  spioraid 
bhailbh  agus  bhodhair,  tha  mi'g  òrduchadh  dhut,  thig  a 
mach  as,  agus  na  rach  a  steach  ann  ni  's  mò.  Agus 
ghlaodh  an  spiorad,  agus  reub  e  gu  ro-chràiteach  e,  agus 
chaidh  e  mach  as  :  agus  bha'n  leanabh  an  riochd  mairbh, 
ionnus  gu  'n  dubhairt  mòran,  Tha  e  marbh.     Ach  rug 

Iosa  air  làimh  air,  agus  thog  e  suas  e  ;  agus  dh'  èirich  e, 
agus  thug  e  d'  a  athair  e.  Agus  ghabh  iad  uile  uamhas  ri 
mòr-chumhachd  Dhè.  Agus  an  uair  a  chaidh  e  steach 
dò  'n  taigh  dh'  f  heòraich  a  dheisciobuil  dheth  an  uaigneas, 
C'  ar  son  nach  b'  urrainn  sinne  a  thilgeadh  a  mach  ? 
Agus  thuirt  Iosa  riutha,  Air  son  bhur  mi-chreidimh  :  oir 
gu  deimhin  tha  mi  ag  ràdh  ribh,  Nam  biodh  agaibh 
creideamh  mar  ghràinne  de  shìol  mustaird,  theireadh  sibh 
ris  a'  bheinn  so,  Atharraich  à  so  an  sud  ;  agus  dh'  atharr- 
aicheadh  i;  agus  cha  bhiodh  ni  sam  bith  eu-comasach 
dhuibh.  Agus  thuirt  e  riutha,  Cha  'n  'eil  e  comasach  gu  'n 
tèid  a'  ghnè  so  a  mach  le  ni  sam  bith  ach  le  ùrnuigh  agus 
le  trasgadh. 

Agus  dh'  imich  iad  às  a  sin,  agus  chaidh  iad  troimh 
Ghalile ;  agus  cha  b'  àill  leis  gu  'm  biodh  fios  aig  neach 
sam  bith  air :  oir  theagaisg  e  a  dheisciobuil.  Ach  air 
dhaibh  uile  'bhith  'gabhail  iongantais  ris  na  h-uile  nithean 
a  rinn  e,  thuirt  e  riutha,  Taisgibh  na  briathran  so  ann 
bhur  cluasan  :  oir  tha  Mac  an  duine  gu  bhith  air  a  thoirt 
thairis  do  làmhan  dhaoine,  agus  cuiridh  iad,  gu  bàs  e ; 
agus  èirigh  e  rithist  an  dèigh  thrì  làithean.  Ach  cha  do  thuig 
iadsan  a'  chainnt  so,  agus  bha  i  falaichte  uatha  air  chor  's 
nach  b'  aithne  dhaibh  i :  agus  bha  eagal  orra.  ceisd  a 
chur  air  mu  thimchioll  na  cain.nte  so.  Agus  bha  iad  ro 
bhrònach. 

Agus  an  uair  a  thàinig  iad  do  Chapernaum,  thàinig 
luchd-togail  na  cìse  gu  Peadair,  agus  thuirt  iad,  Nach  'eil 
bhur  maighstir-sa  'pàigheadh  na  cìse  ?  Thuirt  esan,  Tha. 
Agus  an  uair  a  chaidh  e  steach  do'n  taigh,  labhair  Iosa 
ris  an  toiseach,  ag  ràdh,  Ciod  i  do  bharail-sa,  'Shimoin  ? 
cò  uaith  a  tha  rìghrean  na  talmhainn  a'  togail  càine  no 

clse  ?  An  ann  o  'n  cloinn  f  hèin,  no  o  choigrich  ?  Thuirt 
Peadair  ris,  0  choigrich.  Thuirt  Iosa  ris,  Air  an  aobhar  sin 
tha  'chlann  saor.  Ach  air  eagal  gu  'n  toir  sin  oilbheum 
dhaibh,  imich  thusa  chum  na  mara,  agus  tilg  dubhan  innte, 
agus  tog  a'  cheud  iasg  a  thig  a  nìos;  agus  an  uair  a 
dh'  fhosglas  tu  'bheul,  gheibh  thu  bonn  airgid  :  gabh  sin, 
agus  thoir  dhaibh  air  mo  shon-sa  agus  air  do  shon  fhèin. 

Agus  air  an  t-slighe  gu  Capernaum  dh'  èirich  deasboir- 
eachd  eatorra  cò  aca  bu  mhò  a  bhitheadh.  Agus  air  do  Iosa 
smaointean  an  cridhe  'f  haicinn,  dh'  f  heòraich  e  dhiubh, 
an  uair  a  bha  e  anns  an  taigh,  Ciod  e  mu  'n  robh  sibh  a' 
deasboireachd  eadraibh  fhèin  air  an  t-slighe?  Ach 
dh'  fhan  iadsan  'nan  tosd.  Agus  shuidh  e  sìos,  agus 
ghairm  e  'n  dà  fhear  dheug  ;  agus  thuirt  e  riutha,  Ge  b'  e 
neach  leis  am  miann  a  bhith  air  thoiseach,  bidh  e  air 
dheireadh  air  càch  uile,  agus  'na  sheirbhiseach  do  na 
h-uile.  Agus  ghabh  e  leanabh  beag,  agus  chuir  e  'nam 
meadhon  e  :  agus  an  uair  a  thog  e  'na  uchd  e,  thuirt  e 
riutha,  Gu  deimhin  tha  mi  ag  ràdh  ribh,  Mur  ìompaichear 
sibh,  agus  mur  bi  sibh  mar  leanabain,  nach  tèid  sibh  air 
chor  sam  bith  a  steach  do  rìoghachd  nèimh.  Air  an 
aobhar  sin  ge  b'  e  air  bith  a  dh'  ìslicheas  e  fhèin  mar  an 
leanaban  so,  is  e  sin  f  hèin  a  's  mò  ann  an  rìoghachd 
nèimh.  Ge  b'  e  air  bith  neach  a  ghabhas  ri  aon  de'  n 
leithidean  so  de  leanabain  a'  m'  ainm-sa,  tha  e  'gabhail 
riumsa ;  agus  ge  b'  e  air  bith  neach  a  ghabhas  riumsa,  cha 
mhise  ris  am  bheil  e'  gabhail,  ach  an  Ti  a  chuir  uaithe  mi. 

Agus  fhreagair  Eoin  e,  ag  ràdh,  A  Mhaighstir,  chunnaic 
sinne  neach  nach  'eil  'g  ar  leantuinn  a'  tìlgeadh  a  mach 
dheamhan  a'  d'  ainm-sa ;  agus  bhac  sinn  e  a  chionn  nach 
'eil  e  'gar  leantuinn  fhèin.    Ach  thuirt  Iosa,  Na  bacaibh 

e:  oir  cha  'n  'eil  neach  sam  bith  a  ni  miorbhuil  a'  m'  ainm- 
sa  do  'm  bheil  e'n  comas  olc  a  labhairt  gu  h-ealamh  uraara. 
Oir  ge  b'  e  neach  nach  'eil  'nar  n-aghaidh  tha  e  leinn.  Oir 
ge  b'  e  air  bith  neach  'a  bheir  cupan  uisge  dhuibhse  ri  'òl 
a  chionn  gur  le  Crios  i  sibh,  gu  deimhin  tha  mi  ag  ràdh 
ribh  nach  caill  e  air  chor  sam  bith  a  dhuais. 

Agus  ge  b'  e  air  bith  a  bheir  aobhar  oilbheim  do  aon 
neach  de 'n  mhuinntir  bhig  so  a  tha 'creidsinn  annamsa, 
b'  fhearr  dha  gu  'm  biodh  clach-mhuilinn  air  a  crochadh 
m'  a  mhuineal,  agus  gu  'm  biodh  e  air  a  bhàthadh  ann  an 
doimhne  na  fairge.  Is  an-aoibhinn  do  'n  t-saoghal  air  son 
oilbheuman  !  oir  feumaidh  e  bhith  gu  'n  tig  oilbheuman  ; 
ach  is  an-aoibhinn  do  'n  duine  sin  troimh  'n  tig  an 
oilbheum  !  Agus  ma  bheir  do  làmh  no  do  chas  aobhar 
oilbheim  dhut,  gearr  dhiot  i,  agus  ti'g  uat  i ;  is  fhearr  rìhut  a 
dhol  a  steach  do  'n  bheatha  air  leith-laimh,  no  air  leith- 
chois,  na  dà  laimh  no  dà  chois  a  bhith  agad,  agus  thu 
'bhith  air  do  thilgeadh  anns  an  teine  shìorruidh ;  far  nach 
bàsaich  an  cnuimh,  agus  nach  teid  an  teine  às.  Agus  ma 
bheir  do  shùil  aobhar  oilbheum  dhut,  spion  asad  i ;  is 
f  hearr  dhut  a  dhol  a  steach  do  rìoghachd  Dhè  air  aon  suil, 
na  dà  shùil  a  bhith  agad,  agus  thu  'bhith  air  do  thilgeadh 
ann  an  teine  ifrinn ;  far  nach  bàsaich  an  cnuimh,  agus 
nach  tèid  an  teine  às.  Oir  saillear  gach  aon  neach  le 
teine,  agus  saillear  gach  aon  ìobairt  le  salann.  Is  math 
an  salann :  ach  ma  chailleas  an  salann  a  shaillteachd, 
ciod  leis  an  deanar  deadh-bhlasda  e.  Biodh  salann 
agaibh  annaibh  fhèin,  agus  bithibh  sìochail  ri  chèile. 

Thugaibh  an  aire  nach  dean  sibh  tarcuis  air  aon  neach 
de 'n  mhuinntir  bhig  so ;  oir  tha  mise  ag  ràdh  ribh,  gu 
bheil  an  ainglean-san  air  nèamh  a'  faicinn  a  ghnàth  gnùis 

m'  Athar-sa  'ta  air  nèamh.  Oir  thàinig  Mac  an  duine  a 
shaoradh  an  ni  sin  a  bha  caillte.  Ciod  i  bhur  barail-sa  ? 
ma  bhios  aige  duine  sam  bith  ceud  caora,  agus  gu  'n  tèid 
aon  diubh  air  seachran,  nach  fhàg  e  na  naoi  caoraich  dheug 
agus  ceithir  fichead,  agus  nach  tèid  e  do  na  beanntan  a 
dh'  iarraidh  na  caorach  a  chaidh  air  seachran  ?  Agus  ma 
thachras  dha  gu  faigh  e  i,  gu  deimhin  tha  mi  ag  ràdh  ribh, 
gu  'n  dean  e  barrachd  gàirdeachais  air  son  na  caorach 
sin  na  air  son  na  naoi  caoraich  dheug  agus  ceithir 
fichead  nach  deachaidh  air  seachran.  Mar  so  cha  'n  e 
toil  bhur  n-Athar-sa  'ta  air  nèamh  gu  rachadh  aon  neach 
de  'n  mhuinntir  bhig  so  a  chall. 


Caib  xxiii. 

Labhair  Iosa  mu  thimcMoll  mathanais — Cosamhlachd  an 
rìgh  aig  an  robh  fiachan  air  a  sheirbhiseach—Iosa  aig 
fèill  nam  pàilìiun — Barailea?i  an  t-sluaigh  air  Iosa — 
Thugna  Phairisich  agus  ?ia  h-àrd-shagairt  oidhirp  air 
a  glacadh. 

Agus  ma  pheacaicheas  do  bhràthair  a'  d'  aghaidh,  imich 
agus  innis  a  lochd  dha  eadar  thu  fhèin  agus  esan  a  mhàin  : 
ma  dh'  èisdeas  a  riut,  choisinn  thu  do  bhràthair.  Ach 
mur  èisd  e  riut,  thoir  leat  aon  no  dithis  eile,  a  chum  gu  'm 
bi  gach  ni  air  a  dheanamh  seasmhach  am  beul  dithis  no 
triùir  a  dh' f hianuisean.  Agus  ma"  dhiùltas  e  iadsan 
èisdeachd,  innis  do  'n  eaglais  e  :  agus  ma  dhiùltas  e  an 
eaglais  èisdeachd,  biodh  e  dhut  mar  an  Geintileach  agus 

an  cìs-mhaor.  Gu  deimhin  tha  mi  ag  ràdh  ribh,  Ge  b'  e 
air  bith  nithean  a  cheanglas  sibhse  air  an  talamh  bidh  iad 
ceangailte  air  nèamh ;  agus  ge  b'  e  air  bith  nithean  a 
dh'  fhuasglas  sibhse  air  an  talamh,  bidh  iad  fuasgailte  air 
nèamh.  A  rithist  tha  mi  ag  ràdh  rìbh,  Ma  chòirdeas 
dithis  dhibh  air  thalamh  mu  thimchioll  ni  sam  bith  a 
dh'  iarras  iad,  nithear  dhaibh  e  le  m'  Athair-sa  'ta  air 
nèamh.  Oir  far  am  bheil  dithis  no  triùir  air  an 
cruinneacbadh  an  ceann  a  chèile  ann  am'  ainm-sa,  tha 
mise  an  sin  'nam  meadhon. 

An  sin  thàinig  Peadair,  agus  thuirt  e  ris,  A  Thighearna, 
cia  minic  a  pheacaicheas  mo  bhràthair  a'  m'  aghaidh,  agus 
a  mhathas  mi  dha  ?  an  ann  gus  an  seachdamh  uair? 
Thuirt  Iosa  ris,  Cha  'n  abair  mi  riut  gus  an  seachdamh 
uair,  ach  gu  deich  agus  tri  fichead  seachd  uairean.  Air 
an  aobhar  sin  is  cosmhuil  rìoghachd  nèimh  ri  rìgh  àraidh 
le  'm  b'  àill  cunntas  a  dheanamh  ri  'sheirbhisich.  Agus 
an  uair  a  thòisich  e  air  cunntas  a  dheanamh,  thugadh 
aon  d' a  ionnsuidh  air  an  robh  deich  mìle  tàlann  aige. 
Ach  do  bhrìgh  nach  robh  ni  aige  leis  am  pàigheadh  e, 
dh'  àithn  a  thighearna  e  fhèin,  agus  a  bhean,  agus  a 
chlann,  agus  na  h-uile  nithean  a  bh'  aige  bhith  air  an  reic, 
agus  pàigheadh  a  dheanamh.  Air  an  aobhar  sin  thuit  an 
seirbhiseach  sin  sìos,  agus  rinn  e  aoradh  dha,  ag  ràdh,  A 
Thighearna,  dean  foighidinn  rium,  agus  pàighidh  mi  dhut 
an  t-iomlan.  Agus  air  do  thighearna  an  t-seirbhisich  sin 
truas  mòr  a  ghabhail  dheth,  leig  e  a  chead  dha,  agus  mhath 
e  na  fiachan  dha.  Ach  chaidh  an  seirbhiseach  sin  a  mach, 
agus  fhuair  e  aon  de  'chomh-sheirbhisich  air  an  robh  ceud 
peighinn  aige  :  agus  chuir  e  làmh  ann,  agus  rug  e  air 
sgòrnan  air,  ag  ràdh,  Ioc  dhomh  na  th'  agam  ort.  Agus 

thuit  a  chomh-sheirbhiseach  sìos  aig  a  chasan,  agus  ghuidh 
e  air,  ag  ràdh,  Dean  foighidinn  rium,  agus  ìocaidh  mi 
dhut  an  t-iomlan.  Agus  cha  b'  àill  leisan  sin :  ach  chaidh  e 
agus  thilg  e  ann  am  prìosan  e  gus  an  ìocadh  e  na  fiachan. 
Agus  an  uair  a  chunnaic  a  chomh-sheirbhisich  na  nithean 
a  rinneadh,  bha  iad  anabarrach  doilich,  agus  thàinig  iad 
agus  dh?  innis  iad  d'  an  tighearna  gach  ni  a  rinneadh.  An 
sin  ghairm  a  thighearna  d'  a  ionnsuidh  e,  agus  thuirt  e  ris, 
A  sheirbhisich  aingidh,  mhath  mi  dhut  na  fiachan  ud  uile, 
do  bhrìgh  gu  'n  do  ghuidh  thu  orm  :  nach  bu  chòir  dhutsa 
mar  an  ceudna  tròcair  a  dheanamh  air  do  chomh- 
sheirbhiseach  fhèin  amhuil  mar  a  rinn  mise  tròcair  ortsa  ? 
Agus  bha  fearg  air  a  thighearna,  agus  thug  e  do'  n  luchd- 
pianaidh  e  gus  an  ìocadh  e  na  fiachan  uile  dha.  Mar  sin 
mar  an  ceudna  ni  m'  Athair  nèamhaidh  ribhse,  mur  math 
gach  aon  dhibh  o  bhur^  cridheachan  a  chionta  d'  a 
bhràthair. 

Thugaibh  an  aire  dhuibh  fhèin  :  ma  pheacaicheas  do 
bhràthair  a'  d'  aghaidh  cronuich  e ;  agus  ma  ghabhas  e 
aithreachas,  thoir  mathanas  dha.  Agus  ma  phecaicheas  e 
a'  d'  aghaidh  seachd  uairean  'san  latha,  agus  gu  'n  till  e  riut 
seachd  uairean  'san  latha,  ag  ràdh,  Tha  aithreachas  orm ; 
bheir  thu  mhathanas  dha. 

Agus  an  dèigh  nan  nithean  so,  dh'imich  Iosa  ann  an 
Gal.ile:  oir  cha  b'  àill  leis  imeachd  ann  an  Iudea,  a  chionn 
gu  robh  na  h-Iudhaich  ag  iarraidh  a  mharbhadh.  A  nis 
bha  fèill  nan  Iudhach,  eadhon  fèill  nam  pàilliun,  am 
fagusg.  Air  an  aobhar  sin  thuirt  a  bhràithrean  ris,  Imich 
à  so,  agus  rach  a  dh'  Iudea,  a  chum  gu  faic  do  dheis- 
ciobuil  mar  an  ceudna  d'  oibre  a  tha  thu  'deanamh.  Oir 
cha  dean  neach  sam  bith  aon   ni  ann  am  falach  a 

dh'  iarras  e  f  hèin  a  bhith  ann  am  follais.  Mà  tha  thu 
'deanamh  nan  nithean  so  nochd  thu  fhèin  do  'n  t-saoghal. 
Oir  cha  do  chreid  eadhon  a  bhràithrean  f  hèin  ann.  Air  an 
aobhar  sin  thuirt  Iosa  riutha,  Cha  d'  thàinig  m'  àm-sa 
fhathast;  ach  tha  bhur  n-àm-sa  'ghnàth  deas.  Cha'  n'  eil 
e  'n  comas  do  'n  t-saoghal  sibhse  'fhuathachadh  ;  ach 
fùathaichidh  e  mise,  do  bhrìgh  gu  bheil  mi  'toirt  fianuis 
m'  a  thimchioll  gu  bheil  'oibre  olc.  Rachaibhse  suas  a 
chum  na  fèille  so  :  cha  tèid  mise  suas  f  hathast  a  chum  na 
fèille  so  ;  do  bhrìgh  nach  'eil  m'  àm  fhathast  air  a  choimh- 
lionadh.  Agus  air  dha  na  nithean  so  a  ràdh  riutha,  dh'  f  han 
e  ann  an  Gaille. 

Agus  thachair  an  uair  a  bha  na  làithean  dlùth  air  làimh 
anns  am  biodh  e  air  a  ghabhail  suas,  gu  'n  do  shuidhich  e 
'ghnùis  a  chum  a  dhol  gu  Ierusalem,  agus  chuir  e  teachd- 
airean  roimh  'ghnùis  :  agus  dh'  imich  iad,  agus  chaidh 
iad  a  steach  do  bhaile  leis  na  Samaritanich  a  dh'  ullachadh 
air  a  shonsan.  Agus  cha  do  ghabh  iadsan  ris,  a  chionn 
gu  robh  'aghaidh  mar  gu  'm  biodh  e  'dol  gu  Ierusalem. 
Agus  an  uair  a  chunnaic  a  dheisciobuil,  Seumas  agus  Eoin 
so,  thuirt  iad,  A  Thighearna,  an  àill  leat  gu  'n  òrduich- 
eamaid  teine  a  thighinn  a  nuas  o  nèamh  agus  an  losgadh, 
eadhon  mar  a  rinn  Elias  !  Ach  thionndaidh  esan,  agus 
chronuich  e  iad,  agus  thuirt  e,  Cha  'n  'eil  fhios  agaibh 
ciod  a  ghnè  spioraid  de  'm  bheil  sibh  ;  oir  cha  d'  thàinig 
Mac  an  duine  a  sgrios  anaman  dhaoine,  ach  g'  an  saoradh. 
Agus  chaidh  iad  baile  uile. 

Agus  thachair  an  uair  a  bha  iad  ag  imeachd  air  an  t- 

•  slighe  gu  'n  dubhairt  sgrìobhaiche  àraidh  ris,  A  Thighearna, 
leanaidh  mise  thu  ge  'b'  e  air  bith  àit'  an  tèid  thu.  Agus 

-  thuirt  Iosa  r»?  r,'hn  tuill  aig  na  sionnaich,  agus  nid  aig 

eunlaith  an  adhair;  ach  cha 'n 'eil  àit'  aig  Mac  an  duine 
anns  an  cuir  e  a  cheann  fodha. 

Agus  thuirt  e  ri  duine  eile,  Lean  mise.  Ach  thuirt 
esan,  A  Thighearna,  leig  dhomh  an  toiseach  a  dhol  agus 
m'  athair  adhlachadh.  Ach  thuirt  Iosa  ris,  Leig  leis  na 
mairbh  am  mairbh  f  hèin  adhlachadh  ;  ach  imich  thusa 
agus  searmonaich  rìoghachd  Dhè. 

Agus  thuirt  fear  eile  mar  an  ceudna,  Leanaidh  mise  thu, 
A  Thighearna ;  ach  leig  dhomh  an  toiseach  mo  chead  a 
ghabhail  dhiubhsan  a  tha  aig  mo  thaigh.  Ach  thuirt  Iosa 
ris,  Cha  'n  'eil  neach  sam  bith  a  chuireas  a  làmh  ris  a' 
chrann-treabhaidh,  agus  a  sheallas  'na  dhèigh,  iomchuidh 
air  son  rìoghachd  Dhè. 

Ach  an  uair  a  chaidh  a  bhràithrean  suas  a  dh'  ionnsuidh 
na  fèille,  an  sin  chaidh  esan  suas  mar  an  ceudna,  cha 
b'  ann  am  follais,  ach  mar  gu  'm  b'  ann  an  uaigneas.  Air^ 
an  aobhar  sin  dh'  iarr  na  h-Iudhaich  air  an  fheill  e,  agus 
thuirt  iad,  C'  àit'  am  bheil  e  ?  Agus  bha  monbhur  mòr  ann 
am  measg  an  t-sluaigh  m'  a  thimchioll :  thuirt  cuid,  Is 
duine  math  e ;  thuirt  cuid  eile,  Cha  'n  eadh,  ach  tha  e  'cur 
an  t-sluaigh  air  seachran.  Gidheadh  cha  do  labhair  neach 
sam  bith  gu  follaiseach  uime  air  eagal  nan  Iudhach. 

Ach  an  uair  a  bha  e  nis  mu  mheadhon  na  fèille  chaidh 
Iosa  suas  do  'n  teampull,  agus  theagaisg  e.  Air  an 
aobhar  sin  ghabh  na  h-Iudhaich  iongantas,  ag  ràdh, 
.  Cionnus  is  aithne  do'  n  duine  so  litrichean,  agus  nach 
.  d'  f  hòghluim  e  riamh  ?  Air  an  aobhar  sin  fhreagair  Iosa 
.  agus  thuirt  e,  Cha  leam  fhèin  mo  theagasg,  ach  leisan  a 
.  .  chuir  uaithe  mi.  Ma  's  àill  le  neach  sam  bith  a  thoil-san  a 
..dheanamh,  bidh  fios  aige  mu  'n  teagasg,  an  ann  o  Dhia  a 
..th.a  e,  no  am  bheil  mise  a' labhairt  uam  fhèin.    Esan  a 

labhras  uaithe  fhèin,  tha  e  ag  iarraidh  a  ghlòire  fhèin  : 
ach  esan  a  dh'  iarras  glòir  an  tì  a  chuir  uaithe  e,  tha  neach 
sin  firinneach,  agus  cha  'n  'eil  eucoir  sam  bith  ann.  Nach 
d'  thug  Maois  dhuibh  an  lagh,  agus  cha  'n  'eil  aon  neach 
dhibh  a'  coimhlionadh  an  lagha  ?  C'  ar  son  a  tha  sibh  ag 
iarraidh  mise  'mharbhadh  ?  Fhreagair  an  sluagh  agus 
thuirt  iad,  Tha  deamhan  agad :  cò  'tha  'g  iarraidh  d;> 
mharbhadh  ?  Fhreagair  Iosa  agus  thuirt  e  riutha,  Rinn 
mise  aon  obair,  agus  air  an  aobhar  sin  tha  iongantas 
oirbh  uile.  Thug  Maois  dhuibh  an  timchioll-ghearradh 
(cha  'n  e  gur  ann  o  Mhaois  a  tha  e,  ach  o  na  h-aith- 
richean);  agus  timchioll-ghearraidh  sibhse  duine  air  an 
t-sàbaid.  Ma  tha  duine  air  an  t-sàbaid  a'  gabhail  an 
timchioll-ghearraidh,  a  chum  nach  bi  lagh  Mhaois  air  a 
bhristeadh ;  am  bheil  fearg  oirbh  riumsa,  a  chionn  gu  'n 
d' rinn  mi  duine  uile  slàn  air  an  t-sàbaid?  Na  tugaibh 
breith  a  rèir  coslais,  ach  thugaibh  breith  cheart. 

Air  an  aobhar  sin  thuirt  cuid  de  mhuinntir  Ierusalem, 
Nach  e  so  esan  a  tha  iad  ag  iarraidh  a  mharbhadh? 
Agus  feuch,  tha  e  'labhairt  gu  follaiseach,  agus  cha  'n  'eil 
iad  ag  ràdh  ni  sam  bith  ris.  Am  bheil  dearbh-fhios  aig 
na  h-uachdarain  gur  e  so  da  rìreadh  Criosd?  Gidh- 
eadh  is  aithne  duinn  an  dhuine  so  cia  às  dha  :  ach  an  uair 
a  thig  Criosd,  cha  'n  aithne  do  neach  sam  bith  cia  às  dha. 
Air  an  aobhar  sin  ghlaodh  Iosa  anns  an  teampull,  agus  e 
'teagasg,  ag  ràdh,  Is  aithne  dhuibh  araon  mise,  agus  cia 
às  dhomh  •  agus  cha  d'  thàinig  mi  uam  fhèin,  ach  tha  esan 
a  chuir  uaithe  mi  fìor,  neach  air  nach  'eil  eòlas  agaibhse. 
Ach  tha  eòlas  agamsa  air  ;  oir  is  ann  uaithe  tha  mi,  agus 
chuir  esan  uaithe  mi.  Air  an  aobhar  sin  dh'  iarr  iad  a 
ghlacadh :  agus  cha  do  chuir  neach  sam  bith  làmh  ann  a 

chionn  nach  rohh  'uair-san  f  hathast  air  tighinn.  Ach 
chreid  mòran  de  'n  t-sluagh  ann ;  agus  thuirt  iad,  An 
uair  a  thig  Criosd,  an  dean  e  ni  's  mò  de  mhìorbhuilean 
ca  iad  sin  a  rinn  an  duine  so  ?  Chuala  na  Phairisich  an 
sluagh  a'  monbhur  nan  nithean  so  m'  a  thimchioll :  agus 
chuir  na  h-àrd-shagairt  maoir  g'  a  ghlacadh.  Air  an 
aobhar  sin  thuirt  Iosa,  Fhathast  tamull  beag  tha  mise 
maille  ribh,  agus  tha  mi  'dol  a  chum  an  tì  a  chuir  uaithe 
mi.  Iarraidh  sibh  mi,  agus  cha  'n  fhaigh  sibh  mi :  agus 
far  am  bheil  mi  cha  'n  urrainn  sibhse  tighinn.  Air  an 
aobhar  sin  thuirt  na  h-Iudhaich  eatorra  fhèin,  C'  àit  an 
tèid  am  fear  so  nach  fhaigh  sinn  e  ?  an  tèid  e  chum  na 
muinntir  a  th'  air  an  sgapadh  am  measg  nan  Greugach, 
agus  an  teagaisg  e  na  Greugaich  ?  Ciod  i  a'  chainnt  so  a 
thubhairt  e,  Iarraidh  sibh  mi,  agus  far  am  bheil  mi,  cha  'n 
urrainn  sibhse  tighinn  ? 

A  nis  air  an  latha  dheireannach.  latha  mòr  na  fèille,  sheas 
Iosa  agus  ghlaodh  e,  ag  ràdh,  Ma  tha  tart  air  neach  sam 
bith,  thigeadh  e  a'  m'  ionnsuidh-sa,  agus  òladh  e.  An  tì 
a  tha  'creidsinn  annam-sa,  mar  a  tha  an  sgriobtur  ag  ràdh, 
sruthaidh  às  a  bhroinn  aimhnichean  a  dh'  uisge  beò. 
Ach  labhair  e  so  mu  'n  Spiorad,  a  bha  iadsan  a  chreìdeadh 
annsan  gu  fhaotainn  :  oir  cha  robh  an  Spiorad  fhathast 
air  a  thabhairt,  do  bhrìgh  nach  robh  Iosa  f  hathast  air  a 
ghlòrachadh.  Uime  sin  an  uair  a  chuala  cuid  de  'n  t- 
sluagh  a'  chainnt  so,  thuirt  iad,  Gu  fu-inneach  is  e  so  am 
fàidh.  Thuirt  cuid  eile,  Is  e  so  Criosd.  Ach  thuirt  cuid 
eile,  An  ann  o  Ghalile  a  thig  Criosd  ?  Nach  dubhairt  an 
Sgriobtur  gu  'n  tig  Criosd  de  shìol  Dhaibhidh,  agus  à 
Beilehem,  am  baile  'san  robh  Daibhidh  ?  Air  an  aobhar 
sin  dh'  èirich  eas-aonachd  am  measg  an  t-sluaigh  air  a 

shon-san.  Agus  b'  àill  le  cuid  dhiùbh  a  ghlacadh ;  ach 
cha  do  chuir  duine  sam  bith  làmh  ann. 

An  sin  thàinig  na  maoir  a  chum  nan  àrd-shagart  agus 
nam  Phairiseach ;  agus  thuirt  iadsan  riutha,  C'  ar  son 
nach  d'  thug  sibh  leibh  e  ?  Fhreagair  na  maoir,  Cha  do 
labhair  duine  riamh  mar  an  duine  so.  Air  an  aobhar  sin 
fhreagair  na  Phairisich.  iad,  Am  bheil  sibhse  mar  an 
ceudna  air  bhur  mealladh?  An  do  chreid  aon  air  bith 
de  na  h  uchdarain  ann,  no  de  na  Phairisich  ?  Ach  an 
sluagh  so  aig  nach  'eil  eòlas  an  lagha,  tha  iad  rnollaichte. 
Thuirt  Nicodemus  riutha  (esan  a  thàinig  d'  a  ionnsuidh 
'san  oidhche,  air  dha  bhith  'na  aon  dhiubh)  Am  bheil 
ar  lagh-ne  'toirt  breith  air  duine,  gus  an  cluinn  e  uaithe 
fhèin  an  toiseach,  agus  gus  am  bi  fhios  aige  ciod  a  tha  e 
'deanamh?  Fhreagair  iadsan  agus  thuirt  iad  ris,  Am  bheil 
thusa  mar  an  ceudna  o  Ghalile?  Rannsaich  agus  faic  ; 
oir  à  Galile  cha  d'  èirich  fàidh 


Caib.  xxiv. 

A' 1  bhean  a  ghlacadh  ann  an  adhaltrannas — DE  innis 
Iosa  gu'771  b'  e  fhèin  solus  an  t-saoghail — Fhreagair 
e  na  h-Iudhaich  a  bha  'deanamh  uaill  d  Abraham. 

Agus  dh'  imich  gach  aon  d'  a  thaigh  fhèin  :  ach 
chaidh  Iosa  chum  sliabh  nan  crann-oladh.  Agus  gu 
moch's  a'  mhaduinn  thàinig  e  rithist  do'n  teampull,  agus 
thàinig  an  sluagh  uile  d'  a  ionnsuidh ;  agus  shuidh  e  sios^ 

agus  theagaisg  e  iad.  Agus  thug  na  sgrìobhaichean 
agus  na  Pnairisich  bean  d'a  ionnsuidh  a  ghlacadh 
ann  an  adhaltrannas ;  agus  air  dhaibh  a  cur  anns 
a'  mheadhon,  thuirt  iad  ris,  A  Mhaighstir,  ghlacadh 
a'  bhean  so  a'  deanamh  adhaltrannais,  anns  an  dearbh 
ghnìomh.  A  nis  dh'àithn  Maois  dhuinn  anns  an  lagh 
an  leithidean  so  a  chlachadh  :  ciod  ma  ta  a  tha  thusa  ag 
ràdh  mu  'timchioll  ?  Thuirt  iad  so  'ga  dhearbhadh,  a 
chum  gu'm  biodh  cùis-chasaid  aca'na  aghaidh.  Ach 
chrom  Iosa  sìos,  agus  sgrìobh  e  le  'mheur  air  an  làr, 
mar  nach  biodh  e'gan  cluinntinn.  Ach  an  uair  a 
bhuanaich  iad  air  feòraich  dhetb,  thog  e  suas  e  fhèin 
agus  thuirt  e  riutha,  An  neach  dhibhse  a  tha  gun 
pheacadh,  tilgeadh  e  a'  cheud  chlach  oirre.  Agus  chrom 
e  sìos  a  rithist,  agus  sgrìobh  le'mheur  air  an  làr.  Agus 
an  uair  a  chual'  iadsan  so,  air  dhaibh  a  bhith  air  an 
agairt  le  'n  cogais,  chaidh  iad  a  mach  an  dèigh  a  chèile, 
a'  tòiseachadh  aig  an  dream  bu  shine  gus  an  dream  mu 
dheireadh  :  agus  dh'  f hàgadh  Iosa  'na  aonar,  agus  a 
bhean  'na  seasamh  's  a'  mheadhon.  Agus  an  uair  a  thog 
Iosa  suas  e-fhèin,  agus  nach  fhac  e  aon  sam  bith  ach 
a'  bhean,  thuirt  e  rithe,  A  bhean,  c'  àit'  am  bheil  iad  sud 
do  luchd-casaid  ?  an  do  dhìt  duine  sam  bith  thu? 
Agus  thuirt  ise,  Cha  do  dhìt  aon  duine,  A  Thighearna. 
Agus  thuirt  Iosa  rithe,  Cha  mhò  a  tha  mise'ga  d' 
dhìteadh  :  imich  romhad ;  agus  na  peacaich  ni  's  mò. 

An  sin  labhair  Iosa  riutha  rithist,  ag  radh,  Is  mise 
solus  an  t-saoghail :  an  tì  a  leanas  mise  cha  siubhail  e 
anns  an  dorchadas,  ach  bidh  solus  na  beatha  aige. 
Uime  sin  thuirt  na  Phairisich  ris,  Tha  thu'toirt  fìan- 
uis   mu  d'thimchioll  fhèin;  cha'n'eil  d'fhianuis  fior. 


132  EACHDRAIDH  BEATHA  CHRIOSD 

Fhreagair  Iosa,  agus  thuirt  e  riutha,  Ged  tha  mi  'toirt 
fiànuis  mu  m'  thimchioll  f hèin,  gidheadh  tha  m'  fhianuis 
fror ;  oir  tha  f  hios  agam  cia  às  a  thàinig  mi,  agus  c'  àit' 
àm  bheil  mi'dol;  ach  cha'n'eil  fhios  agaibhse  cia  às  a 
thàinig  mi,  no  c'  àit'  am  bheil  mi  'dol.  Tha  sibhse  'toirt 
breith  a  rèir  na  feòla;  cha'n'eil  mise  a' toirt  breith  air 
duine  sam  bith.  Agus  gidheadh  ma  bheir  mise  breith, 
tha  mo  bhreith  fìrinneach  ;  oir  cha  'n  'eil  mi  'nam'  aonar, 
ach  mise  agus  an  t-Athair  a  chuir  uaithe  mi.  Agus  tha 
e  sgrìobhte  ann  bhur  lagh  fhèin,  gu  bheil  fianuis  dithis 
dhaoine  fìor.  Is  aon  mise  a  tha  'deanamh  fianuis  mu 
m'thimchioll  fhèin,  agus  tha  an  t-Athair  a  chuir  uaithe 
mi  a'  deanamh  fianuis  mu  m'  thimchioll.  Air  an  aobhar 
sin  thuìrt  iad  ris,  C'àit  am  bheil  d'Athair?  Fhreagair  Iosa, 
Cha'n  aithne  dhuibhse  aon  chuid  mise  no  m'Athair: 
nam  biodh  eòlas  agaibh  ormsa,  bhiodh  eòlas  agaibh  air 
m'  Athair  mar  an  ceudna.  Labhair  Iosa  na  briathran  so 
ann  an  taigh-coimhead  an  ionmhais,  an  uair  a  bha  e 
a'  teagasg  anns  an  teampull :  agus  cha  do  chuir  duine 
sam  bith  làmh  ann;  oir  cha  robh'uair  fhathast  air 
tighinn. 

Air  an  aobhar  sin  thuirt  e  riutha  rithist,  Tha  mise 
a'  falbh,  agus  iarraidh  sibh  mi,  agus  bàsaichidh  sibh  ann 
bhur  peacadh  :  cha  'n-  urrainn  sibhse  tighinn  do  'n  ait'  am 
bheil  mise  a'  dol.  Air  an  aobhar  sin  thuirt  na  h-Iudhaich, 
Am  marbh  e  e-f hèin  ?  do  bhrìgh  gu  bheil  e  ag  radh,  Far 
am  bheil  mise  a'dol  cha'n  urrainn  sibhse  tighinn.  Agus 
thuirt  e  riutha,  Tha  sibhse  o  shìos ;  the  mise  o  shuas ; 
tha  sibhse  de  'n  t-saoghal  so ;  cha  'n  'eil  mise  de  'n 
t-saoghal  so.  Uime  sin  thuirt  mi  ribh,  Gu'm  bàsaich 
sibh  ann  bhur  peacaidhean :  oir  mur  creid  sibh  gur 

mise  e,  gheibh  sibh  bàs  ann  bhur  peacaidhean.  Air  an 
aobhar  sin  thuirt  iad  ris,  Cò  thusa?  Agus  thuirt  Iosa 
riutha,  An  neach  sin  fhèin  a  thuirt  mi  ribh  o  thùs.  Tha 
mòran  agam  ri  ràdh  agus  ri  bhreithneachadh  mu'r 
timchioll-sa  :  ach  tha  an  Tì  a  chuir  uaithe  mi  fìrinneach  ; 
agus  tha  mise  a'labhairt  ris  an  t-saoghal  na  nithean  a 
chuala  mi  uaithesan.  Cha  do  thuig  iad  gu  'm  b'  ann  mu 
thimchioll  an  Athar  a  labhair  e  riutha.  Uime  sin  thuirt 
Iosa  riutha,  An  uair  a  thogas  sibh  suas  Mac  an  duine,  an 
sin  bidh  fios  agaibh  gur  mise  e,  agus  nach  'eil  mi  'deanamh 
ni  sam  bith  uam  fhèin,  ach  mar  a  theagaisg  m'  Athair 
mi,  gu  bheil  mi  'labhairt  nan  nithean  so.  Agus  tha  'n  Ti 
a  chuir  uaithe  mi  maille  rium  :  cha  d'  f  hàg  an  t-Athair 
a'm'aonar  mi :  oir  tha  mi  do  ghnàth  a' deanamh  nan 
nithean  sin  a's  taitneach  leis.  An  uair  a  bha  e'labhairt 
nan  nithean  so,  chreid  mòran  ann. 

Uime  sin  thuirt  Iosa  ris  na  h-Iudhaich  a  chreid  ann, 
Ma  dh'fhanas  sibh  ann  am  fhacal-sa,  is  sibh  da  rìreadh 
mo  dheisciobuil-sa ;  agus  bidh  eòlas  agaibh  air  an  fhìrinn, 
agus  ni  an  fhìrinn  saor  sibh.  Fhreagair  iad  e,  Is  sinne 
sliochd  Abrahaim,  agus  cha  robh  sinn  riamh  fhathast  fo 
dhaorsa  aig  duine  sam  bith  :  cionnus  a  tha  thusa  ag  ràdh, 
Nithear  saor  sibh?  Fhreagair  Iosa  iad,  Gu  deimhin,  deimh- 
in  tha  mi  ag  ràdh  ribh,  A  h-uile  neach  a  tha  'deanamh  peac- 
aidh  is  seirbhiseach  do  'n  pheacadh  e.  Agus  cha  'n  fhan  an 
seirbhiseach  anns  an  taigh  gu  bràth  :  ach  fanaidh  am 
mac  gu  bràth.  Uime  sin  ma  ni  am  Mac  saor  sibh,  bidh 
sibh  saor  da  rìreadh.  Tha  fhios  agam  gur  sibh  sliochd 
Abrahaim ;  ach  tha  sibh  ag  iarraidh  mise  a  mharbhadh, 
do  bhrìgh  nach  'eil  àit'  aig  m'  fhacal  annaibh.  Tha  mise 
a'  labhairt  nan  nithean  a  chunnaic  mi  aig  m'  Athair ;  agus 

tha  sibbse  mar  an  ceudna  a'  deanamh  an  ni  a  chunnaic 
sibh  aig  bhur  n-athair  fhèin.  Fhreagair  iadsan  agus 
thuirt  iad  ris,  Is  e  Abraham  ar  n-athair-ne.  Thuirt  Iosa 
riutha,  Nam  bu  chlann  do  Abraham  sibh,  dheanadh  sibh 
oibre  Abrahaim.  Ach  a  nis  tha  sibh  ag  iarraidh  mise  a 
mharbhadh,  duine  a  dh'  innis  dhuibh  an  fhìrinn,  a  chuala 
mi  o  Dhia :  cha  d'  rinn  Abraham  so.  Tha  sibhse  a' 
deanamh  oibre  bhur  n-Athar  fhèin.  Uime  sin  thuirt  iad 
ris,  Cha  d'  rugadh  sinne  an  strìopachas  :  tha  aon  Athair 
againn,  eadhon.  Dia.  Thuirt  Iosa  riutha,  Nam  b'  e  Dia 
bhur  n-Athair,  ghràdhaicheadh  sibh  mise  :  oir  chaidh 
mise  a  mach,  agus  thàinig  mi  o  Dhia ;  oir  cha  d'  thàinig 
mi  uam  fhèin,  ach  chuir  esan  uaithe  mi.  C'ar  son 
nach'eil  sibh  a' tuigsinn  mo  chòmhraidh  ?  Eadhon  a 
chionn  nach  urrainn  sibh  èisdeachd  ri  m'  fhacal.  Tha 
sibhse  o  bhur  n-athair  an  diabhul,  agus  is  iad  anamiannan 
bhur  n-athar  a  's  toil  leibh  a  dheanamh.  Bha  esan  'na 
mhortair  o  thùs,  agus  cha  do  sheas  e  anns  an  fhìrinn  a 
chionn  nach'  eil  an  fhìrinn  ann.  An  uair  a  labhras 
e  breug,  is  ann  uaithe  fhèin  a  tha  e'labhairt:  oir  is 
breugaire  e,  agus  is  e  athair  na  brèige.  Ach  a  chionn 
gu  bheil  mise  ag  innseadh  na  fìrinn,  cha  'n  'eil  sibh  'gam 
chreidsinn.  Cò  an  neach  dhibhse  a  chuireas  peacadh 
as  mo  leith-sa  ?  Agus  ma  tha  mi  ag  innseadh  na  fìrinn, 
c'  ar  son  nach  'eil  sibh  'gam  chreidsinn  ?  An  tì  a  tha  o 
Dhia  èisdidh  e  ri  briathran  Dhe :  air  an  aobhar  sin 
cha  'n  'eil  sibhse  'gan  èisdeachd,  a  chionn  nach  ann  o 
Dhia  a  tha  sibh.  An  sin  fhreagair  na  h-Iudhaich  agus 
thuirt  iad  ris,  Nach  math  a  thuirt  sinn  gur  Samaritanach 
thu,  agus  gu  bheil  deamhan  agad?  Fhreagair  Iosa, 
cha  'n  'eil  deamhan  agam  ;  ach  tha  mi  'toirt  urraim  do 

m'Athair,  agus  tha  sibhse'toirt  eas-urraim  dhomhsa. 
Ach  cha'n'eil  mi  ag  iarraidh  mo  ghlòire  fhèin :  tha 
neach  a  tha'g  iarraidh  agus  a' toirt  breitli.  Gu  deimhin, 
deimhin,  tha  mi  ag  ràdh  ribh,  Ma  choimhideas  neach 
m'  fhacal-sa,  cha  'n  fhaic  e  bàs  am  feasd.  An  sin  thuirt 
na  h-Iudhaich  ris,  A  nis  tha  fhios  againn  gu  bheil 
deamhan  agad.  Fhuair  Abraham  bàs,  agus  na  fàidhean  \ 
agus  tha  thusa  ag  ràdh,  Ma  choimhideas  duine  m'fhacal- 
sa,  cha  bhlais  e  bàs  am  feasd.  Am  mò  thusa  na  ar 
n-athair  Abraham,  a  fhuair  bàs  ?  agus  fhuair  na  fàidhean 
bàs :  cò  a  tha  thu'deanamh  dhiot  fhèin?  Fhreagair 
Iosa,  Ma  tha  mi  'toirt  glòire  dhomh  fhèin,  cha  'n  'eil 
a'm'ghlòir  ach  neoni :  is  e  m'Athair  a  tha'toirt  glòire 
dhomh,  neach  a  tha  sibhse  ag  ràdh  gur  e  bhur  Dia  e  ; 
agus  cha'n'eil  eòlas  agaibh  a;r :  ach  tha  eòlas  agamsa 
air;  agus  nan  abrainn,  Nach  aithne  dhomh  e,  bhithinn, 
cosmhuil  ribhse,  a'  m'  bhreugaire  :  ach  is  aithne  dhomh  e, 
agus  tha  mi  'coimhead  'f hacail.  Bha  aoibhneas  mòr  air 
Abraham  bhur  n-athair-sa  ri  mo  latha-sa  'fhaicinn ;  agus 
chunnaic  e  e,  agus  rinn  e  gàirdeachas.  Air  an  aobhar 
sin  thuirt  na  h-Iudhaich  ris,  Cha  'n  'eil  thu  fhathast  leith- 
cheud  bliadhna  dh'aois,  agus  am  faca  tu  Abraham  ? 
Thuiit  Iosa  riutha,  Gu  deimhin,  deimhin,  tha  mi  ag 
ràdh  ribh,  Mu  'n  robh  Abraham  ann,  THA  MISE.  Air 
an  aobhar  sin  thog  iad  clachan  a  chum  an  tilgeadh  air : 
ach  dh'  fhalaich  Iosa  e  fhèin,  agus  chaidh  e  mach  às  an 
teampull,  a'  dol  troimh  am  meadhon,  agus  mar  sìn  chaidh 
e  seachad. 


EACHDRAIDH  REATHA  CHRIOSD 


Caib.  XXV. 

Thug  Iosa  fradharc  do  'n  duine  a  rugadh  dall — Rinn  na 
Phairisich  connsachadh  ris  an  duine  so,  agus  thilg 
iad  a  mach  e-^—Theagaisg  Iosa  gur  e  fh'ein  dorus 
nan  caorach,  agus  am  buachailte  math. 

Agus  an  uair  a  ghabh  Iosa  seachad,  chunnaic  e  duine 
a  bha  dall  o  rugadh  e.  Agus  dh' fheòraich  a  dheiscio- 
buil  dheth,  ag  ràdh,  A  mhaighstir,  cò  a  pheacaich,  an 
duine  so,  no  a  phàrantan,  gu'n  d'  rugadh  dall  e? 
Fhreagair  Iosa,  Cha  dò  pheacaich  aon  chuid  an  du;ne 
so,  no  a  phàrantan  :  ach  a  chum  gu  foillsichteadh  oibre 
Dhè  ann.  Is  eiginn  dhomhsa  oibre  an  Ti  a  chuir  uaiihe 
mi  a  dheanamh,  am  feadh  is  latha  e :  tha'n  oidhche 
'tighinn,  an  uair  nach  urrainn  aon  duine  obair  a  dheanamh. 
An  uair  a  tha  mise  anns  an  t-saoghal,  is  mi  solus  an 
t-saoghail.  An  uair  a  thubhairt  e  na  nithean  so  chuir  e 
seile  air  an  tal.amh,  àgus  rinn  e  criadh  de'n  t-seile,  agus 
sgaoil  e  a'  chriadh  àir  sùilean  an  doill,  agus  thuirt  e  ris, 
Imich,  ionnlaid  ann  an  lochan  Shiloaim,  (is  e  sin  air 
eadar-theangachadh,  Air  a  chur).  Uimè  sin  dh' imich  e, 
agus  dh'  ionnlaid  e,  agus  thàinig  e  a'faicinn.  Uime  sin 
thuirt  na  coimhearsnaich,  agus  iadsan  a  chunnaic  dall  e 
roimhe  sin,  Nach  e  so  esan  a  bha'na  shuidhe  ag  iarraidh 
na  dèirce  ?  Thuirt  cuid,  Is  e  so  e:  thuirt  cuid  eile, 
Cha'n  e,  ach  tha  e  cosmhuil  ris.  Thuirt  e  fhèin,  Is 
mise  e.  Air  an  aobhar  sin  thuirt  iad  ris,  Cionnus  ma  ta 
a  dh'fhosgladh  do  shùilean  ?  Fhreagair  esan  agus  thuirt 
e,  Rinn  an  duine  do'n  ainm  losa  criadh,  agus  sgaoil  e 

air  mo  shùilean  i,  agus  thuirt  e  rium,  Imich  gu  lcchan 
Shiloaim,  agus  ionnlaid  :  agus  dh'  imich  mi  agus 
dh' ionnlaid  mi,  agus  fhuair  mi  mo  fhradharc.  Agus 
thuirt  iad  ris,  C'àit  am  bheil  e?  Thuirt  esan,  Cha'n 
aithne  dhomh. 

Thug  iad  a  chum  nam  Phairiseach  esan  a  bha  roimhe 
sin  dall.  A  nis  b' i  an  t-sàbaid  a  bh' ann  air  an  latha'san 
d'rinn  Iosa  a' chriadh,  agus  a  dh'fhosgail  e  a  shùilean. 
Uime  sin  dh' fheòraich  na  Phairisich  a  rithist  dheth  mar 
an  ceudna,  cionnus  a  fhuair  e  a  fhradharc,  Agus  thuirt 
esan  riutha,  Chuir  e  criadh  air  mo  shùilean,  agus 
dh'ionnlaid  mi,  agus  tha  mi  a' faicinn.  Uime  sin  thuirt 
cuid  de  na  Phairisich,  Cha  'n  'eil  an  duine  so  o  Dhia 
do  bhrìgh  nach'eil  e'gleidheadh  na  sàbaid.  Ach 
thuirt  cuid  eile,  Cionnus  a  dh'  fhaodas  'duine  a  tha  'na 
pheacach  an  leithidean  sode  mhiorbhuilean  a  dheanamh? 
Agus  bha  eas-aonachd  'nam  measg.  Air  an  aobhar  sin 
thuirt  iad  a  rithist  ris  an  duine  dhall,  Ciod  a  tha  thusa 
ag  ràdh  uime  a  thaobh  gu 'n  d' fhosgail  e  do  shùilean? 
Agus  thuirt  esan,  Is  fàidh  e.  Ach  cha  do  chreid  na 
h-Iudhaich  mu  'thimchioll,  gu  robh  e  dall,  agus  gu  'n 
d'  fhuair  e  a  fhradharc,  gus  an  do  ghairm  iad  pàrantan  an 
tì  a  fhuair  a  fhradharc,  agus  an  d'  fhiosraich  iad  dhiubh, 
ag  ràdh,  An  e  so  bhur  mac-sa,  a  tha  sibh  ag  ràdh  a  rug- 
adh  dall  ?  Cionnus  ma  ta  tha  e  nis  a'  faicinn  ?  Fhreag- 
air  a  phàrantan  agus  thubhairt  iad,  Tha  fhios  againn  gur 
e  so  ar  mac-ne,  agus  gu  'n  d'  rugadh  dall  e  :  ach  cionnus 
a  tha  e  nis  a'  faicinn,  cha  'n'eil  fhios  againn ;  no  cò  a  dh' 
fhosgail  a  shùilean,  cha  'n  'eil  fhios  againn  :  tha  e  fhèin 
air  tighinn  gu  aois ;  feòraichibh  dheth  ;  labhraidh  e  air  a 
shon  fhèin.    Thuirt  a  phàrantan  na  briathran  so,  a  chionn 

gu  robh  eagal  nan  Iudhach  orra:  oir  shuidhich  na  h-Iudh- 
aich  cheana  eatorra  f  hèin,  nan  aidicheadh  duine  sam  bith 
gu'm  b'  esan  Criosd  gu  rachadh  a  chur  a  mach  às  an  t-sion- 
ago^.  Air  an  aobhar  sin  thuirt  a  phàrantan,  Tha  e  air 
tighinn  gu  aois ;  feòraichibh  dheth  fhèin.  Uime  sin 
ghairm  i  id  an  dara  uair  an  duine  a  bha  dall,  agus  thuirt 
iad  ris,  Thoir  glòir  do  Dhia  :  tha  fhios  againne  gu  bheil 
an  duine  so  'na  pheacach  An  sin  fhreagair  esan  agus 
thuirt  e,  Am  peacach  e  cha  'n  anhne  dhomh  :  air  aon  ni 
tha  fhios  agam,  air  dhomh  a  bhith  dall  gu  bheil  mi  nis  a' 
faicinn.  Ach  thuirt  iad  ris  a  rithist,  Ciod  a  rinn  e  dhut? 
cionnus  a  dh' fhosgail  e  do  shùilean?  Fhreagair  e  iad, 
dh'  innìs  mi  dhuibh  cheana,  agus  cha  d'  èisd  sibh:  c'  ar  son 
a  b'àill  leibh  a  chluinntinn  a  rithist?  am  bheil  a  mhiann 
oirbhse  bhith  'n  'ur  deisciobuil  aige  mar  an  ceudna?  Agus 
chàin  iad  e,  agus  thuirt  iad,  Is  tusa  'dheisciobul ;  ach  is 
sinne  deisciobuil  Mhaoi^.  Tha  fhios  againn  gu 'n  do 
labhair  Dia  ri  Maois :  ach  mu  thimchioll  an  fhir  so,  cha 
'n  'eil  fhios  againn  cia  às  dha.  Fhreagair  an  duine  agus 
thuirt  e  riutha,  An  so  tha  ni  iongantach,  nach  'eil  fhios 
agaibh  cia  às  dha,  agus  gu  'n  d'  f  hosgail  e  mo  shùilean. 
Ach  tha  fhios  againne  nach  èisd  Dia  ri  peacaich  :  ach  ma 
tba  duine  sam  bith  'na  fhear-aoraidh  do  Dhia,  agus  a' 
deanamh  a  thoile,  risan  èisdidh  e.  O  thoiseach  an  t-saogh- 
ail  cha  chualas  gu  'n  d'  fhosgail  aon  neach  sùilean  duine  a 
rugadh  dàll.  Mur  bitheadh  an  duine  so  o  Dhia,  cha 
b'  urrainn  e  ni  sam  bith  a  dheanamh.  Fhreagair  iadsan 
agus  thuirt  iad  ris,  Rugadh  thusa  uile  gu  lèir  ann  am  peac- 
adh,  agus  am  bheil  thu  'g  ar  teagasg-ne?  Agus  thilg  iad 
a  mach  e. 

Chual'  Iosa  gu  'n  do  thilg  iad  a  mach  e ;  agus  air  dha 

'fhaotainn,  thuirt  e  ris,  Am  bheil  thu  'creidsinn  ann  am 
Mac  Dhè  ?  Fhreagair  esan  agus  thuirt  e,  Cò  e,  a  Thigh- 
earna,  a  chum  gu 'n  creid  mi  ann?  Agus  thuirt  Iosa  ris, 
Chunnaic  thu  araon  e,  agus  an  tì  a  tba  'labhairt  riut  is  esan 
e.  Agus  thuirt  esan,  Tha  mi  a'  creidsinn,  a  Thighearna. 
Agus  rinn  e  aoradh  dha.  Agus  thuirt  Iosa,  Is  ann  a  chum 
breitheanais  a  thàinig  mise  a  chum  an  t-saoghail  so,  a 
chum  gu  faiceadh  iadsan  nach 'eil  a'  faicinn,  agus  gu  'm 
biodh  iadsan  a  tha  'faicinn  air  an  deanamh  dall.  Agus 
cluiala  na  Pbairisich  a  bha  maille  ris  na  nithean  so  ;  agus 
thuirt  iad  ris,  Am  bheil  sinne  dall  mar  an  ceudna? 
Thuirt  Iosa  riutha,  Nam  biodh  sibh  dall  cha  bhiodh  peac- 
adh  agaibh  :  ach  a  nis  tha  sibh  ag  ràdh,  Is  lèir  dhuinn  : 
uime  sin  tha  bhur  peacadh  a'  fantuinn. 

Gu  deimhin,  deimhin,  tha  mi  ag  ràdh  ribh,  An  tì  nach 
tèid  a  steach  troimh  an  dorus  do  chrò  nan  caorach,  ach  a 
thèid  suas  air  sheòl  eile,  is  gaduiche  agus  fear-reubainn 
esan.  Ach  an  tì  a  thèid  a  steach  troimh  an  dorus  is  esan 
buachaille  nan  caorach.  Dhacan  fosglaidh  an  dorsair; 
agus  èisdidh  na  caoraich  ri'  ghuth  :  agus  gairmidh  e  a 
chaoraich  fhèin  air  an  ainm,  agus  treòraichidh  e  mach  iad. 
Agus  an  uair  a  chuireas  e  mach.  a  chaoraich  fhèin,  imich- 
idh  e  rompa,  agus  leanaidh  na  caoraich  e  :  oir  is  aithne 
dhaibh  a  ghuth.  Agus  cha  lean  iad  coigreach,  ach  teich- 
idh  iad  uaithe :  do  bhrì^h  nach  aithne  dhaibh  guth  choig- 
reach.  Labhair  Iosa  a'  chosamhlachd  so  riutha:  ach  cha 
do  thuig  iadsan  ciod  iad  na  nithean  a  labhair  e  riutha. 

An  sin  thuirt  Iosa  riutha  'rithist,  Gu  deimhin,  deimhin, 
tha  mi  ag  ràdh  ribh,  gur  mise  dorus  nan  caorach.  Iadsan 
uile  a  thàinig  romhamsa  is  gaduichean  agus  luchd-reub- 
ainn  iad  :  ach  cha  d'  èisd  na  caoraich  riutha.    Is  mise  an 

dorus  :  ma  thèid  neach  sam  bith  a  steach  tromhamsa, 
tèarnar  e,  agus  thèid  e  steach  agus  a  mach,  agus  gheibh  e 
ionaltradh.  Cha  tig  an  gaduiche  ach  a  ghoid,  agus  a 
mharbhadh,  agus  a  mhilleadh  :  thàinig  mise  chum  gu  'm 
biodh  beatha  aca,  agus  gu  'm  biodh  i  aca  ni  's  pailte.  Is 
mise  am  buachaille  math  :  leigidh  am  buachaille  math 
'anam  sìos  air  son  nan  caorach.  Ach  am  fear-tuarasdail, 
agus  an  tì  nach  e  am  buachaille,  agus  nach  leis  fhèin  na 
caoraich,  chi  am  madadh-alluidh  a'  tighinn,  agus  fàgaidh 
e  na  caoraich  agus  teichidh  e,  agus  glacaidh  am  madadh- 
alluidh  iad,  agus  sgapaidh  e  na  caoraich.  Ach  teichidh 
am  fear-tuarasdail  a  chionn  gur  fear-tuarasdail  e,  agus  nach 
'eil  suim  aige  de  na  caoraich.  Is  mise  am  buachaille 
math  :  agus  is  aithne  dhomh  mo  chaoraich  fhèin,  agus 
aithnichear  le  mo  chaoraich  fhèin  mi,  eadhon  mar  is  aithne 
do  'n  Athair  mise,  agus  is  aithne  dhomhsa  an  t-Athair ; 
agus  tha  mi  'leigeadh  m'  anama  sìos  air  son  nan  caorach. 
Agus  tha  caoraich  tile  agam  nach  'eil  de  'n  chrò  so :  is 
èiginn  dhomh  iad  sin  mar  an  ceudna  a  thoirt  a  steach, 
agus  èisdidh  iad  ri  m'  ghuth ;  agus  bidh  aon  treud  ann 
agus  aon  bhuachaille.  Air  an  aobhar  sin  is  ionmhuinn 
leis  an  Athair  mise  air  son  gu  bheil  mi  'leigeadh  sìos 
m'  anama  chum  gu  'n  glac  mi  rithist  e.  Cha  'n  'eil  neach 
sam  bith  'g  a  thoirt  uam,  ach  tha  mi  'ga  leigeadh  sìos  uam 
fhèin:  tha  cumhachd  agam  a  leigeadh  sìos,  agus  tha  cumh- 
achd  agam  a  ghlacadh  a  rithist.  An  àithne  so  fhuair  mi 
o  m'  Athair. 

An  sin  dh'  èirich  eas-aonachd  a  rithist  am  measg  nan 
Iudhach  air  son  nam  briathran  so.  Agus  thuirt  mòran 
dhiubh,  Tha  deamhan  aige,  agus  tha  e  air  bhoil;  c'  ar  son 
a  tha  sibh  ag  èisdeachd  ris?   Thuirt  cuid  eile,  Cha'n  iad 

so  briathran  duine  anns  am  bheil  deamhan.  Am  bheil 
deamhan  comasach  air  sùilean  nan  dall  fhosgladh? 


Caib  xxvi. 

Chuir  Iosa  mach  deich  agus  trì  fichead  deisciobul  a 
shearmonachadh — Cosamhlachd  an  t-Samaritanaich 
mhath—  Chronuich  e  Marta — Theagaisg  e  d'  a  dheis- 
ciobuil  mar  bu  chòir  dhaibh  ùrnuigh  a  dheanamh. 

A  nis  an  dèigh  nan  nithean  so,  dh'  òrduich  an  Tigh- 
earna  mar  an  ceudna  deichnear  agus  trì  fichead  eile,  agus 
chuir  e  lion  dithis  agus  dithis  roimh  a  ghnùis  iad,  do  gach 
baile  agus  àite,  anns  an  robh  e  fhèin  gu  tighinn.  Agus 
thuirt  e  riutha,  Tha  am  fogharadh  mòr,  ach  tha  an  luchd- 
oibre  tearc :  guidhibhse  uime  sin  air  Tighearna  an  fhogh- 
araidh  gu'n  cuir  e  mach  luchd-saothrachaidh  a  chum 
'fhogharaidh  fhèin.  Imichibh  :  feuch,  tha  mise'g'ur  cur 
a  mach  mar  uain  ann  am  measg  mhadadh-alluidh. 
Na  giùlainibh  sporran,  no  màlaid,  no  brògan :  agus 
na  beannaichibh  do  neach  sam  bith  air  an  t-slighe. 
Agus  ge  b'  e  air  bith  taigh  do  'n  tèid  sibh  a  steach, 
abraibh  air  tùs,  Sìth  do  'n  taigh  so.  Agus  ma  bhios 
mac  na  sìthe  an  sin,  gabhaidh  bhur  sìth  còmhnuidh 
air :  ach  mur  bi,  tillidh  bhur  sìth  do  bhur  n-ionnsuidh 
fhèin  a  rithist.  Agus  fanaibh  anns  an  taigh  sin,  ag  ith- 
eadh  agus  ag  òl  nan  nithean  a  bheirear  dhuibh:  oir  is  air- 

idh  am  fear-saothrachaidh  air  a  thuarasdal.  Na  rachaibh 
o  thaigh  gu  taigh,  Agus  ge  b  e  air  bith  baile  do  'n  tèid 
sibh  a  steach,  agus  'san  gabh  iad  ribh,  ithibh  na  nithean 
sin  a  chuireas  iad  'n'ur  làthair :  agus  leighisibh  a'  mhuinn- 
tir  a  tha  euslan  ann,  agus  abraibh  riutha,  Tha  rìoghachd 
Dhè  air  tighinn  am  fagusg  dhuibh.  Ach  ge  b'  e  air  bith 
baile  do  'n  tèid  sibh  a  steach,  agus  nach  gabh  iad  ribh,  air 
dhuibh  a  dhol  a  mach  air  a  shràidean,  abraibh,  Eadhon 
duslach  bhur  baile  a  lean  ruinn,  tha  sinne  'glanadh  dhinn 
'n  'ur  aghaidh-sa :  gidheadh,  biodh  fhios  so  agaibh  gu 
bheil  rìoghachd  Dhè  air  tighinn  dlùth  dhuibh.  Ach  tha 
mise  ag  ràdh  ribh,  gur  so-iomchaire  a  bhitheas  e  do  Shod- 
om  'san  latha  ud  na  do  n'  bhaile  sin. 

An  sin  thòisich  e  air  achmhasan  a  thoirt  do  na  bailtean 
anns  am  mò  a  rinneadh  de'  oibre  cumhachdach  a  chionn 
nach  d'  rinn  iad  aithreachas.  Is  an-aoibhinn  dhut,  a 
Chorasin !  is  an-aoibhinn  dhut  a  Bhetsaida !  oir  nam 
biodh  na  h-oibre  cumhachdach  a  rinneadh  annaibhse  air 
an  deanamh  ann  an  Tirus  agus  ann  an  Sidon,  is  fhada  o'n 
a  dheanadh  iad  aithreachas,  'n  an  suidhe  ann  an  saic-eud- 
ach  agus  ann  an  luaith.  Gidheadh  tha  mise  ag  ràdh  ribh 
gu  'm  bi  staid  Thìruis  agus  Shidoin  ni  's  so-iomchaire  ann 
an  latha  'bhreitheanais  na  bhios  bhur  staid-se.  Agus 
thusa,  a  Chapernaum,  am  bi  thu  air  do  thogail  suas  gu 
nèamh  ?  tilgear  sìos  gu  ifrinn  thu :  oir  nam  biodh  na 
h-oibre  cumhachdach  a  rinneadh  annadsa  air  an  deanamh 
ann  an  Sodom,  dh'  fhanadh  e  gun  a  sgrios  gus  an  diugh, 
Gidheadh  tha  mise  ag  ràdh  ribh  gur  so-iomchaire  a  bhith- 
eas  e  do  fhearann  Shodoim  ann  an  latha  'bhreitheanais  na 
dhutsa.  Esan  a  dh'  èisdeas  ribhsej  èisdidh  e  riumsa : 
agus  esan  a  dhiùltas  sibhse,  tha  e  'ga  mo  dhiùltadh-sa : 

agus  an  neach  a  dhiùltas  mise,  tha  e  a'  diùltadh  an  Ti  a 
chuir  uaithe  mi. 

Agus  thill  an  deichnear  agus  an  trì  fichead  le  gàirdeach- 
as,  ag  ràdh,  A  Thighearna,  tha  eadhon  na  deamhain  fhèin 
fo  smachd  againne  troimh  d'  ainm-sa.  Agus  thuirt  e 
riutha,  Chunnaic  mi  Satan,  mar  dhealanach,  air  tuiteam  o 
nèamh.  Feuch,  tha  mi  'toirt  dhuibh  cumhachd  saltairt 
air  nathraichean,  agus  air  scorpioin,  agus  air  uile  neart  an 
nàmhaid  :  agus  cha  ghoirtich  ni  sam  bith  air  aon  dòigh 
sibh.  Gidheadh  na  deanaibh  gàirdeachas  air  son  gu  bheil 
na  spioraid  fo  bhur  smachd;  ach  deanaibh  gàirdeachas  air 
son  gu  bheil  bhur  n-ainmean  sgrìobhte  anns  na  nèamhan. 

Anns  an  uair  sin  fhèin  rinn  Iosa  gàirdeachas  'san 
Spiorad  Naomh,  agus  thuirt  e,  Tha  mi  'toirt  buidheachais 
dhut,  O  Athair,  a  Thighearna  nèimh  agus  na  talmhainn 
air  son  gu  'n  d'  fhalaich  thu  na  nithean  so  o  dhaoine  glice 
agus  tuigseach,  agus  gu  'n  d'  fhoillsich  thu  iad  do  naoidh- 
eanan  :  seadh,  Athair ;  do  bhrìgh  gu  'm  b'  ann  mar  sin  a 
bha  do  dheadh  thoil-sa.  Tha  na  h-uile  nithean  air  an 
toirt  thairis  dhomhsa  o  m' Athair :  agus  cha 'n  aithne  do 
neach  air  bith  am  Mac  ach  do  'n  Athair;  ni  mò  is  aithne 
do  neach  air  bith  an  t-Athair  ach  do  'n  Mhac,  agus  do 
gach  aon  do  'n  àill  leis  a'  Mhac  'f  hoillseachadh.  Thigibh 
a'  m'  ionnsuidh-sa,  sibhse  uile  a  tha  ri  saothair,  agus  fo 
throm  uallaich,  agus  bheir  mise  suaimhneas  dhuibh. 
Gabhaibh  mo  chuing  oirbh,  agus  fòghlumaibh  uam ;  oir 
tha  mise  macanta  agus  iriosal  an  cridhe:  agus  gheibh  sibh 
fois  do  bhur  n-anaman.  Oir  tha  mo  chuing-sa  so-iomchar, 
agus  tha  m'  uallach  eutrom. 

Agus  feuch,  sheas  fear-lagha  àraidh  suas  'g  a  bhuaireadh, 
agus  ag  ràdh,  A  Mhaighstir,  ciod  a  ni  mi  a  chum  gu. 

seilbhaich  mi  a'  bheatha  mhaireannach  ?  Agus  thuirt  e 
ris,  Ciod  a  tha  sgrìobhte  'san  lagh  ?  cionnus  a  leughas  tu  ? 
Agus  air  dhasan  freagairt  thuirt  e,  Gràdhaichidh  tu  an 
Tighearna  do  Dhia  le  d'  uile  chridhe,  agus  le  d'  uile  anam, 
agus  le  d'  uile  neart,  agus  le  d'  uile  inntinn  ;  agus  do 
choimhearsnach  mar  thu  fhèin.  Agus  thuirt  esan  ris,  Is 
ceart  a  f hreagair  thu :  deansa  so,  agus  bithidh  tu  beò.  Ach 
air  dhasan  toil  a  bhith  aige  e  fhèin  'fhìreanachadh,  thuirt 
e  ri  Iosa,  Agus  cò  e  mo  choimhearsnach  ?  Agus  f  hreag- 
air  Iosa,  agus  thuirt  e,  Chaidh  duiue  àraidh  sìos  o  Iersa- 
lem  gu  Iericho  :  agus  thuit  e  am  measg  luchd-reubainn, 
agus  an  dèigh  dhaibh  a  rù-gadh,  agus  a  lotadh,  dh'imich 
iad  rompa,  air  dhaibh  esan  fhàgail  leith-mharbh.  Agus 
thachair  gu  'n  d'  imich  sagart  àraidh  sìos  air  an  t-slighe 
sin  :  agus  an  uair  a  chunnaic  e  e,  ghabh  e  seachad  air  an 
taobh  eile.  Agus  air  a'  cheart  dhòigh  air  do  Leibhiteach 
a  bhith  dlùth  do  'n  ionad  sin,  thàinig  e  agus  dh'  amhairc  e 
air,  agus  ghabh  e  seachad  air  an  taobh  eile.  Ach  air  do 
Shamaritanach  àraidh  a  bhith  gabhail  an  rathaid,  thàinig 
e  far  an  robh  esan  :  agus  an  uair  a  chunnaic  e  e,  ghabh  e 
truas  mòr  dheth,  agus  thàinig  e  d'  a  ionnsuidh,  agus 
cheangail  e  suas  a  chreuchdan,  a'  dòrtadh  oladh  agus  fion' 
annta ;  agus  chuir  e  air  ainmhidh  fhèin  e,  agus  thug  e  gu 
taigh-òsda  e,  agus  ghabh  e  cùram  dheth.  Agus  a  là-air- 
na-mhàireach  an  uair  a  bha  e  'falbh  thug  e  mach  dà 
pheighinn  Romhanach,  agus  thug  e  do  fhear  an  taigh-òsda 
iad,  agus  thuirt  e  ris,  Gabh  cùram  dheth ;  agus  ge  b'  e  ni 
tuilleadh  a  chaitheas  tu,  an  uair  a  thilleas  mise  air  m'  ais 
pàidhidh  mi  dhut  e.  Cò  a  nis  de  'n  triùir  a  shaoileas  tu 
bu  choimhearsnach  dhasan  a  thuit  am  measg  an  luchd- 
reubainn?    Agus  thuirt  esan,  An  tì  a  rinn  tròcair  air. 

Agus  thuirt  Iosa  ris,  imich  thusa,  agus  dean  mar  an  ceudna. 

Agus  ag  imeachd  dhaibh  chaidh  e  steach  do  bhaile  àr- 
aidh :  agus  ghabh  bean  àraidh  do  'm  b'  ainm  Marta  d'  a 
taigh  fhèin  e.  Agus  bha  piuthar  aice  de  'n  goirte  Muire, 
a  shuidh  aig  casan  Iosa,  agus  a  bha  'g  èisdeachd  'fhacail. 
Ach  bha  Muire  làn  de  dhragh-inntinn  mu  thimchioll 
mòran  frithealaidh ;  agus  thàinig  i  far  an  robh  e,  agus 
thuirt  i,  A  Thighearna,  nach  'eil  sùim  agad  gu  'n  d'  fhàg 
mo  phiuthar  mise  'n  am  aonar  ?  uime  sin  abair  rithe  cuid- 
eachadh  leam.  Ach  fhreagair  Iosa  agus  thuirt  e  rithe, 
A  Mharta,  a  Mharta,  tha  thusa  làn  cùraim  agus  dragha 
mu  thimchioll  mòran  de  nithean;  ach  tha  aon  ni  feumail: 
agus  rinn  Muire  roghainn  de  'n  chuid  mhath  sin  nach 
toirear  uaipe. 

Agus  thachair  air  dha  bhith  ann  an  ionad  àraidh  ri 
ùrnuigh,  an  uair  a  sguir  e,  gu  'n  dubhairt  neach  àraidh  de 
'dheisciobuil  ris,  A  Thighearna,  teagaisg  dhuinne  ùrnuigh 
a  dheanamh  mar  a  theagaisg  Eoin  d'a  dheisciobuil  fhèin. 
Agus  thuirt  e  riutha,  An  uair  a  ni  sibh  ùrnuigh  abraibh, 
Ar  n-Athair  a  ta  air  nèamh.  Gu  naomhaichear  d'  ainm. 
Thigeadh  do  rìoghachd.  Deanar  do  thoil,  mar  air  nèamh, 
gu  ma  h-àmhluidh  sin  air  thalamh.  Thoir  dhuinn  o  latha 
gu  latha  ar  n-aran  làthail.  Agus  math  dhuinn  ar  peac- 
aidhean,  oir  tha  sinne  fhèin  a  mathadh  do  gach  aon  air 
am  bheil  fiachan  againn.  Agus  na  leig  ann  am  buaireadh 
sinn,  ach  saor  sinn  o  'n  olc. 

Agus  thuirt  e  riutha,  Cò  agaibhse  aig  am  bi  caraid, 
agus  a  thèid  d'  a  ionnsuidh  air  a  mheadhon-oidhche,  agus 
a  their  ris,  A  charaid,  thoir  dhomh  trì  builionnan  an 
iasad  ;  oir  thàinig  caraid  dhomh  a'  m'  ionnsuidh  bhar  a 
thuruis,  agus  cha  'n  'eil  ni  agam  a  chuireas  mi  'na  làthair ; 

agus  gu  freagair  esan  o  'n  taobh  a  staigh,  agus  gu  'n  abair 
e,  Na  cuir  dragh  orm  :  tha  'n  dorus  a  nis  air  a  dhùnadh, 
agus  tha  mo  chlann  maille  rium  'san  leabaidh  :  cha  'n 
urrainn  mi  èirigh  agus  an  toirt  dhut?  Tha  mi  ag  ràdh 
ribh,  Ged  nach  èirich  e  agus  nach  toir  e  dha,  a  chionn 
gur  e  a  charaid  e,  gidheadh  air  son  gu  bheil  e  sìor-iarr- 
aidh,  èirigh  e  agus  bheir  e  dha  a'  mheud  's  air  am  bheil 
feum  aige.  Agus  tha  mise  ag  ràdh  ribh,  Iarraibh,  agus 
bheirear  dhuibh ;  siribh,  agus  gheibh  sibh  ;  buailibh  an 
dorus,  agus  fosgailear  dhuibh.  Oir  gach  uile  neach  a 
dh'  iarras,  bheirear  dha  :  agus  an  tì  a  shireas,  gheibh  e ; 
agus  do  'n  tì  a  bhuaileas  an  dorus,  fosgailear.  Ma  dh'  iarr- 
as  mac  aran  air  aon  neach  dhibhse  tha  'na  athair,  an  toir 
e  clach  dha  ?  no  ma  dh'  iarras  e  iasg,  an  toir  e  nathair 
dha  an  àit'  èisg?  No  ma  dh'  iarras  e  ugh,  an  toir  e  scorp- 
ion  dha?  Uime  sin  ma  's  aithne  dhuibhse  'tha  olc  tìodh- 
lacan  matha  'thoirt  do  bhur  cloinn,  nach  mòr  is  mò  na  sìn 
a  bheir  bhur  n-Athair  nèamhaidh  an  Spiorad  Naomh 
dhaibhsan  a  dh'  iarras  air  e. 


Caib.  xxvii. 

Thug  Iosa  fradharc  do  dhithis  dhall — Shlànuich  e  'n  duine 
balbh  anns  an  robh  deamhan — Chronuich  e  na  Sgrìobh- 
ichean  agus  na  Phairisich. 

Agus  an  uair  a  dh'  imich  Iosa  às  a  sin,  lean  dithis  dhall 
e,  ag  èigheach,  agus  ag  ràdh,  A  Mhic  Dhaibhidh,  dean 
tròcair  oirnne.    Agus  an  uair  a  thàinig  e  steach  do  'n 

taigh  thàinig  na  doill  d' a  ionnsuidh:  agus  thuirt  Iosa 
riutha,  Am  bheil  sibh  a'  creidsinn  gur  comasach  mise  air 
so  a  dheanamh?  Thuirt  iad  ris,  Tha,  a  Thighearna.  An 
sin  bhean  e  ri  'n  sùilean,  ag  ràdh,  Biodh  e  dhuibh  a  rèir 
bhur  creidimh.  Agus  dh'  fhosgladh  an  sùilean.  Agus 
thug  Iosa  òrdugh  teann  dhaibh,  ag  ràdh,  Faicibh  nach 
fhaigh  neach  sam  bith  fios  air  so.  Ach  chaidh  iadsan  a 
mach,  agus  sgaoil  iad  a  chliù  air  feadh  na  dùthcha  sin 
uile. 

Agus  bha  e  tilgeadh  a  mach  deamhain  a  bha  balbh. 
Agus  thachair,  an  uair  a  chaidh  an  deamhan  a  mach  gu  'n 
do  labhair  am  balbhan ;  agus  ghabh  an  sluagh  iongantas, 
ag  ràdh,  Cha  'n  fhacas  a  leithid  so  riamh  ann  an  Jsrael. 
Ach  thuirt  iad,  Is  ann  troimh  Bheelsebub  prionnsa  nan 
deamhan  a  tha  e  'tilgeadh  a  mach  dheamhan. 

An  sin  fhreagair  dream  àraidh  de  na  sgrìobhaichean 
agus  de  na  Phairisich  e,  ag  ràdh,  A  Mhaighstir,  bu  mhiann 
leinne  comharradh  fhaicinn  uat.  Ach  fhreagair  esan  agus 
thuirt  e  riutha,  Tha  ginealach  olc  agus  adhaltrannach  ag 
iarraidh  comharraidh;  agus  cha  toirear  comharradh  dhaibh 
ach  comharradh  an  fhàidh  lonais  :  oir  mar  a  bha  Ionas 
trì  làithean  agus  trì  oidhchean  ann  am  broinn  na  muice- 
mara ;  is  ann  mar  sin  a  bhios  Mac  an  duine  trì  làithean 
agus  trì  oidhchean  ann  an  cridhe  na  talmhainn.  Seasaidh 
muinntir  Ninebheh  suas  anns  a'  bhreitheanas  maille  ris  a' 
ghinealach  so,  agus  dìtidh  iad  e  :  oir  rinn  iad  aithreachas 
aig  searmoin  Ionais  ;  agus  feuch,  tha  ni  's  mò  na  Ionas 
an  so.  Eirigh  bàn-righ  na  h-àirde  deas  anns  a'  bhreith- 
eanas  maille  ris  a'  ghinealach  so  agus  dìtidh  i  e :  oir 
thàinig  i  o  na  h-àiteachan  a's  iomallaiche  de  'n  talamh  a 
dh'èisdeachd  gliocas  Sholaimh;  agus  feuch,  tha  ni 's  mò 

na  Solamh  an  so.  An  dèigh  do  'n  spiorad  neoghlan  a  dhol 
a  mach  à  duine,  imichidh  e  troimh  ionadan  tiorma,  ag 
iarraidh  fois,  agus  gu  'n  e'g  a  faotainn.  An  sin  their  e, 
Tillidh  mi  do  m'  thaigh  às  an  d'  thàinig  mi ;  agus  an  uair 
a  thig  e,  gheibh  e  falamh,  sguabte,  agus  deadh-mhaiseach 
e.  An  sin  imichidh  e,  agus  bheir  e  leis  seachd  spioraid 
eile  a's  miòsa  na  e  fhèin,  agus  theid  iad  a  steach  agus 
gabhaidh  iad  còmhnuidh  an  sin  :  agus  bidh  staid  dheir- 
eannach  an  duine  sin  ni  's  miosa  na  'thoiseach.  Is  ann 
eadhon  mar  sin  a  thachaireas  do  'n  ghinealach  aingìdh 
so. 

Agus  thachair  an  uair  a  bha  e  'labhairt  nan  nithean  so 
gu  'n  do  thog  bean  àraidh  de  'n  t-sluagh  a  guth,  agus  gu  'n 
dubhairt  i  ris,  Is  beannaichte  a'  bhrù  a  ghiùlain  thu,  agus 
na  cìochan  a  dheothail  thu.  Ach  thuirt  esan,  Is  mò  gur 
beannaichte  iadsan  a  dh'  èisdeas  ri  facal  Dhè,  agus  a 
choimhideas  e. 

Cha'n  'eil  neach  sam  bith,  air  dha  coinneal  a  lasadh,  a 
chuireas  am  falach  i,  no  fo  shoitheach,  ach  ann  an  coinn- 
leir,  a  chum  gu  faic  an  dream  a  thig  a  steach  an  solus.  Is 
i  an  t-sùil  solus  a'  chuirp  :  uime  sin  an  uair  a  bhios  do  shùil 
glan,  bidh  do  chorp  uile  làn  soluis  :  ach  an  uair  a  bhios  do 
shùil  olc,  bidh  do  chorp  mar  an  ceudna  dorcha.  Uime 
sin  thoir  an  aire  nach  bi  an  solus  a  tha  annad  'na  dhorch- 
adas.  Air  an  aobhar  sin,  ma  bhios  do  chorp  uile  làn 
soluis,  gun  chuid  sam  bith  dheth  dorcha,  bidh  e  gu 
h-iomlan  làn  soluis,  mar  an  uair  a  shoillsicheas  coinneal 
thu  le  'dealradh. 

A  nis  air  dha  'bhith  'labhart,  dh'  iarr  Phàiriseach  àraidh 
air  a  dhinneir  a  ghabhail  maille  ris  :  agus  chaidh  e  steach 
agus  shuidh  e  chum  bìdh.    Agus  an  uair  a  chunnaic  am 

Phàiri?each  sin,  bha  ioghnadh  air  nach  d'  ionnlaid  e 
e-fhèin  roimh  a  dhinneir.  Agus  thuirt  an  Tighearna  ris, 
A  nis,  Pnairiseacha,  glanaidh  sibhse  an  taobh  a  muigh  de 
'n  chupan  agus  de  'n  rnheis  :  ach  tha  'n  taobh  a'  staigh 
dhibh  làn  de  reubaiaa  agus  a  dh'  aingidheachd.  Amadana, 
an  tì  a  rinn  an  taobh  a  muigh,  nach  d'  rinn  e  an  taobh 
a  staigh  mar  an  ceudna  ?  Ach  thugaibh  uaibh  dèirc  de 
na  nithean  a  tha  agaibh  ;  agus  feuch,  tha  na  h-uile  nithean 
glan  dhuibh. 

Ach  is  an-aoibhinn  dhuibh  Phairiseacha  !  oir  tha  sibh 
a'  toirt  deachaimh  às  a  mhionnt,  agus  às  an  rù,  agus  às 
gach  uile  ghnè  luibhean,  agus  tha  sibh  a'  gabhaiì  thairis 
air  breitheanas  agus  air  gràdh  Dhè  :  ach  bu  chòir  dhuibh 
iad  so  a  dheanamh,  agus  gun  iad  sud  fhàgail  gun  deanamh. 
Is  an-aoibhinn  dhuibh,  Phairiseacha  !  oir  is  ionmhuinn 
leibh  na  ceud  àiteachan-suidhe  anns  na  sionagogan,  agus 
fàilte  'f  naotainn  air  na  margaidhean.  Is  an-aoibhinn 
dhuibh,  a  sgrìobhaichean  agus  Phairiseacha,  a  chealgair- 
ean  !  oir  tha  sibh  mar  uaighean  nach  fhaicear,  agus  do 
nach  toir  daoine  a  tha  'g  imeachd  thairis  orra  an  aire. 

Agus  f  hrea^air  duine  àraidh  de  'n  luchd-lagha,  agus  thuirt 
e  ris,  A  mhaighstir,  le  so  a  labhairt  tha  thu  'toirt  maslaidh 
dhuinne  mar  an  ceudna.  Agus  thuirt  e,  Is  an-aoibhinn 
dhuibh>e  mar  an  ceudna,  a  luchd-lagha  !  o:r  tha  sibh  a' 
cur  uallaichean  troma  do-ghiùlan  air  daoine,  agus  cha 
bhean  sibh  fhèin  ris  na  h-uallaichean  sin  le  h-aon  de  bhur 
meuran.  Is  an-aoibhinn  dhuibh  !  oir  tha  sibh  a'  togail 
àitean-adhlaic  nam  fàidhean.  agus  mharbh  bhur  n-aithrich- 
ean  iad.  Mar  so  tha  sibh  a'  toirt  fianuis  gu  bheil  sibh  ag 
aontachadh  le  gnìomharan  bhur  n-aithrichean  :  oir  mharbh 
iadsan  iad,  agus  tha  sibhse  a'  togail  an  àitean-adhlaic. 

Air  an  aobhar  sin  mar  an  ceudna  thuirt  gliocas  Dhèr 
Cuiridh  mi  fàidhean  agus  abstoil  do  'n  ionnsuidh  :  agus 
mharbhaidh  iad  cuid  dhiubh,  agus  geur-leanaidh  iad  cuid 
eile  :  a  chum  gu  'n  agrar  air  a'  ghinealach  so  fuil  nam 
fàidhean  uile,  a  dhòirteadh  o  thoiseach  an  domhain  ;  o 
fhuil  Abel  gu  fuil  Shachariais,  a  chuireadh  gu  bàs  eadar 
an  t-altair  agus  an  teampull :  seadh,  tha  mi  ag  ràdh  ribh 
gu  'n  agrar  i  air  a'  ghinealach  so.  Is  an  aoibhinn  dhuibh 
a  luchd-lagha  !  oir  thug  sibh  air  falbh  iuchair  an  eòlais : 
cha  deachaidh  sibh  fhèin  a  steach,  agus  an  dream  a  bha 
'dol  a  steach  bhac  sibh  iad. 

Agus  an  uair  a  bha  e  'labhairt  nan  nithean  so  riutha, 
thòisich  na  sgrìobhaichean  agus  na  Phairisich  air  a  chuir 
thuige  gu  dian,  agus  air  a  bhrosnachadh  gu  labhairt  air 
mòran  de  nithean;  a'  deanamh  feall-aire  air,  agus  ag 
iarraidh  ni  èigin  a  ghlacadh  às  a  bheul  a  chum  gu'm 
biodh  cùis-dhìtidh  aca  'n  a  aghaich. 

 4»  . 

Caib  xxviii. 

£>ti  àithn  Iosa  d'a  dheisciobuil  cealgaireachd  a  sheachnadh, 
agus  gun  eagal  a  bhith  orra  roimh  dhaoine — Iad  a 
sheach-nadh  sannt,  agus  ro-chùram — Iad  a  bhith 
dìleas  'na  sheirbhis. 

Anns  an  àm  sin,  an  uair  a  bha  mòran  mhìltean  sluaigh 
air  cruinneachadh,  ionnus  gu  robh  iad  a'  saltairt  air  a 
chèile,  thòisich  e  air  a  ràdh  ri  'dheisciobuil,  Roimh  gach 
ni  bithibh  air  bhur  faicill  o  thaois-ghoirt  nam  Phairiseach, 

eadhon  cealgaireachd.  Ach  cha  'n  'eil  ni  sam  bith  fal- 
aichte,  nach  foillsichear  :  agus  uaigneach,  air  nach 
fhaighear  fios.  Air  an  aobhar  sin  ge  b'  e  air  bith  ni  a 
labhair  sibh  anns  an  dorchadas  cluinnear  anns  an  t-solus 
e ;  agus  an  ni  a  labhair  sibh  's  a'  chluais  anns  na  seòm- 
raichean  uaigneach,  gairmear  air  mullach  nan  taighean  e. 
Agus  tha  mise  ag  ràdh  ribhse,  mo  chàirdean,  Na  biodh 
eagal  oirbh  roimh  'n  mhuinutir  sin  a  mharbhas  an  corp, 
agus  'na  dhèigh  sin  aig  nach  'eil  ni  tuilleadh  a  ;s  urrainn 
iad  a  dheanamh.  Ach  nochdaidh  mi  cò  e  roimh  an  còir 
dhuibh  eagal  a  bhith  oirbh  :  Biodh  eagal  an  Tì  sin  oirbh, 
aig  am  bheil  cumhachd,  an  dèigh  neach  a  mharbhadh,  a 
thilgeadh  a  dh'  ifrinn  :  seadh,  tha  mi  ag  ràdh  ribh,  Biodh 
eagal  an  Tì  sin  oirbh.  Nach  'eil  còig  gealbhoinn  air  an 
reic  air  dà  fheoirling?  agus  cha  'n  'eil  a  h-aon  dhiubh 
air  a  dhearmad  am  fianuis  Dhè.  Ach  tha  eadhon  fuiltein- 
ean  bhur  cinn  uile  air  an  àireamh.  Uime  sin  na  biodh 
eagal  oirbh  :  tha  sibhse  ni  's  luachmhoire  na  mòran 
ghealbhonn.  Agus  tha  mise  ag  ràdh  ribh,  Ge  b'  e  neach 
a  dh'  aidicheas  mise  ann  an  làthair  dhaoine,  aidichidh 
Mac  an  duine  esan  mar  an  ceudna  ann  an  làthair  aing- 
lean  Dhe  :  ach  ge  b'  e  neach  a  dh'  àicheadhas  mise  am 
fianuis  dhaoine,  àicheadhar  esan  am  fianuis  ainglean  Dhè. 
Agus  ge  b'  e  neach  a  labhras  facal  an  aghaidh  Mhic  an 
duine,  mathar  dha  e  :  ach  do  'n  tì  a  labhras  toibheum  an 
aghaidh  an  Spioraid  Naoimh  cha  toirear  mathanas. 
Agus  an  uair  a  bheir  iad  sibh  a  chum  nan  sionagog,  agus 
nan  uachdaran,  agus  nan  daoine  cumhachdach,  na  biodh 
e  'na  ro-chùram  oirbh  cionnus  no  ciod  a  fhreagras.  no 
ciod  a  their  sibh  :  oir  teagaisgidh  an  Spiorad  Naomh 
dhuibh  anns  an  uair  sin  fhèin  ciod  is  còir  dhuibh  a  ràdh. 

Agus  thuirt  neach  de  'n  t-sluagh  ris,  A  Mhaighstir, 
abair  ri  m'  bhràthair  an  oighreachd  a  roinn  rium.  Ach 
thuirt  esan  ris,  A  dhuine,  cò  rinn  mise  'nam  bhreitheamh 
no  'nam  fhear-roinn  òs  bhur  cionn  ?  Agus  thuirt  e  riutha, 
Thugaibh  an  aire,  agus  gleidhibh  sibh  fhèin  o  shannt :  oir 
cha  'n  'eil  beatha  an  duine  a'  co-sheasamh  ann  am  mòr~ 
phailteas  nan  nithean  a  tha  e  'sealbhachadh.  Agus 
labhair  e  cosamhlachd  riutha,  ag  radh,  Thug  fearann 
duine  shaoibhir  àraidh  bàrr  pailt  uaithe  :  a.sjus  smaoinich 
e  ann  fhèin,  ag  ràdh,  Ciod  a  ni  mi,  a  chionn  nach  'eil  àite 
agam  anns  an  cruinnich  mi  mo  thoraidh  ?  Agus  thuirt  e, 
Ni  mi  so  :  leagaidh  mi  mo  shaibhlean,  agus  togaidh  mi 
saibhlean  a  's  mò  ;  agus  cruinnichidh  mi  annta  sin  mo 
thoradh  uile  's  mo  mhaoin.  Agus  their  mi  ri  m'  anara, 
Anam,  tha  mòran  agad  de  nithean  matha  air  an  tasgaidh 
fa  chomhair  mòran  bhliadhnachan  ;  gabh  fois,  ith,  òl, 
agus  bi  subhach.  Ach  thuirt  Dia  ris,  Amadain,  air  an 
oidhche  so  iarrar  d'  anam  uat ;  agus  cò  aig  a  bhios  na 
nithean  sin  a  dh'  ulluich  thu  ?  Is  ann  mar  so  tha  'n  tì  a 
thaisgeas  ionmhas  dha  fhèin,  agus  nach  'eil  saoibhir  a 
thaobh  Dhè 

Agus  thuirt  e  ri  'dheisciobuil,  Uime  sin  tha  mise  ag 
ràdh  ribh,  Na  biodh  ro-chùram  oirbh  mu  thimchioll  bhur 
beatha,  ciod  a  dh'  itheas  sibh  ;  no  mu  thimchioll  bhur 
cuirp,  ciod  a  chuireas  sibh  umaibh  Oir  is  mò  a'  bheatha 
n  i  'm  biadh,  agus  an  corp  na  'n  t-aodach.  Thugaibh  fa 
near  na  fithich  ;  oir  cha  'n  'eil  iadsan  a'  cur  no  a'  buain ; 
cha  'n  'eil  sabhal  no  taigh-tasgaidh  aca ;  agus  tha  Dia 
'g  am  beathachadh  ;  nach  'eil  sibhse  mòran  ni  's  luach- 
mhoire  na  'n  eunlaith  ?  Agus  cò  agaibhse  le  ro-chùram 
is  uarrainn  aon  lamh-choille  a  chur  ri  'àirde  fhèin  ?  Mur 

'eil  sibh,  uime  sin,  comasach  air  an  ni  a  's  lugha  'dhean- 
amh,  c  'ar  son  a  tha  sibh  ro-chùramach  mu  nithean  eile  ? 
Thugaibh  fa  near  na  lilighean,  cionnus  a  tha  iad  a'  fàs : 
cha  'n  'eil  iad  a'  saoithreachadh,  no  a'  snìomh ;  gidheadh 
tha  mi  ag  ràdh  ribh  nach  robh  Solamh  fhèin  'na  uile 
ghlòir  air  a  sgeadachadh  mar  aon  dhiubh  so.  Ach  ma 
tha  Dia  mar  so  a'  sgeadachadh  an  fheòir  a  tha  'n  diugh 
anns'a'  mhachair,  agus  am  màireach  air  a  thilgeadh  'san 
àmhuinn  ;  nach  mòr  is  mò  a  sgeadaicheas  e  sibhse,  O 
dhaoine  air  bheag  creidimh  ?  x^gus  na  iarraibhse  ciod  a 
dh'  itheas  sibh,  no  ciod  a  dh'  òlas  sibh,  agus  na  bithibh 
amharusach.  Oir  na  nithean  so  uile  tha  cinnich  an 
t-saoghail  ag  iarraidh  :  ach  tha  fhios  aig  bhur  n-Athair-sa 
gu  bheil  feum  agaibh  air  na  nithean  so.  Gidheadh 
iarraibhse  rìoghachd  Dhe,  agus  cuirear  na  nithean  so  uile 
ribh.  Na  biodh  eagal  ort,  a  threud  bhig  ;  oir  is  e  deadh 
thoil  bhur  n-Athar  an  rìoghachd  a  thoirt  dhuibh.  Reicibh 
na  bheil  agaibh,  agus  thugaibh  dèirc  seachad  ;  deanaibh 
dhuibh  fhèm  sporain  mch  fhàs  sean,  ionmhas  nach  teirig 
anns  na  nèamhan  far  nach  tig  gadaiche  am  fagusg,  agus 
nach  caith  an  laomann.  Oir  far  am  bheil  bhur  n-ion- 
mhas,  an  sin  bidh  bhur  cridhe  mar  an  ceudna 

Biodh  bhur  leasraidh  crioslaichte  mu  'n  cuairt,  agus 
bhur  lòchrain  air  an  lasadh  ;  agus  sibh  fhèin  cosmhuil  ri 
daoine  a  tha  'feitheamh  an  tighearna,  an  uair  a  thilleas  e 
o  'n  phòsadh  ;  a  chum  air  dha  tighinn  agus  bualadh,  gu 
'n  grad  fhosgail  iad  dha.  Is  beannaichte  na  seirbhisich 
sin,  a  gheibh  an  tighearna,  an  uair  a  thig  e,  ri  faire  :  gu 
deimhin  tha  mi  ag  ràdh  ribh,  gu  'n  crioslaich  e  e-fhèin, 
agus  gu  'n  tig  e  agus  gu  'n  dean  e  fruhealadh  dhaibh. 
Agus  ma  thig  e  anns  an  dara  faire,  agus  ma  thig  e  anns 

an  treas  faire,  agus  gu  faigh  e  iad  mar  so,  is  beannaichte 
na  seirbhisich  sin.  Ach  tha  fhios  agaibh  air  so,  nam 
biodh  fios  aig  fear  an  taighe  cia  'n  uair  anns  an  tigeadh 
an  gadaiche,  gu  'n  deanadh  e  faire,  agus  nach  fhuiligeadh 
e  a  thaigh  a  bhith  air  a  tholladh  troimhe.  Bithibhse 
uime  sin  deas  mar  an  ceudna :  oir  thig  Mac  an  duine  an 
uair  nach  saoil  sibh. 

Agus  thuirt  Peadair  ris,  A  Thighearna,  an  ann  ruinne 
'tha  thu  'labhairt  na  cosamhlachd  so,  no  eadhon  ris  na 
h-uile  ?  Agus  thuirt  an  Tighearna,  Cò  e  uime  sin  an 
stiùbhard  fìrinneach  agus  glic  sin,  a  chuireas  a  thighearna 
os  cionn  a  theaghlaich,  a  thoirt  dhaibh  an  cuibhrionn 
bìdh  'na  àm  fhèìn  ?  Is  beannaichte  an  seirbhiseach  sin, 
a  gheibh  a  thighearna  an  uair  a  thig  e  a'  deanamh  mar 
sin.  Gu  fìrinneach  tha  mi  ag  ràdh  ribh,  gu  'n  cuir  e  e  os 
cionn  na  bheil  aige.  Ach  ma  their  an  seirbhiseach  sin 
'na  chridhe,  Tha  mo  thighearna  'cur  dàil  'na  theachd ; 
agus  ma  thòisicheas  e  air  na  h-òglaich  agus  na  banoglaich 
a  bhualadh,  agus  itheadh  agus  òl,  agus  a  bhith  air  mhisg; 
thig  tighearna  an  t-seirbhisich  sin  ann  an  latha  nach  'eil 
sùil  aige  ri?,  agus  ann  an  uair  nach  'eil  fhios  aige,  agus 
gearraidh  e  'n  a  bhloighean  e,  agus  bheir  e  dha  a  chuibh- 
rionn  maille  ris  na  mi-chreidich.  Agus  an  seirbhiseach 
sin  do  'm  b'  aithne  toil  a  mhaighstir,  agus  nach  d'  ulluich, 
agus  nach  d'  rinn  a  rèir  a  thoile,  buailear  e  le  mòran 
bhuillean ;  ach  an  tì  do  nach  b'  aithne,  agus  a  rinn 
nithean  a  b'  airidh  air  buillean,  buailear  e  le  beagan 
bhuillean.  Agus  ge  b'  e  air  bith  do  'n  d'  thugadh  mòran, 
iarrar  mòran  air :  agus  ge  b'  e  ri  'n  d'  earbadh  mòran 
iarrar  an  tuilleadh  air. 

Thàinig  mise  a  chur  teine  air  an  talamh  ;  agus  ciod  s 

àill  leam  ma  tha  e  cheana  air  'fhadadh?  Ach  tha  baist- 
eadh  agam  ri  bhith  air  mo  bhaisteadh  leis ;  agus  cionnus 
a  tha  mi  air  mo  theannadh  gus  an  coimhlionar  e  !  Am 
bheil  sibh  a'  saoilsinn  gu  'n  d'  tbàinig  mise  a  thoirt  sìth 
air  an  talamh?  Ni  h-eadh,  tha  mi  ag  ràdh  rilh,  ach 
aimhreit :  oir  bhithidh  à  so  suas  còignear  ann  an  aon 
taigh  air  an  roinn,  triùir  an  aghaidh  dithis,  agus  dithis  an 
aghaidh  triùir.  Bidh  an  t-athair  air  a  roinn  an  aghaidh 
a'  mhic,  agus  am  mac  an  aghaidh  an  athar;  a'  mhàthair 
an  aghaidh  na  h-ighinn,  agus  a'  nighean  an  aghaidh  na 
màthar ;  a'  mhàtbair-chèile  an  aghaidh  bean  a  mic,  agus 
bean  a'  mhic  an  aghaidh  a  màthar-chèile 

Agus  thuirt  e  mar  an  ceudna  ris  an  t-sluagh,  An  uair  a 
chi  sibh  neul  ag  èirigh  'san  àird  an  iar,  ghrad  their  sibh, 
Tha  fras  a'  tighinn ;  agus  tha  sin  a'  tachairt.  Agus  an 
uair  a  chi  sibh  a'  gbaoth  a'  deas  a'  sèideadh,  their  sibh, 
Bidh  teas  ann  ;  agus  tha  e  'tachairt.  A  chealgairean,  is 
aithne  dhuibh  breith  a  thoirt  air  aghaidh  nan  speur  agus 
na  talmhainn ;  ach  cionnus  nach  aithne  dhuibh  breith  a 
thoirt  air  an  aimsir  so  ?  Agus  c'  ar  son  nach  'cil  sibh 
eadhon  uaibh  fhèin  a'  breithneachadh  an  ni  sin  a  tha 
ceart?  Oir  an  uair  a  tba  thu  'dol  maille  ri  d'  eascaraid  a 
chum  an  uachdarain,  dean  dìchioll  anns  an  t-slighe  air  a 
bhith  air  do  shaoradh  uaithe ;  air  eagal  gu  'n  tarruing  e 
chum  a'  bhreithimh  thu,  agus  gu  'n  toir  am  breitheamh 
thairis  do  'n  mhaor  thu,  agus  gu  'n  tilg  am  maor  am 
prìosan  thu.  Tha  mi  ag  ràdh  riut  nach  tig  thu  air 
chor  sam  bith  a  mach  às  a  sin  gus  an  ìoc  thu  a'  pheigh- 
inn  dheireannach. 

Caib  XXIX. 

Beachd  Iosa  air  an  sgrios  a  thàinig  air  na  Ga/i/eaich, 
agìis  air  muinntir  ei/e — Cosamhlachd  na  craoibh- 
fhìge  gun  toradh — Sh/ànuich  e  bean  aig  robh  spiorad 
anmhuinneachd — Dhearbh  e  do  na  h-Iadhaich,  /eis  na 
h-oibre  a  rinn  e  gur  e  fhein  Criosd, 

A  nis  bha  làthair  anns  a'  cheart  àm  sin  daoine  àraidh  a 
dh'  innis  dha  mu  thimchioll  nan  Galilèach,  muinntir  a 
mheasg  Pilat  am  fuil  maille  ri  'n  ìobairtean.  Agus 
fhreagair  Iosa  agus  thuirt  e  riutha,  Am  bheil  sibh  a' 
saoilsinn  gu  robh  na  Galilèaich  so  'nam  peacaich  ni  's  mò 
na  na  Galileaich  uile  air  son  gu  'n  d'  fhulaing  iad 
a  leithid  so  ?  Ni  h-eadh,  tha  mi  ag  ràdh  ribh  :  ach  mur 
dean  sibhse  aithreachas,  sgriosar  sibh  uile  mar  an  ceudna. 
No  na  h-ochd  fir  dheug  sin  air  an  do  thuit  an  tùr  ann  an 
Siloam,  agus  a  mharbh  iad,  an  saoil  sibh  gu  robh  iadsan 
'nam  peacaich  os  cionn  nan  uile  dhaoine  a  bha  'nan 
còmhnuidh  ann  an  Ierusalem  ?  Ni-eadh,  tha  mi  ag  ràdh 
ribh  :  ach  mur  dean  sibhse  aithreachas,  sgriosar  sibh  uile 
mar  an  ceudna. 

Agus  labhair  e  a'  chosamhlachd  so;  Bha  aig  duine 
àraidh  crann-fìge  suidhichte  'na  ghàradh-f  ìona ;  agus 
thàinig  e  ag  iarraidh  toraidh  air,  agus  cha  d'  fhuair  e  ni 
s  tm  bith.  Agus  thuirt  e  ris  a'  ghàradair,  Feuch,  tha  mi 
rè  thri  bliadhna  a'  tighinn  a  dh'  iarraidh  toraidh  air  a' 
chrann-fhìge  so,  agus  cha  'n  'eil  mi  'faotainn  ni  sam  bith  : 
gearr  sìos  e  ;  c  'ar  son  a  tha  e  'fà^achadh  na  talmhainn  ? 
Agus  fhreagair  esan  agus  thuirt  e  ris,  A  Thighearna,  leig 

leis  air  a'  bhliadhna  so  mar  an  ceudna,  gus  an  cladhaich 
mi  m'  a  thimchioll,  agus  gu  'n  cuir  mi  aolach  m'  a  bhun, 
agus  ma  ghfùlaineas  e  toradh,  is  math  sin ;  ach  mur 
giùlain,  'na  dhèigh  sin  gearraidh  tu  sìos  e. 

Agus  bha  e  a'  teagasg  ann  an  aon  de  na  sionagogan  air 
an  t-sabaid.  Agus  feuch,  bha  bean  àraidh  a  làthair  aig 
an  robh  spiorad  anmhuinneachd  rè  ochd  bliadhna  deug  ; 
agus  bha  i  air  a  cromadh  ri  chèile,  agus  gun  chomas  aice 
air  chor  sam  bith  i  fhèin  a  dhìreachadh.  Agus  an  uair  a 
chunnaic  Iosa  i,  ghairm  e  d'  a  ionnsuidh  i,  agus  thuirt  e 
rithe,  A  bhean,  tha  thu  air  rì'  fhuasgladh  o  d'  anmhuinn- 
eachd.  Agus  chuir  e  a  làmhan  oirre  :  agus  ghrad  rinn- 
earìh  dìreach  i,  agus  thug  i  glòir  do  Dhia.  Agus  fhreagair 
uachdaran  na  sionagoig,  agus  e  làn  feirge  air  son  gu  'n  d' 
rinn  Iosa  leigheas  air  latha  na  sàbaid,  agus  thuirt  e  ris  an 
t-sluagh,  Tha  sia  làithean  anns  an  còir  obair  a  dheanamh  v 
orra  so,  air  an  aobhar  sin,  thigibh  agus  bithibh  air  bhur 
leigheas,  agus  na  b'  ann  air  latha  na  sàbaid.  Ach 
fhreagair  an  Tighearna  e,  agus  thuirt  e,  A  chealgairean, 
nach  fhuasgail  gach  aon  agaibh  a  dhamh  no  'asal  o  'n 
phrasaich,  agus  nach  toir  e  gu  uisge  e  air  latha  na  sàbaid  ? 
Agus  nach  bu  chòir  a'  bhean  so  a  tha  'na  nighinn  do 
Abraham,  a  cheangail  Satan,  a  nis,  rè  ochd  bliadhna 
deug,  a  bhith  air  a  fuasgladh  o  'n  chuibhreach  so  air 
latha  nasàbaid?  Agus  an  uair  a  thuirt  e  na  nithean  so, 
chuireadh  a  nàimhdean  uile  gu  nàire  :  agus  rinn  an 
sluagh  uile  gàirdeachas  air  son  nan  uile  nithean  glòir- 
mhor  a  rinneadh  leis. 

Agus  bha  feill-cuimhne  an  ath-choisreagaidh  ann  an 
Ierusalem  :  agus  b'  e  geamhradh  a  bh'  ann  ;  agus  bha 
Iosa  a'  sràirì-imeachd  anns  an  teampull  ann  an  sgàth- 

thaigh  Sholaimh.  An  sin  chruinnich  na  h-Iudhaich  m'  a 
thimchioll,  agus  thuirt  iad  ris,  Cia  fhad  a  chumas  tu  ann 
an  teagamh  sinn  ?  Ma  's  tu  Crios  3,  innis  dhuinn  gu 
follaiseach.  Fhreagair  Iosa  iad,  Dh'  innis  mi  dhuibh, 
agus  cha  'n  'eil  sibh  a'  creidsinn  :  na  h-oibre  a  tha  mi 
'deanamh  ann  an  ainm  m'  Athair,  tha  iad  sin  a'  deanamh 
fianuis  mu  m'  thimchioll.  Ach  cha  'n  'eil  sibhse  'creid- 
sinn  ;  oir  cha  'n  ann  de  m'  chaoraich  sibh,  mar  a  thuirt  mi 
ribh.  Tha  mo  chaoraich-sa  'g  èisdeachd  ri  m'  ghuth, 
agus  is  aithne  dhomh  iad,  agus  leanaidh  iad  mi :  agus 
bheir  mi  dhaibh  a'  bheatha  mhaireannach ;  agus  cha 
sgriosar  iad  am  feasd,  ni  mò  a  spionas  neach  sam  bith  às 
mo  làimh  iad.  M'  Athair,  a  thug  dhomhsa  iad,  is  mò  e 
na  na  h-uile ;  agus  cha  'n  urrainn  neach  air  bith  an  spìon- 
adh  à  làimh  m'  Athar.  Mise  agus  an  t-Athair,  is  aon 
sinn.  Uime  sin  thog  na  h-Iudhaich  clachan  a  rithist  a 
chum  a  chlachadh.  Fhreagair  Iosa  iad,  Nochd  mi 
dhuibh  mòran  a  dh'  oibre  matha  o  m'  Athair ;  cia  de  na 
h-oibre  sin  air  son  am  bheil  sibh  'g  am'  chlachadh? 
Fhreagair  na  h-Iudhaich  e,  ag  ràdh,  Air  son  obair  mhath 
cha  'n  'eil  sinn  ga  d'  chlachadh,  ach  air  son  toibheum  ; 
agus  air  son,  air  dhuitse  bhith  a'  d'  dhuine  gu  bheil  thu 
'deanamh  Dè  dhiot  fhèin.  Fhreagair  Iosa  iad,  Nach  'eil 
e  sgrìobhte  ann  bhur  lagh-sa,  Thubhairt  mi,  Is  diathan 
sibh?  Ma  thuirt  e  diathan  riuthasan  a  dh'  ionnsuidh  an 
d'thàinig  facal  Dhè  (agus  cha  'n  fhaodar  an  sgriobtur  a 
bhristeadh),  an  abair  sibh  risan  a  naomhaich  an  t-Athar, 
agus  a  chuir  e  chum  an  t-saoghail,  Tha  thu  'labhairt 
toibheum ;  air  son  gu  'n  dubhairt  mi,  Is  mi  Mac  Dhè  ? 
Mur  dean  mi  oibre  m'  Athar,  na  creidibh  mi.  Ach  ma 
ni  mi  iad,  ged  nach  'eil  sibh  'g  am'  chreidsinn-sa,  creidibh 

na  h-oibre :  a  chum  gu  'm  bi  fios  agaibh,  agus  gu  'n  creid 
sibh  gu  bheil  an  t-Athair  annamsa,  agus  mise  annsan. 
Uime  sin  dh'  iarr  na  h-Iudhaich  a  rithist  a  ghlacadh  :  ach 
chaidh  e  às  an  làimh. 

Agus  chaidh  e  rithist  gus  an  taobh  thall  a  dh'  Iordan  do 
'n  ionad  anns  an  robh  Eoin  air  tùs  ri  baisteadh ;  agus 
rinn  e  còmhnuidh  an  sin.  Agus  thàinig  mòran  d'  a 
ionnsuidh,  agus  thuirt  iad,  Cha  d'  rinn  Eoin  aon  mhìor- 
bhuil :  ach  bha  na  h-uile  nithean  a  thuirt  Eoin  mu  'n 
duine  so  fìor.    Agus  chreid  mòran  's  an  àite  sin  air. 

Agus  chaidh  e  troimh  gach  baile-mòr  agus  baile-beag, 
a'  teagasg,  agus  a'  gabhail  na  slighe  gu  Ierusalem.  Agus 
thuirt  neach  àraidh  ris,  A  Thighearna,  an  tearc  iad  a 
shaorar?  Agus  thuirt  esan  riutha,  Deanaibh  spàirn 
chruaidh  gu  dhol  a  steach  air  an  dorus  chumhann  :  oir 
tha  mi  ag  ràdh  ribh,  gu  'n  iarr  mòran  a  dhol  a  steach, 
agus  nach  urrainn  iad.  O  'n  uair  a  dh'  èireas  fear  an 
taighe,  agus  a  dhùineas  e  an  dorus,  agus  a  thòisicheas 
sibhse  air  seasamh  a  muigh,  agus  an  dorus  a  bhualadh, 
ag  ràdh,  A  Thighearna,  a  Thighearna,  fosgail  dhuinn ; 
agus  freagraidh  esan  agus  their  e  ribh,  Cha  'n  aithne 
dhomh  sibh,  cia  às  a  tha  sibh ;  an  sin  tòisichidh  sibh  air 
a  ràdh,  Dh'  ith  agus  dh'  òl  sinn  a'  d'  làthair,  agus  theag- 
aisg  thu  'nar  sràidean ;  agus  their  esan,  Tha  mi  ag  ràdh 
ribh  cha  'n  aithne  dhomh  sibh  cia  às  a  tha  sibh ;  imichibh 
uam  uile,  a  luchd-deanamh  na  h-eucorach.  An  sin  bidh 
gul  agus  gìosgan  fhiacal,  an  uair  a  chi  sibh  Abraham, 
agus  Isaac,  agus  Iacob,  agus  na  fàidhean  uile  ann  an 
rìoghachd  Dhè,  agus  sibh  fhèin  air  bhur  tilgeadh  a  mach. 
Agus  thig  iad  o  'n  àird  an  ear  agus  o  'n  àird  an  iar,  agus 
o  'n  àird  a'  tuath  agus  deas,  agus  suidhidh  iad  ann  an 

rìoghhachd  Dhè.  Agus  feuch,  tha  cuid  air  dheireadh  a 
bhios  air  thoiseach,  agus  air  thoiseach  a  bhios  air 
dheireadh. 

Air  an  latha  sin  fhèin  thàinig  Phairisich  àraidh  d'  a 
ionnsuidh,  ag  ràdh  ris,  Gabh  a  mach,  agus  imich  à  so  : 
oir  tha  toil  aig  Herod  do  mharbhadh.  Agus  thuirt  e 
riutha,  Imichibh  agus  innsibh  do  'n  t-sionnach  sin,  Feuch, 
tha  mi  a'  tilgeadh  a  mach  dheamhan,  agus  tha  mi  a' 
deanamh  leighis  an  diugh  agus  am  màireach,  agus  air  an 
treas  latha  bidh  mi  air  mo  dheanamh  foirfe.  Gidheadh 
is  èiginn  dhomh  imeachd  an  diugh  agus  am  màireach, 
agus  an  latha  'na  dhèigh  sin  :  oir  cha  'n  fhaod  e  bhith 
gu  'n  cuirear  fàidh  gu  bàs  a  mach  à  Ierusalem. 


Caib  xxx. 

•  Leighis  Iosa  neach  air  an  robh  am  meud-bhronn — Mhol 
e  irioslachd^  agus  a  bhith  fialaidh  ris  na  bochdan — 
Cosamhlachd  na  suipeireach  mòire — Feumar  gach  ni 
a  threigsinn  air  a  sgàth-san. 

Agus  thachair,  an  uair  a  chaidh  e  do  thaigh  uachdarain 
àraidh  de  na  Phairisich  a  dh'  itheadh  bìdh  air  latha  na 
sàbaid,  gu  robh  iad  a'  deanamh  geur-fhaire  air.  Agus 
feuch,  bha  duine  àraidh  'na  làthair  air  an  robh  a'  mheud- 
bhronn.     Agus  fhreagair  Iosa,  agus  labhair  e  ris  an 

luchd-lagha,  agus  ris  na  Phairisich,  ag  ràdh,  Am  bheil  e 
ceadaichte  leigheas  a  dheanamh  air  latha  na  sàbaid,  no 
nach  'eil?  Ach  dh'  fhan  iadsan  'nan  tosd.  Agus  air 
dha  breith  air,  leighis  e  e,  agus  leig  e  uaith'  e.  Agus 
thuirt  e  riutha,  Cò  agaibhse,  ma  thuiteas  'asal  no  a  dhamh 
ann  an  slochd,  nach  tarruinn  a  mach  gu  grad  e  air  latha 
na  sàbaid  ?  Agus  cha  b'  urrainn  iad  a  fhreagairt  a  rithist 
anns  na  nithean  so. 

Agus  labhair  e  cosamhlachd  riuthasan,  a  fhuair  cuireadh, 
an  uair  a  thug  e  fa  near  mar  a  thagh  iad  na  ceud  àiteachan- 
suidhe  ;  ag  radh  riutha,  An  uair  a  gheibh  thu  cuireadh  o 
neach  sam  bith  a  chum  bainnse,  na  suidh  anns  a'  cheud 
àite;  air  eagal  gu  'n  d'  fhuair  duine  a'  s  urramaiche 
na  thusa  cuireadh  uaithe,  agus  gu  'n  tig  an  tì  a  thug 
cuireadh  dhutsa  agus  dhasan,  agus  gu  'n  abair  e  riut, 
Thoir  àite  do  'n  duine  so  ;  agus  an  sin  gu  'n  tòisich 
thusa  an  sin  le  nàire  air  suidhe  anns  an  aite  a  's 
ìsle.  Ach  an  uair  a  gheibh  thu  cuireadh,  imich 
agus  suidh  anns  an  àite  a  's  ìsle ;  a  chum  an  uair  a 
thig  esan  a  thug  cuireadh  dhut  gu  'n  abair  e  riut,  A 
charaid,  suidh  suas  ni  's  àirde :  an  sin  gheibh  thu  urram 
an  làthair  na  muinntir  a  tha  'nan  suidhe  aig  biadh  maille 
riut.  Oir  ge  b'  e  neach  a  dh'  àrdaicheas  e  fhèin  ìslichear 
e ;  agus  ge  b'  e  neach  a  dh'  ìslicheas  e  fhèin  àrdaichear  e. 

Agus  thuirt  e  mar  an  ceudna  ris  an  tì  a  thug  cuireadh 
dha,  An  uair  a  ni  thu  dinneir  no  suipeir,  na  gairm  do 
chàirdean,  no  do  bhràithrean,  no  do  luchd-dàimh,  no  do 
choimhearsnaich  shaoibhir ;  air  eagal  gu  'n  toir  iadsan 
mar  an  ceudna  cuireadh  dhutsa  rithist,  agus  gu  faigh  thu 
a'  chomain  cheudna.  Ach  an  uair  a  ni  thu  cuirm,  gairm 
na  bochdan,  na  daoine  ciurramach,  na  bacaich,  na  doill : 

agus  bidh  tu  beannaichte ;  a  chionn  nach  urrainn  iad  a' 
chomain  cheudna  a  thoirt  dhut :  oir  gheibh  thu  comain 
ann  an  aiseirigh  nam  fìrean. 

Agus  an  uair  a  chuala  aon  de  na  shuidh  aig  biadh 
maille  ris  na  nithean  so,  thuirt  e  ris,  Is  beannaichte  an  tì 
sin  a  dh'  itheas  aran  ann  an  rìoghachd  Dhè.  Ach  thuirt 
esan  ris,  Rinn  duine  àraidh  suipeir  mhòr,  agus  thug  e 
cuireadh  do  mhòran  :  agus  chuir  e  a  sheirbhiseach  uaithe 
an  àm  na  suipearach  a  ràdh  ris  a'  mhuinntir  a  fhuair 
cuireadh,  Thigibh ;  oir  tha  na  h-uile  nithean  a  nis  deas. 
Agus  thòisich  iad  uile  a  dh'  aon  ghuth  air  an  leith-sgeul  a 
ghabhail.  Thuirt  a'  cheud  fhear  ris,  Cheannaich  mi 
fearann,  agus  is  èiginn  dhomh  dol  a  mach  agus  'fhaicinn  : 
tha  mi  'guidhe  ort  'gabh  mo  leith-sgeul.  Agus  thuirt  fear 
eile,  Cheannaich  mi  còig  chuing  dhamh,  agus  tha  mi  'dol 
g  'an  dearbhadh  :  tha  mi  'guidhe  ort  gabh  mo  leith-sgeul. 
Agus  thuirt  fear  eile,  Phòs  mi  bean,  agus  air  an  aobhar 
sin  cha  'n  'eil  e  'n  comas  dhomhsa  tighinn.  Agus  thàinig 
an  seirbhiseach  sin,  agus  dh'  innis  e  na  nithean  so  d'  a 
thighearna.  An  sin  air  do  fhear  an  taighe  fearg  a  ghabh- 
ail  thuirt  e  ri  'sheirbiseach,  Gabh  a  mach  gu  grad  gu 
sràidean  agus  caol-shràidean  a'  bhaile,  agus  thoir  a  steach 
an  so  na  bochdan,  agus  na  daoine  ciurramach,  agus  na 
bacaich,  agus  na  doill.  Agus  thuirt  an  seirbhiseach,  A 
Thighearna,  rinneadh  mar  a  dh'  òrduich  thu,  gidheadh 
tha  àite  falamh  ann  fhathast.  Agus  thuirt  an  tighearna 
ris  an  t-seirbhiseach,  Gabh  a  mach  gus  na  rathaidean 
mòra  agus  na  gàraidhean,  agus  co-èignich  iad  gu  tighinn  a 
steach,  a  chum  gu  'm  bi  mo  thaigh  air  a  lìonadh.  Oir 
tha  mi  ag  ràdh  ribh  nach  blais  aon  de  na  daoine  ud  a 
fhuair  cuireadh  de  m'  shuipeir-sa. 

A  nis  bha  sluagh  mòr  ag  imeachd  maille  ris :  agus 
thionndaidh  e,  agus  thuirt  e  riutha,  Ma  thig  neach  sam 
bith  a'  m'  ionnsuidh-sa,  agus  nach  fuathaich  e  'athair, 
agus  a  mhàthair,  agus  a  bhean,  agus  a  chlann,  agus  a 
bhràithrean,  agus  a  pheathraichean,  seadh,  agus  a  bheatha 
fhèin  mar  an  ceudna,  cha  'n  'eil  e  'n  comas  dha  bhith  'na 
dheisciobul  dhomhsa.  Agus  ge  b'  e  neach  nach  giùlain 
a  chrann-ceusaidh,  agus  nach  lean  mise,  cha  'n  eil  e  'n 
comas  dha  bhith  'n  a  dheisciobul  dhomhsa.  Oir  cò  am 
fear  agaibhse  leis  am  miann  tùr  a  thogail,  nach  suidh 
sìos  air  tùs,  agus  nach  meas  an  costus,  a  dh'  fheuchainn 
am  bheil  aige  na  chuireas  crìoch  air  ?  Air  eagal  an  dèigh 
dha  a  bhunadh  a  leagadh,  agus  gun  bhith  comasach  air 
crìoch  a  chur  air,  gu  'n  tòisich  na  h-uile  a  chi  e  ri  fanaid 
air,  ag  ràdh,  Thoisich  an  duine  so  ri  taigh  a  thogail,  agus 
cha  b'  urrainn  e  a  chrìochnachadh.  No  cò  an  righ,  air 
dha  dhol  a  mach  a  chogadh  an  aghaidh  rìgh  eile,  nach 
suidh  sìos  air  tùs,  agus  nach  gabh  comhairle,  a  dh'  fheuch- 
ainn  an  urrainn  e  le  deich  mìle  coinneamh  a  thoirt  dhasan 
a  tha  'tighinn  'na  aghaidh  le  fichead  mìle  ?  No,  air  dhasan 
a  bhith  fhathast  fada  uaithe,  cuiridh  e  teachdaireachd  a 
dh'  iarraidh  cumhachan  sìthe.  Mar  sin  mar  an  ceudna, 
gach  neach  agaibhse  nach  trèig  na  h-uile  nithean  a  tha 
aige,  cha  'n  'eil  e'  n  comas  dha  bhith  'na  dheisciobul 
dhomhsa.  Tha  'n  salann  math :  ach  ma  chailleas  an 
salann  a  bhlas,  ciod  leis  an  deanar  deadh-bhlasda  e? 
Cha  'n  'eil  e  iomchuidh  a  chum  na  talmhainn  no  'chum 
an  dùnain  :  ach  tilgidh  daoine  'mach  e.  An  tì  aig  am 
bheil  cluasan  a  chum  èisdeachd,  èisdeadh  e. 


164 


EACHDRAIDH  BEATHA  CHRIOSD 


Caib  XXXI. 

Cosamhlachd  na  caorach  caillte — a'  bhuinn  airgid — ar 
mhic  strbdhail — an  stiùbhaird  eucorctich — Chronuich 
Iosa  cealg  nam  Phairiseach — Cosamhlachd  an  duine 
shaoibhir  agus  Lasaruis. 

A  nis  thàinig  na  cìs-mhaoir  uile  agus  na  peacaich  am 
fagusg  dha  a  chum  èisdeachd  ris,  Agus  rinn  na  Phairisich 
agus  na  sgrìobhaichean  gearan,  ag  ràdh,  Tha  am  fear  so  a' 
gabhail  pheacach  d'  a  ionnsuidh,  agus  ag  itheadh  maille 
riutha. 

Agus  labhair  esan  a'  chosamhlachd  so  riutha,  ag  ràdh? 
Cò  an  duine  dhibhse  aig  am  bheil  ceud  caora,  agus  a 
chailleas  a  h-aon  diubh,  nach  fàg  na  naoi  deug  agus  an 
ceithir  fichead  anns  an  fhàsach,  agus  nach  tèid  an  dèigh 
na  caorach  a  chailleadh  gus  am  faigh  e  i  ?  Agus  an  uair 
a  gheibh  e  i,  cuiridh  e  air  a  ghuaillean  i  le  gàirdeachas. 
Agus  an  uair  a  thig  e  dhachaidh,  gairmidh  e  a  chàirdean 
agus  a  choimhearsnaich  'an  ceann  a  chèile,  ag  ràdh  riutha, 
Deanaibh  gàirdeachas  maille  riumsa,  a  chionn  gu  'n  d' 
fhuair  mi  mo  chaora  'bha  caillte.  Tha  mi  ag  ràdh  ribh, 
gu  'm  bi,  mar  so,  aoibhneas  air  nèamh  air  son  aon  pheac- 
ach  a  ni  aithreachas,  ni  's  mò  na  air  son  naoi  deug  agu& 
ceithir  fichead  fìrean,  aig  nach  'eil  feum  air  aithreachas. 

No  cò  a'  bhean  aig  am  bheil  deich  buinn  airgid,  ma 
chailleas  i  aon  bhonn  diubh,  nach  las  coinneal,  agus  nach 
sguab  an  taigh,  agus  nach  iarr  gu  dìchiollach  gus  am 
faigh  i  e  ?  Agus  an  uair  a  gheibh  i  e,  gairmidh  i  a  bana- 
chàirdean  agus  a  bana-choimhearsnaich  an  ceann  a  chèile, 

ag  ràdh,  Deanaibh  gàirdeachas  maille  riumsa,  oir  fhuair 
mi  am  bonn  a  chaill  mi.  Mar  so,  tha  mi  ag  ràdh  ribh, 
tha  gàirdeachas  an  làthair  ainglean  Dhè  air  son  aon 
pheacach  a  ni  aithreachas. 

Agus  thuirt  e,  Bha  aig  duine  àraidh  dithis  mhac :  agus 
thuirt  am  mac  a  b'  òige  dhiubh  ri  'athair,  'Athair,  thoir 
dhòmhsa  a'  chuid-roinn  a  thig  orm  de  d'  mhaoin.  Agus 
roinn  e  eatorra  a  bheathachadh.  Agus  an  dèigh  beagan 
làithean  chruinnich  am  mac  a  b'  òige  a  chuid  uile,  agus 
ghabh  e  a  thurus  do  dhùthaich  fad'  air  astar;  agus  an  sin 
chaith  e  a  mhaoin  le  beatha  struidheasaich.  Agus  an  uair 
a  chaith  e  a  chuid  uile,  dh'  èirich  gorta  ro  mhòr  'san  tìr 
sin  ;  agus  thòisich  e  ri  bhith  ann  an  uireasbhuidh.  Agus 
chaidh  e  agus  cheangail  e  e-fhèin  ri  aon  de  shaor-dhaoine 
na  dùthcha  sin ;  agus  chuir  e  d'a  fhearann  e  a  bhiadhadh 
mhuc.  Agus  bu  mhiann  leis  a  bhrù  a  lìonadh  de  na 
plaosgan  a  bha  na  mucan  ag  itheadh :  ach  cha  d'  thug 
neach  sam  bith  dha.  Ach  an  uair  a  thàinig  e  d'  a  ionn- 
suidh  fhèin,  thuirt  e,  Cia  lìon  de  luchd-tuarasdail 
m'  athar-sa  aig  am  bheil  aran  gu  leòr  agus  ri  sheachnadh, 
agus  mise  a'  bàsachadh  an  so  leis  an  acras  !  Eiridh  mi 
agus  thèid  mi  dh'  ionnsuidh  m'  athar,  agus  their  mi  ris, 
Athair,  pheacaich  mi  an  aghaidh  fhlathanais  agus  a'  d' 
làthair-sa  :  agus  cha  'n  airidh  mi  tuillidh  gu  'n  goirteadh 
do  mhac-sa  dhiom  :  dean  mi  mar  aon  de  d'  luchd-tuaras- 
dail.  Agus  dh'  èirich  e,  agus  chaidh  e  dh'  ionnsuidh 
'athar.  Ach  air  dha  bhith  fhathast  fad  uaithe,  chunnaic 
'athair  e,  agus  ghabh  e  truas  mòr  dheth,  agus  ruith  e,  agus 
thuit  e  air  a  mhuineal,  agus  phòg  e  e.  Agus  thuirt  am 
mac  ris,  Athair,  pheacaich  mi  an  aghaidh  fhlathanais, 
agus  a'  d'  làthair-sa  :  agus  cha  'n  airidh  mi  tuillidh  gu  'n 

goirteadh  do  mhac-sa  dhìom.  Ach  thuirt  an  t-athair  rì 
'sheirbhisich,  Thugaibh  a  mach  a'  chulaidh  a's  fheàrr, 
agus  cuiribh  uime  i ;  agus  cuiribh  fàinne  air  a  làimh,  agus 
brògan  air  a  chasan  :  agus  thugaibh  an  so  an  laogh 
biadhta,  agus  marbhaibh  e,  agus  itheamaid  agus  biomaid 
subhach  :  oir  bha  mo  mhac  so  marbh,  agus  tha  e  beò  a 
rithist ;  bha  e  caillte,  agus  fhuaradh  e.  Agus  thòisich  iad 
air  a  bhith  subhach.  A  nis  bha  a  mhac  bu  shine  mach 
's  an  fhearann:  agus  an  uair  a  thàinig  e  agus  a  tharruinn  e 
dlùth  do  'n  taigh,  chual'  e  ceòl  is  dannsa.  Agus  ghairm 
e  d'  a  ionnsuidh  aon  de  na  h-òglaich,  agus  dh'  fhiosraich 
e  ciod  bu  chiall  do  na  nithean  so.  Agus  thuirt  esan  ris, 
Thàinig  do  bhràthair  ;  agus  mharbh  d'  athair  an  laogh 
biadhta,  a  chionn  gu  'n  d'  fhuair  e  rithist  slàn  fallain  e. 
Ach  ghabh  esan  fearg,  agus  cha  b'  àill  leis  dol  a  steach  : 
air  an  aobhar  sin  thàinig  'athair  a  mach,  agus  chur  e 
ìmpidh  air.  Ach  fhreagair  esan  agus  thuirt  e  ri  'athair, 
Feuch,  tha  mise  a'  deanamh  seirbhis  dhut  an  uiread  so  de 
bhliadhnachan,  agus  uair  air  bith  cha  do  bhrist  mi  d'àithne : 
agus  gidheadh  cha  d'  thug  thu  meann  riamh  dhomh,  a 
chum  gu  'm  bithinn  subhach  maille  ri  m'  chàirdean  :  ach 
an  uair  a  thàinig  do  mhac  so,  a*  dh'  ith  suas  do  bheath- 
achadh  maille  ri  strìopaichean,  mharbh  thu  an  laogh 
biadhta  dha.  Agus  thuirt  e  ris,  A  mhic,  tha  thusa  'ghnàth 
maille  rium,  agus  na  h-uile  nithean  a's  leamsa  is  leatsa  iad. 
Bu  chòir  dhuinn  a  bhith  subhach  agus  aoibhneach  :  oir 
bha  do  bhràthair  so  marbh,  agus  tha  e  beò  a  rithist ;  bha 
e  caillte,  agus  fhuaradh  e. 

Agus  thuirt  e  mar  an  ceudna  ri  'dheisciobil,  Bha  duine 
saoibhir  àraidh  ann  aig  an  robh  stiùbhard ;  agus  chasaid- 
eadh  ris  e  mar  neach  a  bha  'deanamh  ana-caitheamh  air  a 

mhaoin.  Agus  ghairm  e  e,  agus  thuirt  e  ris,  Ciod  e  so  a 
tha  mi  'cluinntinn  mu  d'  thimchioll  ?  thoir  cunntas  air  do 
stiùbhardachd  :  oir  cha  'n  fhaod  thu  bhith  ni  's  fhaide  'na 
d'  stiùbhard.  Agus  thuirt  an  stiùbhard  ann  fhèin,  Ciod  a 
ni  mi,  oir  tha  mo  mhaighstir  a'  toirt  na  stiùbhardachd 
uam  ?  Cha  'n  urrainn  mi  ruamhar  a  dheanamh ;  is  nàr 
leam  dèirc  iarraidh.  Tha  fhios  agam  ciod  a  nì  mi,  a 
chum,  an  uair  a  chuirear  as  an  stiùbhardacad  mi,  gu  'n 
gabh  iad  a  steach  do  'n  taighean  mi.  Agus  air  dha  gach 
aon  dhiubhsan  air  an  robh  fiachan  aig  a  thighearna 
'ghairm  d'  a  ionnsuidh,  thuirt  e  ris  a'  cheud  fhear,  Cia 
meud  a  th'  aig  mo  thighearna  ortsa?  Agus  thuirt  esan, 
Ceud  tomhas  oladh.  Agus  thuirt  e  ris,  Gabh  do  sgrìobh- 
adh,  agus  suidh  sìos  gu  h-ealamh,  agus  sgrìobh  leith- 
cheud.  An  sin  thuirt  e  ri  fear  eile,.  Agus  cia  meud  a  th? 
aig'  ortsa  ?  x\gus  thuirt  esan,  Ceud  tomhas  cruithneachd. 
Agus  thuirt  e  ris,  Gabh  do  sgriobhadh,  agus  sgrìobh 
ceithir-fichead.  Agus  mhol  an  tighearna  an  stiùbhard 
eucorach  a  chionn  gu  'n  d'  rinn  e  gu  glic :  oir  tha  clann 
an  t-saoghail  so  'nan  ginealach  fhèin  ni  's  glice  na  clann 
an  t-soluis.  Agus  tha  raise  ag  ràdh  ribh,  Deanaibh 
dhuibh  fhèin  càirdean  le  Mamon  na  h-eucorach  ;  a  chum, 
an  uair  a  shiùbhlas  sibh  gu  'n  gabhar  sibh  do  àiteachan- 
còmhnuidh  sìorruidh.  An  tì  a  tha  fìrinneach  anns  an  nì 
a's  lugha  tha  e  fìrinneach  mar  an  ceudna  ann  am  mòran  : 
agus  an  tì  a  tha  eucorach  anns  an  nì  a's  lugha  tha  e 
eucorach  ann  am  mòran  mar  an  ceudna.  Air  an  aobhar 
sin  mur  robh  sibh  fìrinneach  anns  an  t-saoibhreas  eucor- 
ach,  cò  a  dh'  earbas  ribh  an  saoibhreas  fìoi  ?  Agus  mur 
robh  sibh  frrinneach  ann  an  cuid  duine  eile,  cò  a  bheir 
dhuibh  an  ni  a  's  leibh  fhèin  ?    Cha  'n  'eil  seirbhiseach 

sam  bith  comasach  air  seirbhis  a  dheanamh  do  dhà  thig- 
earna :  oir  an  dara  cuid  fuathaichidh  e  aon  diubh,  agus 
bheir  a  gràdh  do  'n  fhear  eile;  no  gabhadh  e  le  aon 
diubh,  agus  ni  e  tàir  air  an  fhear  eile.  Cha  'n  'eil  sibh 
comasach  air  seirbhis  a  dheanamh  do  Dhia  agus  do 
Mhamon. 

Agus  chuala  na  Phairisich  a  bha  sanntach  na  nithean 
so  uile ;  agus  rinn  iad  fanaid  air.  Agus  thuirt  e  riutha, 
Is  sibhse  an  dream  a  tha  'g  'ur  fìreanachadh  fhèin  am 
fianuis  dhaoine ;  ach  is  aithne  do  Dhia  bhur  cridheachan  : 
oir  an  ni  sin  a  tha  ro  mheasail  aig  daoine,  is  gràineal- 
achd  e  am  fianuis  Dhè.  Bha  an  lagh  agus  na  fàidhean 
ann  gu  teachd  Eoin :  o  'n  àm  sin  tha  rìoghachd  Dhè  air 
a  searmonachadh,  agus  tha  gach  duine  le  dian  &trì  a'  dol 
a  steach  innte.  Ach  is  fhusa  do  nèamh  agus  do  'n 
talamh  a  dhol  thairis,  na  do  aon  lide  de  'n  lagh  tuiteam. 

A  nis  bha  duine  saoibhir  àraidh  ann,  agus  bha  e  air  a 
sgeadachadh  le  purpuir  agus  lìon-aodach  grinn,  agus  a' 
caitheamh  a  bheatha  gach  latha  gu  sòghail  le  mòr-ghreadh- 
nachas  :  agus  bha  duine  bochd  àraidh  ann,  do  'm  b' 
ainm  Lasarus,  a  chuireadh  'na  laidhe  aig  a  dhorus,  làn 
de  chreuchdan,  agus  bu  mhiann  leis  a  bhith  air  a  shàsuch- 
adh  leis  an  sbmileach  a  bha  'tuiteam  o  bhòrd  an  duine 
shaoibhir ;  seadh,  thàinig  eadhon  na  coin  agus  dh'  imlich 
iad  a  chreuchdan.  Agus  thachair  gu  'n  d'  fhuair  an  duine 
bochd  bàs,  agus  gu  'n  do  ghiùlaineadh  leis  na  h-ainglean 
e  gu  uchd  Abrahaim  :  fhuair  an  duine  saoibhir  bàs  mar 
an  ceudna,  agus  dh'  adhlaiceadh  e.  Agus  ann  an  ifrinn 
thog  e  suas  a  shùilean,  air  dha  bhith  ann  am  piantan, 
agus  chunnaic  e  Abraham  fad  uaithe,  agus  Lasarus  'n  a 
uchd.    Agus  ghlaodh  e  agus  thuirt  e,  Athair  Abraham, 

dean  tròcair  orm,  agus  cuir  Lasarus,  a  chum  gu  'n  tùm  e 
bàrr  a  mheòir  ann  an  uisge,  agus  gu  fuaraich  e  mo 
theangadh ;  oir  tha  mi  air  mo  ro  phianadh  anns  an  lasair 
so.  Aeh  thuirt  Abraham,  A  mhic,  cuimhnich  gu  'n  d' 
fhuair  thusa  do  nithean  matha  ri  àm  dhut  a  bhith  beò, 
agus  Lasarus  mar  an  ceudna  droch  nithean :  ach  a  nis 
tha  esan  a'  faotainn  sòlais,  agus  tha  thusa  air  do  phianadh. 
Agus  a  bhàrr  air  so  uile,  tha  doimhne  mhòr  air  a  cur 
eadar  sinne  agus  sibhse,  air  chor,  iadsan  le  'm  b'  àill  a 
dhol  à  so  do  bhur  n-ionnsuidh-se  nach  'eil  e  'n  comas 
dhaibh,  agus  nach  mò  a  tha  e  'n  comas  do  aon  neach 
tighinn  à  sin  do  ar  n-ionnsuidh-ne.  Agus  thubhairt  e, 
Uime  sin  tha  mi  a'  guidhe  ort,  athair,  gu  'n  cuireadh  tu  e 
gu  taigh  m'  athar ;  oir  tha  còignear  bhràithrean  agam ;  a 
chum  gu  'n  toir  e  fianuis  dhaibh,  air  eagal  gu^'n  tig  iadsan 
mar  an  ceudna  do  'n  ionad  ro  phiantach  so.  Ach  thuirt 
Abraham  ris,  Tha  Maois  agus  na  fàidhean  aca ;  èisdeadh 
iad  riuthasan.  Agus  thuirt  esan,  Ni  h-eadh,  athair,  Abra- 
ham ;  ach  ma  thèid  neach  do  'n  ionnsuidh  o  na  mairbh, 
ni  iad  aithreachas.  Agus  thuirt  e  ris,  Mur  èisd  iad  ri 
Maois  agus  ris  na  fàidhean,  cha  mò  a  chreideas  iad  ged 
èireadh  neach  o  na  mairbh. 

Agus  thuirt  na  h-abstoil  ris  an  Tighearna,  Meudaich  ar 
creidheamh.  Agus  thuirt  an  Tighearna,  Nam  biodh 
agaibh  creideamh  mar  ghràinne  de  shìol  mustaird,  their- 
eadh  sibh  ris  a'  chraoibh  shicamin  so,  Bi  air  do  spìonadh 
às  do  fhreumhan,  agus  bi  air  do  shuidheachadh  anns  a' 
chuan ;  agus  bhiodh  i  umhal  dhuibh.  Ach  cò  agaibhse 
aig  am  bheil  seirbhiseach  a'  treabhadh,  no  ri  buachaill- 
eachd,  a  their  ris,  an  dèigh  dha  tighinn  a  steach  o  'n 
fhearann,  Thig  's  a'  mhionaid,  agus  suidh  sìos  a  chum 

bìdh?  Agus  nach  dòchadh  e  ràdh  ris,  Ulluich  ni  a 
ghabhas  mise  gu  m'  shuipeir,  agus  crioslaich  thu  fhèin, 
agus  fritheil  dhomh,  gus  an  ith  agus  an  òl  mi ;  agus  na 
dhèigh  sin  ithidh  agus  òlaidh  tusa?  An  toir  e  buidh- 
eachas  do  'n  t-seirbhiseach  sin  do  bhrigh  gu  'n  d'  rinn  e 
na  nithean  a  dh'  òrduicheadh  dha?  Cha  saoil  mi  gu  'n 
tabhair.  Mar  sin  sibhse,  an  uair  a  ni  sibh  na  h-uile  nithean 
a  dh'  àittmeadh  dhuibh,  abraibh,  Is  seirbhisich  neo-tharbh- 
ach  sinn ;  oir  rinn  sinn  an  ni  a  b'  e  ar  dleasdanas  a 
dheanamh. 


Caib  xxxii. 

Thog  Iosa  Lasarus  0  na  mairbh — Chreid  mòran  de  na 
h-Iudhaich  ann — Chum  na  h-àrd-shagairt  agus  na 
Phairisich  comhairle  Jita  aghaidh — Rinn  Caiaphas 
fàidheadaireachd  irìa  thimchioll — Leighis  e  an  deichnar 
dhaoine  a  bha  ^nan  lobhair — Labhair  e  mu  rìoghachd 
Dhè,  agus  mu  theachd  Mhic  an  duine. 

A  nis  bha  duine  àraidh  gu  tinn,  do  'm  b'  ainm  Lasarus 
o  Bhetani,  baile  Mhuire  agus  Mharta  a  piuthar.  Agus 
b'  i'  Mhuire  sin  a  dh'  ùng  an  Tighearna  le  olaidh  luach- 
mhoir,  agus  a  thiormaich  a  chasan  le  a  falt,  aig  an  robh  a 
bràthair  Lasarus  gu  tinn.  Uime  sin  chuir  a  pheathraich- 
ean  fios  d'  a  ionnsuidh,  ag  ràdh,  A  Thighearna,  feuch, 
tha'  n  tì  a  's  ionmhuinn  leat  tinn.    Ach  an  uair  a  chual' 

Iosa  so,  thuirt  e,  Cha  'n  'eil  an  tinneas  so  a  chum  bàis, 
ach  a  chum  gu  'm  bi  Mac  Dhè  air  a  ghlòrachadh  d'  a 
thaobh.  A  nis  b'  ionmhuinn  le  Iosa  Marta,  agus  a 
piuthar,  agus  Lasarus.  Uime  sin  an  uair  a  chual'  e  gu 
robh  esan  tinn,  dh'  fhan  e  anns  an  àite  an  robh  e  dà 
latha  eile.  'Na  dhèigh  sin  thuirt  e  ri  'dheisciobuil,  Rach- 
amaid  a  rithist  do  Iudea.  Thuirt  a  dheisciobuil  ris,  A 
Mhaighstir,  a  nis  dh'  iarr  na  h-Iudhaich  do  chlachadh  ; 
agus  am  bheil  thu  'dol  a  rithist  an  sin  ?  Fhreagair  Iosa, 
Nach  'eil  dà  uair  dheug  'san  latha?  Ma  dh'  imicheas 
duine  anns  an  latha,  cha  tuislich  e,  do  bhrìgh  gu  bheil  e 
'faicinn  solus  an  t-saoghail.  Ach  ma  dh'  imìcheas  duine 
anns  an  oidhche,  tuislichidh  e,  do  bhrìgh  nach  'eil  an 
solus  ann.  Na  nithean  so  labhair  e  :  agus  na  dhèigh  so 
thuirt  e  riutha,  Tha  ar  caraid  Lasarus  'na  chadal ;  ach  tha 
mise  a'  dol  a  chum  gu  'n  dùisg  mi  às  a  chadal  e.  Air  an 
aobhar  sin  thuirt  na  deisciobuil  ris  A  Thighearna,  ma  tha 
e  'na  chadal,  bidh  e  slàn.  A  nis  labhair  Iosa  mu  'bhàs  : 
ach  shaoil  iadsan  gu  'n  do  labhair  e  mu  fhois  cadail.  An 
sin  thuirt  Iosa  riutha  gu  soilleir,  Fhuair  Lasarus  bàs. 
Agus  tha  mi  subhach  air  bhur  son-sa  nach  robh  mi  an 
sin,  a  chum  gu  'n  creid  sibh ;  ach  rachamaid  d'  a  ionn- 
suidh.  Air  an  aobhair  sin  thuirt  Tomas,  ris  an  abrar 
Didimus,  ri  'cho-dheisciobuil,  Rachamaid-ne  mar  an 
ceudna,  a  chum  gu  faigh  sinn  bàs  maille  ris. 

An  sin  an  uair  a  thàinig  Iosa,  fhuair  e  e  an  dèigh  dha 
bhith  cheana  ceithir  làithean  anns  an  uaigh.  A  nis  bha 
Betani  fagusg  do  Ierusalem,  mu  thimchioll  còig  staidean 
deug  uaithe ;  agus  thàinig  mòran  de  na  h-Iudhaich  a 
chum  Mharta  agus  Mhuire  gu  comhfhurtachd  a  thoirt 
dhaibh  a  thaobh  am  bràthar.    Air  an  aobhar  sin  an  uair 

a  chuala  Marta  gu  robh  Iosa  'tighinn,  chaidh  i  'na  chò- 
dhail :  ach  shuidh  Muire  anns  an  taigh.  Air  an  aobhar 
sin  thuirt  Marta  ri  Iosa,  A  Thighearna,  nam  biodh  tusa 
an  so,  cha  'n  fhaigheadh  mo  bhràthair  bàs.  Agus  tha 
fhios  agam  a  nis  f hèin  ge  b'  e  air  bith  nithean  a  dh'  iarras 
tu  air  Dia,  gu  'n  toir  Dia  dhut  iad.  Thuirt  Iosa  rithe, 
Eirigh  do  bhràthair  a  rithist.  Thuirt  Marta  ris,  Tha  fhios 
agam  gu  'n  èirich  e  a  rithist  anns  an  aiseirigh  air  an  latha 
dheireannach.  Thuirt  Iosa  rithe,  Is  mise  an  aiseirigh 
agus  a'  bheatha  :  an  tì  a  tha  'creidsinn  annamsa  ged 
gheibheadh  e  bàs,  bidh  e  beò  :  agus  ge  b'  e  neach  a  tha 
beò,  agus  a'  creidsinn  annamsa,  cha  'n  fhaigh  e  bàs  am 
feasd.  Am  bheil  thu  'creidsinn  so  ?  Thuirt  i  ris,  Tha  a 
Thighearna  :  Tha  mi  'creidsinn  gur  tusa  Criosd,  Mac 
Dhe,  a  bha  gu  tighinn  a  chum  an  t-saoghail.  Agus  an 
uair  a  thuirt  i  so,  dh'  fhalbh  i,  agus  ghairm  i  a  piuthar 
Muire  an  uaigneas,  ag  ràdh,  Thàinig  am  Maighstir,  agus 
tha  e  'gad'  ghairm.  An  uair  a  chual'  ise  so  ghrad  dh' 
èirich  i,  agus  chaidh  i  d'  a  ionnsuidh.  (A  nis  cha  robh 
Iosa  f  hathast  air  tighinn  do  'n  bhaile,  ach  bha  e  anns  an 
àite  an  do  choinnich  Marta  e.)  An  sin  na  h-Iudhaich  a 
bha  maille  rithe  anns  an  taigh,  agus  a  bha  'toirt  comh- 
fhurtachd  dhi,  an  uair  a  chunnaic  iad  gu  'n  d'  èirich 
Muire  gu  grad,  agus  gu  'n  deachaidh  i  mach,  lean  iad  i, 
ag  radh,  Tha  i  'dol  a  chum  na  h-uaighe  a  chaoineadh  an 
sin.  Air  an  aobhar  sin  an  uair  a  thàinig  Muire  far  an 
robh  Iosa,  agus  a  chunnaic  i  e,  thuit  i  aig  a  chasan,  ag 
ràdh  ris,  A  Thighearna,  nam  biodh  tusa  an  so  cha  'n 
fhaigheadh  mo  bhràthair  bàs.  Uime  sin  an  uair  a 
chunnaic  Iosa  i  a'  gul,  agus  na  h-Iudhaich  a  thàinig 
maille    rithe  a'  gul  mar  an  ceudna,  rinn  e  osna  'na 

spiorad,  agus  chuir  e  e-fhèin  fo  àmhghair,  agus  thuirt  e 
C'  àit'  an  do  chuir  sibh  e?  Agus  thuirt  iad  ris,  A  Thigh- 
earna,  thig  agus  faic.  Ghuil  Iosa.  Air  an  aobhar  sin 
thuirt  na  h-Iudhaich,  Feuch,  cionnus  a  ghràdhaich  e  e !' 
Ach  thuirt  cuid  dhiubh,  Nach  fhaodadh  an  duine  so  a 
dh'  fhosgail  sùilean  an  doill  a  thoirt  fa  near  nach  fhaigh- 
eadh  am  fear  so  bàs  ?  Uime  sin  Thàinig  Iosa,  ag  osnaich 
a  rithist  ann  fhèin,  a  chum  na  h-uaighe.  A  nis  b'  uamh 
i,  agus  bha  clach  air  a  cur  oirre.  Thuirt  Iosa,  Thugaibh 
air  falbh  a'  chlach.  Thuirt  Marta,  piuthar  and  duine 
mhairbh,  ris,  A  Thighearna,  tha  nis  droch  bholadh  dheth: 
oir  tha  e  ceithir  làithean  marbh.  Thusa  Iosa  rithe,  Nach 
dubhairt  mi  riut,  Ma  chreideas  tu,  gu  faic  thu  glòir  Dhe  ? 
An  sin  thug  iad  air  falbh  a'  clach  o  'n  àite  anns  an  robh 
an  duine  marbh  air  a  chur.  Agus  thog  Iosa  suas  a 
shùilean,  agus  thuirt  e,  Athair  tha  mi  'toirt  buidheachais 
dhut  gu  'n  d'  èisd  thu  rium.  Agus  bha  fhios  agam  gu 
bheil  thu  'g  èisdeachd  rium  a  ghnàth  :  ach  thuirt  mi  e  air 
son  an  t-sluaigh  a  tha  'nan  seasamh  mu  m'  thimchioll,  a 
chum  gu  'n  creid  iad  gu  'n  do  chuir  thusa  uat  mi.  Agus 
an  uair  a  labhair  e  na  nithean  so,  ghlaodh  e  le  guth  mòr, 
A  Lasaruis,  thig  a  mach.  Agus  thàinig  esan  a  bha  marbh 
a  mach,  agus  a  chasan  agus  a  làmhan  ceangailte  leis  an 
aodach  mhairbh ;  agus  bha  'aghaidh  ceangailte  mu  'n 
cuairt  le  neapaicin.  Thuirt  Iosa  riutha,  Fuasglaibh  e, 
agus  leigibh  leis  imeachd.  Air  an  aobhar  sin  chreid 
mòran  de  na  h-Iudhaich  ann,  a  thàinig  a  chum  Mhuire, 
agus  a  chunnaic  na  nithean  a  rinn  e.  Ach  dh'  fhalbh 
cuid  dhiubh  a  chum  nam  Phairiseach,  agus  dh  'innis  iad 
dhaibh  na  nithean  a  rinn  Iosa. 

Air  an  aobhar  sin  chruinnich  na  h-àrd-shagairt  agus  na 

Phairisich  comhairle,  agus  thuirt  iad,  Ciod  a  tha  sinn  a' 
deanamh  ?  oir  tha  'n  duine  so  a'  deanamh  mòran  mhìor- 
bhuilean.  Ma  leigeas  sinn  leis  air  dòigh  so,  creididh  na 
h-uile  dhaoine  ann :  agus  thig  na  Romanaich,  agus  bheir 
iad  air  falbh  ar  n  àite,  agus  ar  cinneach.  Ach  thuirt  fear 
àraidh  dhiubh  do  'm  b'  ainm  Caiaphus,  air  dha  bhith  'na 
àrd-shagart  air  a  bhliadhna  sin,  Cha  'n  aithne  dhuibh  ni 
sam  bith,  ni  mò  tha  sibh  a'  toirt  fa  near  gur  iomchuidh 
dhuinne  gu  faigheadh  aon  duine  bàs  air  son  an  t-sluaigh, 
agus  nach  biodh  an  cinneach  uile  air  a  sgrios.  A  nis  cha 
b'  ann  uaithe  fhèin  a  labhair  e  so ;  ach  air  dha  bhith  'na 
àrd-shagart  air  a'  bhliadhna  sin,  rinn  e  fàidheadaireachd 
gu  faigheadh  Iosa  bàs  air  son  a  chinnich  sin  ;  agus  cha  'n 
ann  air  son  a'  chinnich  sin  a  mhàin,  ach  a  chum  mar  an 
ceudna  gu  'n  cruinnicheadh  e  an  ceann  a  chèile  'nan  aon 
clann  Dhè  a  bha  air  an  sgapadh.  Uime  sin  o  'n  latha 
sin  a  mach  chuir  iad  an  comhairle  ri'  chèile  a  chum  esan 
a  chur  gu  bàs. 

Air  an  aobhar  sin  cha  d'  imich  Iosa  ni  's  mò  gu  follais- 
each  ann  am  measg  nan  Iudhach,  ach  chaidh  e  às  a  sin 
do  dhùthaich  làimh  ris  an  fhàsach,  gu  baile  ris  an  abrar 
Ephraim;  agus  an  sin  ghabh  e  còmhnuidh  maille  ri 
'dheisciobuil. 

Agus  thachair  an  uair  a  bha  e  'dol  suas  gu  Ierusalem, 
gu  'n  deachaidh  e  troimh  mheadhon  Shamaria  agus 
Ghalile.  Agus  an  uair  a  bha  e  'dol  a  steach  do  bhaile 
àraidh  thachair  deichnear  dhaoine  air  a  bha  'nan 
lobhair,  a  sheas  fad  uaithe:  agus  thog  iad  suas  an  guth,  ag 
ràdh,  Iosa,  a  Mhaighstir,  dean  tròcair  oirnne.  Agus  an 
uair  a  chunnaic  e  iad.  thuirt  e  riutha,  Imichibh  agus 
nochdaibh  sibh  fhèin  do  na  sagairt.    Agus  thachair,  an 

uair  a  bba  iad  ag  imeachd  gu  'n  do  ghlanadh  iad.  Agus 
an  uair  a  chunnaic  aon  dhiubh  gu  'n  do  leighiseadh  e,  thill 
e  air  ais  a'  toirt  glòire  do  Dhia  le  guth  àrd ;  agus  thuit  e 
air  'aghaidh  aig  a  chasan-san,  a'  toirt  buidheachais  dha  : 
agus  bu  Shamaritanach  e.  Agus  fhreagair  Iosa,  agus 
thuirt  e,  Nach  do  ghlanadh  deichnear?  ach  c' àit' am 
bheil  na  naoinear  ?  Cha  d'  f  huaradh  aon  a  thill  a  thoirt 
glòire  do  Dhia  ach  an  coigreach  so.  Agus  thuirt  e  ris, 
Eirich  agus  imich ;  shlànuich  do  chreideamh  thu. 

Agus  an  uair  dh'  fheòraich  na  Phairisich  dheth  c'  uin  a 
thigeadh  rìoghachd  Dhè,  fhreagair  e  iad  agus  thuirt  e,  Cha 
tig  rìoghachd  Dhè  air  chor  gu  faiceair  i  :  cha  mhò  a  their 
iad,  Feuch,  an  so  !  no,  Feuch,  an  sid  !  oir  tha  rìoghachd 
Dhè  an  tagbh  a  staigh  dhibh. 

Agus  thuirt  e  ris  na  deisciobuil,  Thig  na  làithean  anns 
am  miannach  leibh  aon  de  làithean  Mhic  an  duine  'fhaic- 
inn,  agus  cha  'n  fhaic  sibh  e.  An  sin  ma  their  duine  ribh, 
Feuch,  Criosd  an  so  !  no,  Feuch,  an  sid ;  na  creidibh  e. 
Oir  èiridh  Criosdan  brèige,  agus  fàidhean  brèige,  agus  ni 
iad  comharran  agus  mìorbhuilean  mòra ;  ionnus  gu  meall- 
adh  iad,  nam  faodadh  e  bhith,  na  daoine  taghta  fhèin. 
Feuch,  dh'  innis  mi  dhuibh  e  roimh  laimh.  Uime  sin  ma 
their  iad  ribh,  Feuch,  tha  e  anns  na  seòmraichean  uaig- 
neach;  na  creidibh  sin.  Oir  mar  a  thig  an  dealanach  o 
'n  àird  an  ear,  agus  a  dhealraicheas  e  gus  an  àird  an  iar ; 
is  ann  mar  sin  mar  an  ceudna  a  bhios  teachd  Mhic  an 
duine.  Ach  is  èiginn  dha  air  tùs  mòran  de  nithean 
fhulang,  agus  a  bhith  air  a  dhiùltadh  leis  a  ghinealach  so. 
Agus  mar  a  bha  e  ann  an  làithean  Noah,  mar  sin  mar  an 
ceudna  bithidh  e  ann  an  làithean  Mhic  an  duine.  Bha 
iad  ag  itheadh  agus  ag  òl,  a'  pòsadh  agus  air  an  toirt  am 

pòsadh,  gus  an  latha  an  deachaidh  Noah  a  steach  do  'n 
àirc,  agus  thàinig  an  dile,  agus  sgriosadh  iad  uile.  Amhuil 
fòs  mar  a  thachair  ann  an  làithean  Lot;  bha  iad  ag  itheadh 
agus  ag  òl,  a'  ceannach  agus  a  reic,  a'  planndachadh  agus 
a'  togail  aitreabh ;  ach  air  an  latha  'san  deachaidh  Lot  a 
mach  à  Sodom,  fhrasadh  teine  agus  pronnasg  o  nèamhr 
agus  sgriosadh  iad  uile  :  is  ann  mar  sin  a  bhitheas  anns  an 
latha  's  am  foillsichear  Mac  an  duine.  Anns  an  latha  sin, 
an  tì  a  bhios  air  mullach  an  taighe,  agus  'airneis  anns  an 
taigh,  na  tigeadh  e  nuas  gus  a  toirt  leis  :  agus  an  tì  a  tha 
's  a'  mhachair,  na  tilleadh  esan  air  ais  mar  an  ceudna. 
Cuimhnichibh  bean  Lot.  Ge  b'  e  neach  a  dh'  iarras  a 
bheatha  f hèin  a  thèarnadh,  caillidh  e  i :  agus  ge  b'e  neach 
a  chailleas  a  bheatha  gleidhidh  esan  i.  Tha  mi  ag  ràdh 
ribh,  Anns  an  oidhche  sin  bidh  dithis  dhaoine  'san  aon 
leabaidh  ;  gabhar  aon  dhiubh,  agus  fàgar  am  fear  eile. 
Bidh  dithis  bhan  a'  bleath  anns  a  mhuillean ;  gabhar  aon 
dhiubh,  agus  fàgar  a'  bhean  eile.  Bidh  dithis  dhaoine 
anns  a'  mhachair;  gabhar  aon  dhiubh,  agus  fàgar  am  fear 
eile.  Agus  fhreagair  iadsan,  agus  thuirt  iad  ris,  C'  àite,  a 
Thighearna1?  agus  thuirt  esan  riutha,  Ge  b' e  àite  am  bi 
an  corp  an  sin  cruinnichear  na  h-iolairean. 


ANN  AM  BRIATHRAN  a'  BHIOBUILL. 


177 


Caib  XXXIII. 

Am  breitheamh  encorach  agus  à\  bhantrach  bhochd — Am 
Phairiseach  agus  an  cìs-mhaor — Labhair  Iosa  mu 
thimchioll  litir-dhealachaidh — Bhea?maich  e  d  chlann 
bheag — DK  innis  e  do  dhuine  saoibhir  mar  a  gheibh- 
eadh  e  a  bheatha  mhaireannach — Cosamhlachd  an 
luchd-oibre  anns  d  ghàradh  fìùona. 

Agus  labhair  e  cosamhlachd  riutha,  a'  nochdadh  gur 
còir  dhaibh  ùrnuigh  a  dheanamh  a  ghnàth,  agus  gun 
fhannachadh ;  ag  ràdh,  Bha  breitheamh  ann  am  baile 
àraidh  air  nach  robh  eagal  Dhè,  agus  aig  nach  robh  urram 
do  dhuine.  Agus  bha  bantrach  anns  a'  bhaile  sin,  agus 
thàinig  i  d'  a  ionnsuidh  ag  ràdh,  Cum  còir  rium  an 
aghaidh  mo  nàmhaid.  Agus  cha  b'  àill  leis  rè  tamuill : 
ach  'na  dhèigh  sin  thuirt  e  ann  fhèin,  Ged  nach  'eil  eagal 
Dhè  orm,  no  urram  agam  do  dhuine ;  gidheadh  air  son  gu 
bheil  a  bhantrach  so  a'  cur  dragh'  orm,  cumaidh  mi  còir 
rithe,  air  eagal  le  a  sìor-thighinn  gu  sgkhich  i  mi.  Agus 
thuirt  an  Tighearna,  Eisdibh  ciod  a  tha  'm  breitheamh 
eucorach  ag  ràdh.  Agus  nach  dean  Dia  dìoghaltas  air  son 
a  dhaoine  taghta  fhèin,  a  tha  'g  èigheach  ris  a  latha  's  a 
dh'  oidhche,  ged  a  tha  e  fad-fhulangach  mu  'n  timchioll? 
Tha  mi  ag  ràdh  ribh  gu  'n  dean  e  dìoghaltas  air  an  son  gu 
hiath.  Gidheadh  an  uair  a  thig  Mac  an  duine,  am  faigh  e 
creideamh  air  an  talamh  ? 

Agus  labhair  e  mar  an  ceudna  a'  chosamhlachd  so  ri 
dream  àraidh  a  bha  'g  earbsa  asda  fhèin  gu  robh  iad  'nam 
fìreanan,  agus  a  bha  'deanamh  tàir  air  dream  eile:  Chaidh 

dithis  dhaoine  suas  do  'n  teampull  a  dheanamh  ùrnuigh ; 
fear  dhiubh  'na  Phairiseach,  agus  am  fear  eile  'na  chìs- 
mhaor.  Sheas  am  Phairiseach  leis  fhèin,  agus  rinn  e 
ùrnuigh  mar  so,  A  Dhè,  tha  mi  'toirt  buidheachais  dhut, 
nach  'eil  mi  mar  a  tha  'chuid  eile  de  dhaoine,  'nan  luchd- 
fòir-eiginn,  eucorach,  adhaltrannach,  no  eadhon  mar  an 
cìs-mhaor  so.  Tha  mi  a'  trasgadh  dà  uair  's  an  t-seachduin ; 
tha  mi  'toirt  deachaimh  às  na  h-uile  nithean  a  tha  mi 
'sealbhachadh.  Ach  air  do  'n  chìs-mhaor  seasamh  fad  air 
ais,  cha  b'  aill  leis  fiù  a  shùilean  a  thogail  suas  gu  nèamh, 
ach  bhuail  e  'uchd,  ag  ràdh,  A  Dhè,  dean  tròcair  ormsa  a 
tha  'nam  pheacach.  Tha  mi  ag  ràdh  ribh  gu  'n  deachaidh 
am  fear  so  sìos  d'  a  thaigh  air  'fhìreanachadh  ni  's  mò  na 
'm  fear  ud  eile :  oir  ge  b'  e  neach  a  dh'  àrdaicheas  e  fhèin 
ìslichear  e;  ach  ge  b'  e  a  dh'  ìslicheas  e  fhèin  àrdaichear  e. 

Agus  thàinig  na  Phairisich  d'  a  ionnsuidh  'g  a  dhearbh- 
adh,  agus  ag  ràdh  ris,  Am  bheil  e  ceadaichte  do  dhuine  a 
bhean  a  chur  uaithe  air  son  gach  uile  aobhar?  Agus 
f  hreagair  esan  agus  thuirt  e  riutha,  Nach  do  leugh  sibh,  an 
tì  a  rinn  air  tùs  iad,  gu  'n  d'  rinn  e  iad  fear  agus  bean  ? 
Agus  thuirt  e,  Air  an  aobhar  so  fàgaidh  duine  'athair  agus 
a  mhàthair,  agus  dlùth-leanaidh  e  ri  'mhnaoi ;  agus  bidh 
iad  araon  'nan  aon  fheòil  ionnas  nach  dithis  iad  ni  's  mò, 
ach  aon  fheòil.  Uime  sin,  an  ni  a  cheangail  Dia  na 
sgaoileadh  daoine.  Agus  anns  an  taigh  dh'  fheòraich  a 
dheisciobuil  dheth  a  rithist  mu  thimchioll  an  ni  cheudna, 
agus  thuirt  iad  ris,  C'  ar  son,  ma  ta,  a  dh'  àithn  Maois  litir- 
dhealachaidh  a  thoirt  dhi,  agus  a  cur  air  falbh  ?  Thuirt 
esan  riutha,  Dh'  fhulaing  Maois  dhuibhse  air  son  cruas 
bhur  cridhe,  bhur  mnathan  a  chur  uaibh :  ach  cha  robh  e 
mar  sin  o  thùs.    Agus  tha  mise  ag  ràdh  ribh,  Ge  b'  e 

"'chuireas  uaithe  a  bhean,  ach  air  son  strìopachais,  agus  a 
phòsas  bean  eile,  tha  e  a'  deanamh  adhaltrannais  :  agus  ge 
b'  e  neach  a  phòsas  ise  a  chuireadh  air  falbh  tha  e  a' 
deanamh  adhaltrannais.  Agus  ma  chuireas  bean  air  falbh 
a  fear,  agus  ma  phòsas  i  fear  eile,  tha  i  a'  deanamh  adhal- 
trannais.  Thuirt  a  dheisciobuil  ris,  Ma  's  e  sin  cor  an  f hir  ri 
'mhnaoi,  cha  'n  'eil  am  pòsadh  math  ri  'dheanamh.  Ach 
thuirt  esan  riutha,  Cha  'n  'eil  na  h-uile  dhaoine  comasach 
air  a'  chainnt  so  a  ghabhail,  ach  iadsan  do  'n  d'  thugadh  e. 
Oir  tha  cuid  'nan  caillteanaich  a  rugadh  mar  sin  o  bhroinn 
am  màthar:  agus  tha  cuid'nan  caillteanaich  arinneadh  'nan 
caillteanaich  le  daoine  :  agus  tha  caillteanaich  ann  a  rinn 
iad  fhèin  'nan  caillteanaich  air  son  rìoghachd  nèimh.  ùè 
b'  e  neach  a  tha  comasach  air  a  ghabhail  d'  a  ionnsuidh 
gabhadh  e  e. 

An  sin  thugadh  clann  bheag  d'  a  ionnsuidh  a  chum  gu 
1n  cuireadh  e  a  làmhan  orra,  agus  gu  'n  deanadh  e  ùrnuigh : 
agus  chronaich  a  dheisciobuil  a'  mhuinntir  a  thug  d'  a 
ionnsuidh  iad.  Ach  an  uàìr  a  chunnaic  Iosa  sin,  bha  è  ro 
dhiombach,  agas  thuirt  e  riutha,  Leigibh  leis  na  leanabain 
tighinn  a  m'  ionnsuidh-sa,  agus  na  bacaibh  iad ;  oir  is  ann 
de  'n  leithidean  so  a  tha  rìoghachd  Dhè.  Gu  deimhin  tha 
mi  ag  ràdh  ribh,  Ge  b'  e  neach  nach  gabh  rìoghachd  Dhè 
mar  leanabh  beag  nach  tèid  e  gu  bràth  à  steach  innte. 
Agus  ghlac  e  'n  a  uchd  iad,  agus  chuir  e  a  làmhan  orra, 
agus  bheannaich  e  iad. 

Agus  an  uair  a  chaidh  e  mach  air  an  t-slighe,  thàinig 
uachdaran  àraidh  'na  ruith,  agus  leig  e  e-fhèin  air  a 
ghlùinean  dha,  agus  dh'  fheòraich  e  dheth,  ag  ràdh,  A 
Mhaighstir  mhath,  ciod  am  math  a  ni  mi  a  chum  gu  faigh 
mi  a'  bheatha  mhaireannach  ?    Agus  thuirt  Iosa  ris,  C'  ar 

son  a  ghoireas  tu  math  dhìomsa  ?  cha  'n  'eil  neach  sam 
bith  math  ach  a  h-aon,  eadhon  Dia :  ach  ma  's  àill  leat  a 
dhol  a  steach  a  chum  na  beatha  coimhid  na  h-àitheantan. 
Thuirt  esan  ris,  Cia  iad  ?  Agus  thuirt  Iosa,  Na  dean 
adhaltrannas,  Na  dean  mort,  Na  goid,  Na  toir  fìanuis 
bhrèige,  Na  dean  eucoir,  Thoir  urram  do  d'  athair  agus  do 
d'  mhàthair,  agus  gràdhaich  do  choimhearsnach  mar  thu 
fhèin.  Thuirt  an  t-òganach  ris,  Ghoimhid  mi  iad  sin  uile 
o  m'  òige  :  ciod  a  tha  dh'  uireasbhuidh  orm  fhathast  ? 
Agus  air  do  Iosa  amharc  air,  ghràdhaich  e  e,  agus  thuirt 
e  ris,  Tha  aon  ni  fhathast  a  dh'  uireasbhuidh  ort :  imich, 
reic  na  h-uile  nithean  a  tha  agad,  agus  thoir  do  na  bochd- 
an,  agus  bidh  ionmhas  agad  air  nèamh  :  agus  thig,  tog  an 
crann-ceusaidh,  agus  lean  mise.  Ach  an  uair  a  chual'  an 
t-òganach  na  briathran  so  dh'  fhalbh  e  gu  brònach  :  oir 
bha  mòr-shaoibhreas  aige. 

Agus  dh'  amhairc  Iosa  mu  'n  cuairt,  agus  thuirt  e  ri 
'dheisciobuil,  Cia  deacair  do  'n  mhuinntir  aig  am  bheil 
mòr-shaoibhreas  a  dhol  a  steach  do  rìoghachd  Dhè  ! 
Agus  bha  mòr-uamhas  air  na  deisciobuil  air  son  a  bhriath- 
ran.  Ach  fhreagair  Iosa  'rithist,  agus  thuirt  e  riutha,  A 
chlann,  cia  deacair  dhaibhsan  a  chuireas  an  earbsa  ann  an 
saoibhreas  a  dhol  a  steach  do  rìoghachd  Dhè  !  Is  fhusa 
do  chàmhal  a  dhol  troimh  chrò  na  snàthaid,  na  do  dhuine 
saoibhir  a  dhol  a  steach  do  rìoghachd  Dhè.  Agus  bha 
uamhas  thar  tomhais  orrasan,  ag  ràdh  eatorra  fhèin,  Cò  ma 
seadh  a  dh'  fhaodas  a  bhith  air  a  shaoradh?  Ach  air  do 
Iosa  amharc  orra  thuirt  e,  Do  dhaoine  tha  so  eu-comasach  ; 
ach  do  Dhia  tha  na  h-uile  nithean  comasach. 

Agus  thòisich  Peadair  air  a  ràdh  rìs,  Feuch,  thrèig  sinne 
na  h-uile  nithean  agus  lean  sinn  thusa;  ciod  uime  sin  a 

gheibh  sin  ?  Agus  thuirt  Iosa  riutha,  Gu  deimhin  tha  mi 
ag  ràdh  ribh,  sibhse  a  lean  mise,  anns  an  ath-ghineamhuinn 
àn  uair  a  shuidheas  Mac  an  duine  air  cathair  a  ghlòire 
fhèin,  gu  suidh  sibhse  mar  an  ceudna  air  dà  chathair 
dheug  a'  toirt  breith  air  dà  thrèibh  dheug  Israeil.  Agus 
ge  b'  e  neach  a  thrèig  taighean,  no  bràithreari,  no  peath- 
raichean,  no  athair,  no  màthair,  no  bean-phosda,  no  clann, 
no  fearann,  air  sgàth  m'  ainm-sa,  agus  air  sgàth  an  t-soisgeil, 
gheibh  e  a'  cheud  uiread  anns  an  aimsir  so  fhèin,  taighean, 
àgus  bràithrean,  agus  peathraichean,  agus  màthraichean, 
àgus  clann,  agus  fearann,  maille  ri  geur-leanmhuinn ;  agus 
anns  an  t-saoghal  ri  teachd  a'  bheatha  mhaireannach.  Ach 
tha  mòran  air  thoiseach  a  bhios  air  dheireàdh ;  agus  air 
dheireadh  a  bhios  air  thoiseach.  Oir  is  cosmhuil  rìoghachd 
nèimh  ri  fear-taighe,  a  chaidh  a  mach  gu  moch  's  a'  mhad- 
uinn  a  thuarasdalachadh  luchd-oibre  d'  a  ghàradh-fìona. 
Agus  an  dèigh  dha  còrdadh  ris  an  luchd-oibre  air  peighinn 
's  an  latha,  chuir  e  d'  a  ghàradh-fìona  iad.  Agus  chaidh 
e  mach  mu  thimchioll  na  treas  uair,  agus  chunnaic  e 
dream  eile  'nan  seasamh  dìomhanach  anns  a'  mhargadh; 
àgus  thuirt  e  riutha,  Imichibhse  mar  an  ceudna  do  'n 
ghàradh-fhìona,  agus  ge  b'  e  ni  a  bhios  ceart  bheir  mi 
dhuibh  e.  Agus  dh'  imich  iad.  Chaidh  e  mach  a  rithist 
mu  thimchioll  na  siathamh  agus  na  naoidheamh  uair,  agus 
rinn  e  mar  an  ceudna.  Agus  chaidh  e  mach  mu  thimchioll 
na  h-aon  uair  deug,  agus  fhuair  e  dream  eile  'nan  scasamh 
dìomhanach,  agus  thuirt  e  riutha,  C'  ar  son  a  tha  sibh  'n 
'ur  seasamh  an  so  fad  an  latha  dìomhanach  ?  Thuirt  iad 
ris,  A  clnonn  nach  do  thuarasdalaich  duine  sam  bith  sinn. 
Thuirt  esan  riutha,  Imichibhse  mar  an  ceudna  do  'n  ghàr- 
adh-fhìona,  agus  ge  b'  e  ni  a  tha  ceart  gheibh  sibh  e. 

Agus  an  uair  athàinig  am  feasgar,  thuirt  tighearna  a  ghàr- 
aidh-fhìona  ri  a  stiùbhard,  Gairm  an  luchd-oibre,  agus 
thoir  dhaibh  an  tuarasdal,  a'  tòiseachadh  o  'n  dream  a 
thàinig  mu  dheireadh  gu  ruige  na  ceud  dhaoine.  Agus  an 
uair  a  thàinig  iadsan  a  thuarasdalaicheadh  mu  thimchioll 
na  h-aon  uair  deug,  fhuair  gach  duine  dhiubh  peighinn. 
Ach  an  uair  a  thàinig  a'  cheud  dhream,  shaoii  iadsan  gu 
faigheadh  iad  ni  bu  mhò ;  ach  fhuair  gach  aon  dhiubh  mar 
an  ceudna  peighinn.  Agus  an  uair  a  fhuair  iad  i,  rinn  iad 
gearain  an  aghaidh  fear  an  taighe,  ag  ràdh,  An  dream  sin 
a  thàinig  mu  dheireadh  cha  d'  rinn  iad  obair  ach  aon  uair, 
agus  rinn  thu  iad  ionnan  ruinne  a  ghiùlain  uallach  agus 
teas  an  latha.  Ach  fhreagair  esan  agus  thuirt  e  ri  fear 
dhiubh,  A  charaid,  Cha  'n  'eil  mi  a'  deanamh  eucoir  ort ; 
nach  do  chòrd  thu  rium  air  peighinn  ?  Tog  leat  do  chuid 
fhèin,  agus  imich  romhad  :  is  i  mo  thoil-sa  a  thoirt  do  'n 
tl  a  thàinig  mu  dheireadh  mar  a  thug  mi  dhutsa.  Nach 
'eil  a  ceadaichte  dhomhsa  an  ni  a  's  toil  leam  a  dheanamh 
ri  mo  chuid  fhèin  ?  no  am  bheil  do  shùil-sa  olc,  a  chionn 
gu  bheil  mise  math  ?  Mar  sin  bidh  an  dream  dheireannach 
air  thoiseach,  agus  an  dream  a  tha  air  thoiseach  air  dheir- 
e  adh  :  oir  tha  mòran  air  an  gairm,  ach  beagan  air  an 
taghadh. 

Caib.  XXXIV. 

DK  tnnis  Iosa  do  ?ia  h-abstoil  mu  'bhàs  agus  mu  'aiseirigh 
—  Cha  aV  thug  e  do  mhic  Shebede  an  ni  a  bha  iad  ag 
iarraidh — Thug  e  fradharc  do  Bhartwieus  an  dall 
— Mu  Shacheus  an  cìs-mhaor — Cosamhlachd  nan  deich 
punnd — DK  tcng  Muire  casan  losa. 

Agus  bha  iad  air  an  t-slighe,  a'  dol  suas  gu  Ierusalem ; 
agus  bha  Iosa  'g  imeachd  rompa  :  agus  ghlac  uamhas  iad  ; 
agus  air  dhaibh  a  leantuinn  bha  eagal  orra.  Agus  thug  e 
an  dà  fhear  dheug  leis  a  leith-taobh  anns  an  t-slighe,  agus 
thòisich  e  air  na  nithean  a  bha  gu  tachairt  dha  innseadh 
dhaibh,  ag  ràdh,  Feuch,  tha  sinn  a'  dol  suas  gu  Ierusalem, 
agus  bidh  na  h-uile  nithean  a  tha  sgrìobhte  leis  na  fàidh- 
ean  mu  Mhac  an  duine  air  an  coimhlionadh ;  agus  bidh 
Mac  an  duine  air  a  thoirt  thairis  do  na  h-àrd-shagairt, 
agus  do  na  sgrìobhaichean ;  agus  .dìtidh  iad  a  chum  bàis 
e,  agus  bheir  iad  thairis  do  na  Cinnich  e  :  agus  ni  iad 
fanaid  air,  agus  masluichear  e,  agus  tilgidh  iad  smugaid 
air,  agus  cuiridh  iad  gu  bàs  e ;  agus  air  an  treas  latha 
èirigh  e  a  rithist.  Agus  cha  do  thuig  iadsan  aon  ni 
dhiubh  so  ;  agus  bha  na  briathran  so  falaichte  orra,  agus 
cha  b'  aithne  dhaibh  na  nithean  a  chaidh  a  labhairt. 

An  sin  thàinig  màthair  c]ann  Shebede  maille  ri  'mic, 
Seumas  agus  Eoin,  d'  a  ionnsuidh,  a'  toirt  aoraidh  dha, 
agus  ag  iarraidh  ni  àraidh  air.  Agus  thuirt  esan  riutha, 
Ciod  is  àill  leibh  mise  a  dheanamh  dhuibh  ?  Thuirt  i  ris, 
Abair  gu  suidh  iad  so  mo  dhithis  mhac,  fear  dhiubh  air 

do  laimh  dheis,  agus  am  fear  eile  air  do  laimh  chlì,  ann 
ad'  rìoghachd.  Ach  fhreagair  Iosa  agus  thuirt  e,  Cha  'n 
'eil  fhios  agaibh  ciod  a  tha  sibh  ag  iarraidh.  Am  bheil 
sibh  comasach  air  a'  chupan  òl  a  dh'  òlas  mise  ?  agus  a 
bhith  air  bHur  baisteadh  leis  a'  bhaisteadh  ieis  am  baistear 
mise  ?  Agus  thuirt  iadsan  ris,  Tha  sinn  comasach.  Agus 
thuirt  Iosa  riutha,  Olaidh  sibhse  gu  deimhin  an  cupan  a 
dh'  òlas  mise :  agus  baistear  sibh  leis  a'  bhaisteadh  leis 
am  baistear  mise  :  ach  suidhe  air  no  laimh  dheis,  agus 
air  mo  laimh  chlì,  cha  leamsa  sin  a  thabhairt,  ach  dhaibh- 
san  do  'm  bheil  e  air  ullachadh  le  m'  Athair.  Agus  an 
uair  a  chual'  an  deichnear  so,  thòisich  iad  air  mòr-chorr- 
uich  a  ghabhail  ri  Seumas  agus  Eoin.  Agus  ghairm  Iosa 
d'  a  ionnsuidh  iad,  agus  thuirt  e  riutha,  Tha  fhios  agaibh 
gu  bheil  acasan  a  tha  air  am  meas  mar  uachdarain  air  na 
Ginnich,  àrd-thighearnas  orra ;  agus  gu  bheil  aig  na 
daoine  mòra  làn-ughdarras  orra.  Ach  cha  bhi  e  mar  sin 
'n  'ur  measg-sa :  ach  ge  b'  e  neach  le  'n  àill  a  bhith  mòr 
'h  'ur  measg,  bidh  e 'na  fhear-frithealaidh  agaibh :  agus 
ge  b'  e  neach  le  'n  àill  toiseach  a  bhith  aige  'n  'ur  measg, 
bidh  e  'na  sheirbhiseach  do  na  h-uile,  oir  cha  d'  thàinig 
eadhon  Mac  an  duine  a  chum  gu  'n  deantadh  frithealadh 
dha,  ach  a  dheanamh  frithealaidh,  agus  a  thoirt  anama 
fhèin  mar  èiric  air  son  mhòran. 

Agus  thainig  iad  gu  Iericho  :  agus  air  dhasan  agus  d'  a 
dheisciobuil,  agus  do  shluagh  mòr,  imeachd  a  mach  à 
Iericho,  bha  Bartimeus  an  dall,  mac  Thimeuis,  'na 
shuidhe  ri  taobh  na  slighe,  ag  iarraidh  dèirce  :  agus  air 
dha  sluagh  a  chluinntinn  a'  dol  seachad,  dh'  fhiosraich  e 
ciod  bu  chiall  dha  so.  Agus  dh'  innis  iad  dha  gu  'm  b'  e 
Iosa  o  Nasaret  a  bha  'gabhail  seachad.    Agus  an  uair  a 

chual'  e  gu  'm  b'  e  Iosa  o  Nasaret  a  bh'  ann,  thòisich  e  ri 
glaodhaich,  agus  ri  ràdh,  Iosa,  Mhic  Dhaibhidh,  dean 
tròcair  orm.  Agus  chronuich  mòran  e  a  chum  gu  'm 
biodh  e  'na  thosd :  ach  bu  ro  mhòid  a  ghlaodh  esan.  A 
Mhic  Dhaibhidh,  dean  tròcair  orm.  Agus  Sheas  Iosà, 
agus  dh'  àithn  e  esan  a  ghairm  d'  a  ionnsuidh  ;  agus 
ghairm  iad  an  dall,  ag  ràdh  ris,  Biodh  deagh  mhisneach 
agad ;  èirich,  tha  e  'ga  d'  ghairm.  Agus  air  dhasan 
'fhalluinn  a  thilgeadh  uaithe,  ghràd  dh'  èirich  e,  agus 
thàinig  e  gu  Iosa,  agus  thuirt  Iosa  ris,  Ciod  is  àill  leat 
mise  a  dheanamh  dhut  ?  Thuirt  an  dall  ris,  A  Thigh- 
earna,  mi  dh'  faotainn  mo  fhradhairc.  Agus  thuirt  Iosa 
ris,  Faigh  do  fhradharc  :  shlànuich  do  chreideamh  thu. 
Agus  ghrad  fhuair  e  a  fhradharc,  agus  lean  e  e,  a'  toirt 
gìòire  do  Dhia :  agus  thug  an  sluagh  uile  cliù  do  Dhia, 
an  uair  a  chunnaic  iad  so. 

Agus  chaidh  losa  troimh  Iericho.  Agus,  feuch,  bha 
duìne  ann  do  'm  b'  ainm  Sacheus  ;  agus  b'  ard  chìs- 
mhaor  e,  agus  bha  e  saoibhir.  Agus  bha  dèidh  aige  air 
Iosa  'fhaicinn,  cò  e;  agus  cha  b' urrainn  e  air  son  an 
t-sluaigh,  a  chionn  gu  robh  e  ìo?al  'na  phearsa.  Agus 
ruith  e  roimhe,  agus  streap  e  suas  ann  an  craoibh  Shica- 
moir,  a  chum  gu  faiceadh  e  e  ;  oir  bha  e  gus  an  t-slighe 
sin  a  ghabhail.  Agus  an  uair  a  thàinig  Iosa  chum  an 
àite  sin,  air  dha  amharc  suas,  chunnaic  e  e,  agus  thuirt  e 
ris,  A  Shacheuis,  thig  a  nuas  gu  grad ;  oir  is  èiginri 
dhomhsa  stad  an  diugh  aig  do  thaigh.  Agus  thàinig  e 
nuas  le  cabhaig,  agus  ghabh  e  ris  gu  subhach.  Agus  an 
ùair  a  chunnaic  iad  so,  rinn  iad  uile  gearain,  ag  ràdh, 
Gu  'n  deachaidh  e  steach  air  aoidheachd  gu  duine  a  tha 
'na  pheacach.     Agus  sheas  Sacheus,  agus  thuirt  e  ris, 

Feuch,  a  Thighearna,  tha  mi  a'  toirt  leith  mo  mhaoin  do 
na  bochdan;  agus  ma  thug  mi  aoa  ni  o  neach  sam  bith 
gu  h-eucorach,  tha  mi  a'  toirt  dha  a  cheithir  uiread.  Agus 
thuirt  Iosa  ris,  Thàinig  slàinte  an  diugh  a  dh'  ionnsuidh 
an  taighe  so,  do  bhrìgh  gur  mac  do  Abraham  esan  mar 
an  ceudna.  Oir  thàinig  Mac  an  duine  a  shireadh  agus  a 
thèarnadh  an  ni  sin  a  bha  caillte. 

Agus  air  dhaibh  na  nithean  so  a  chluinntinn,  chuir  e 
•ris,  agus  labhair  e  cosamhlachd,  d.o  bhrìgh  gu  robh  e  am 
fagusg  do  Ierusalem,  agus  gu  'n  do  shaoil  iadsan  gu  'm 
biodh  rìoghachd  Dhè  air  a  grad-fhoillseachadh.  Air  an 
aobhar  sin  thuirt  e,  Chaidh  duine  uasal  àraidh  do  dhùth- 
aich  fad  às,  a  dh'  fhaotainn  rìoghachd  dha  fhèin,  agus  a 
thilleadh  air  ais.  Agus  ghairm  e  deichnear  de  'sheirbh- 
isich,  agus  thug  e  dhaibh  deich  puinnd,  agus  thuirt  e 
riutha,  Deanaibh  malairt  leotha  gus  an  tig  mise.  Ach 
bha  fuath  aig  muinntir  a  dhùthcha  dha,  agus  chuir  iad 
teachdaireachd  'na  dhèigh,  ag  ràdh,  Cha  'n  àill  leinn  aa 
duine  so  a  bhith  'na  rìgh  oirnn.  Agus  thachair,  an  uair  a 
a  thill  e  air  ais,  an  dèigh,  dha  an  rìoghachd  'fhaotainn  gu 
n'  d'  òrduich  e  na  seirbhisich  so,  do  'n  d'  thug  e  an 
t-airgiod,  a  bhith  air  an  gairm  d'  a  ionnsuidh  a  chum  gu 
'm  biodh  fios  aige  ciod  a  bhuannaich  gach  aon  dhiubh 
leis  a'  mhalairt.  Agus  thàinig  a'  cheud  fhear  'na  làthair, 
ag  ràdh,  A  Thighearna,  rinn  do  phunnd  deich  puinnd. 
Agus  thuirt  e  ris,  Is  math,  a  dheadh  sheirbhisich  :  do 
bhrìgh  gu  robh  thusa  fìrinneach  ann  an  ro-bheagan,  biodh 
uachdaranachd  agadsa  air  deich  bailtean.  Agus  thàinig 
an  dàra  fear,  ag  ràdh,  A  Thighearna,  rinn  do  phunnd  còig 
puinnd.  Agus  thuirt  e  risan  mar  an  ceudna,  Bi  thusa 
mar  an  ceudna  os  cionn  chòig  bailtean.  Agus  thàinig  fear 

tile,  ag  ràdh,  A  Thighearna,  feuch,  so  agad  do  phunnd  a 
bha  agamsa*  taisgte  ann  an  neapaicin  :  oir  bha  eagal  orm 
romhad,  do  bhrìgh  gur  duine  geur-theann  thu  :  tha  thu  a' 
togail  an  ni  nach  do  leag  thu,  agus  a'  buain  an  ni  nach 
do  chuir  thu.  Agus  thuirt  e  ris,  As  do  bhtul  fhèin  bheir 
mi  breith  ort,  a  sheirbhisich  aingidh.  Bhafhios  agad  gur 
duine  geur-theann  mi,  a'  togail  an  ni  nach  do  leag  mi, 
agus  a'  buain  an  ni  nach  do  chuir  mi :  air  an  aobhar  sin 
c'  ar  son  nach  do  chuir  thu  m'  airgiod  do  'n  bhanca,  agus 
air  dhomhsa  tighinn  thogainn  e  le  riadh  ?  Agus  thuirt  e 
riuthasan  a  bha  'nan  seasamh  a  làthair,  Thugaibh  uaithe 
am  punnd,  agus  thoiribh  dhasan  aig  am  bheil  na  deich 
puinnd  e.  Agus  thuirt  iad  ris,  A  Thighearna,  tha  deich 
puinnd  aige.  Oir  tha  mi  ag  ràdh  ribh  gu  'n  toirear  do 
gach  neach  aig  am  bheil  ;  ach  uaithesan  aig  nach  'eil, 
bheirear  eadhon  an  ni  sin  a  tha  aige.  Ach  thugaibh  an 
so  na  naimhdean  ud  agamsa  leis  nach  b'  àill  mise  a  bhith 
a'  m'  rìgh  os  an  cionn,  agus  marbhaibh  a'  m'  fhianuis  iad. 
Agus  an  uair  a  labhair  e  mar  so,  dh'  imich  e  rompa,  a' 
dol  suas  gu  Ierusalem. 

A  nis  bha  càisg  nan  Iudhach  am  fagusg :  agus  chaidh 
mòran  suas  às  an  dùthaich  roimh  an  chàisg  a  chum  iad 
fhein  a  ghlanadh.  Uime  sin  dh'  iarr  iad  Iosa,  agus 
labhair  iad  ri  'chèile  'nan  seasamh  anns  an  teampull, 
Ciod  i  bhur  barail-sè?  An  e  nach  tig  e  chum  na  fèille? 
A  nis  bha  araon  na  h-àrd-shagairt  agus  na  Phairisich  air 
toirt  àithne,  nam  biodh  fios  aig  neach  sam  bith  c'  àit  an 
robh  e  gu  'n  innseadh  e  e,  a  chum  gu  'n  glacadh  iad  e. 

Air  an  aobhar  sin  thàinig  Iosa  sia  làithean  roimh  an 
chàisg  gu  Betani,  far  an  robh  Lasarus  a  bha  marbh, 
neach  a  thog  Iosa  o  na  mairbh.     Uime  sin  rinn  iad 

suipeir  dha  an  sin :  agus  bha  Marta  a'  frithealadh ;  ach 
bha  Lasarus  'n  aon  dhiubhsan  a  shuidh  aig  biadh  maille 
ris.  An  sin  ghabh  Muire  punnd  a  dh'  oladh  spicnaird 
ro  luachmhor,  agus  dh'  ùng  i  casan  Iosa,  agus  thoirmaich 
i  a  chasan  le  a  falt  :  agus  lìonadh  an  taigh  le  fàileadh 
cùbhraidh  na  h-oladh.  Agus  bha  cuid  diombach  annta 
fhèin  ag  ràdh,  C'  ar  son  a  rinnesdh  an  t-ana-caitheamh  so 
air  an  oladh?  Ach  thuirt  aon  de  'dheisciobuil,  Iudas 
Iscariot,  mac  Shimoin,  a  bha  gu  esan  a  bhrath,  C'  ar'son 
nach  do  reiceadh  an  oladh  so  air  son  tri  cheud  peighinn, 
agus  nach  tugadh  do  na  bochdan  e  ?  A  nis  thuirt  e  so, 
cha  b'  ann  a  chionn  gu  robh  suim  aige  do  na  bochdan ; 
ach  a  chionn  gu 'm  bu  ghadaiche  e,  agus  \gu  robh  an 
sporan  aige,  agus  gu  'n  do  ghiùlain  e  na  nithean  a 
chuireadh  ann.  Agus  rinn  iad  gearain  na  h-aghaidh.  Ach 
thuirt  Iosa,  Leigihbh  leatha  ;  c'  ar  son  a  tha  sibh  a'  cur 
dragh'  oirre?  rinn  i  obair  mhath  ormsa.  Oir  tha  na 
bochdan  a  ghnàth  maille  ribh,  agus  ge  b'  e  uair  is  àill 
Ieibh  faodaidh  sibh  math  a  deanamh  dhaibh  ;  ach  cha  'n 
'eil  mise  a  ghnàth  agaibh.  Rinn  i  na  dh'  fhaodadh  i : 
thàinig  i  roimh  laimh  a  dh'  ùngadh  mo  chuirp  a  chum 
adhlaic.  Gu  deimhin  tha  mi  ag  ràdh  ribh,  ge  b'  earrann 
air  bith  air  feadh  an  domhain  uile,  anns  am  bi  an  soisgeul 
so  air  a  shearmonachadb,  bithidh  mar  an  ceudna  an  ni  so 
a  rinn  i  air  innseadh  mar  chuimhne  oirre. 

Agus  bha  fhios  aig  sluagh  mor  de  na  h-Iudhaich  gu 
robh  e  an  sin  :  agus  thàinig  iad,  cha  b'  ann  a  mhàin  air 
son  Iosa,  ach  a  chum  gu  .faiceadh  iad  mar  an  ceudna 
Lasarus,  a  thog  esan  o  na  mairbh.  Ach  ghabh  na  h-àrd- 
shagairt  comhairle  a  chum  Lasarus  mar  an  ceudna  a  chur 
gu  bàs  ;  do  bhrìgh  air  a  shon-san  gu'  n  d'  imich  mòran 
de  na  h-Iudhaich,  agus  gu  'n  do  chreid  iad  ann  an  Iosa. 

Caib.  XXXV. 

Mharcaich  Iosa  gu  Ierusalem  air  asail — Mhollaich  e  an 
crann-fìge — Dh1  fhuadaich  e  mach  ds  an  teampull  an 
dream  a  bha  'reic  agus  a?  ceannach — Dh!  earalaich  e  a 
dheisciobuil  iad  a  bhith  seasmhach  }s  a!  chreideamh — 
Chuir  e  na  sagairt  ^nan  tosd — Cosa?nhlachd  an  dithis 
mhac,  agus  tuath  an  fhìonlios. 

Air  an  latha  màireach,  air  do  mhòr  shluagh  a  thàinig  a 
chum  na  fèille  a  chluinntinn  gu  robh  Iosa 'tighinn  gu 
Ierusalem,  ghlac  iad  geugan  pailme,  agus  chaidh  iad  a 
mach  'na  chòdhail,  agus  ghlaodh  iad  a  mach,  Hosanna : 
Beannaichte  gu  robh  Righ  Israeil  a  tha  'tighinn  ann  an 
ainm  an  Tighearna. 

Agus  an  uair  a  bha  iad  a'  tarruinn  dlùth  do  Ierusalem, 
agus  a  thàinig  iad  gu  Betphage,  chuir  Iosa  dithis  de 
'dheisciobuil  uaithe,  ag  ràdh  riutha,  Rachaibh  do  'n  bhaile 
ud  thall  fa 'r  comhair,  anns  an  faigh  sibh,  air  dhiubh  a 
dhol  a  steach,  asal  ceangailte  agus  loth  maille  rithe  air  nach 
do  shuidh  aon  duine  riamh  :  fuasglaibh  iad,  agus  thugaibh 
leibh  iad.  Agus  ma  their  neach  sam  bith  ribb,  C'  ar  son 
a  tha  sibh  'g  am  fuasgladh,  abraibhse,  Tha  feum  aig  an 
Tighearn'  orra :  agus  gun  dàil  cuiridh  e  an  so  iad.  Rinn- 
eadh  na  nithean  so  uile  a  chum  gu  'n  coimhliontadh  an 
ni  a  labhradh  leis  an  fhàidh,  ag  ràdh,  Innsibh  do  nighean 
Shioin,  Feuch,  tha  do  Righ  a'  tighinn  a'  d'  ionnsuidh  gu 
ciùin,  agus  e  'n  a  shuidhe  air  asail,  agus  air  loth  mac  na 
h-asail. 

Cha  do  thuig  a  dheisciobuil  na  nithean  so  air  tùs  :  ach 
an  uair  a  ghlòraicheadh  Iosa,  an  sin  chuimhnich  iad  gu 
robh  na  nithean  so  sgrìobhte  uime,  agus  gu  'n  d'  rinn  iad 
na  nithean  so  dha. 

Agus  dh'  imich  iad,  agus  fhuair  iad  an  searrach  cean- 
gailte  a  muigh  aig  dorus,  aig  coinneachadh  dà  shlighe ; 
agus  dh'  fhuasgail  iad  e.  Agus  thuirt  cuid  dhiubhsan  a 
bha  'nan  seasamh  an  sin,  riutha,  C'  ar  son  a  tha  sibh  a' 
fuasgladh  an  t-searraich?  Agus  thuirt  iadsan  riutha  mar 
a  dh'  àithn  Iosa  dhaibh :  agus  leig  iad  air  falbh  iad.  Agus 
thug  iad  an  searrach  gu  Iosa:  agus  thilg  iad  am  falluinnean 
air  an  t-searrach,  agus  chuir  iad  Iosa  air  à  mhuin.  Agus 
sgaoil  mòran  am  falluinnean  air  an  t-slighe ;  agus  ghearr 
cuid  eile  geugan  de  na  craobhan,  agus  sgaoil  iad  air  an 
t-slighe  iad.  Agus  thog  an  sluagh  a  bha  roimhe  agus  'na 
dhèigh  iolach,  ag  ràdh,  Hosanna  do  Mhac  Dhaibhidh  : 
Beannaichte  gu  robh  an  tì  a  thig  ann  an  ainm  an  Tigh- 
earna ;  Hosanna  anns  na  h-àrdaibh. 

Agus  an  uair  a  bha  e  'tarruinn  am  fagusg,  eadhon  a' 
cromadh  le  sliabh  nan  crann  oladh,  thòisich  mòr-chuid- 
eachd  nan  deisciobul  uile  ri  gàirdeachas  a  dheanamh,  agus 
moladh  a  thoirt  do  Dhia  le  guth  àrd,  air  son  nan  uiie  oibre 
cumhachdach  a  chunnaic  iad;  ag  ràdh,  Gu  ma  beannaichtè 
an  Righ  a  tha  'tighinn  ann  an  ainm  an  Tighearna :  sìth  air 
nèamh,  agus  glòir  anns  na  h-àrdaibh.  Agus  thuirt  cuid 
de  na  Phairisich  o  mheasg  an  t-sluaigh  ris,  A  Mhaighstir, 
cronuich  do  dheisciobuil.  Agus  fhreagair  esan,  agus  thuirt 
e  riutha,  Tha  mi  ag  ràdh  ribh,  nam  fanadh  iad  so  'nan 
tosd  gu  'n  glaodhadh  na  clachan  fhèin. 

Agus  an  uair  a  thàinig  e  am  fagusg,  chunnaic  e  am  baile, 
agus  ghuil  e  air  a  shon,  ag  ràdh,  Nam  b'  aithne  dhut, 

eadhon  dhutsa,  ann  ad'  latha  so  fhèin,  a'  bheag  sam  bith 
de  na  nithean  a  bhuineas  do  d'  shìth !  ach  a  nis  tha  iad 
air  am  falach  o  d'  shùilean.  Oir  thig  na  làithean  òft, 
anns  an  tilg  do  nàimhdean  dìg  mu  d'  thimchioll,  agus 
an  iath  iad  umad  mu  'n  cuairt  agus  an  druid  iad  a 
staigh  air  gach  taobh  thu,  agus  an  leag  iad  cho  iosal 
ris  an  làr  thu,  agus  do  chlann  annad ;  agus  cha  'n  f  hàg  iad 
clach  air  muin  cloiche  annad ;  do  bhrìgh  nach  b'  aithne 
dhut  aimsir  d'  f  hiosrachaidh. 

Agus  an  uair  a  thàinig  e  steach  do  lerusalem,  ghluais- 
eadh  am  baile  uile,  ag  ràdh,  Co  e  so?  Agus  thuirt  an 
sluagh,  Is  e  so  Iosa,  am  fàidh  o  Nasaret  Ghalile. 

Air  an  aobhair  sin  rinn  an  sluag'h  a  bha  maille  ris 
fianuis  gu  'n  do  ghairm  e  Lasarus  às  an  uaigh,  agus 
gu  n  do  thog  e  o  na  mairbh  e.  Air  a  shon  so  mar  an 
ceudna  choinnich  an  sluagh  e,  do  bhrìgh  gu  'n  cuala  iad 
gu  'n  d'  rinn  e  am  mìorbhuil  so.  Thuirt  na  Phairisich 
uime  sin  eatorra  fhèin,  Am  faic  sibh  nach  'eil  sibh  a' 
buadhachadh  a'  bheag  sam  bith  ?  Feuch,  tha  'n  saoghal 
air  dol  'na  dhèigh. 

Agus  chaidh  e  steach  do  'n  teampull ;  agus  an  uair  a 
dh'  amhairc  e  air  gach  ni  mu  'n  cuairt,  air  do  'n  fheasgar  a 
bhith  nis  ann,  chaidh  e  mach  gu  Betani  maille  ris  an  dà 
fhear  deug. 

Agus  air  an  latha  màireach,  an  uair  a  chaidh  iad  a 
mach  à  Betani,  dh'  fhàs  e  acrach.  Agus  air  dha  craobh- 
fhìgean  fhaicinn  fada  uaithe  air  an  robh  duileach,  thàinig 
e,  dh'  fheuchainn  am  faigheadh  e  ni  sam  bith  oirre  :  agus 
an  uair  a  thàinig  e  d'  a  h-ionnsuidh,  cha  d'  fhuair  e  ni 
sam  bith  ach  duilleach ;  oir  cha  b'  e  àm  tional  nam  fìgean 
a  bh'  ann.    Agus  fhreagair  Iosa,  agus  thuirt  e  rithe,  Nar 

itheadh  neach  sam  bith  toradh  d.hiotsa  o  so  suas  a 
ehaoidh.  Agus  chual' a  dheisciobuil  e.  Agus  shearg  a' 
chraobh-fhìgean  gun  dàil. 

Agus  thàinig  iad-gu  lerusalem ;  agus  chaidh  Iosa  a 
steach  do  'n  teampull,  agus  thòisich  e  air  an  dream  a  bha 
'reic  agus  a'  ceannach  anns  an  teampull  a  chur  a  mach, 
agus  thilg  e  thairis  bùird  luchd-malairt  an  airgid,  agus 
caithrichean  na  muinntir  a  bha  'reic  chalaman ;  agus  cha  'n 
fhuiligeadh  e  gu  'n  giùlaineadh  neach  sam  bith  soitheaeh 
troimh  an  teampull.  Agus  theagaisg  e,  agus  thuirt  e 
riutha,  Nach  'eil  e  sgrìobhte,  Goirear  de  m'  thaigh-sa  taigh- 
ùrnuigh  do  na  h-uile  chinnich  ?  ach  rinn  sibhse  'na  ghar- 
aidh  luchoyreubainn  e,  Agus  chuala  na  sgrìobhaichean 
agus  na  h-àrd-shagairt  agus  ceannardan  a'  phobuill  soT 
agus  dh'  iarr  iad  cionnus  a  dh'  fhaodadh  iad  esan  a  sgrios: 
oir  bha  eagal  orra  roimhe  do  bhrìgh  gu  robh  an  sluagh 
uile  fo  iongantas  mòr  ri  'theagasg :  gidheadh  cha  robh 
fhios  aca  ciod  a  dheanadh  iad. 

Agus  thàinig  na  doill  agus  na  bacaich  d' a  ionnsuidh; 
agus  shlànuich  e  iad.  Ach  an  uair  a  chunnaic  na  h-àrd- 
shagairt  agus  na  sgrìobhaichean  na  gnìomharan  iongantach 
a  rinn  e,  agus  a  chlann  a'  glaodhaich  anns  an  teampull, 
agus  ag  ràdh,  Hosanna  do  Mhac  Dhaibhidh;  bha  corruich 
mhòr  orra,  agus  thuirt  iad  ris,  Am  bheil  thu  'cluinntinn 
ciod  a  tha  iad  so  ag  radh  ?  Agus  thuirt  losa  riutha,  Tha 
mi  a'  cluinntinn  :  Nach  do  leugh  sibhse  riamh,  A  beul 
naoidhean  agus  chiochran  choimhlion  thu  moladh?  Agus 
dh'  fhàg  e  iad,  agus  chaidh  e  mach  às  a'  bhaile  do 
Bhetani,  agus  dh'  fhan  e  an  sin. 

Agus  anns  a'  mhaduinn  an  uair  a  bha  iad  a'  gabhail 
seachad,  chunnaic  iad  a'  chraobh-fhigean  air  seargadh  o  a 

freumhan,  Agus  air  cuimhneachadh  do  Pheadair  thuirt  e 
ris,  A  Mhaighstir,  feuch,  tha  'chraobh-fhìgean  a  mhollaich 
thu  air  seargadh  às.  Agus  fhreagair  Io?a  agus  thuirt  e 
riutha,  Biodh  creideamh  agaibh  ann  an  Dia.  Oir  gu 
deimhin  tha  mi  ag  ràdh  ribh,  Ge  b'  e  neach  a  their  ris  a' 
bheinn  so,  Bi  air  do  thogail  agus  air  do  thilgeadh  'san 
fhairge,  agus  nach  bi  fo  amhrus  'na  chridhe,  ach  a  chreid- 
eas  gu  'n  tachair  an  ni  a  their  e,  thig  gach  ni  a  their  e  gu 
crìch.  Air  an  aobhar  sin  tha  mi  ag  ràdh  ribh,  Ge  b'  e  air 
bith  nithean  a  dh'  iarras  sibh  ann  an  ùrnuigh,  creidibh  gu 
faigh  sibh  iad.  Agus  ge  b'  e  uair  a  sheasas  sibh  a'  dhean- 
amh  ùrnuigh,  thugaibh  mathanas,  ma  tha  nì  air  bith  agaibh 
an  aghaidh  aon  neach ;  a  chum  gu  'n  toir  bhur  n-Athair  a 
ta  air  nèamh  mar  an  ceudna  mathanas  peacaidh  dhuibhse. 
Ach  mur  toir  sibhse  mathanas,  cha  mhò  a  bheir  bhur 
n-Athair  a  ta  air  nèamh  mathanas  peacaidh  dhuibhse. 

Agus  thàinig  iad  a  rithist  gu  Ierusalem  :  agus  air  dhasan 
a  bhith  a'  spaisdeireachd  anns  an  teampull,  thàinig  na 
h-àrd-shagairt,  agus  na  sgrìobhaichean,  agus  na  seanairean 
d' a  ionnsuidh  ;  agus  thuirt  iad  ris,  Ciod  e  an  t-ùghdarras 
leis  am  bheil  thu  'deanamh  nan  nithean  so  ?  agus  cò  a 
thug  dhut  an  t-ùghdarras  so  a  chum  na  nithean  so  a  dhean- 
amh  ?.  Agus  f  hreagair  Iosa  agus  thuirt  e  riutha,  Feòraich- 
idh  mise  mar  an  ceudna  aoh  cheisd  dhibhse,  agus  freag- aibh 
mi,  agus  innsidh  mise  dhuibhse  ciod  an  t-ùghdnrras  Jeis 
am  bheil  mi  a' deanamh  nan  nithean  so,  Baisteadh  Eoin, 
an  ann  o  nèamh  a  bha  e,  no.o  dhnoine?  Agus  reusonaich 
iad  eatorra  fhèin,  ag  ràdh,  Ma  ihrir  sinn,  0  nèamh  ;  their 
esan,  C 'ar  son  ma  ta  na<  h  do  chreid  sibh  e?  Ach  ma 
their  sinn,  O  dhaoine ;  clacKaidh  an  sluagh  uile  sinn  ;  oir 
is  deimhin  leotha  gu 'm  b'fhàidh:  Eoin.    Agus  fhreagair 

iad  Iosa  agus  thuirt  iad,  Cha  'n  'eil  fhios  againn.  Agus 
thuirt  esan  riutha,  Cha  mhò  a  dh'  innseas  mise  dhuibhse 
ciod  e  an  t-ùghdarras  leis  am  bheil  mi  a'  deanamh  nan 
nithean  so. 

Ach  ciod  i  bhur  barail-se?  Bha  aig  duine  àraidh  dithis 
mhac ;  agus  thàinig  e  dh'  ionnsuidh  a'  cheud  mhic,  agus 
thuirt  e,  A  mhic,  imich,  dean  obair  an  diugh  ann  am 
ghàradh-fìona.  Agus  fhreagair  esan  agus  thuirt  e,  Cha 
dean  :  ach  'na  dhèigh  sin  ghabh  e  aithreachas  agus  dh' 
imich  e.  Agus  thàinig  e  dh'  ionnsuidh  an  dara  mic,  agus 
thuirt  e  mar  an  ceudna.  Agus  fhreagair  esan  agus  thuirt 
e,  Thèid,  a  Thighearna  :  agus  cha  deachaidh  e.  Cò  de  'n 
dithis  a  rinn  toil  'athar?  Thuirt  iadsan  ris,  A'  cheud  fhear. 
Thuirt  Iosa  riutha,  Gu  fìrinneach  tha  mise  ag  ràdh  ribh, 
gu  'n  tèid  na  cìs-mhaoir  agus  na  strìopaichean  do  rìoghachd 
Dhè  roimhibhse.  Oir  thàinig  Eoin  do  bhur  n-ionnsuidh-se 
ann  an  slighe  na  fìreantachd,  agus  cha  do  chreid  sibh  e : 
ach  chreid  na  cìs-mhaoir  agus  na  strìopaichean  e:  ague  ged 
a  chunnaic  sibhse  so,  cha  do  ghabh  sibh  aithreachas  'na 
dhèigh  sin,  a  chum  gu  'n  creideadh  sibh  e. 

Eisdibh  ri  cosimhlachd  eile  :  Bha  fear-taighe  àraidh 
ann  a  phlanndaich  fìon-lios,  agus  chuir  e  gàradh  m'  a 
thimchioll,  agus  chladhaich  e  ionad-bruthaidh  an  fhìona 
ann,  agus  thog  e  tùr,  agus  shuidhich  e  air  tuath  e,  agus 
chaidh  e  do  dhùthaich  eile  rè  aimsir  fhada.  Agus  an  uair 
a  thàinig  àm  an  toraidh  dlùth,  chuir  e  a  sheirbhisich  a  dh' 
ionnsuidh  na  tuatha,  a  dh'  fhaotainn  a  thoraidh.  Agus 
rug  an  tuath  air  a  sheirbhisich,  agus  ghabh  iad  air  fear 
dhiubh,  agus  mharbh  iad  fear  eile,  agus  chlach  iad  fear 
eile.  A  rithist,  chuir  e  seirbhisich  eile  uaithe,  a  bharrachd 
air  a'  cheud  f  headhainn  :  agus  rinn  iad  a'  cheart  ni  orrasan. 

Agus  thuirt  tighearna  an  fhìon-Hos,  Ciod  a  ni  mi  ?  Cuir- 
idh  mi  mo  mhac  gràdhach  do  'n  ionnsuidh  :  faodaidh  e 
bhith  gu  'n  toir  iad  urram  dha  an  uair  a  chì  iad  e.  Ach 
an  uair  a  chunnaic  an  tuath  am  mac,  reusonaich  iad 
eatorra  f  hèin  ag  ràdh,  Is  e  so  an  t-oighre :  thigibh,  marbha- 
maid  e,  a  chum  gu  'm  bi  an  oighreachd  againn  fhèin. 
Agus  rug  iad  air,  agus  thilg  iad  a  mach  às  an  fhìon-lios  e, 
agus  mharbh  iad  e.  Air  an  aobhar  sin,  an  uair  a  thig 
tighearna  an  fhìon-lios,  ciod  a  ni  e  ris  an  tuath  sin? 
Thuirt  iad  ris,  Sgriosaidh  e  gu  truagh  na  droch  dhaoine 
sin,  agus  suidhichidh  e  am  fìon-lios  air  tuath  eile  a  bheir 
dha  a  thoraidh  'nan  aimsir  fhèin.  Thuirt  Iosa  riutha, 
Nach  do  leugh  sibh  riamh  anns  na  sgriobtuirean,  A'  chlach 
a  dhnuT  na  clachairean  rinneadh  i  'na  cloich-chinn  na 
h-oisne  :  is  e  'n  Tighearna  a  rinn  so,  agus  tha  e  iongantach 
'nar  sùilean-ne.  Air  an  aobhar  sin  tha  mi  ag  ràdh  ribh, 
Gu  'n  toirear  rìoghachd  Dhè  uaibhse,  agus  gu  'n  toirear  i 
do  chinneach  a  bheir  seachad  a  toraidh.  Agus  ge  b'  e 
neach  a  thuiteas  air  a'  chloich  so  bristear  'n  a  bhloidhean 
e ;  ach  ge  b'  e  neach  air  an  tuit  i,  ni  i  mìn-luaithre  dheth. 
Agus  an  uair  a  chuala  na  h-àrd-shagairt  agus  na  Phairisich 
a  chosamhlachd-san,  thuig  iad  gu  'm  b'  ann  mu  'n  timchioll 
fhèin  a  labhair  e.  Agus  an  uair  a  b'  àill  leotha  greim  a 
dheanamh  air,  bha  eagal  orra  roimhe  'n  t-sluagh,  oir  bha 
meas  fàidh  aca  airsan.  Agus  dh'  fhàg  iad  e,  agus  dh' 
fhalbh  iad. 

Caib.  XXXVI. 

Cosamhlachd  banais  mhic  an  Righ — Mn  bhith  'toirt  cìs  do 
Cheasar — Barail  mhearachdach  nan  sadusach  mu 
thimchioll  aiseirigh  nam  marbh — DJi  fheòraich  Iosa 
de  na  Phairisich  ciod  a'  bharail  a  b/i  aca  air  Criosd. 

Agus  fhreagair  Iosa,  agus  labhair  e  riutha  'rithist  ann  an 
cosamhlachdan,  ag  ràdh,  Is  cosmhuil  rìoghachd  nèimh  ri 
rìgh  àraidh  a  rinn  banais-phòsaidh  dh'  a  mhac,  agus  chuir 
e'  sheirbhisich  a  ghairm  na  muinmtir  a  fhuair  cuireadh  a 
chum  na  bainnse  :  agus  cha  b'  àill  leothasan  tighinn.  A 
rithist,  chuir  e  seirbhisich  eile  'mach  ag  ràdh,  Abraibhse 
ris  a'  mhuinntir  do 'n  d' thugadh  cuireadh,  Feuch,  dheas- 
aich  mi  mo  dhinneir :  tha  mo  dhaimh  agus  mo  sprèidh 
bhiadhta  air  am  marbhadh,  agus  tha  na  h-uile  nithean 
deasaichte  :  thigibh  a  chum  na  bainnse.  Ach  chuir  iadsan 
an  suarachas  e,  agus  dh'imich  iad  rompa,  fear  dhiubh  a 
chum  a  chuid  fearainn,  agus  fear  eile  'chum  a  cheannachd: 
agus  rug  a'  chuid  eile  dhiubh  air  a  sheirbhisich,  agus  thug 
iad  masladh  dhaibh,  agus  mharbh  iad  iad.  Ach  an  uair 
a  chual'  an  rìgh  soghabh  e  fearg;  agus  chuir  e  'armailtean 
uaithe,  agus  sgrios  e  na  mortairean  ud,  agus  loisg  e  am 
baile-<an.  An  sin  thuirt  e  ri'  sheirbhisich;  Gu  fìrinneach 
tha  'bhanais  deasaichte,  ach  a'  mhuinntir  a  fhuair  cuireadh 
cha  b'  airidh  iad  air.  Air  an  aobhar  sin  imichibhse  gu 
snaim  nan  rathaidean  mòra,  agus  thugaibh  cuireadh 
do  na  h-uile  neach  a  gheibh  sibh  gu  tighinn  a  dh'  ionnsuidh 
na  bainnse.    Agus  chaidh  na  seirbhisich  sin  a  mach  air 

na  rathaidean,  agus  chruinnich  iad  gach  uile  neach  a 
f huair  iad,  eadar  olc  agus  mhath ;  agus  lìonadh  taigh  na 
bainnse  le  muinntir  a  shuidh  a  chum  bìdh.  Ach  an  uair 
a  chaidh  an  rìgh  a  steach  a  dh'  fhaicinn  nan  aoidhean, 
chunnaic  e  an  sin  duine  aig  nach  robh  trusgan  na  bainnse 
uime  :  agus  thuirt  e  ris,  A  charaid,  cionnus  a  thàinig  thusa 
steach  an  so  gan  trusgan  na  bainnse  umad?  Agus  bha 
e  'na  thosd.  An  sin  thuirt  an  rìgh  ris  na  seirbhisich, 
Ceanglaibh  e  eadar  chasan  agus  làmhan,  togaibh  leibh  e, 
agus  tilgibh  e  anns  an  dorchadas  iomallach :  an  sin  bidh 
gul  agus  gìosgan  fhiacal.  Oir  tha  mòran  air  an  gairm, 
ach  beagan  air  an  taghadh. 

An  sin  dh'  imich  na  Phairisich,  agus  ghabh  iad  comhairle 
cionnus  a  dh'  fhaodadh  iad  esan  a  ribeadh  'na  chainnt. 
Agus  chuir  iad  d'  a  ionnsuidh  an  deisciobuil  fhèin  maille 
ri  luchd-leanmhuinn  Heroid,  a  leigeadh  orra  fhèin  a  bhith 
'nam  fìreanan,  a  chum  gu  'n  deanadh  iad  grèim  air  'fhacail 
air  chor  's  gu  'n  tugadh  iad  thairis  e  do  chumhachd  agus 
do  ùghdarras  an  uachdarain,  agus  thuirt  iad,  A  Mhaighstir, 
tha  fhios  againne  gu  bheil  ihusa  fìor,  agus  gu  bheil  thu 
'teagasg  slighe  Dhè  ann  am  firinn,  agus  nach  'eil  suim 
agad  do  dhuine  sam  bith :  oir  cha  'n  'eil  thu  'g  amharc  air 
pearsa  dhaoine.  Uime  sin  innis  dhuinne,  ciod  i  do 
bharail.  Am  bheil  e  ceadaichte  cìs  a  thoirt  do  Cheasar, 
no  nach  'eil  ?  An  tabhair,  no  nach  tabhair  sinn  i  ?  Ach 
thuig  Iosa  an  aingidheachd,  agus  thuirt  e,  C'  ar  son  a 
tha  sibh  'ga  'm  bhuaireadh,  a  chealgairean  ?  Seallaibh 
dhomhsa  airgiod  na  cìse.  Agus  thug  iad  peighinn  d'  a 
ionnsuidh.  Agus  thuirt  e  riutha,  Cò  dha  bhuineas  an 
dealbh  agus  an  sgrìobhadh  so?  Thuirt  iadsan  ris,  Do 
Cheasar.    An  sin  thuirt  e  riutha,  Thugaibh  uime  sin  do 

Cheasar  na  nithean  a  's  le  Ceasar ;  agus  do  Dhia  na 
nithean  a  's  le  Dia,  agus  cha  b'  urrainn  iad  grèim  a 
dheanamh  air  a  chainnt  am  fianuis  an  t-sluaigh :  agus 
ghabh  iad  iongantas  ri'  fhreagradh,  agas  dh'  fhan  iad  'nan 
tosd,  agus  dh'  fhàg  iad  e,  agus  dh'  imich  iad  rompa. 

Air  an  latha  sin  fhèin  thàinig  d'  a  ionnsuidh  na  Sadus- 
aich,  a  tha  ag  ràdh  nach  'eil  aiseirigh  ann :  agus  chuir  iad 
ceisd  air,  ag  ràdh,  A  Mhaighstir,  sgrìobh  Maois  dhuinne, 
Nam  faigheadh  bràthair  duine  sam  bith  bàs,  agus  gu 
fàgadh  e  bean,  agus  nach  fhàgadh  e  clann,  gu  'n  gabhadh 
a  bhràthair  a  bhean,  agus  gu  'n  togadh  e  sliochd  d'  a 
bhràthair.  A  nis  bha  seachdnar  bhràithrean  ann  :  agus 
ghabh  a'  cheud  fhear  dhiubh  bean,  agus  an  uair  a  dh'  eug 
e  cha  d'  fhàg  e  sliochd,  agus  ghabh  an  dara  fear  i,  agus 
fhuair  e  bàs,  agus  cha  d'  f hàg  e  sliochd ;  agus  an  treas 
fear  mar  an  ceudna :  agus  ghabh  an  t-seachdnar  i,  agus 
cha  d'  fhàg  iad  sliochd.  Agus  'nan  dèigh  uile  fhuair  a' 
bhean  bàs  mar  an  ceudna.  Anns  an  ai?eirigh  uime  sin, 
an  uair  a  dh'  èireas  iad,  cò  dhiubh  do  'm  bean  i  ?  oir  bha 
i  aig  an  t-seachdnar  'na  mnaoi.  Agus  fhreagair  Iosa,  agus 
thuirt  e  riutha,  Tha  sibh  air  seachran  gun  eòlas  agaibh  air 
na  sgriobtuirean,  no  air  cumhachd  Dhè.  Tha  clann  an 
t-saoghail  so  a'  pòsadh,  agus  air  an  tabhairt  am  pòsadh  : 
ach  an  dream  sin  a  mheasar  gur  airidh  iad  air  an  t-saoghal 
ud  fhaotainn,  agus  an  aiseirigh  o  na  mairbh,  cha  'n  'eil 
iad  a'  pòsadh :  agus  cha  'n  urrainn  iad  bàs  fhaighinn  ni  's 
mò :  oir  tha  iad  an  co-inbhe  ris  na  h-ainglean ;  agus  is 
iad  clann  Dhè,  air  dhaibh  a  bhith  'nan  cloinn  do  'n 
aiseirigh.  Ach  mu  thimchioll  nam  marbh  gu  'n  èirich 
iad,  nach  do  leugh  sibh  ann  an  leabhar  Mhaois,  cionnus 
a  labhair  Dia  ris  anns  a'  phreas,  ag  ràdh,  Is  mise  Dia 

Abrahaim,  agus  Dia  Isaaic,  agus  Dia  Iacoib  ?  Cha  'n  e 
Dia,  Dia  nam  marbh,  ach  Dia  nam  beò,  oir  tha  iad  uile 
beò  dhasan.  Tha  sibh  uime  sin  gu  mòr  air  seachran. 
An  sin  fhreagair  dream  àraidh  de  na  sgrìobhaichean,  agus 
thuirt  iad,  A  Mhaighstir,  is  math  a  labhair  thu. 

Agus  thàinig  aon  de  na  sgrìobhaichean,  agus  an  uair  a 
chual'  e  iadsan  a'  deasboireachd  ri  'chèile,  agus  a  thuig  e 
gu  'n  do  fhreagair  e  gu  math  iad,  chuir  e  ceisd  air,  Ciod  i 
a'  cheud  àithne  de  na  h-àitheantan  uile  ?  Agus  fhreagair 
Iosa  e,  Is  i  so  a'  cheud  àiihne  de  na  h-àitheantan  uile, 
Eisd,  O  Israel,  an  Tighearna  ar  Dia-ne,  is  aon  Tighearna 
e :  agus  gràdhaichidh  tu  an  Tighearna  do  Dhia  le  d'  uile 
chridhe,  agus  le  d'  uile  anam,  agus  le  d'  uile  inntinn, 
agus  le  d'  uile  neart.  Is  i  so  a'  cheud  àithne  agus 
an  àithne  mhòr.  Agus  is  cosmhuil  an  dara  àithne 
rithe  so,  Gràdhaichidh  tu  do  choimhearsnach  mar  thu 
fhèin.  Cha  'n  'eil  àithne  eile  ann  a's  mò  na  iad  so.  Air 
an  dà  àithne  so  tha  'n  lagh  uile,  agus  na  fàidhean  an 
crochadh.  Agus  thuirt  an  sgrìobhaiche  ris,  Gu  fìrinneach, 
a  Mhaighstir,  is  math  a  thubhairt  thu  :  oir  tha  aon  Dia 
ann,  agus  cha  'n  'eil  atharrachadh  ann  ach  e  fhèin  :  agus 
esan  a  ghràdhachadh  leis  an  uile  chridhe,  agus  leis  an 
uile  thuigse,  agus  leis  an  uile  anarn,  agus  leis  an  uile  neart, 
agus  neach  a  ghràdhachadh  a  choimhearsnaich  mar  e 
fhèin,  is  mò  sin  na  na  h-uile  làn  iobairt-loisgte  agus 
thabhartasan.  Agus  an  uair  a  chunnaic  Iosa  gu  'n  do 
fhreagair  e  gu  tuigseach,  thuirt  e  ris,  Cha  'n  'eil  thu  fada 
o  rìoghachd  Dhè. 

A  nis  an  uair  a  bha  na  Phairisich  cruinn  an  ceann  a 
chèile,  dh'  fheòraich  Iosa  dhiubh,  ag  ràdh,  Ciod  i  bhur 
barail-se  mu  thimchioll  Chriosd?    Cò  do  'm  mac  e? 

Thuirt  iadsan  ris,  Do  Dhaibhidh.  Thuirt  esan  riutha, 
Cionnus  ma  ta  a  ghoireas  Daibhidh  anns  an  Spiorad  a 
Thighearna  dheth,  ag  ràdh,  Thuirt  an  Tighearna  ri  m' 
Thighearna,  Suidh  air  mo  làimh  dheis  gus  an  cuir  mi  do 
nàimhdean  'nan  stòl  fo  d'  chasan?  Uime  sin  ma  ghoireas 
Daibhidh  a  Thighearna  dh'eth,  cionnus  is  mac  dhae? 
Agas  dli'  èisd  am  mòr-shluagh  ris  gu  toilichte.  Agus  cha 
b'  urrainn  aon  neach  freagradh  sam  bith  a  thoirt  air,  ni 
mò  a  bha  chridhe  aig  aon<neach  o  'n  latha  sin  suas  ni  air 
bith  fheòraich  dheth. 


Caib.  xxxvir. 

^Bagraidhean  uamhasach  an  aghaidh  nan  sgrìobhaichean 
agus  nam  Phairiseach. 

Agus  ann  an  èisdeachd  an  t-sluaigh  uile  thuirt  e  ri 
/dheisciobuil,  Thugaibh  an  aire  dhuibh  fhèin  o  na  sgrìobh- 
.aichean  leis  am  miann  imeachd  ann  an  culaidhean  fada, 
agus  leis  an  ionmhuinn  fàilte  fhaotainn  air  na  margaidh- 
ean,  agus  na  cathraichean  a  's  àirde  anns  na  sionagogan, 
agus  naceud  àiteachan-suidhe  aig  na  fèilltean;  a  shluigeas 
suas  taighean  bhantrach,  agus  air  sgàth  deadh  choslais  a 
ni  ùrnuighean  fada  :  gheibh  iad  so  an  dìteadh  a  's  mò, 

An  sin;  labhair  Iosa  ris  an  t-sluagh  agus  ri  'dheisciobuil, 
ag  ràdh,  Tha  na  sgrìobhaichean  agus  na  Phairisich  'nan 
suidhe  air  cathair  Mhaois  :  uime  sin  na  h-uile  nithean  a 

dh'  iarras  iad  oirbhse  a  choimhead,  coimhidibh  agus 
deanaibh  iad :  ach  na  deanaibh  a  rèir  an  oibre;  oir  their 
iad  agus  cha  dèan  iad.  Oir  ceanglaidh  iad  uallaichean 
troma  agus  do-iomchar,  agus  cuiridh  iad  air  guaillean 
dhaoine  iad ;  gidheadh  cha  charuich  iad  f  hèin  iad  le 
h-aon  de  am  meuran.  Ach  tha  iad  a'  deanamh  an  oibre 
uile  chum  gu  'm  bi  iad  air  am  faicinn  le  daoine  :  oir  ni 
iad  am  philacteridh  leathann,  agus  iomall  an  aodaich 
mòr;  agus  is  ionmhuinn  leotha  na  ceud  àiteachan-suidhe 
anns  na  fèilltean,  agus  na  ceud  chathraichean  anns  na 
coimhthionail,  agus  fàilte  fhaotainn  air  na  margaidhean, 
agus  daoine  a  ghairm  Rabbi,  Rabbi  dhiubh.  Ach  na 
goirear  Rabhi  dhibhse  :  oir  is  aon  àrd-mhaighstir  a  th' 
agaibh,  Criosd,  agus  is  bràithrean  sibh  fhèin  uile.  Agus 
na  gairmibh  bhur  n-athair  de  dhuine  sam  bith  air  thalamh  : 
oir  is  aon  Athair  a  tha  agaibh,  a  ta  air  nèamh.  Cha  mhò 
a  ghoirear  àrd-mhaighstirean  dhibh  :  oir  is  aon  àrd- 
mhaighstir  a  tha  agaibh,  eadhon  Criosd.  Ach  an  tì  a  's 
mò  'n  'ur  measg  bidh  e  'na  sheirbhiseach  agaibh.  Agus 
ge  b'  e  neach  a  dh'  àrdaicheas  e  fhèin,  ìslichear  e  ;  agus 
ge  b'  e  neach  a  dh'  ìslicheas  e  fhèin  àrdaichear  e. 

Ach  is  an-aoibhinn  dhuibhse,  a  sgrìobhaichean  agus 
Phairiseacha,  a  chealgairean  !  do  bhrìgh  gu  bheil  sibh  a' 
druideadh  rìoghachd  nèimh  an  aghaidh  dhaoine  :  oir  cha 
tèid  sibh  fhèin  a  steach,  agus  cha  'n  fhulaing  sibh  do  'n 
dream  a  tha  'dol  a  steach  a  dhol  ann. 

Is  an-aobhinn  dhuibh,  a  sgrìobhaichean  agus  Phairis- 
eacha,  a  chealgairean !  oir  tha  sibh  ag  itheadh  suas 
taighean  bhantrach,  agus  air  sgàth  deadh  choslais  a' 
deanamh 1  ùrnùighean  fada :  uime  sin  gheibh  sibh  an 
dìteadh  a'  s  mò. 

Is  an-aoibhinn  dhuibh,  a  sgrìobhaichean  agus  Phairis- 
eacha,  a  chcalgairean  !  oir  cuartaichidh  sibh  muir  agus  tìr 
a  chum  aon  duine  a  dheanamh  de  bhur  creideamh  fhèin  • 
agus  an  uair  a  bhios  e  dèante,  ni  sibh  mac  ifrinn  dheth 
dà  uair  ni  's  mò  na  sibh  fhèin. 

Is  an-aoibhinn  dhuibh,  a  chinn-iuil  dhalla,  a  their,  Ge 
b'  e  neach  a  bheir  mionnan  air  an  teampull  cha  ni  air  bith 
sin ;  ach  ge  b'  e  bheir  mionnan  air  òr  an  teampuill, 
tha  e  ceangailte.  Amadana,  agus  a  dhaoine  dalla  !  oir  cò 
aca  is  mò  an  t-òr,  no  an  teampull  a  tha  'naomhachadh  an 
òir  ?  Agus,  ge  b'  e  bheir  mionnan  air  an  altair,  cha  ni  air 
bith  sin ;  ach  ge  b'  e  bheir  mionnan  air  an  tiodhlac  a  tha 
oirre,  tha  e  ceangailte.  Amadana,  agus  a  daoine  dalla ! 
oir  cò  aca  is  mò  an  tiodhlac,  no  'n  t-altair  a  tha  'naomh- 
achadh  an  tiodhlaic?  Uime  sin  ge  b'  e  mhionnaicheas 
air  an  altair,  tha  e  'mionnachadh  oirre  fhèin,  agus  air  gach 
ni  a  tha  oirre.  Agus  ge  b'  e  mhionnaicheas  air  an 
teampull,  tha  e  'mionnachadh  airsan,  agus  air  an  Tì  a  tha 
'na  chòmhnuidh  ann.  Agus  ge  b'  e  mhionnaicheas  air 
nèamh,  tha  e'  mionnachadh  air  rìgh-chathair  Dhè,  agus 
airsan  a  tha  'na  shuidhe  oirre. 

Is  an-aoibhinn  dhuibh,  a  sgrìobhaichean  agus  Phairis- 
eacha,  a  chealgairean  !  oir  tha  sibh  a'  toirt  an  deachaimh 
às  a'  mhionnt,  agus  an  ainis,  agus  a'  chuimin,  agus  dhìobair 
sibh  nithean  cudthromach  an  lagha,  ceartas,  agus  tròcair, 
agus  creideamh  :  ach  bu  chòir  dhuibh  iad  so  a  dheanamh, 
agus  gun  iad  sud  fhàgail  gun  deanamh.  A  chinn-iuil 
dhalla,  a  shìolaidheas  a'  mheanbh-chuileag,  agus  a  shluig- 
eas  an  càmhal. 

Is  an-aoibhinn  dhuibh,  a  sgrìobhaichean  agus  Phairis- 
eacha,a  chealgairean  !  oir  glanaidh  sibh  an  taobh  a  muigh 

de  'n  chupan  agus  de  'n  mhèis,  ach  tha  iad  an  taobh  a 
staigh  làn  reubainn  agus  eucoir.  Thusa  Phairisich  dhoill, 
glann  air  tùs  an  taobh  a  staigh  de 'n  chupan  agus  de'n 
mhèis,  a  chum  gu  'm  bi  an  taobh  a  muigh  dhiubh  glan  mar 
an  ceudna. 

Is  an-aobhinn  dhuibh,  a  sgrìobhaichean  agus  Phairis- 
eacha  a  chealgairean  !  oir  is  cosmhuil  sibh  ri  uaighean 
gealaichte,  a  tha  deadh-mhaiseach  air  an  taobh  a  muigh, 
ach  air  an  taobh  a  staigh  a  tha  làn  de  chànmhan  dhaoine 
marbha,  agus  de  'n  uile  shalachar.  Mar  so  mar  an  ceudna 
tha  sibhse  o 'n  leith  a  muigh  an  coslas  fhìreanan  am 
fianuis  dhaoine,  ach  'san  taobh  a  staigh  tha  sibh  làn  ceilge 
agus  eusaontais. 

Is  an-aobhinn  dhuibh,  a  sgrìobhaichean  agus  Phairis- 
eacha,  a  chealgairean !  oir  tha  sibh  a'togail  àitean-adhlac- 
aidh  nam  fàidhean,  agus  a'  deanamh  leac-lithidh  nam 
fìrean  deadh-mhaiseach,  agus  ag  radh,  Nam  bitheamaid 
ann  an  làithean  ar  n-aithrichean,  cha  bhitheadh  compàirt 
againn  riutha  ann  am  fuil  nam  fàidhean.  Uime  sin  tha 
sibh  'n  'ur  fianuisean  dhuibh  fhèin,  gur  sibh  clann  na 
muinntir  a  mharbh  na  fàidhean.  Lìonaibhse  suas  ma  ta 
tomhas  bhur  n-aithrichean.  A  nathraichean,  a  shìol  nan 
nathraichean  nimhe,  cionnus  a  thèid  sibh  às  o  dhamnadh 
ifrinn?  Air  an  aobhar  sin,  feuch,  tha  mise  a'  cur  do  bhur 
n-ionnsuidh  fàidhean,  agus  daoine  glice,  agus  sgrìobhaich- 
ean ;  cuid  dhiubh  marbhaidh  agus  ceusaidh  sibh ;  agus 
cuid  dhiubh  sgiùrsaidh  sibh  ann  bhur  sionagogan,  agus  ni 
sibh  geur-leanmhuinn  orra  o  bhaile  gu  baile:  a  chum  gu  'n 
tig  oirbh  gach  uile  fhuil  fhìreanta  a  dhòirteadh  air  an 
talamh,  o  fhuil  Abeil  fhìreanta  gu  fuil  Shachariais,  mhic 
Bharachiais,  a  mharbh  sibh  eadar  an  teampull  agus  an 

t-altair.  Gu  fìrinneach  tha  mi  ag  ràdh  ribh,  Gu  'n  tig  na 
nithean  so  uile  air  a'  ghinealach  so. 

O  Ierusaleim,  Ierusaleim,  a  mharbhas  na  fàidhean,  agus 
a  chlachas  an  dream  a  chuirear  a'  d'  ionnsuidh  !  cia  minic 
a  b'  àill  leam  do  chlann  a  chruinneachadh  ri  'chèile, 
eadhon  mar  a  chruinnicheas  cearc  a  h-eòin  fo  a  sgiathan, 
agus  cha  b'  àill  leibh  !  Feuch,  fàgar  bhur  taigh  agaibh  'na 
fhàsach.  Oir  tha  mise  ag  ràdh  ribh  nach  fhaic  sibh  mise 
o  so  suas  gus  an  abair  sibh,  Is  beannaichte  an  tì  a  thig 
ann  an  ainm  an  Tighearna. 


Caib.  xxxviii. 

Iosa  fa  chomhair  àite-coimhead  an  ionmhais — Bha 
Greugaich  ag  iarraidh   fhaicinn — DJi  innis   e  d 

à  ,  ghnè  bàis  a  gheibheadh  e,  agus  nach  d'  thàinig  e  a 
dhìteadh  an  t-saoghail,  ach  a  shaoradh  an  t-saoghail. 

Agus  shuidh  Iosa  fa  chomhair  àite-coimhead  an  ionmh- 
ais,  agus  thug  e  fa  near  cionnus  a  bha  am  pobull  a'  cur 
an  airgid  'san  ionmhas :  agus  chuir  mòran  de  dhaoine 
saoibhir  mòran  ann.  Agus  thàinig  bantrach  bhochd, 
agus  thilg  i  dà  bhonn  bheag  ann,  a  dheanadh  feòirling. 
Agus  ghairm  e  a  dheisciobuil  d'  a  ionnsuidh,  agus  thuirt 
e  riutha,  Gu  deimhin  tha  mi  ag  ràdh  ribh  gu  'n  do  chuir 
a  bhantrach  bhochd  so  barrachd  'san  ionmhas  na 
iadsan  uile  a  chuir  ann  :  oir  chuir  iadsan  uile  ann  de  'm 

mòr-phailteas ;  ach  chuir  ise  às  a  gainne  ann  na  bh'  aice . 
uile,  eadhon  a  beathachadh  gu  h-iomlan. 

A  nis  bha  Greugaich  àraidh  am  measg  na  muinntir  a 
chaidh  suas  a  chum  aoradh  a  dheanamh  aig  an  fhèill :  air 
an  aobhar  sin  thàinig  iadsan  gu  Philip,  a  bha  o  Bhetsaida 
Ghailile,  agus  dh'  iarr  iad  air,  ag  ràdh,  A  thighearna,  bu 
mhiann  leinne  Iosa  fhaicinn.  Thainig  Philip  agus  dh' 
innis  e  do  Andras :  agus  a  rithist  dh'  innis  Andras  agus 
Philip  do  Iosa.  Agus  fhreagair  Iosa  iad,  ag  ràdh, 
Thàinig  an  uair,  a  chum  gu  'm  biodh  Mac  an  duine  air 
a  ghlòrachadh.  Gu  deimhin,  deimhin,  tha  mi  ag  ràdh. 
ribh,  Mur  faigh  an  grà'inne  cruithneachd  a  thuiteas  anns 
an  talamh  bàs,  fanaidh  e  'na  aonar :  ach  ma  gheibh  e 
bàs  bheir  e  toiadh  mòr  uaithe.  Esan  a  ghràdhaicheas 
'anam,  caillidh  e  e  ;  agus  esan  a  ch'  fhuathaicheas  'anam 
anns  an  t-saoghal  so,  gleidhidh  e  e  a  chum  na  beatha. 
maireannaich.  Ma  ni  neach  sam  bith  seirbhis  dhomhsa, 
leanadh  e  mi ;  agus  ge  b'  e  àite  's  am  bi  mise,  bithidh 
mo  sheirbhiseach  an  sin  mar  an  ceudna  :  ma  ni  neach 
sam  bith  seirbhis  dhomhsa,  bheir  m'  Athair  urram  dha., 
A  nis  tha  m'  anam  fo  àmhghair ;  agus  ciod  a  their  mi?\ 
'Athair  saor  mi  o 'n  uair  so.  Ach  is  ann  air  a  shon 
so  a  thàinig  mi  a  chum  na  h-uaire  so.  'Athair,  glòr- 
aich  d'  ainm.  Air  an  aobhar  sin  thàinig  guth  o  nèamh, 
ag  ràdh,  Ghlòraich  mi  mar  tha  e,  agus  glòraichidh  mi  a 
rithist  e.  Uime  sin  thuirt  an  sluagh  a  sheas  a  làthair, 
agus  a  chual'  e,  gu  robh  tàirneanach  ann  :  thuirt  cuid  eile, 
Labhair  aingeal  ris.  Fhreagair  Iosa  agus  thuirt  e,  Cha  'n 
ann  air  mo  shon-sa  a  thàinig  an  guth  so,  ach  air  bhur  son- 
sa.  A  nis  tha  breitheanas  t-saoghail  so  ann  :  a  nis 
tilgear  uachdaran  an  t-saoghail  so  a  mach.    Agus  mise, 

ma  thogar  suas  o  'n  talamh  mi,  tàirngidh  mi  na  h-uile 
dhaoine  do  m'  ionnsuidh  fhèin.  Ach  thuirt  e  so,  a' 
ciallachadh  ciod  a'  ghnè  bàis  a  gheibheadh  e.  Uime  sin 
fhreagair  an  sluagh  e,  Chuala  'sinne  às  an  lagh  gu  fan 
Criosd  gu  siorruidh  :  agus  cionnus  a  tha  thusa  ag  ràdh, 
Gur  èiginn  do  Mhac  an  duine  a  bhith  air  a  thogail  suas? 
cò  e  Mac  so  an  duine  ?  Air  an  aobhar  sin  thuirt  Iosa 
riutha,  Fhathast  rè  tamuill  bhig  tha  'n  solus  maille  ribh. 
Gluaisibh  am  feadh  's  a  tha  'n  solus  agaibh,  a  chum  nach 
beir  an  dorchadas  oirbh  :  oir  an  tì  a  tha  'g  imeachd  anns 
an  dorchadas  cha  'n  aithne  dha  c'  àite  am  bheil  e  'dol. 
Am  feadh  's  a  tha  'n  solus  agaibh  creidibh  'san  t-solus,  a 
chum  gu  'm  bi  sibh  'n  'ur  cloinn  do  'n  t-solus. 

Agus  ghlaodh  Iosa,  agus  thuirt  e,  An  tì  a  tha  'creidsinn 
annamsa,  cha  'n  ann  annamsa  tha  e  'creidsinn,  ach  anns 
an  tì  a  chuir  uaithe  mi.  Agus  an  tì  a  tha  'g  am'  fhaicinn- 
sa  tha  e  'faicinn  an  tì  a  chuir  uaithe  mi.  Thàinig  mi  à' 
m'  sholus  a  chum  an  t-saoghail,  a  chum  ge  b'  e  a  chreideas 
annam  nach  fhanadh  e  ann  an  dorchadas.  Agus  ma 
chluinneas  neach  sam  bith  mo  bhriathran-sa,  agus  nach 
cretd  e,  cha  'n  'eil  mise  'g  a  dhiteadh  :  oir  cha  d'  thàinig 
mi  a  dhìteadh  an  t-saoghal,  ach  a  shaoradh  an  t-saoghail. 
An  tì  a  tha  'cur  cùl  riumsa,  agus  nach  'eil  a'  gabhail  ri  mo 
bhriathran,  tha  neach  aige  a  bheir  breith  air  :  am  facal  a 
labhair  mi  bheir  e  sin  breith  air  anns  an  latha  dheireann- 
ach.  Oir  cha  do  labhair  mi  uam  fhèin ;  ach  an  t-Athair 
a  chuir  uaithe  mi  thug  e  àithne  dhomh  ciod  a  theirinn, 
agus  ciod  a  labhrainn.  Agus  tha  fhios  agam  gur  beatha 
mhaireannach  'àithne-san  j  uime  sin  na  nithean  a  tha  mi 
a'  labhairt,  mar  a  thuirt  an  t-Athair  rium,  mar  sin  tha  mi 
a'  labhairt. 

Labhair  Iosa  na  nithean  so,  agus  dh'  fhalbh  e,  agus  dh' 
fhalaich  e  e-fhèin  uatha.  Ach  ged  rinn  e  na  h-uiread  de 
mhìorbhuilean  'nan  làthair,  gidheadh  cha  do  chreid  iad 
ann  :  a  chum  gu  'm  biodh  briathran  an  fhàidh  Esaiais  air 
an  coimhlionadh,  a  thubhairt  e,  A  Thighearna,  cò  a  chreid 
ar  n-aithris-ne  ?  agus  cò  dha  a  dh'  fhoillsicheadh  gàirdean 
an  Tighearna?  Air  an  aobhar  so  cha  robh  e  'n  comas 
dhaibh  creidsinn,  do  bhrìgh  gu  'n  dubhairt  Esaias  a 
rithist,  Dhall  e  an  sùilean,  agus  chruadhaich  e  an  cridhe ; 
a  chum  nach  fhaiceadh  iad  le  'n  sùilean,  agus  nach 
tuigeadh  iad  le  'n  cridhe,  agus  nach  tilleadh  iad,  agus  gu 
slànuichinn  iad.  Thuirt  Esaias  na  nithean  so,  an  uair  a 
chunnaic  e  a  ghlòir-san,  agus  a  labhair  e  uime.  Gidheadh 
chreid  mòran  de  na  h-uachdarain  ann  ;  ach  air  son  nam 
Phairiseach  cha  d'  aidich  iad  e,  air  eagal  gu  'n  cuirteadh 
a  mach  às  an  t-sionagog  iad :  oir  b'  annsa  leotha  glòir 
dhaoine  na  glòir  Dhè. 


Caib.  xxxix. 

Dh'  innis  Iosa  mu  sgrios  Ierusaleim — Mu  amhghair  nan 
làithean  ud — Mu  na  comharran  a  bhiodh  air  nèamh 
agus  air  an  talamh — Agus  mu  ath-theachd  fhèin. 

Agus  chaidh  Iosa  mach,  agus  dh'  imich  e  o  'n  teampull ; 
agus  thàinig  a  dheisciobuil  d'  a  ionnsuidh,  a'  nochdadh 
dha  aitreabh  an  teampuill,  agus  ag  ràdh,  A  Mhaighstir, 

feuch,  ciod  a'  ghnè  chlach  so,  agus  ciod  a'  ghnè  aitreibh  so! 
Agus  thuirt  Iosa  riutha.  Nach  f  haic  sibh  an  aitreabh  mhòr 
so  ?  gu  fìrinneach  tha  mi  ag  ràdh  ribh,  Nach  fhàgar  clach 
air  muin  cloiche  an  so,  nach  tilgear  sìos. 

Agus  an  uair  a  shuidh  e  air  sliabh  nan  crann-oladh,  fa 
chomhair  an  teampuill,  dh'  fheòraich  Peadair  agus  Seumas 
agus  Eoin  agus  Andras  an  uaigneas  dheth,  ag  ràdb,  Innis, 
dhuinne  c'  uin  a  thig  na  nithean  sin  gu  crìch  !  agus  ciod 
e  comharradh  do  theachd-sa,  agus  deireadh  an  t-saoghail  ? 
Agus  fhreagair  Iosa  agus  thuirt  e  riutha,  Thugaibh  an  aire 
nach  meall  aon  neach  sibh.  Oir  thig  mòran  a'  m'  ainm-sa, 
ag  ràdh,  Is  mise  Criosd;  agus  mèallaidh  iad  mòran. 
Agus  cluinnidh  sibh  cogannan  agus  tuarisgeul  chogannan  : 
thugaibh  an  aire  nach.bi  sibh  fo  amhluadh :  oir  is  èiginn 
do  na  nithean  so  uile  tachairt :  ach  cha  'n  'eil  a'  chrìoch 
ann  fhathast.  Oir  èiridh  cinneach  an  aghaidh  cinnich,. 
agus  rìoghachd  an  aghaidh  rìoghachd ;  agus  bithidh  gorta, 
agus  plàighean,  agus  critheannan-talmhainn  ann  an 
iomadh  àite,  agus  nithean  uamhasach,  agus  comharran  o 
nèamh  :  cha  'n  'eil  annta  so  uile  ach  toiseach  thruaighean. 

Ach  thugaibh  an  aire  dhuibh  fhèin :  oir  bheir  iad 
thairis  sibh  do  chomhairlean ;  agus  anns  na  sionagogan 
sgiùrsar  sibh ;  agus  cuirear  sibh  an  làthair  uachdaran 
agus  rìghrean  air  mo  shon-sa,  mar  fhianuis  dhaibhsan. 
An  sin  bheir  iad  thairis  sibh  a  chum  àmhghair,  agus 
marbhaidh  iad  sibh  :  agus  bidh  fuath  aig  na  h-uile 
chinnich  dlmibh  air  sgàth  m'  ainma-sa.  Agus  an  sin 
gabhaidh  mòran  oilbheum,  agus  brathaidh  iad  a  chèile. 
Agus  èirigh  mòran  fhàidhean  brèige,  agus  meallaidh  iad 
mòran.  Agus  do  bhrìgh  gu  'm  bi  an  eucoir  air  a  meud-, 
achadh,  fuaraichidh  gràdh  mhòrain.  Agus  an  uair  a  bheir 

iad  leotha  sibh  gus  bhur  tabhairt  thairis,  na  biodh  e  'na 
ro-chùram  oirbh  ciod  a  labhras  sibh,  agus  na  smaoinichibh 
roimh  làimh  ciod  a  fhreagras  sibh  air  bhur  son  fhèin ;  ach 
ge  b'  e  ni  a  bheirear  dhuibh  'san  uair  sin  fhèin,  abraibh 
e  :  oir  cha  sibhse  a  tha  'labhairt  ach  an  Spiorad  Naomh  : 
oir  bheir  mise  dhuibh  beul  agus  gliocas,  nach  bi  bhur 
nàimhdean  uile  comasach  air  labhairt,  no  cur'n  a  aghaidh. 
Agus  cha  chaillear  fuiltein  de  ghruaig  bhur  cinn.  Ann 
bhur  foighidinn  sealbhaichibh  bhur  n-anama.  Ach 
ge  b'  e  a  -bhitheas  seasmhach  gus  a'  chrìoch,  is  e  so  a 
thèarnar.  Agus  bithidh  soisgeul  so  na  rìoghachd  air  a 
shearmonachadh  air  feadh  an  domhain  uile,  mar  fhianuis 
do  na  h-uile  chinnich ;  agus  an  sin  thig  a'  chrìoch. 

Air  an  aobhar  sin  an  uair  a  chi  sibhse  Ierusalem  air  a 
cuartachadh  le  armailtean,  agus  gràinealachd  an  lèir-sgrios 
air  an  do  labhair  Daniel  am  fàidh'na  seasamh  anns  an 
ionad  naomh,  (tuigeadh  an  tì  a  leughas,)  an  sin  biodh 
fhios  agaibh  gu  bheil  a  fàsachadh  am  fagusg.  An  sin 
teicheadh  iadsan  a  tha  ann  an  Iudea  a  chum  nam  beann, 
agus  imicheadh  iadsan  a  tha  'na  meadhon  a  mach  aisde. 
An  ti  a  tha  air  mullach  an  taighe,  na  tigeadh  e  nuas  a 
thoirt  ni  sam  bith  leis  às  a  thaigh  :  agus  an  tì  a  th'  anns 
a'  mhachair,  na  tilleadh  e  air  ais  a  thogail  'fhalluinn  leis. 
Oir  is  iad  sin  làithean  an  dìoghaltais,  a  chum  gu  'n 
coimhlionar  na  h-uile  nithean  a  tha  sgrìobhte.  Ach  mo 
thruaighe  na  mnathan  a  bhios  torrach,  agus  iadsan  a  bhios 
a'  toirt  cìche  anns  na  làithean  sin  !  oir  bithidh  teanntachd 
mhòr 'san  dùthaich  agus  fearg  air  a' phobull  so.  Agus 
tuitidh  iad  le  faobhar  a'  chlaidheimh,  agus  bheirear  am 
braighdeanas  iad  a  chum  nan  uile  cbinneach  :  agus  bidh 
Ièrusalem  air  a  saltairt  sìos  fo  na  cinnich  gus  an  coimh- 
o 

lionar  aimsir  nan  cinneach.  Ach  guidhibhse  gun  bhur 
teicheadh  a  bhith  's  a'  gheamhradh,  no  air  an  t-sàbaid. 
Oir  bithidh  àmghair  anns  na  làithean  sin,  amhuil  nach 
robh  a  leithid  ann  o  thoiseach  na  cruitheachd  a  chruthaich 
Dia  gus  a  nis,  agus  nach  mò  a  bhitheas  a  chaoidh.  Agus 
mur  giorraicheadh  an  Tighearna  na  làithean,  cha  bhith- 
eadh  feòil  sam  bith  air  a  tèarnadh  ;  ach  air  son  an  t-slnagh 
thaghta,  a  thagh  e  fhèin,  ghiorrairh  e  na  làithean. 

Ach  gun  dàil,  an  dèigh  trioblaid  nan  làithean  ud, 
dòrchaichear  a'  ghrian,  agus  cha  toir  a'  ghealach  seachad 
a  solus,  agus  tuitidh  na  reultan  o  nèamh,  agus  bidh 
cumhachdan  nan  nèamh  air  an  crathadh ;  agus  air  an 
talamh  airc  nan  cinneach,  ann  an  ioma-chomhairle  air 
son  beuchdaich  a'  chuain  agus  nan  tonn ;  cridhe  daoine 
'gan  trèigsinn  troimh  eagal,  agus  feitheamh  nan  nithean 
sin  a  tha  'tighinn  air  an  domhan.  Agus  an  sin  foillsichear 
comharradh  Mhic  an  duine  ann  an  nèamh  :  agus  an  sin 
ni  uile  threubhan  na  talmhainn  bròn,  agus  chi  iad  Mac 
an  duine  a'  tighinn  air  neòil  nèimh  le  cumhachd  agus 
glòir  ro  mhòr.  Agus  cuiridh  e  mach  'ainglean  le  fuaim 
mòr  na  gall-truimp,  agus  cruinnichidh  iad  a  shluagh 
taghta  o  na  ceithir  ghaothan,  o  leith-iomall  nèimh  gus  an 
leith-iomall  eile.  Ach  an  uair  a  thòisicheas  na  nithean  so 
air  tachairt  amhaircibh  suas,  agus  togaibh  bhur  cinn  ;  oir 
tha  bhur  saorsa  am  fagusg. 

A  nis  fòghlumaibh  cosamhlachd  o  'n  chraoibh-fhìge  : 
an  uair  a  bhios  a  geug  a  nis  maoth,  agus  a  chuireas  i 
'mach  a  duilleach,  tha  fhios  agaibh  gu  bheil  an  sàmhradh 
am  fagusg •  agus  mar  an  ceudna  an  uair  a  chi  sibhse  na 
nithean  so  a'  tachairt  biodh  fhios  agaiòh  gu  bheil  rìogh- 
achd  Dhè  fagusg  do  làimh.    Gu  deimhin  tha  mi  ag  ràdh 

ribh,  Nach  tèid  an  ginealach  so  fhèin  thairis  gus  an 
coimhlionar  na  nithean  so  uile.  Thèid  nèamh  agus 
talamh  thairis,  ach  cha  tèid  mo  bhriathran-sa  thairis  a 
chaoidh. 

Ach  cha  'n  'eil  fhios  an  latha  no  na  h-uaire  sin  aig 
neach  sam  bith,  cha  'n  'eil  aig  na  h-ainglean  a  tha  ak 
nèamh,  no  aig  a'  Mhac,  ach  aig  an  Athair. 

Ach  thugaibh  an  aire  dhuibh  fhèin  air  eagal  uair  air 
bith  gu  'm  bi  bhur  cridhe  fo  uallach  le  geòcaireachd, 
agus  le  misg,  agus  le  ro-chùram  mu  nithean  na  beatha  so, 
agus  gu  'n  tig  an  latha  sin  oirbh  gu  h-obann  :  oir  mar 
ribe  thig  e  air  na  h-uile  dhaoine  a  tha  'còmhnuidh  air 
aghaidh  na  talmhainn.  Deanaibhse  air  an  aobhar  sin 
faire,  a'  deanamh  ùrnuigh  gach  àm,  a  chum  gu  measar  gur 
airidh  sibh  air  a  dhol  às  o  na  nithean  sin  uile  a  tha  gu 
teachd,  agus  seasamh  an  làthair  Mhic  an  duine.  Oir  tha 
Mac  an  duine  mar  dhuine  a  chaidh  air  thurus,  agus  a  dh' 
fhàg  a  thaigh  fhèin,  agus  a  thug  d'  a  sheirbhisich  cumh- 
achd,  agus  obair  fhèin  do  gach  neach,  agus  a  thug  àithne 
do  'n  dorsair  faire  a  dheanamh.  Uime  sin  deanaibhse 
faire  :  oir  cha  'n  'eil  fhios  agaibh  c'  uin  a  thig  maighstir 
an  taighe,  an  ann  air  feasgar,  no  air  a'  mheadhon-oidhche, 
no  aig  gairm  choileach,  no  anns  a'  mhaduinn ;  air  eagal 
air  dha  tighinn  gu  h-obann  gu  faigh  e  sibh  'n  'ur  cadal. 
Agus  na  nithean  a  tha  mi  ag  ràdh  ribhse,  tha  mi  ag  ràdh 
ris  na  h-uile  dhaoine,  Deanaibh  faire. 

Caib.  XL. 

Cosamhlachd  nan  deich  bighean,    agus   nan    tàlannan — - 
Cunntas  mu  'n  bhreitheanas  dheireannach. 

An  sin  samhlaichear  rìoghachd  nèimh  ri  deich  òighean, 
a  thug  leotha  an  lòchrain,  agus  a  chaidh  a  mach  an 
còdhail  an  fhir  nuaidh-phòsda.  Agns  bha  còignear 
dhiubh  glic,  agus  còignear  amaideach.  Thug  iadsan  a 
bha  amaideach  an  lòchrain  leotha,  ach  cha  d'  thug  iad 
oladh  leotha :  ach  iadsan  a  bha  glic  thug  iad  oladh  leotha 
'nan  soithichean  maille  ri  'n  lòchrain.  A  nis  am  feadh  a 
rinn  am  fear  nuadh-pòsda  maille,  thuit  clò  cadail  orra 
uile  agus  suain.  Ach  anns  a'  mheadhon-oidhche  rinneadh 
glaodh,  Feuch,  tha  am  fear  nuadh-pòsda  'tighinn  !  Rach- 
aibh  a  mach  g'  a  choinneachadh.  An  sin  dh'  èirich  na 
h-òighean  ud  uile,  agus  dheasaich  iad  an  lòchrain.  Agus 
thuirt  na  h-òighean  amaideach  riuthasan  a  bha  glic, 
Thoiribh  dhuinne  cuid  de  bhur  n-oladh ;  oir  tha  ar 
lòchrain  a'  dol  à«.  Ach  fhreagair  iadsan  a  bha  glic,  ag 
ràdh,  Air  eagal  nach  bi  gu  leòr  ann  dhuinn  fhèin  agus 
dhuibhse,  gu  ma  feàrr  leibh  a  dhol  a  chum  an  luchd-reic, 
agus  ceannaichibh  dhuibh  fhèin.  Agus  am  feadh  a  bha 
iad  a'  dol  a  cheannach,  thàinig  am  fear  nuadh-pòsda ; 
agus  chaidh  iadsan  a  bha  deas  a  steach  maille  ris  a  chum 
a'  phòsaidh,  agus  dhruideadh  an  dorus.  'N  a  dhèigh  sin 
thàinig  mar  an  ceudna  na  h-òighean  eile,  ag  ràdh,  A 
Thighearna,  a  Thighearna,  fosgail  dhuinne.  Ach  fhreag- 
air  esan  agus  thuirt  e  riutha,  Gu  deimhin  tha  mi  ag  ràdh 

ribh;  Nach  aithne  dhomh  sibh.  Deanaibh  faire  air  an 
aobhar  sin,  do  bhrìgh  nach  aithne  dhuibh  an  latha  no  an 
uair  air  an  tig  Mac  an  duine. 

Oir  is  cosmhuil  e  ri  duine  a'  dol  do  dhùthaich  eile,  a 
ghairm  a  sheirbhisicb,  agus  a  thug  dhaibh  a  mhaoin. 
Agus  do  aon  dhiubh  thug  e  còig  tàlannan,  do  neach  eile 
a  dhà,  agus  do  neach  eile  a  h-aon ;  do  gach  aon  fa  leith  a 
rèir  a  chomais ;  agus  ghabh  e  a  thurus.  Gun  dàil  dh' 
imich  esan  a  fhuair  na  còig  tàlannan,  agus  rinn  e  ceann- 
achd  leotha,  agus  bhuannaich  e  còig  tàlannan  eile.  Agus 
mar  an  ceudna  esan  a  f  huair  a  dhà  bhuannaich  e  dhà  eile. 
Ach  esan  a  fhuair  a  h-aon  dh'  imich  e  agus  chladhaich  e 
anns  an  talamh,  agus  dh'fhalaich  e  airgiod  a  mhaighstir. 
A  nis  an  dèigh  aimsir  fhada  thàinig  tighearna  nan  seir- 
bhiseach  sin,  agus  rinn  e  cunntas  riutha.  Agus  thàinig 
esan  a  fhuair  na  còig  tàlannan  agus  thug  e  leis  còig 
tàlannan  eile,  ag  ràdh,  A  Thighearna,  thug  thu  dhomhsa 
còig  tàlannan  :  feuch,  bhuannaich  mi  còig  tàlannan  eile. 
Agus  thuirt  a  thighearna  ris,  Is  math  a  fhuaras  tu,  a 
dheadh  sheirbhisich  fhìrinnich  :  bha-thusa  fìrinoeach  ann 
am  beagan  nithean,  cuiridh  mise  os  cionn  mhòran  nithean 
thu  ;  imich  thusa  'steach  do  aoibhneas  do  thighearna. 
Agus  thàinig  mar  an  ceudna  esan  a  fhuair  an  dà  thàlann 
agus  thuirt  e,  A  Thighearna,  thug  thu  dhomhsa  dà 
thàlann  : — feuch,  bhuannaich  mi  dà  thàlann  eile. 
Thuirt  a  thighearna  ris,  Is  math  a  fhuaras  tu,  a  dheadh 
sheirbhisich  fhìrinnich;  bha  thusa  fìrinneach  ann  an 
beagan  nithean,  cuiridh  mise  os  cionn  mhòran  nithean 
thu  :  imich  thusa  'steach  do  aoibhneas  do  thighearna. 
Agus  thàinig  mar  an  ceudna  esan  a  fhuair  an  aon  tàlann 
agus  thuirt  e,  A  Thighearna,  bha  fhios  agam  gur  duine 

cruaidh  thu,  a'  buain  far  nach  do  chuir  thu,  agus  a' 
cruinneachadh  far  nach  do  sgap  thu :  agus  bha  eagal  orm, 
agus  chaidh  mi  agus  dh'  fhalaich  mi  do  thàlann  anns  an 
talamh  :  feuch,  sin  agad  do  chuid  fhèin.  Ach  fhreagair 
a  thighearna  agus  thuirt  e  ris,  A  sheirbhisich  aingidh  agus 
leisg,  bha  fhios  agad  gu  'm  buain  mise  far  nach  do  chuir 
mi,  agus  gu  'n  tionail  mi  far  nach  do  sgap  mi ;  bu  chòir 
dhut  uime  sin  m'  airgiod  a  thoirt  do  'n  luchd-malairt, 
agus  air  dhomh  tighinn  gheibhinn  mo  chuid  fhèin  maille 
ri  'riadh.  Thoiribh  uaithe  uime  sin  an  tàlann,  agus 
thoiribh  dhasan  e  aig  am  bheil  na  deich  tàlannan.  Oir 
do^gach  neach  aig  am  bheil  bheirear,  agus  bidh  pailteas 
aige  :  ach  uaithesan  aig  nach  'eil  bheirear  eadhon  an  ni 
sin  a  tha  aig^.  Agus  tiigibh  an  seirbhiseach  mi-tharbhach 
so  do  dhorchadas  iomallach  :  an  sin  bidh  gul  agus 
gìosgan  fhiacal.  Ach  an  uair  a  thig  Mac  an  duine  'na 
ghlòir,  agus  na  h-ainglean  naomha  uile  maille  ris,  an  sin 
suidhidh  e  air  cathair  a  ghlòire  :  agus  cruinnichear  'na 
làthair  na  h-uile  chinnich ;  agus  sgaraidh  e  iad  o  'chèile, 
amhuil  a  sgaras  am  buachaille  na  caoraich  o  na  gobbair: 
agus  cuiridh  e  na  caoraich  air  a  làimh  dheis,  ach  na 
gobhair  air  a  làimh  chlì.  An  sin  their  an  Righ  riuthasan 
air  a  làimh  dheis,  Thigibh,  a  dhaoine  beannaichte  m' 
Athar-sa,  sealbhaichibh  mar  oighreachd  an  rìoghachd  a 
tha  air  a  deasachadh  dhuibh  o  leagadh  bunaitean  an 
domhain :  oir  bha  mi  acrach,  agus  thug  sibh  dhomh 
biadh :  bha  mi  tartmhor,  agus  thug  sibh  dhomh  deoch  : 
bha  mi  a'  m'  choigreach,  agus  thug  sibh  aoidheachd 
dhomh  :  lomnochd  agus  chuir  sibh  aodach  orm  :  bha  mi 
euslan,  agus  thàinig  sibh  g'  am  amharc  :  bha  mi  ann  am 
prìosan,  agus  thàinig  sibh  a'  m'  ionnsuidh.    An  sin  freag- 

raidh  na  fìreanan  e,  ag  ràdh,  A  Thighearna,  c'  uin  a 
chunnaic  sinne  acrach  thu,  agus  a  bbeathaich  sinn  thu? 
no  tartmhor,  agus  a  thug  sinn  deoch  dhut  ?  Agus  c'  uin  a 
chunnaic  sinn  a'  d'  choigreach  thu,  agus  a  thug  sinn  aoidh- 
eachd  dhut  ?  Agus  c'  uin  a  chunnaic  sinn  euslan  thu,  no 
ann  am  prìosan,  agus  a  thàinig  sinn  a'  'd  ionnsuidh  ? 
Agus  freagraidh  an  Rìgh,  agus  their  e  riutha,  Gu  deimhin 
tha  mi  ag  ràdh  ribh,  a  mheud  's  gu  'n  d'  rinn  sibh  e  do 
aon  de  na  bràithrean  a  's  lugha  agamsa,  rinn  sibh  dhomhsa 
e.  An  sin  their  e  mar  an  ceudna  riuthasan  air  an  làimh 
chlì,  Imichibh  uam,  a  shluagh  mollaichte,  a  dh'  ionnsuidh 
an  teine  shiorruidh  a  dh'  ulluicheadh  do  'n  diabhul  agus 
d'  a  ainglean  :  oir  bha  mi  acrach,  agus  cha  d'  thug  sibh 
dhomh  biadh  :  bha  mi  tartmhor,  agus  cha  d'  thug  sibh 
dhomh  deoch  :  bha  mi  a'  m'  choigreach,  agus  cha  d'  thug 
sibh  aoidheachd  dhomh :  lomnochd,  agus  cha  do  chuir 
sibh  aodach  orm  :  euslan,  agus  ann  am  prìosan,  agus 
cha  d'  thàinig  sibh  g'  am  amharc.  An  sin  freagraidh 
iadsan  mar  an  ceudna  e,  ag  ràdh,  A  Thighearna,  c'  uin  a 
chunnaic  sinne  thu  acrach,  no  tartmhor,  no  a'  d'  choig- 
reach,  no  lomnochd,  no  euslan,  no  ann  am  priosan,  agus 
nach  do  fhritheil  sinn  dhut  ?  An  sin  frt  agraidh  esan  iad, 
ag  ràdh,  Gu  deimhin  tha  mi  ag  ràdh  ribh,  a  mheud  's 
nach  d'  rinn  sibh  e  do  'n  neach  a  's  lugha  dhiubh  so,  cha 
d'  rinn  sibh  dhomhsa  e.  Agus  imichidh  iad  so  a  chum 
peanais  shiorruidh  :  ach  na  fìreanan  a  chum  na  beatha 
maireannaich. 

Caib  XLI. 

Ghabh  na  h-uachdarain  comhairle  chum  Iosa  'ghlacadh — 
Reic  Iudas  e  ris  na  h-àrd-shagairt — DK  ith  e  a' 
chàisg  maille  ri  1  dheisciobuil — Nigh  e  an  casan,  agus 
dK  àithn  e  dhaibh  a  bhith  iriosal  agus  seirceil. 

Agus  thachair  an  uair  a  chrìochnaich  Iosa  na  briathran 
so  uile,  gu  'n  dubhairt  e  ri  'dheisciobuil,  Tha  fhios  agaibh 
gu  'n  tig  a'  chàisg  an  dèigh  dà  latha,  agus  tha  Mac  an 
duine  air  a  bhrath  a  chum  a  cheusadh. 

An  sin  chruinnich  uachdarain  nan  sagart,  agus  na 
sgrìobhaichean,  agus  seanairean  a'  phobuill,  gu  talla  an 
àrd-shagairt,  de  'n  goirear  Caiaphas ;  agus  ghabh  iad 
comhairle  le  'chèile  a  chum  Iosa  'ghlacadh  le  foill.  Ach 
thubhairt  iad,  Cha  'n  ann  air  an  fhèill,  air  eagal  gu  'n 
èirich  buaireas  am  measg  an  t-sluaigh. 

Agus  chaidh  Iudas  d'  an  co-ainm  Iscariot,  aon  de  'n  dà 
fhenr  dheug,  agus  labhair  e  ris  na  h-àrd-shagairt  agus  ris 
na  ceannardan  cionnus  a  bhrathadh  e  esan  dhaibh.  Agus 
thuirt  e,  Ciod  a  tha  sibh  deònach  a  thoirt  dhomhsa  agus 
brathaidh  mi  dhuibh  e  ?  Agus  an  uair  a  chual'  iadsan  so 
bha  iad  aoibhneach,  agus  chòrd  iad  ris  air  deich  buinn 
fhicruad  airgid.  Agus  gheall  esan,  agus  dh'  iarr  e  àm 
iomchuidh  air  a  bhrath  dhaibh  gun  an  sluagh  a  bhith 
làthair. 

A  nis  roimh  fhèill  na  càisge,  air  do  Iosa  fìos  a  bhith 
aige  gu  robh  'uair  air  tighinn  anns  an  rachadh  e  às  an 
t-saoghal  so  a  chum  an  Athar,  air  dha  a  mhuinntir  fhèin 

a  bha  anns  an  t-saoghal  a  ghràdhacharìh,  ghràdhaich  e 
gus  a'  chrìoch  iad.  Agus  thàinig  latha  an  arain  neo- 
ghoirtichte,  anns  am  b'  èiginn  an  t-uan  càisge  a  mharbh- 
adh.  Agus  chuir  e  uaithe  Peadair  agus  Eoin,  ag  ràdh, 
Imichibh  agus  ulluichibh  dhuinn  a'  chàisg,  a  chum  gu  'n 
ith  sinn  i.  Agus  thuirt  iadsan  ris,  C'  àite  an  àill  leat  sinn 
a  dh'  ullachadh  ?  Agus  thuirt  e  riutha,  Feuch,  an  uair  a 
thèid  sibh  a  steach  do  'n  bhaile,  tacharaidh  duine  oirbh 
a'  giùlan  soitheach  uisge ;  leanaibh  e  do  'n  taigh  anns  an 
tèid  e  steach.  Agus  abraibh  ri  fear  an  taighe,  Tha  am 
Maighstir  ag  ràdh  riut,  Tha  m'  àm  am  fagusg ;  C'  àite  am 
bheil  an  seòmar-aoidheachd  anns  an  ith  mi  a'  chàisg 
*  maille  ri  mo  dheisciobuil  ?  Agus  nochdaidh  esan  dhuibh 
seòmar  àrd,  farsuinn,  'na  làn  uidheam  agus  deasaichte : 
ann  an  sin  uliuichibh  dhuinn.  Agus  dh'  imich  iad  do  'n 
bhaile,  agus  fhuair  iad  mar  a  thuirt  e  riutha  :  agus  dh' 
ulluich  iad  a'  chàisg. 

Agus  an  tràth  thàinig  an  uair,  shuidh  e  sìos,  agus  an  dà 
abstol  deug  maille  ris.  Agus  thuirt  e  riutha,  Le  mòr 
thogradh  mhiannaich  mi  a'  chàisg  so  itheadh  maille  ribh 
roimh  dhomh  fulang :  oir  tha  mi  ag  ràdh  ribh,  nach  ith 
mi  dhi  tuilleadh,  gus  an  coimhlionar  i  ann  an  rìoghachd 
Dhè.  Agus  ghlac  e  cupan,  agus  an  dèigh  dha  buidh- 
eachas  a  thabhairt,  thuirt  e,  Gabhaibh  so,  agus  roinnibh 
eadraibh  fhèin  e  :  oir  tha  mi  ag  ràdh  ribh,  nach  òl  mi  à 
so  suas  de  thoradh  na  fìonain  gus  an  tig  rìoghachd  Dhè. 

Agus  dh'  èirich  mar  an  ceudna  connsachadh  'nam 
measg,  cò  aca  bu  mhò  a  bhithearìh.  Agus  thuirt  esan 
riutha,  Tha  aig  rìghrean  nan  cinneach  tighearnas  orra ; 
agus  goirear  daoine  fialaidh  dhiubhsan  aig  am  bheil 
ùghdarras  orra.    Ach  cha  bhi  sibhse  mar  sin ;  ach  an 

neach  a's  mò 'nar  measg  biodh  e  mar  an  neach  afis 
òige ;  agus  an  neach  a'  s  àirde  mar  an  neach  a  tha 
ri  frithealadh.  Oir  cò  aca  is  mò  an  neach  a  shuidheas 
aig  biadh,  no  an  neach  a  fhritheileas  ?  Nach  e  an  neach 
a  shuidheas  aig  biadh  ?  ach  tha  mise  'n  'ur  measg-se  mar 
fhear-frithealaidh.  Is  sibh  iadsan  a  dh' fhan  maille  riumsa 
ann  am  dheuchainnean ;  agus  tha  mise  ag  òrduchadh 
dhuibhse  rìoghachd,  earìhon  mar  a  dh'òrduich  m'  Athair 
dhomhsa,  a  chum  gu  'n  ith  agus  gu  'n  òl  sibh  aig  mo 
bhòrd-sa  ann  am'  rìoghachd  :  agus  suidhidh  sibh  .air  caith- 
richean  rìoghail  a'  toirt  breith  air  dà  threibh  dheug 
Israeil. 

Agus  am  feadh  a  bha  iad  aig  an  t-suipeir,  air  do'n* 
diabhul  roimhe  sin  a  chur  an  cridhe  Iudas  Iscariot,  mac 
Shimoin,  esan  a  bhrath;  air  do  Iosa  fios  a  bhith  aige  gu  'n 
d'  thug  an  t-Athair  na  h-uile  nithean  'na  làmhan,  agus 
gur  ann  o  Dhia  a  thàinig  e,  agus  gur  ann  a  dh'  ionnsuidh 
Dhè  a  bha  e  'dol,  dh'  èirich  e  o  'shuipeir,  agus  chuir  e 
dheth  'fhalluinn  ;  agus  ghlac  e  làmh-anart,  agus  cheangail 
e  uime  e.  An  sin  dhòirt  e  uisge  ann  an  soitheach-ionnlaid, 
agus  thòisich  e  air  casan  nan  deisciobul  a  nigheadh,  agus 
air  an  tiormachadh  leis  an  làmh-anart  a  bha  ceangailte 
uime.  An  sin  thàinig  e  gu  Simon  Peadair.  Agus  thuirt 
esan  ris,  A  Thighearna,  am  bheil  thusa  a'  nigheadh  mo 
chasan-sa?  Fhreaoair  Iosa  agus  thuirt  e  ris,  An  ni  so  a 
tha  mi  'deanamh  cha  'n  aithne  dhutsa  'nis  •  ach  tuigidh 
tu  e  an  dèigh  so.  Thuirt  Peadair  ris,  Cha  nigh  thu  mo 
chasan-sa  gu  bràth.  Fhreagair  Tosa  e,  Mur  niyh  mi  thu, 
cha  'n  'eil  cuid  agad  maille  rium.  Thuirt  Simon  Peadair 
ris,  A  Thighearna,  cha  'n  iad  mo  chasan  a  mhàin,  ach  mar 
an  ceudna  mo  làmhan  agus  mo  cheann.    Thuirt  Iosa  ris, 

An  neach  a  tha  air  ionnlaid  cha  'n  'eil  feum  aige  ach  a 
chasan  a  nigheadh,  ach  tha  e  gu  h-iomlan  glan  :  agus  tha 
sibhse  glan,  ach  cha  'n  'eil  sibh  uile  glan.  Oir  bha  fhios 
aige  cò  a  bhrathadh  e;  uime  sin  thuirt  e,  Cha  'n  'eil  sibh 
uile  glan. 

An  sin  an  dèigh  dha  an  casan  a  nigheadh,  agus  'fhall- 
uinn  a  chur  uime,  shuidh  e  'rithist,  agus  thuirt  e  riutha, 
Am  bheil  fhios  agaibh  ciod  a  rinn  mi  dhuibh?  Tha  sibh 
a'  gairm  Maighstir  agus  Tighearna  dhìomsa:  agus  tha  sibh 
ag  ràdh  gu  math;  oir  is  mi  sin.  Uime  sin  ma  nigh  mise, 
bhur  Tighearna  agus  bhur  Maighstir,  bhur  casan-sa,  is 
còir  dhuibhse  mar  an  ceudna  casan  a  chèile  a  nigheadh. 
Oir  thug  mi  eisimpleir  dhuibh,  a  chum  mar  a  rinn  mise 
dhuibhse  gu  'n  dean  sibhse  mar  an  ceudna.  Gu  deimhin, 
deimhin,  tha  mi  ag  ràdh  ribh,  Cha  mhò  an  t-òglach  na 
'mhaighstir;  agus  cha  mhò  an  teachdaire  na 'n  tì  a  chuir 
uaith'  e.  Ma  's  aithne  dhuibh  na  nithean  so,  is  beann- 
aichte  sibh  ma  ni  sibh  ia<ì.  Cha  'n  'eil  mi  'labhairt  umaibh 
uile:  is  aithne  dhomh  cò  a  thagh  mi:  ach  a  chum  gu  'm 
bi  an  sgriobtuir  air  a  choimhlionadh,  An  tì  a  tha'g  itheadh 
arain  maille  rium,  thog  e  a  shàil  a'  m'  aghaidh.  A  nis 
tha  mi  ag  ràdh  so  ribh  mu  'n  tig  e  gu  crìch,  a  chum  an 
uair  a  thachras  e,  gu  'n  creid  sibh  gur  mise  e.  Gu  deimh- 
in,  deimhin,  tha  mi  ag  ràdh  ribh,  an  tì  a  ghabhas  ri  neach 
sam  bith  a  chuireas  mise  uam  gabhaidh  e  riumsa;  agus 
.an  .tì  a  ghabhas  riumsa  gabhaidh  e  ris  an  Tì  a  chuir 
uaithe  mi. 

Caib.  XLII, 

Dtì  innis  Iosa  do  Eoin  gu  robh  Iudas  Iscariot  gus '  a 
bhrath — Dtì  òrduich  e  an  t-suipeir  naomh — Dtì  innis 
e  do  Pheadair  gu  'n  àicheadh  e  trì  uairean  e — Thug  e 
cotnh-fhurtachd  d? a  dheisciobuil,  agus  gheall  e  an 
Spiorad  Naomh  a  chur  do  'n  ionnsuidh. 

An  uair  a  thubhairt  Iosa  na  nithean  so,  bha  e  fo 
thrioblaid  'na  spiorad,  agus  rinn  e  fianuis,  agus  thuirt  e, 
am  feadh  a  bha  iad  ag  itheadh,  Gu  deimhin,  deimhin,  tha 
mi  ag  ràdh  ribh,  gu  'm  brath  aon  agaibhse,  a  tha  'g 
itheadh  maille  rium,  mise.  Agus  bha  iad  ro  bhrònach, 
agus  thòisich  iad  air  a  ràdh  ris  an  dèigh  a  chèile,  Am 
mise  e,  a  Thighearna  1  Agus  fhreagair  esan  agus  thuirt  e, 
Is  aon  de  'n  dà  fhear  dheug  e,  a  tha  'tumadh  maille 
riumsa  's  a'  mhèis.  Tha  Mac  an  duine  gu  deimhin  ag 
imeachd  mar  a  tha  e  sgrìobhte  uime :  ach  is  an-aoibhinn 
do  'n  duine  sin  le  'm  brathar  Mac  an  duine !  bu  mhath 
do  'n  duine  sin  mur  beirteadh  riamh  e.  An  sin  dh' 
amhairc  na  deisciobuil  air  a  chèile,  fo  amhrus  cò  uime  a 
labhair  e.  A  nis  bha  aon  de  'dheisciobuil  'na  laidhe  ann 
an  uchd  Iosa,  neach  a  b'  ionmhuinn  le  Iosa.  Air  an 
aobhar  sin  smèid  Simon  Peadair  airsan,  gu  feòraicheadh 
e  cò  uime  a  labhair  e.  An  sin  air  dhasan  aomadh  ri 
uchd  Iosa,  thuirt  e  ris,  A  Thighearna,  cò  e  ?  Fhreagair 
Iosa,  is  e  an  tì  sin  e  do  'n  toir  mise  an  grèim  an  dèigh 
dhomh  a  thumadh.  Agus  an  uair  a  thùm  e  an  grèim 
thug  e  e  do  Iudas  Iscariot,  mac  Shimoin.    Agus  an  dèigh 

a'  ghreime,  chaidh  Satan  a  steach  annsan.  Uime  sin  thuirt 
Iosa  ns,  An  ni  a  tha  thu  'deanamh,  dean  gu  grad  e.  A 
nis  cha  do  thuig  aon  dhiubhsan  a  bha  'nan  suidhe  aig  a' 
bhòrd  c'  ar  son  a  thuirt  e  so  ris.  Oir  shaoil  cuid  dhiubh 
do  bhrìgh  gu  robh  an'  sporan  aig  Iudas,  gu  'n  dubhairt 
Iosa  ris,  Ceannaich  na  nithean  a  tha  dh'  uireasbhuidh 
oirnn  a  chum  na  fèille ;  no  gu  'n  tugadh  e  ni-èiginn  do 
na  bochdan.  An  sin  an  dèigh  dhasan  an  grèim  a  ghabhail 
ghrad  chaidh  e  mach  :  agus  bha  'n  oidbche  ann. 

Uime  sin  an  uair  a  chaidh  esan  a  mach,  thuirt 
Iosa,  A  nis  tha  Mac  an  duine  air  a  ghlòrachadh,  agus 
tha  Dia  air  a  ghlòrachadh  ann.  Ma  tha  Dia  air  a 
ghlòrachadh  ann,  glòraichidh  Dia  esan  mar  an  ceudna 
ann  fhèin,  agus  gun  dàil  glòraichidh  e  e.  A  chlann  bheag, 
fhathast  ùine  bheag  tha  mise  maille  ribh.  Iarraidh  sibh 
mi :  agus  mar  a  thuirt  mi  ris  na  h-Iudhaich,  Do  'n  àit'  an 
tèid  mise,  cha  'n  'eil  e  'n  comas  dhuibhse  teachd;  mar  sin 
tha  mi  ag  ràdh  ribhse  nis.  Aithne  nuadh  tha  mi  'toirt 
dhuibh,  gu  'n  gràdhaich  sibh  a  chèile ;  eadhon  mar  a 
ghràdhaich  mise  sibhse,  gu  'n  gràdhaich  sibh  fhèin  a 
chèile  mar  an  ceudna.  Le  so  aithnichidh  na  h-uile 
dhaoine  gur  sibh  mo  dheisciobuil-sa,  ma  bhios  gràdh 
agaibh  fhèin  d'  a  chèile. 

Agus  am  feadh  a  bha  iad  ag  itheadh,  ghlac  Iosa  aran, 
agus  an  dèigh  a  bheannachadh,  bhrist  e  e,  agus  thug  e  do 
na  deisciobuil  e,  ag  ràdh,  Gabhaibh,  ithibh  :  is  e  so  mo 
chorp-sa,  a  tha  air  a  thabhairt  air  bhur  son-sa  :  deanaibh 
so  mar  chuimhneachan  ormsa.  Agus  ghlac  e  mar  an 
ceudna  an  cupan  agus  thug  e  buidheachas,  agus  thug'e 
dhaibh  e,  ag  ràdh,  Olaibh  uile  dheth  :  oir  is  e  'n  cupan  so 
m'  fhuil-sa  an  tiomnaidh  nuaidh,  a  dhòirtear  air  son 

mhòran  a  chum  mathanas  pheacaidhean.  Ach  tha  mi  ag 
ràdh  ribh,  nach  òl  mi  à  so  suas  de  thoradh  so  na  fìonain, 
gus  an  latha  sin  an  òl  mi  nuadh  e  maille  ribh  ann  an 
rìoghachd  m'  Athar. 

An  sin  thuirt  Iosa  riutha,  Gheibh  sibh  uile  oilbheum 
annamsa  an  nochd  :  oir  tha  e  sgrìobhte,  Buailidh  mi  am 
buachaille,  agus  sgapar  caoraich  an  treud.  Ach  an  dèigh 
dhomhsa  èirigh  a  rithist  thèid  mi  roimhibh  do  Ghalile. 
Agus  fhreagair  Peadair  agus  thuirt  e  ris,  Ged  gheibheadh 
gach  uile  dhaoine  oilbheum  annad,  cha  'n  fhaigh  mise 
oilbheum  gu  bràth. 

Agus  thuirt  an  Tighearna,  A  Shimoin,  a  Shimoin,  dh' 
iarr  Satan  sibhse,  a  chum  bhur  criathradh  mar  chruith- 
neachd:  ach  ghuidh  mise  air  do  shon-sa,  nach  dìobradh 
do  chreideamh  thu :  agus  an  uair  a  dh'  iompaichear  thu, 
neartaich  do  bhràithrean.  Tnuirt  Simon  Peadar  ris,  A 
Thighearna,  c'  àit'  an  tèid  thu  ?  Fhreagair  Iosa  e,  Do  'n 
àit'  an  tèid  mi  cha  'n  urrainn  thusa  nis  mo  leantuinn ;  ach 
leanaidh  tu  nu  'na  dhèigh  so.  Agus  thuirt  Peadair  ris, 
A  Thighearna,  c'  ar  son  nach  urrainn  mi  do  leantuinn  a 
nis  ?  tha  mise  deas  gus  a  dhol  maille  riut  araon  a  chum 
prìosain  agus  a  chum  bàis.  Agus  thuirt  Iosa  ris,  Gu 
deimhin  tha  mi  ag  ràdh  riut,  an  diugh,  air  an  oidhche  so 
f  hèin  mu  'n  goir  an  coileach  dà  uair,  gu  'n  àicheidh  thusa 
tri  uairean  gur  aithne  dhut  mi.  Ach  is  ro  mhòid  a  thuirt 
esan,  Ged  a  b'  èiginn  dhomh  am  bàs  fhulang  maille  riut, 
cha  'n  àicheidh  mi  chaoidh  thu.  Agus  thubhairt  na  deiscio- 
buil  uile  mar  an  ceudna. 

Agus  thuirt  e  riutha,  An  uair  a  chuir  mi  uam  sibh  gun 
sporan,  agus  gun  mhàileid,  agus  gun  bhrògan,  an  robh 
uireasbhuidh  ni  sam  bith  oirbh  ?    Agus  thuirt  iad,  Cha 

robh.  Agus  thuirt  e  riutha,  Ach  a  nis  ge  b'  e  aig  am 
bheil  sporan,  togadh  e  e,  agus  mar  an  ceudna  màileid  : 
agus  an  tì  aig  nach  'eil  claidheamh,  reiceadh  e  'fhalluinn, 
agus  ceannaicheadh  e  aon.  Oir  tha  mi  ag  ràdh  ribh,  gur 
èiginn  fhathast  a  ni  so  a  tha  sgrìobhte  a  choimhlionadh 
annamsa,  Agus  bha  e  air  'àireamh  am  measgnan  ciontach: 
oir  tha  crìoch  aig  na  nithean  ud  a  tha  mu  m'  thimchioll-sa. 
Agus  thuirt  iadsan,  A  Thighearna,  feuch  tha  dà  chlaidh- 
eamh  an  so.    Agus  thuirt  esan  riutha,  Is  leòr  e. 

Na  biodh  bhur  cridhe  fo  thrioblaid :  tha  sibh  a'  creid- 
sinn  ann  an  Dia,  creidibh  annamsa  mar  an  ceudna.  Ann 
an  taigh  m' Athar-sa  tha  iomadh  àite-còmhnuidh;  mur 
biodh  e  mar  sin,  dh'  innsinnsa  dhuibh;  oir  tha  mi  'dol  a 
dh'  ulluchadh  àite  dhuibh.  Agus  ma  thèid  mi  agus  gu  'n 
ulluich  mi  àite  dhuibh,  thig  mi  rithist,  agus  gabhaidh  mi 
sibh  a  m'  ionnsuidh  fhèin;  a  chum  far  am  bheil  mise 
gu 'm  bi  sibhse  mar  an  ceudna.  Agus  is  aithne  dhuibh 
c'  àit'  am  bheil  mi  'dol,  agus  is  aithne  dhuibh  an  t-slighe. 
Thuirt  Tomas  ris,  A  Thighearna,  cha  'n  'eil  fhios  againn 
c'  àit'  am  bheil  thu  'dol;  agus  cionnus  a  dh'  fhaodas  eòlas 
na  slighe  'bhith  againn?  Thuirt  Iosa  ris,  Is  mise  an 
t-slighe,  agus  an  fhìrinn,  agus  a'  bheatha:  cha  tig  aon 
neach  a  chum  an  Athar  ach  tromhamsa.  Nam  b'  aithne 
dhuibh  mise,  b'  aithne  dhuibh  m'  Athair  mar  an  ceudna: 
agus  à  so  suas  is  aithne  dhuibh  e.  agus  chunnaic  sibh  e. 
Thuirt  Philip  ris,  A  Thighearna,  foillsich  an  t-Athair 
dhuinne,  agus  is  leòr  leinn  e.  Thuirt  Iosa  ris,  Am  bheil 
mise  ùine  cho  fada  maille  ribh,  agus  nach  aithne  dhut 
fhathast  mi,  'Philip?  an  tì  agus  a  chunnaic  mise,  chunnaic 
e'n  t-Athair;  agus  cionnus  a  tha  thu  'g  ràdh,  Foillsich  an 
t-Athair  dhuinn?    Nach 'eil  thu  'creidsinn  gu  bheil  mise 

anns  an  Athair,  agus  an  t-Athair  annamsa?  na  briathran  a 
tha  mi  'labhairt  ribh  cha  'n  ann  uara  fhèin  a  tha  mi  'g  an 
labhairt :  ach  an  t-Athair  a  tha  'gabhail  còmhnuidh  annam- 
sa,  tha  esan  a'  deanamh  nan  oibre.  Creidibh  mise  gu 
bheil  mi  anns  an  Athair,  agus  an  t-Athair  annamsa:  no 
creidibh  mi  air  son  nan  oibre  fhèin.  Gu  deimhin,  deimh- 
in,  tha  mi  ag  ràdh  ribh,  an  tì  a  tha  'creidsinn  annamsa,  na 
h-oibre  a  tha  mise  'deanamh,  ni  esan  mar  an  ceudna;  agus 
ni  e  oibre  a's  mò  na  iad  so,  do  bhrìgh  gu  bheil  mise  'dol 
a  chum  m'  Athar.  Agus  ge  b'  e  ni  a  dh'  iarras  sibh  ann 
am  ainm-sa,  ni  mise  sin,  a  chum  gu  'm  bi  an  t-Athair  air 
a  ghlòrachadh  anns  a'  Mhac.  Ma  dh'  iarras  sibh  ni  air 
bith  ann  am'  ainm-sa,  ni  mise  e.  Ma  's  toigh  leibh  mise, 
coimhidibh  sibh  m'  àitheantan.  Agus  guidhidh  mise  an 
t-Athair,  agus  bheir  e  dhuibh  Comhfhurtair  eile,  a  chum 
gu  fan  e  maille  ribh  gu  bràth,  eadhon  Spiorad  na  fìrinn  : 
neach  nach  urrainn  an  saoghal  a  ghabhail :  do  bhrìgh 
nach  'eil  e  'ga  fhaicinn,  agus  nach  aithne  dha  e ;  ach  is 
aithne  dhuibhse  e ;  oir  tha  e  'fantuinn  maille  ribh,  agus 
bidh  e  annaibh.  Cha  'n  fhàg  mi  sibh  'n  'ur  dìlleachdain  : 
thig  mi  do  'r  n-ionnsuidh.  Fhathast  tamull  beag,  agus 
cha  'n  f  haic  an  saoghal  mi  tuilleadh  ;  ach  chì  sibhse  mi : 
do  bhrìgh  gu  bheil  mise  beò  bidh  sibh  beò  mar  an  ceudna. 
Anns  an  latha  sin  bidh  fios  agaibh  gu  bheil  mise  ann  am 
Athair,  agus  sibhse  annamsa,  agus  mise  annaibhse.  An 
tì  aig  am  bheil  m'  àitheantan-sa,  agus  a  tha  'g  an  coimhead, 
is  esan  aig  am  bheil  gràdh  dhomhsa  :  agus  an  tì  aig  am 
bheil  gràdh  dhomhsa,  gràdhaichidh  m'  Athair  e,  agus 
gradhaichidh  mise  e,  agus  foillsichidh  mi  mi-fhèin  dha. 
Thuirt  Iudas  (cha  'n  e  Iscariot,)  ris,  A  Thighearna,  c'  ar 
son  a  dh' fhoillsicheas  tu  thu-fhèin  dhuinne,  agus  nach 

dean  thu  sin  do'n  t-saoghal?  Fhreagair  Iosa,  agus  thuirt 
e  ris,  Ma  ghràdhaicheas  neach  mise,  coimhididh  e  m'  f hacal : 
agus  gràdhaichidh  m'  Athair  esan,  agus  thig  sinn  d'  a  ionn- 
suidh,  agus  ni  sinn  còmhnuidh  maille  ris.  An  tì  nach 
gràdhaich  mise,  cha  choimhid  e  mo  bhriathran  :  agus  am 
facal  a  tha  sibh  a'  cluinntinn  cha  leamsa  e,  ach  leis  an 
Athair  a  chuir  uaithe  mi. 

Na  nithean  so  labhair  mi  ribh,  am  feadh  a  tha  mi  a'  m' 
chòmhnuidh  maille  ribh.  Ach  an  Comhfhurtair,  eadhon 
an  Spiorad  Naomh,  a  chuireas  an  t-Athair  uaithe  ann  am' 
ainm-sa,  teagaisgidh  esan  dhuibh  na  h-uile  nithean,  agus 
cuiridh  e 'n  cuimhne  dhuibh  ra  h-uile  nitrean  a  labhair 
mise  ribh.  Tha  mi  fàgail  sìth  agaibh  ;  mo  shìth-sa  tha 
mi  'toirt  dhuibh  :  cha  'n  ann  mar  a  bheir  an  saoghal,  a  tha 
mise 'toirt  dhuibh.  Na  biodh  bhur  cridhe  fo  thrioblaidj. 
agus  na  biodh  eagal  air.  Chuala  sibh  mar  a  thuirt  mi 
ribh,  Tha  mi  'falbh,  agus  thig  mi  rithist  do  'r  n-ionnsuidh. 
Nam  biodh  gràdh  agaibh  dhomhsa,  bhiodh  aoibhneas- 
oirbh,  a  chionn  gu  'n  dubhairt  mi,  Tha  mi  'd.ol  a  chum  an 
Athar:  oir  is  mò  an  t-Athair  na  mise.  Agus  a  nis  dh'innis 
mi  dhuibh  so  roimh  dha  tighinn  gu  crìch,  a  chum,  an  uair 
a  thig  gu  crìch,  gu  'n  creideadh  sibh.  A  so  suas  cha  labh- 
air  mi  mòran  ribh,  oir  tha  uachdaran  an  t-saoghail  so  a" 
tighinn:  agus  cha 'n 'eil  ni  air  bith  aige  annamsa;  ach  a 
chum  gu  'm  bi  fios  aig  an  t-saoghal  gur  ionmhuinn  leam  an 
t-Athair,  agus  mar  a  thug  an  t-Athair  àithne  dhomh,  rriar 
sin  tha  mi  'deanamh.    Eiribh,  rachamaid  à  so. 


p 

Caib.  XLIII. 

Le  cosamhlachd  dn  ftìwnain  nochd  losa  an  t-aonadh  a  tha, 
eadar  e  fhèin  agas  a  shluagh — Dtì  innis  e  gu  'n 
tigeadh  iomadh  deuchainn  agus  trioblaid  air  a  dheis- 
ciobui/,  ach  gu  faigheadh  iad  sìth  ann  fhein — Rinn  e 
ùrnuigh  ris  an  Athair  às  leith  nan  deisciobul,  agus  às 
leith  nan  uile  a  chreideadh  ann  troimh  am  facal-san. 
Is  mise  an  fhìonain  fhìor,  agus  is  e  m'  Athair  an 
treabhaiche.  Gach  uile  gheug  annamsa  nach  'eil  a'  giùlan 
toraidh,  bheir  e  air  falbh :  agus  gach  uile  gheug  a  tha 
'tabhairt  toraidh,  glanaidh  e  i,  a  chum  gu  'n  giùlain  i 
tuilleadh  toraidh.    Tha  sibhse  glan  martha,  tre  an  fhacail 
a  labhair  mi  ribh.    Fanaibh  annamsa,  agus  mise  ann- 
aibhse.    Mar  nach  urrainn  a'  gheug  toradh  a  thoirt  uaipe 
fhèin,  mur  fa^i  i  'san  fhìonain ;  cha  mhò  is  urrainn  sibhse, 
mur  fan  sibh  annamsa.    Is  mise  an  fhìonain,  sibhse  na 
geugan.    An  tì  a  dh'  fhanas  annamsa,  agus  mise  annsan, 
bheir  esan  mòr-thoradh  uaithe :  oir  às  m'  eugmhais-sa 
cha  'n  nrrainn  sibh  aon  ni  a  dheanamh.    Mur  fan  neach 
annamsa,  tha  e  air  a  thilgeadh  a  mach  mar  ghe'ig,  agus  air 
crionadh  :  agus  tionailidh  daoine  iad,  agus  tilgidh  iad  'san 
teine  iad,  agus  loisgear  iad.  Ma  dh'  fhanas  sibh  annamsa, 
agus  ma  dh'  f hanas  m'  fhacail-sa  annaibhse,  iarraidh  sibh 
gach  ni  a  's  aill  leibh,  agus  nithear  dhuibh  e.    An  so  tha 
m'  Athair-sa  air  a  ghlòrachadh,  gu  'n  toir  sibhse  mòr- 
thoradh  uaibh;  agus  bidh  sibh  'n  'ur  deisciobuil  dhomhsa. 
Mar  a  ghràdhaich  an  t-Athair  mise,  mar  sin  ghràdhaich 

mise  sibhse  :  fanaibh  ann  am'  ghràdh.  Ma  choimhideas 
sibh  m'  àitheantan,  fanaidh  sibh  ann  am'  ghràdh  :  eadhon 
mar  a  choìmhid  mise  àitheantan  m'  Athar,  agus  a  tha  mi 
'fantuinn  'na  ghràdh.  Na  nithean  so  labhair  mi  ribh,  a 
chum  gu  fanadh  mo  ghàirdeachas  annaibh,  agus  gu  'm 
biodh  bhur  gàirdeachas-sa  làn.  Is  i  so  m'  àithne-sa,  gu  'n 
gràdhaich  sibhse  a  chèile,  eadhon  mar  a  ghràdhaich  mise 
sibhse  Gràdh  a  's  mo  na  so  cha  'n  'eil  aig  neach  sam 
bith,  gu  leigeadh  duine  'anam  sìos  air  son  a  chàirdean. 
Is  sibhse  mo  chàirdean-sa,  ma  ni  sibh  gach  ni  a  tha  mi  ag 
àithneadh  dhuibh.  A  so  suas  cha  ghairm  mi  seirbhisich 
dhibh ;  oir  cha  'n  aithne  do  'n  t-seirbhiseach  ciod  a  tha 
'thighearna  'deanamh:  ach  ghairm  mi  càirdean  dhibh  ;  oir 
na  h-uile  nithean  a  chuala  mi  o  m'  Athair,  thug  mi  fios 
dhuibhse  orra.  Cha  sibhse  'thagh  mise,  ach  is  mise 
'thagh  sibhse,  agus  dh'  òrduich  mi  sibh,  a  chum  gu  rachadh 
sibh,  agus  gu  'n  tugadh  sibh  a  mach  toradh,  agus  gu 
maiieadh  bhur  toradh:  a  chum  ge  b'  e  ni  a  dh'  iarras  sibh 
air  an  Athair  ann  am  ainm-sa  gu  'n  toir  e  dhuibh  e.  Tha 
mi  'g  àithneadh  nan  nithean  so  dhuibh,  a  chum  gu  'n 
gràdhaich  sibh  a'  chèile.  Ma  tha  'n  saoghal  'g  'ur  fuath- 
achadh,  tha  fios  agaibh  gu  'n  d'  fhuathaich  e  mise  roimh- 
ibh.  Nam  b'  ann  de  'n  t-saoghal  sibh,  ghràdhaicheadh 
an  saoghal  a'  chuid  fhèin  :  ach  do  bhrìgh  nach  ann  de  'n 
t-saoghal  sibh,  ach  gu  'n  do  thagh  mise  sibh  às  an 
t-saoghal,  uime  sin  tha  fuath  aig  an  t-saoghal  dhuibh. 
Cuimhnichibh  am  facal  a  thuirt  mi  ribh,  Cha  'n  'eil  an 
seirbhiseach  ni  's  mò  na  'thighearna.  Ma  rinn  iad  geur- 
leanmhuinn  ormsa,  ni  iad  geur-leanmhuinn  oirbhse  mar  an 
ceudna ;  ma  choimhid  iad  m'  fhacal-sa,  coimhididh  iad 
bhur  facal-sa  mar  an  ceudna.    Ach  na  nithean  so  uile 

ni  iad  oirbh  air  sgath  m'  ainme-sa,  do  bhrìgh  nach 
aithne  dhaibh  esan  a  chuir  uaithe  mi.  Mur  bithinn  sa 
air  tighinn  agus  air  labhairt  riutha,  cha  bhiodh  peacadh 
aca  :  ach  a  nis  cha  'n  'eil  leith-sgeul  am  peacaidh  aca. 
An  tì  aig  am  bheil  fuath  dhomhsa,  tha  fuath  aige 
do  m'  Athairmar  an  ceudna.  Mur  bithinn  sa  air  dean- 
amh  nan  oibre  'nam  measg  nach  d'  rinn  aon  neach  eile, 
cha  bhiodh  peacadh  aca  :  ach  a  nis  chunnaic  iad  iad, 
agus  dh'  fhuathaich  iad  araon  mise  agus  m'  Athair.  Ach 
tha  so  a'  tachairt,  a  chum  gu  'n  coimhliontadh  am  facal  a 
tha  sgriobhte  'nan  lagh  fhèin,  Dh'  fhuathaich  iad  mi  gun 
aobhar.  Ach  an  uair  a  thig  an  Comhfhurtair,  a  chuireas 
mise  do  'r  n-ionnsuidh  o  'n  Athair,  Spiorad  na  fìrinn,  a 
tha  'tighinn  a  mach  o  'n  Athair,  ni  esan  fianuis  mu  m' 
thimchioll-sa  :  agus  ni  sibhse  mar  an  ceudna  fianuis,  do 
bhrìgh  gu  robh  sibh  maiile  rium  o  thùs. 

Na  nithean  so  labhair  mi  ribh,  a  chum  nach  fhaigheadh 
sibh  oilbheum.  Cuiridh  iad  às  an  t-sionagog  sibh  :  seadh, 
thig  an  uair,  ge  b'  e  neach  a  mharbhas  sibh,  gu  saoil  e  gu 
bheil  e  'deanamh  seirbhis  do  Dhia.  Agus  ni  iad  na 
nithean  so,  do  bhrìgh  nach  aithne  dhaibh  an  t-Athair,  no 
mise.  Ach  dh'  innis  mi  na  nithean  so  dhuibh,  a  chum  an 
uair  a  thig  an  t-àm,  gu  'n  cuimhnich  sibh  gu  'n  d'  innis 
mi  dhuibh  iad.  Ach  cha  dubhairt  mi  na  nithean  so  ribh 
o  thùs,  do  bhrìgh  gu  robh  mi  maille  ribh.  Ach  a  nis  tha 
mi  'dol  a  chum  an  Tì  a  chuir  uaithe  mi ;  agus  cha  'n  'eil 
a  h-aon  agaibhse  'feòraich  dhiom,  C'  àite  am  bheil  thu 
'dol?  Ach  a  chionn  gu  'n  dubhairt  mi  na  nithean  so 
ribh,  lìon  dubh-bhròn  bhur  cridhe.  Gidheadh  tha  mi  ag 
innseadh  dhuibh  na  fìrinn.  Is  buannachd  dhuibh  mise 
dh'  f halbh  :  oir  mur  falbh  mi  cha  tig  an  comhfhurtair  do  'r 

n  ionnsuidh-sa ;  ach  ma  dh'  fhalbhas  mi,  cuiridh  mi  esan 
do  'r  n-ionnsuidh.  Agus  an  uair  a  thig  esan,  bheir  e 
de.irbh-shoilleireachd  do  'n  t-saoghal  mu  pheacadh,  mu 
mu  fhìreantachd,  agus  mu  bhreitheanas :  mu  pheacadh, 
do  bhrìgh  nach  'eil  iad  a'  creidsinn  annamsa  :  mu  fhìr- 
eantachd,  do  bhrìgh  gu  bheil  mi  'dol  a  dh'  ionnsuidh  m' 
Athar,  agus  nach  fhaic  sibh  mi  ni  's  mò ;  mu  bhreitheanas, 
a  chionn  gu  bheil  uachdaran  an  t-saoghail  so  air  a  dhìt- 
eadh.  Tha  mòran  nithean  agam  fhathast  ri  ràdh  ribh, 
ach  cha  'n  urrainn  sibh  an  giùlan  an  dràsta.  Gidheadh 
an  uair  a  thig  esan,  Spiorad  na  fìrinn,  treòraichidh  e  sibh 
a  chum  gach  uile  fhìrinn  :  oir  cha  labhair  e  uaithe  f hèin  ; 
ach  labhraidh  e  na  h-uile  nithean  a  chluinneas  e  :  agus 
foillsichidh  e  dhuibhse  nithean  a  tha  ri  teachd.  Bheir 
esan  glòir  dhomhsa  :  oir  gabhaidh  e  de  m'  chuid-sa,  agus 
nochdaidh  e  dhuibhse  e.  Na  h-uile  nithean  a  tha  aig  an 
Athair  is  leamsa  iad  :  air  an  aobhar  so  thubhairt  mi  gu  '11 
gabh  e  de  m'  chuid-sa,  agus  nochdaidh  e  dhuibhse  e. 
Tamull  beag,  agus  cha  'n  f haic  sibh  mi ;  agus  a  rithist 
tamull  beag,  agus  chi  sibh  mi,  do  bhrìgh  gu  bheil  mi  'dol 
a  chum  an  Athar.  An  sin  thuirt  cuid  de  'dheisciobuil 
eatorra  fhèin,  Ciod  e  so  a  tha  e  ag  ràdh  ruinn,  Tamull 
beag,  agus  cha  'n  fhaic  sibh  mi :  agus  a  rithist,  tamull  beag 
agus  chi  sibh  mi :  agus,  Do  bhrìgh  gu  bheil  mi  'dol  a  chum 
an  Athar  ?  Air  an  aobhar  sin  thuirt  iad,  Ciod  e  so  a 
tha  e  ag  ràdh,  Tamull  beag  ?  Cha  'n  'eil  sinne  a'  tuig- 
sinn  ciod  a  tha  e  ag  ràdh.  A  nis  dh'  aithnich  Iosa  gu 
robh  toil  aca  fheòraich  dheth,  agus  thuirt  e  riutha, 
Am  bheil  sibh  a'  feòraich  'n  'ur  measg  fhèin  mar 
a  thubhairt  mi,  Tamull  beag,  agus  cha  'n  fhaic 
sibh  mi,  agus  a  rithist  tamull  beag,  agus  chi  sibh  mi? 

.  Gu  deimhin,  deimhin,  tha  mi  ag  ràdh  ribh,  gu  'n  dean 
sibhse  gul  agus  caoidh,  ach  ni  an  saoghal  gàirdeachas : 
agus  bithidh  sibhse  do-bhrònach,  ach  tillear  bhur  bròn  gu 
gàirdeachas.  An  uair  a  bhios  bean  ri  saothair-chloinne 
bidh  i  fo  dhoilgheas,  a  chionn  gu  bheil  a  h-uair  air  tighinn  : 

■  ach  an  uair  a  bheireas  i  an  leanabh,  cha  chuimhnich  i  a 
h-àmhghair  ni  's  mò,  tre  aoibhneas  gu  'n  d'  rugadh  duine 
a  chum  an  t-saoghail.  Agus  tha  nis  uime  sin  doilgheas 
oirbhse :  ach  chi  mise  a  rithist  sibh,  agus  ni  bhur  cridhe 

'  gàirdeachas,  agus  bhur  gàirdeachas  cha  bhuin  neach  air 
bith  uaibh.  Agus  anns  an  latha  sin  cha  'n  fheòraich  sibh 
ni  air  bith  dliiomsa.  Gu  deimhin,  deimhin,  tha  mi  ag 
ràdh  ribh,  Ge  b'  e  nithean  a  dh'  iarras  sibh  air  an  Athair 
arin  am  ainm-sa  gu  'n  toir  e  dhuibh  iad.  Gus  a  so  cha  d' 
iarr  sibh  ni  sam  bith  ann  am  ainm-sa  :  iarraibh  agus  gheibh 
sibh,  a  chum  gu  'm  bi  bhur  n-aoiblmeas  làn. 

Na  nithean  so  labhair  mi  ribh  anaam  briathran  dorcha  : 
ach  thig  an  uair  anns  nach  labhair  mi  ribh  ni  's  mò  ann 
am  briathran  dorcha,  ach  innsidh  mi  gu  soilleir  mu 'n 
Athair  dhuibh.  Anns  an  latha  sin  iarraidh  sibh  a'  m' 
ainm-sa  :  agus  cha  'n  'eil  mi  ag  ràdh  ribh,  gu  'n  guidh  mi 
an  t-Athair  air  bhur  son  ;  oir  is  toigh  leis  an  Athair  fhèin 

.  sibh,  air  son  gu  'n  d'  thug  sibh  gràdh  dhomhsa,  agus  gu  'n 

/do  chreid  sibh  gur-ann  o  'n  Athair  a  thàinig  mi.  Thàinig 
mi  mach  o  'n  Athair,  agus  tha  mi  air  tighinn  a  chum  an 
t-saoghail  :  a  rithist,  tha  mi  a'  fàgail  an  t-saoghail,  agus  a' 
dol  a  chum  an  Athar.  Thuirt  a  dheisciobuil  ris,  Feuch,  a 
riis  tha  thu  'labhairt  gu  soilleir,  agus  cha  'n  'eil  triu 
'labhairt  cosamhlachd  air  bith.  A  nis  tha  fìos  againn 
gur  aithne  dhut  na  h-uile  nithean,  agus  nach  fheum  thu 

;  duine  air  bith  a  dh' fheòraich  dhiot :  air.  a  shon  so  tha 

'sinn  a'  creidsinn  gur  ann  o  Dhia  a  thàinig  thu.  Fhreagair 
'  Iosa  iad,  Am  bheil  sibh  a  nis  a'  creidsinn?  Feuch,  tha 'n 
uair  a'  tighinn,  seadh,  tha  i  cheana  air  tighinn,  anns  an 
sgapar  sibh  o  chèile,  gach  aon  g'  a  ionad  fhèin,  agus  am 
fàg  sibh  mise  a'  m'  aonar :  gidheadh  cha  'n  'eil  mise  a'  rrì' 
'aonar,  oir  tha  'n  t-Athair  maille  rium.  Na  nithean  so 
labhair  mi  ribh  a  chum  gu  'm  biodh  sìth  agaiih  annamsal 
Anns  an  t-saoghal  bithidh  àmhghar  agaibh  :  ach  biodh 
deadh  mhisneach  agaibh ;  thug  mise  buaidh  air  an 
t-sioghal. 

1  Labhair  Iosa  na  briathran  so ;  agus  thog  e  suas  a  shùil- 
"èan  gu  nèamh,  agus  thubhairt  e,  Athair,  thàinig  an  uair* ; 
glòraich  do  Mhac,  a  chum  gu  'n  glòraich  do  Mhac  thusà 
'mar  an  ceudna  :  a  chum  mar  a  thug  thu  cumhachd  dhà 
air  gach  feòil,  na  h-uile  a  thug'thu  dha,  gu'n  tugadh  esan 
rdhaibh  a'  bheatha  mnaireannach.  Agus  is  so  a'  bheathà 
'mhaireannach,  eòlas  a  bhith  aca  ortsa  an  t-aon  Dia  fìor, 
ràgus  air  Iosa  Criosd  a  chuir  thu  uat.  Ghlòraich  misè 
ttiusa  air  thalamh :  chrìochnaich  mi  an  obair  a  thug  thti 
dhomh  ri  dheanamh.  Agus  a  nis,  O  Athair,  glòraich 
thnsa  mise  maille  riut  fhèin  leis  a'  ghlòir  a  bha  agam 
maille  riut  mu  'n  robh  an  saoghal  ann.  Dh'  f  hoillsich 
"mise  d'  ainm  do  na  daoine  a  thug  thu  dhomh-às  an  t-saogfi- 
'al':  bu  leatsa  iad,  agus  thug  thu  dhomhsa  iad;  agus 
'thoimhid  iad  d'fhacal.  A  nis  thuig  iad  gur  ann  uat  a  thà 
na  h-uile  nithean  a  thug  thu  dhomhsa:  oir  thug  'mi  ohaibh 
na  briàthran  a  thug  thusa  dhomh;  agus  ghabh  iad  iad, 
'agus  thuig  iad  gu  fìrinneach  gur  ann  uatsa  thàinig  mi, 
àgus'  chreid  iad  gu  'n  do  chuir  thusa  uat  mi.  Air  an  son- 
'Sàn  tha  mi  a'  guidhe  :  clra  'n  'eil  mi  a'  guidhe  air  son  ah 
t-saòghaii,  ach  air  son  na  muinntir  sin  a  thug  thu  dhomh  -; 

oir  is  leatsa  iad  :  agus  isleatsa  na  h-uile  nithean  a's  leamsa, 
agus  is  leamsa  na  nithean  a's  leatsa :  agus  tha  mi  air  mo 
ghlòrachadh  annta.  Agus  cha  'n  'eil  mise  ni  's  mò  anns 
an  t-saoghal,  ach  tha  iad  so  anns  an  t-saoghal,  agus  tha 
mise  a'  tighinn  a  d'  ionnsuidh-sa.  Athair  Naoimh,  tre  d' 
ainm  coimhid  iadsan  a  thug  thu  dhomhsa,  a  chum  gu  'm 
bi  iad  'nan  aon,  mar  a  tha  sinne.  Am  feadh  's  a  bha  mise 
maille  riutha  anns  an  t-sàoghal,  choimhid  mi  iad  tre  d' 
ainm-sa:  ghlèidh  mi  a'  mhuinntir  a  thug  thu  dhomh,  agus 
cha  do  chailleadh  a  h-aon  diubh,  ach  mac  an  sgrios;  a 
chum  gu  'm  biodh  an  sgriobtuir  air  a  choimhlionadh.  Ach 
a  nis  tha  mi  'tighinn  a  d'  ionnsuidh-sa ;  agus  tha  mi  'labh- 
airt  nan  nithean  so  anns  an  t-saoghal,  a  chum  gu  'm  biodh 
mo  ghàirdeachas  aca  air  a  choimhlionadh  annta  fhèin. 
Thug  mi  d' fhacal  dhaibh ;  agus  thug  an  saoghal  fuath 
dhaibh,  air  son  nach  ann  do'n  t-saoghal  iad,  mar  nach 
'eil  mise  de  'n  t-saoghal.  Cha  'n  'eil  mi  'guidhe  gu  'n 
tugadh  tu  às  an  t-saoghal  iad,  ach  gu  'n  coimhideadh  tu 
o  'n  olc  iad.  Cha  'n  'eil  iadsan  de  'n  t-saoghal,  mar  nach 
'eil  mise  de  'n  t-saoghal.  Naomhaich  iad  troimh  an  fhìr- 
inn:  is  e  d'  fhacal-sa  an  fhìrinn.  Mar  a  chuir  thusa  mise 
'chum  an  t-saoghail,  mar  sin  chuir  mise  iadsan  a  chum  an 
t-saoghail.  Agus  air  an  son-san  tha  mise  'g  a  mo  naomh- 
achadh  fhèin,  a  chum  gu  'm  bi  iadsan  mar  an  ceudna  air 
an  naomhachadh  troimh  an  fhìrinn.  Cha  'n  'eil  mi  'guidhe 
air  an  son-san  a  mhàin,  ach  mar  an  ceudna  air  son  na 
muinntir  sin  a  chreideas  annamsa  troimh  am  facal-san;  a 
chum  gu  'm  bi  iad  uile  'n  an  aon;  eadhon  mar  a  tha  thusa, 
Athair,  annamsa,  agus  mise  annadsa,  gu  'm  bi  iadsan  mar 
an  ceudna  na'n  aon  annainne:  a  chum  gu'n  creid  an 
saoghal  gu  'n  do  chuir  thusa  uat  mi.    Agus  thug  mise 

dhaibhsan  a'  ghlòir  a  thug  thusa  dhomhsa;  a  chum  gu  'm 
bi  iad  nan  aon  mar  a  tha  sinne  'n  ar  n-aon;  mise  anntasan, 
agus  thusa  annamsa,  a  chum  gu  'n  deanar  coimhlionta  iad 
ann  an  aon ;  agus  a  chum  gu  'm  bi  fios  aig  an  t-saoghal 
gu  'n  do  chuir  thusa  uat  mi,  agus  gu  'n  do  ghràdhaich  thu 
iadsan,  eadhon  mar  a  ghràdhaich  thu  mise.  Athair,  is  àill 
leam  gu  'm  biodh  an  dream  a  thug  thu  dhomh  maille 
riumsa  far  am  bheil  mi;  a  chum  gu  faic  iad  mo  ghlòir,  a 
thug  thu  dhomh:  oir  ghràdhaich  thusa  mi  mu'n  do 
leagadh  bunaitean  an  domhain.  O  Athair  chothromaich, 
cha  b'  aithne  do  'n  t-saoghal  thusa,  ach  b'  aithne  dhomhsa 
thu;  agus  thuig  iad  so  gu  'n  do  chuir  thusa  uat  mi;  agus 
agus  dh'  fhoillsich  mi  d'  ainm  dhaibh,  agus  foillsichidh 
mi  e;  a  chum  gu 'm  bi  an  gràdh  leis  an  do  ghràdhaich 
thusa  mise  anntasan,  agus  mise  annta. 

Caib.  XLIV. 

losa  ann  an  gàradh  Gketsemane — Bhrath  Iudas  e — Thuit 
na  maoir  air  an  talamh — G.hearr  Peadair  cù  chluas 
bhar  Mhalcuis — Ghlac  na  maoir  losa,  agus  thug  iad 
gu  Annas  agus  Caiaphas  e — Dh?  àicheidh  Peadair 
e — Dlìit  na  h-àrd-shagairt  agus  na  seanairean  Iosa— 
Chroch  Iudas  e  fhèin. 

An  uair  a  labhair  Iosa  na  briathran  so,  agus  a  sheinn 
iad  laoirìb,  chaidh  e,  mar  bu  ghnàth  leis,  maille  ri'  dheis- 
ciobuil  thairis  air  sruth  Chedroin  gu  sliabh  nan  crann- 
oladh,  far  an  robh  lios  do  'n  deachaidh  e  fhèin  agus  a 
dheisciobuil. 

An  sin  thàinig  Iosa  maille  riutha  gu  ionad  de  'n  goirear 
Getsemane,  agus  thuirt  e  ri'  dheisciobuil,  Suidhibhse  an 
so,  gus  an  tèid  mise  a  dheanamh  ùrnuigh  an  sud.  Agus 
thug  e  leis  Peadair  agus  Seumas  agus  Eoin,  agus  thòisich 
e  air  a  bhith  fo  u^mh-chrith,  agus  fo  anabarr  bròin.  An 
sin  thuirt  e  riutha,  Tha  m'  anam  ro  bhrònach.  eadhon  gu 
bàs :  fanaibhse  an  so,  sgus  deanaibh  faire  maille  riumsa. 
Agus  dh'  imich  e  beagan  air  adhart,  mu  thimchioll  urchair 
cloiche  uat,ha,  agus  thuit  e  air  'aghaidh  air  an  talamh,  agus 
rinn  e  ùrnuigh,  nam  bu  chomasach  e  gu  rachadh  an  uair 
thairis  air.  Agus  thuirt  e,  x\bba,  Athair,  tha  gach  ni  so- 
dheante  dhutsa;  ma  dh'  fhaodas  e  bhith,  cuir  an  cupan  so 
seachad  orm  :  gidheadh,  na  b'  e  an  ni  a  b'  aill  leamsa,  ach 
an  ni  a'  s  toil  leatsa. 

Agus  thàinig  e  chum  nan  deisciobul,  agus  fhuair  e  'nan 
cadal  iad,  agus  thuirt  ri  Peadair,  A  Shimoin,  am  bheil  thu 

a'  d'  chadal  ?  An  ann  mar  sin  !  Nach  b'  urrainn  sibh  faire 
.  a  dheanamh  aon  uair  maille  riumsa?  Deanaibh  faire  agus 
ùrnuigh,  a  chum  nach  tuit  sibh  am  buaireadh :  tha  'n 
spiorad  gu  deimhin  togarrach,  ach  tha  'n  fheòil  anmhunn. 

A  rithist  an  dara  uair  dh'  imich  e,  agus  rinn  e  ùrnuigh 
ag  ràdh,  O  m'  Athair,  mur  faodar  gu  'n  tèid  an  cupan  so 
seachad  orm  gun  mi  'g  a  òl,  do  thoil-sa  gu  robh  deante. 
Agus  dh'  fhoillsicheadh  dha  aingeal  o  nèamh 'ga  neart- 
achadh.    Agus  air  dha  bhith  ann  an  cruaidh-ghleachd 
anama,  rinn  e  ùrnuigh  ni  bu  dùrachdaiche  :  agus  bha 
'fhallus  mar  bhraona  mòra  fala  a'  tuiteam  sìos  air  an 
talamh.    Agus  an  uair  a  dh'  èirich  e  o'  ùruuigh,  thàinig  e 
:  rithist  a  chum  a  dheisciubul,  agus  fhuair  e  'nan  cadal  iad 
troimh  thùirse ;  oir  bha  an  sùilean  trom.    Agus  thuirt  e 
,  riutha,  C'  ar  son  a  tha  sibh  'n  'ur  cadal  ?    Eiribh  agus 
:  deanaibh  ùrnuigh,  a  chum  nach  tuit  sibh  ann  am  buair- 
"eadh.    Agus  cha  robh  fhios  aca  cionnus  a  bheireadh  iad 
;  freagradh  air.    Agus  dh'  fhàg  e  iad  a  rithist,  agus  dh' 
imich  e,  agus  rinn  e  ùrnuigh  an  treas  uair  ag  ràdh  nam 
/briathran  ceudna.    xA.gus  thàinig  e  an  treas  uair,  agus 
rthuirt  e  rmtha,  Caidlibh  roimhibh  a  nis,  agus  gabhaibh 
fois  :  is  ieòr  e;  thàinig  an  uair ;  feuch,  tha  Mac  an  duin}e 
cair  a  bhrath  thairis  do  làmhan  pheaeaclr.    Eiribh,  imich- 
^eamaid  :  feuch,  tha  an  tì  a  bhrathas.mise  am  fagusg. 

A  nis  b'  aithne  do  Iudas,  a  bhrath  esan,  an  t  àitc  mar 
$,n  ceudna :  oir  chaidh  Iosa  gu  tric  an  sin  maille  ri'  dheis- 
-ciobuil.  An  sin  air  do  Iudas  buidheann  shaighdearan, 
ragus  maoir  fhaotainn  o  na  h-àrd-shagairt  agus  o  ha 
Phairisich,  thàinig  iad  do  'n  àite  sin  le  leusan  agus  lòch- 
•rai'nn  agus  airm.  Uime  sin  air  do  Iosa  fios  a  bhith  aige 
àir  na  h  uile  nithean  a  bha  gu  tìghinn  air,  chaidh  e  mach, 

agus  thuirt  e  riutha,  Cò  tha  sibh  ag  iarraidh?  Fhreagair 
iadsan  e,  Iosa  o  Nasaret.  Thuirt  Iosa  riutha,  Is  mise  e. 
Agus  bha  mar  an  ceudna  Iudas,  a  bhrath  esan,  'na 
sheasamh  maille  riutha.  An  sin  cho  luath  's  a  thuirt  e 
riutha,  Is  mise  e,  chaidh  iad  air  an  ais,  agus  thuit  iad  air 
an  làr.  An  sin  dh'  f  heòraich  e  dhiubh  a  rithist,  Cò  tha 
sibh  ag  iarraidh  ?  Thuirt  iadsan,  Iosa  o  Nasaret.  Fhrea- 
gair  Iosa,  Thuirt  mi  ribh  gur  mise  e.  Uime  sin  ma  's 
mise  "tha  sibh  ag  iarraidh,  leigibh  leotha  so  falbh  :  a 
chum  gu  'n  coimhliontadh  am  facal  a  labhair  e,  An 
dream  a  thug  thu  dhomh  cha  do  chaill  mi  aon  diubh. 

A  nis  thug  an  tì  a  bhrath  esan  comharradh  dhaibh,  ag 
ràdh,  Ge  b' e  neach  do 'n  toir  mise  pòg,  is  e  sin  e; 
glacaibh  e,  agus  thugaibh  leibh  e  gu  tèaruinte.  Agus 
ghrad  thàinig  e  chum  Iosa,  agus  thuirt  e  ris,  Fàilte  dhut, 
a  Mhaighstir;  agus  phòg  e  e.  Ach  thuirt  Iosa  ris, 
'ludais,  am  bheil  thu  le  pòig  a' brath  Mhic  an  duine? 
An  sin  thàinig  iad  agus  chuir  iad  làmh  ann  an  Iosa,  agus 
ghlac  iad  e.  Agus  an  nair  a  chunnaic  iadsan  a  bha  mu  'n 
cuairt  dha  an  ni  a  bha  gu  tachairt,  thuirt  iad  ris,  A 
Thighearna,  am  buail  sin  leis  a'  chlaidheamh  ?  Uime  sin 
air  do  Shimon  Peadair  claidheamh  a  bhith  aige  tharruinn  e 
e,  agus  bhuail  e  seirbhiseach  an  àrd-shagairt,  agus  ghearr  e 
a'  chluas  dheas  dheth.  A  nis  b'  e  ainm  an  t-seirbhisich, 
Malchus.  Agus  bhean  Iosa  ri'  chluais,  agus  shlànuich  e 
i.  An  sin  thuirt  Iosa  ri  Peadair,  Cuir  a  rithist  do  chlaidh- 
eamh  air  ais  'na  ionad  fhèin  :  oir  iadsan  uile  a  ghlacas  an 
claidheamh  tuitidh  iad  leis  a'  chlaidheamh.  An  cupan  a 
thug  an  t-Athair  dhomhsa,  nach  òl  mi  e  ?  An  saoil  thusa 
nach  fhaod  mise  a  nis  m'  Athair  a  ghuidhe,  agus  bheir  e 
dhomh  tuilleadh  is  dà  legion  dheug  a  dh'  ainglean  ?  Ach 

cionnus  an  sin  a  bhiodh  na  sgriobtuirean  air  an  coimh- 
lionadh  a  tha  'g  ràdh  gur  ann  mar  so  is  èiginn  tachairt. 

An  sin  thuirt  Iosa  ris  na  h-ard-shagairt  agus  ri  ceann- 
ardan  an  teampuill  agus  ris  na  seanairean  a  thàinig  d'  a 
ionnsuidh,  An  d'  thàinig  sibh  a  mach  le  claidhnean  agus 
le  bataichean  mar  gu  'm  b'  ann  an  aghaidh  fir-reubainn  ? 
An  uair  a  bha  mi  gach  latha  maille  ribh  'san  teampull, 
cha  do  shìn  sibh  a  mach  bhur  làmhan  a'  m'  aghaidh :  ach 
is  i  so  bhur  n-uair-se,  agus  cumhachd  an  dorchadais. 
Ach  thachair  so  uile  a  chum  gu  'm  biodh  sgriobtuirean 
nam  fàidhean  air  an  coimhlionadh.  An  sin  thrèig  na 
deisciobuil  uile  e,  agus  theich  iad.  Ach  lean  òganach 
àraidh  e  aig  an  robh  lìon-aodach  air  a  chur  m'  a  chorp 
lomnochd ;  agus  rug  na  h-òganaich  air.  Ach  air  dhasan 
an  lion-aodach  fnàgail,  theich  e  lomnochd  uatha. 

An  sin  rug  a'  bhuidheann  agus  an  ceannard,  agus  maoir 
nan  Iudhach  air  Iosa,  agus  cheangail  iad  e,  agus  thug 
iad  leotha  e  air  tùs  gu  Annas ;  oir  b'  esan  athair-cèile 
Chaiaphais,  a  bha  'na  àrd-shagart  air  a'  bhliadhna  sin  A 
nis  b'e  Caiaphas  a  thug  comhairle  do  na  h-Iudhaich  gu  'm 
b'  iomchuidh  gu  faigheadh  aon  duine  bàs  air  son  an 
t-sluaigh. 

Agus  lean  Simon  Peadair  agus  deisciobul  eile  Iosa,  fada 
uaithe,  eadhon  gu  talla  an  àrd-shagairt.  B'  aithne  do  'n 
àrd-shagairt  an  deisciobul  sin,  agus  chaidh  e  steach  maillen 
ri  Iosa  do  chùirt  an  àrd-shagairt ;  ach  bha  Peadair 'na  ' 
sheasamh  aig  an  dorus  an  leith  a  muigh.  Uime  sin  chaidh 
an  deisciobul  sin  eile  a  b'  aithne  do  'n  àrd-shagart  a  mach, 
agus  labhair  e  ris  a'  bhan-dorsair,  agus  thug  e  Peadair  a 
steach.  An  sin  thuirt  a'  bhanoglach  a  bha  'gleidheadh 
an  doruis  ri  Peadair,  Nach  ann  de  dheisciobuil  an  duine 

so  thusa  mar'an  ceudna?  Thuirt  esan,  Cha  'n  ann.  Agus  . 
bha  na.seirbhisich  agus  na  maoir'nan  seasamh,  air  dhaibh 
teine  guail  a  chur  suas ;  oir  bha  am  fuachd  ann  :  agus  bha 
Peadair  mar  a  ceudna  'na  sheasamh  maille  riutha,  agus  'g 
a  gharadh  fhèin.  Thàinig  aon  de  bhanoglaich  an  àrdsJ 
shagairt,  agus  an  uair  a  chunnaic  i  Peadair  'g  a  gharadh, 
bheachdaich  i  air,  agus  thuirt  i  ris,  Bha  thusa  cuideachd 
maille  ri  Iosa  o  Nasaret.  Ach  dh'  àicheidh  esan,  ag  ràdh, 
Cha  'n  aithne  dhomh,  agus  cha  'n  'eil  mi  'tuigsinn  ciod  a 
tha  thu  'g  ràdh.  Agus  chaidh  esan  a  mach  do  'n  fhòr- 
dhorus,  agus  ghoir  an  coileach.  Agus  mu  thimchioll  aon 
uair  a  dh' ùine 'na  dhèigh  sin,  thuirt  iadsan  a  bha 'nan 
seasamh  a  làthair  a  rithist  ri  Peadair,  Gu  fìrinneach  is  ann 
diubh  sud  thu ;  oir  is  Galileach  thu,  agus  tha  do  chainnt 
'g  ad'  bhrath.  Thuirt  aon  de  sheirbhisich  an  àrd-shagairt, 
caraid  do  'n  fhear  de  'n  do  ghearr  Peadair  a  chluas,  Nach 
f haca  mise  thu  'san  lios  maille  ris  ? 

Ach  thòisich  esan  air  mollachadh  agus  air  mionnachadh, 
ag  ràdh,  Cha  'n  aithne  dhomh  an  duine  mu  'm  bheil  sibh 
a'  labhairt.  Agus  ghoir  an  coileach  an  dara  uair.  Agus 
thionndaidh  an  Tighearna,  agus  dh'  amhairc  e  air  Peadair. 
Agus  chuimhnich  Peadair  facal  an  Tighearna,  mar  a  thuirt 
e  ris,  Mu  'n  goir  an  coileach  dà  uair  àicheidh  tu  mi 
tri  uairean.  Agus  an  uair  a  smaoinich  e  air  chaidh  e 
mach,  agus  ghuil  e  gu  goirt. 

An  sin  dh'  f  hiosraich  an  t-àrd-shagart  a  dh'  Iosa  mu 
thimchioll  a  dheisciobul,  agus  mu  thimchioll  a  theagaisg. 
Fhreagair  Iosa  e,  Labhair  mise  gu  follaiseach  ris  an 
t-saoghal  ;  theagaisg  mi  a  ghnàth  anns  an  t-sionagog,  agus 
anns  an  t  ampull,  far  am  bheil  na  h-Iudhaich  a'  cruinn- 
eachadh  às  gach  àite ;  agus  am  falach  cha  do  labhair  mi 

ni  sam  bith.  C' ar  son  a  thu  'fiosrachadh  dhiomsa? 
Fiosraich  dhiubhsan  a  chuala,  ciod  a  thubhairt  mi.  Agus 
an  uair  a  thuirt  Iosa  na  nithean  so,  bhuail  aon  de  na  maoir 
a  bha  'n  a  sheasamh  a  làthair  a  bhas  air  Iosa,  ag  ràdh,  An 
ann  mar  so  a  fhreagras  tu  an  t-àrd-shagart?  Fhreagair  Iosa 
e~,  Ma  Iabha;r  mi  gu  h-olc,  dean  rianuis  air  an  olc  :  ach 
ma  's  ann  gu  math,  C'  ar  son  a  tha  thu  'gam  bhualadh. 
Uime  sin  chuir  Annas  e  ceangaiite  gu  Caiaphas,  an  t-àrd- 
shagart 

Agus  dh'  iarr  na  h-àrd-shagairt  agus  na  seanairean, 
agus  a'  chomhairle  uile  fianuis  an  aghaidh  Iosa,  a  chum  a 
chur  gu  bàs ;  agus  cha  d'  fhuair  iad.  Oir  rinn  mòran 
dhaoinc  fìanuis  bhrèige  'na  aghaidh,  ach  cha  do  chòrd  am 
fianuis  ri  'chèile.  Agus  dh'  èirich  dream  àraidh,  agus  thug 
iad  fianuis  'na  aghaidh,  ag  ràdh,  Chuala  sinne  e  ag  ràdh, 
Leagaidh  mi  sìos  an  teampull  so,  a  rinneadh  le  làmhan, 
agus  ann  an  trì  làithean  togaidh  mi  teampull  eile  neo- 
dheante  le  làmhan.  Agus  mar  sin  cha  robh  am  fianuis  a' 
tighinn  a  rèir  a  chèile.  Agus  sheas  an  t-àrd-shagart  suas 
's  a'  mheadhon,  agus  chuir  e  ceisd  air  Iosa,  ag  rà  lh,  Nach 
to;r  thu  freagradh  sam  bith  seachad?  Ciod  e  mu  'm  bheil 
iad  so  a'  toirt  nanuis  'n  a  d'  aghaidh?  Ach  dh'  fhan  esan 
'na  thosd,  agus  cha  do  fhreagair  e  ni  sam  buh,  A<*us 
thuirt  an  t-àrd-shagart  ris,  Tha  mi  'g  a  d'  mhionnnchadh 
air  an  Dia  bheò  gu  'n  innis  thu  dhuinn  an  tu  Criosd,  Mac 
Dhè.  A  y\is  thuirt  Iosa,  Is  mi  :  gidheadh  tha  mi  ag  ràdh 
ribh,  'Na  dhèigh  so  chi  sibh  Mac  an  duine  'n  a  -Liuidhe 
air  deas  làimh  cumhachd  Dhè,  agus  a' teachd  air  neòil 
nèimh.  An  sin  reub  an  t-àrd-shagart  'aodach,  ag  ràdh 
gu  'n  do  labhair  e  toibheum.  Ciod  am  feum  tuilleadh  a 
tha  againn  air  fianuisean  ?  feuch,  a  nis  chuala  .sibh  a 

toibheum.  Ciod  i  bhur  barail-se?  Agus  thug  iad  uile 
breith  'na  aghaidh  gu  'n  do  thoill  e  am  bàs.  Agus  thòisich 
cuid  dhiubh  air  smugaid  a  thilgeadh  'na  aodan,  agus  air 
'aghaidh  fhalach,  agus  a  bhualadh  le'n  dùirn,  agus  air  a 
ràdh  ris,  Dean  fàidheadaireachd  dhuinn,  a  Chriosd,  Cò  e 
a  bhuail  thu  ?  Agus  labhair  iad  mòran  de  nithean  eile  gu 
toibheumach  'n  a  aghaidh.  Agus  ghabh  na  seirbhisich  air 
le  slatan. 

An  uair  a  thàinig  a'  mhaduinn  ghabh  uachdarain  nan 
sagart  uile  agus  seanairean  a'  phobuill  comhairle  le  chèile 
an  aghaidh  Iosa,  a  chum  a  chur  gu  bàs.  Agus  an  dèigh 
dhaibh  a  cheangal  thug  iad  leotha  e  gu  àite  a'  bhreithean- 
ais,  agus  thug  iad  thairis  e  do  Phontius  Pilat  an  t-uachd- 
aran.  Agus  cha  deachaidh  iad  fhèin  do  àite  a'  bhreith- 
eanais,  a  chum  nach  biodh  iad  air  an  salachadh,  ach  gu'n 
itheadh  iad  a'  chàisg. 

An  sin,  an  uair  a  chunnaic  Iudas,  a  bhrath  e,  gu  'n  do 
dhìteadh  e,  ghabh  e  aithreachas,  agus  thug  e  air  an  ais  na 
deich  buinn  fhichead  airgid  do  na  h-àrd-shagairt,  agus  do 
na  seanairean,  ag  ràdh,  Pheacaich  mi  ann  am  brath  na 
fala  neo-chiontaich.  Agus  thuirt  iadsan,  Ciod  e  sin 
dhuinne  ?  amhairc  thusa  air  sin.  Agus  thilg  e  uaithe  na 
buinn  airgid  anns  an  teampull,  agus  dh'  fhalbh  e ;  agus 
chaidh  e  agus  chroch  e  e-fhèin.  Agus  ghlac  na  h-àrd- 
shagairt  na  buinn  airgid,  agus  thubhairt  iad,  Cha  chòir  an 
cur  's  an  ionmhas,  o  'n  is  luach  fala  iad.  Agus  chuir  iad 
an  comhairle  ri  'chèile,  agus  cheannaich  iad  fearann  a' 
chriadhadair  a  chum  a  bhith  'na  àite  adhlaic  do  choigrich. 
Air  an  aobhar  sin  goirear  de  'n  fhearann  sin,  Fearann  na 
fala,  gus  an  latha'n  diugh.  An  sin  choimhlionadh  an  ni 
a  labhradh  le  Ieremias  am  fàidh,  ag  ràdh,  Agus  ghabh  iad 

na  deich  buinn  fhichead  airgid,  luach  an  tì  a  mheasadh, 
neach  a  mheas  iadsan  a  bha  de  chloinn  Israeil;  agus  thug 
iad  air  son  fearann  a'  chriadhadair  iad.  mar  a  dh'  òrduich. 
an  Tighearna  dhòmhsa. 

 i=z  —  

Caib.  xlv. 

Thugadh  Iosa  an  làthair  Philait — Chuir  na  h-àrd-shagairt 
mòran  de  nithean  ds  a  leith — Chuir  Pilat  gu  Herod 
e — Bha  Pilat  toileach  a  leigeadh  ds — DK  iarr  an 
s/uagh  losa  'cheusadh  agus  Barabas  a  leigeadh  ds 
dhaibh — An  dèigh  dha  Iosa  'sgiursadh  thug  Pilat 
thairis  e  gu  bhith  air  a  cheusadh — Cheus  na  saigh- 
dearan  Iosa. 

An  sin  chaidh  Pilat  a  mach  d'  an  ionnsuidh-san,  agus 
thuirt  e  riutha,  Ciod  a'  chasaid  a  tha  sibh  a'  toirt  an 
aghaidh  an  duine  so  ?  Fhreagair  iadsan  agus  thuirt  iad 
ris,  Mur  b'  fhear  droch-bheirt  e,  cha  tugamaid  thairis 
dhutsa  e.  Agus  thòisich  iad  air  a  chasaid,  ag  ràdh, 
Fhuair  sinne  am  fear  so  a'  claonadh  ar  cinnich,  agus  a' 
bacadh  cìs  a  thoirt  do  Cheasar,  ag  ràdh  gur  e  fhèin 
Criosd  an  rìgh.  An  sin  thuirt  Pilat  riutha,  Gabhaibhse 
e,  agus  thugaibh  breith  air  a  rèir  bhur  lagha  fhèin.  An 
sin  thuirt  na  h-Iudhaich  ris,  Cha  'n  'eil  e  ceadaichte 
dhuinne  neach  sam  bith  a  chur  gu  bàs ;  a  chum  gu  'm 
biodh  facal  Iosa  air  a  choimhlionadh,  a  labhair  e,  a' 
ciallachadh  ciod  a'  ghnè  bàis  a  bha  e  gus  'fhaotainn. 

An  sin  chaidh  Pilat  a  steach  a  rithist  do  àit'  a'  breith- 
eanais,  agus  ghairm  e  Iosa,  agus  thuirt  e  ris,  An  tusa  rìgh 
nan  Iudhach?  Fhreagair  Iosa  e,  Am  bheil  thu  'g  ràdh 
so  uat  fhèin,  no  an  d'  innis  daoine  eile  dhut  e  mu  m' 
thimchioll-sa  ?  Fhreagair  Pilat,  Au  Iudhach  mise?  Thug 
do  chinneach  fhèin  agus  na  h-àrd-shagairt  thairis  dhomhsa 
thu  :  ciod  a  rinn  thu  ?  Fhreagair  Iosa,  Cha  'n  ann  de  'n 
t-saoghal  so  a  tha  mo  rìoghachd-sa :  nam  b' ann  de 'n 
t-saoghal  so  a  bhiodh  mo  rìoghachd,  dheanadh  mo 
sheirbhisich  cogadh,  a  chum  nach  tugteadh  thairis  do 
na  h-Iudhaich  mi ;  ach  a  nis  cha  'n  ann  o  so  a  tha  mo 
rìoghachd.  Air  an  aobhar  s;n  thuirt  Pilat  ris,  An  rìgh 
thu  ma  seadh?  Fhreagair  Iosa,  Tha  thusa 'g  ràdh  gur 
rìgh  mi.  Is  ann  a  chum  na  crìche  so  a  rugadh  mi,  agus 
a  chum  na  crìche  so  a  thàinig  mi  do  'n  t-saoghal,  a  chum 
gu  'n  deanainn  fianuis  do  'n  fhìrinn.  Gach  neach  a  tha 
air  taobh  na  fìrinn  èisdidh  e  ri  m'  ghuth-sa.  Thuirt  Pilat 
ris,  Ciod  i  an  f hìrinn  ? 

Agus  an  uair  a  thubhairt  e  so,  chaidh  e  mach  a  rithist 
a  chum  nan  Iudhach,  agus  thuirt  e  riutha,  Cha  'n  'eil 
mise  'faotainn  coir  air  bith  ann. 

Agus  chuir  na  h-àrd-shagairt  agus  na  seanairean  mòran 
de  nithean  às  a  leith  :  ach  cha  do  fhreagair  esan  ni  sam 
bith.  Agus  chuir  Pilat  a  rithist  ceisd  air,  ag  ràdh,  Nach 
freagair  thu  ni  sam  bith  ?  feuch,  cia  lion  nithean  air  am 
bheil  iad  a'  toirt  fianuis  a'  d'  aghaidh.  Ach  cha  do 
fhreagair  Tosa  ni  sam  bith  tuilleadh ;  ionnus  gu  'n  do 
ghabh  Pilat  iongantas  mòr.  Agus  bha  iadsan  ni  bu  ro 
dhèine,  ag  ràdh,  Tha  e  'buaireadh  an  t-sluaigh,  a'  teagasg 
troimh  Iudea  uile,  a'  tòiseachadh  o  Ghalile  gus  an  àite  so. 
An  uair  a  chuala  Pilat  mu  Ghalile,  dh'  fhiosraich  e  am  bu 


ANN  AM  BRIATHRAN  a'  BHIOBUILL. 


243 


Ghalileach  an  duine.  Agus  an  uair  a  chual'  e  gu  'm  b' 
ann  fo  uachdaranachd  Heroid  a  bha  e,  chuir  e  gu  Herod 
e,  a  bha  ann  an  Ierusalem  anns  na  làithean  sin. 

A  nis  an  uair  a  chunnaic  Herod  Iosa,  bha  aoibhneas 
mòr  air :  oir  bha  dèigh  aige  rè  uine  fhada  air  esan 
'fhaicinn,  do  bhrìgh  gu  'n  cuala  e  mòran  uime ;  agus 
bha  dòchas  aige  gu  faiceadh  e  mìorbhuil  èiginn  air  a 
dheanamh  leis.  Agus  dh'  fheòraich  e  mòran  cheisdean 
dheth ;  ach  cha  d'  thug  e  freagradb.  sam  bith  air.  Agus 
sheas  na  h-àrd-shagairt  agus  na  sgrìobhaichean  'ga  chasaid 
gu  dian.  Ach  chuir  Herod  agus  a  luchd-cogaidh  an  neo- 
mheas  e,  agus  rinn  iad  fanaid  air,  agus  an  dèigh  dha  a 
sgeadachadh  ann  an  aodach  deakach  chuir  e  gu  Pilat  e. 
Agus  rinneadh  Pilat  agus  Herod  'nan  càirdean  d'  a  chèile 
'san  latha  sin ;  oir  bha  iad  roimhe  sin  ann  an  nàimhdeas 
ri  'chèile. 

Agus  an  uair  a  ghairm  Pilat  an  ceann  a  chèile  na  h-àrd- 
shagairt,  agus  na  h-uachdarain,  agus  an  sluagh,  thuirt  e 
riutha,  Thug  sibh  a  m'  ionnsuidh-sa  an  duine  so,  mar  neach 
a  tha  'tionndadh  an  t-sluaigh  a  thaobh :  agus  feuch,  air 
dhomh  a  cheasnachadh  ann  bhur  làthair  cha  d'  fhuair  mi 
coire  sam  bith  anns  an  duine  so  a  thaobh  nan  nithean  sin 
mu  'm  bheil  sibh  a' deananih  casaid  air:  no  mar  an 
ceudna  Herod :  oir  chuir  mi  d'  a  ionnsuidh  sibh ;  agus 
feuch,  cha  d'  rinneadh  ni  air  bith  leis  toiUtinneach  air  bàs. 
Uime  sin  an  dèigh  dhomhsa  'smachdachadh,  leigidh  mi 
às  e.  A  nis  aig  àm  na  fèille,  chleachd  an  t-uachdaran  aon 
phrìosanach  a  b'  aill  leotha  'chur  fa  sgaoil  do  'n  phobulh 
Agus  air  do  'n  t-sluagh  a  bhith  'g'aodhaich  gu  h-àrd, 
thòisich  iad  air  ianaidh  air  a  dheanamh  dhaibh  mar  a 
chleachd  e.    Agus  bha  prìosan  .ch  ro  chomharraichte  aca 

'san  àm  sin,  do  'm  b'  ainm  Barabas ;  neach  air  son 
ceannairc  àraidh  a  rinneadh  anns  a'  bhaile,  agus  air  son 
mortaidh  a  thilgeadh  ann  an  prìosan.  Air  an  aobhar  sin 
an  uair  a  bha  iad  cruinn  an  ceann  a  chèile,  thuirt  Pilat 
riutha,  Cò  is  aill  leibh  mise  a  chur  fa  sgaoil  dhuibh  ? 
Barabas,  no  Iosa  de  'n  goirear  Criosd  ?  Oir  bha  f hios 
aige  gu  'm  b'  ann  troimh  fharmad  a  thug  na  h-àrd-shagairt 
thairis  e.  Agus  an  uair  a  bha  e  'na  shuidhe  air  caithir  a' 
bhreitheanais,  chuir  a  bhean  teachdaireachd  d'a  ionn- 
suidh,  ag  ràdh,  Na  biodh  gnothach  sam  bith  agadsa  ris  an 
fhìrean  sin  :  oir  is  mòr  a  dh'  fhuiling  mise  an  diugh  ann 
am  bruadar  air  a  shon-san.  Ach  chuir  na  h-àrd-shagairt 
agus  na  seanairean  ìmpidh  air  an  t-sluagh  gu  'n  iarraidh 
lad  Barabas,  agus  gu  sgriosadh  iad  Iosa.  Agus  fhreagair 
an  t-uachdaran  agus  thuirt  e  riutha,  Cò  de  'n  dithis  is  àili 
leibh  mise  a  chur  fa  agaoil  dhuibh  ?  Thuirt  iadsan, 
Barabas.  Thuirt  Pilat  riutha,  Ciod  ma  seadh  a  ni  mi 
ri  Iosa  de  'n  goirear  Criosd  ?  Thuirt  iad  uile  ris,  Ceusar 
e.  Agus  thuirt  e  riutha  an  treas  uair,  C'  ar  son  ?  Ciod 
an  t-olc  a  rinn  e?  Cha  d'  fhuair  mise  cùis  bhàis  air  bith 
ann :  uime  sin  an  dèigh  dhomh  a  smachdachadh,  leigidh 
mi  às  e.  Ach  laidh  iadsan  air  le  guthan  mòra,  ag  iarraidh 
esan  a  cheusadh.  Agus  bhuadhaich  an  guthan-san,  agus 
guthan  nan  àrd-shagart. 

Agus  an  uair  chunnaic  Pilat  nach  do  bhuadhaich  e 
bheag  sam  bith,  ach  gu  'n  d'  èirich  an  tuilleadh  buaireis, 
ghabh  e  uisge,  agus  dh'  ionnlaid  e  a  làmhan  am  fianuis 
an  t-sluaigh,  ag  ràdh,  Tha  mise  neo-chiontach  a  dh'  fhuil 
an  fhìrein  so ;  faicibhse  sin.  Agus  fhreagair  am  pobull 
uile,  agus  thubhairt  iad,  Biodh  'fhuil  oirnne,  agus  air  ar 
c.loinn. 

An  sin  thug  saighdearan  an  uachdaraia  leotha  Iosa  do 
thalla  a'  bhreitheanais,  eadhon  cùirt  an  uachdarain,  agus 
chruinnich  iad  a'  bhuidheann  uile  m'  a  thimchioll.  Agus 
rùisg  iad  e,  agus  chuir  iad  uime  falluinn  phurpuir.  Agus 
dh'  fhigh  iad  crùn  droighinn,  agus  chuir  iad  air  a  cheann 
e,  agus  slat  chuilce  'na  Jàimh  dheisj  agus  lùb  iad  an  glùin 
'na  làthair  agus  rinn  iad  fanaid  air,  ag  ràdh,  Fàilte  dhut, 
a  Righ  nan  Iudhach !  Agus  thilg  iad  smugaid  àir,  agus 
ghlac  iad  an  t-slat  chuilce,  agus  bhuail  iad  's  a'  cheann  e. 

Agus  chaidh  Pilat  a  mach  a  rithist,  agus  thuirt  e  riutha, 
Feuch,  tha  mise 'ga  thoirt  a  mach-do'r  n-ionnsuidh  a 
chum  gu  'm  bi  fios  agaibh  nach  'eil  mise  'faotainn  coire 
sam  bith  ann.  An  sin  thàinig  Iosa  mach,  agus  an  crùn 
droighinn  air,  agus  an  fhalluinn  phurpuir  uime.  Agus 
thuirt  Pilat  riutha,  Feuch  an  duine  !  Uime  sin  an  uair  a 
chunnaic  na  h-àrd-shagairt  agus  na  maoir  e,  ghlaodh  iad, 
ag  ràdh,  Ceus  e,  ceus  e.  Thuirt  Pilat  riutha,  Gabhaibhse 
e  agus  ceusaibh  e :  oir  cha  'n  'eil  mise  a'  faotainn  coire 
sam  bith  ann. 

Fhreagair  na  h-Iudhaich  e,  Tha  lagh  againne,  agus  a 
rèir  ar  lagha-ne  is  còir  a  chur  gu  bàs  air  son  gu  'n  d'  rìnn 
e  Mac  Dhè  dheth  fhèin.  Uime  sin  an  uair  a  chuala 
Pilat  a'  chainnt  sin  bu  mhòid  a  bha  dh'  eagal  air;  agus 
chaidh  e  steach  a  rithist  do  àite  a'  bhreitheanais,  agus 
thuirt  e  ri  Iosa,  Cia  às  dhut?  Ach  cha  d'  thug  losa 
freagradh  sam  bith  dha.  An  sin  thuirt  Pilat  ris,  Nach 
labhair  thu  riumsa  ?  nach  'eil  fhios  agad  gu  bheil  cumh- 
achd  agamsa  do  cheusadh,  agus  gu  bheil  cumhachd  agam 
do  chur  fa  sgaoil  ?  Fhreagair  Iosa  e,  Cha  bhiodh  cumh- 
achd  air  bith  agad  a'  m'  aghaidh-sa,  mur  tugteadh  dhut 
o  'n  àird  e :  air  an  aobhar  sin  an  tì  à  thug  mise  thairis 

dhut,  tha  aigesan  am  peacadh  a's  mò.  Agus  o  sin  suas 
dh'  iarr  Pilat  a  chur  fa  sgaoil:  ach  ghlaodh  na  h-Iudhaich, 
ag  ràdh,  Ma  leigeas  tu  am  fear  so  fa-sgaoil  cha  charaid  do 
Cheasar  thu  :  ge  b'  e  neach  a  tha  'ga  dheanamh  fhèin  'na 
righ  tha  e  'labhairt  an  aghaidh  Cheasair.  Uime  sin  an 
uair  a  chuala  Pilat  a'  chainnt  sin,  thug  e  mach  Iosa,  agus 
shuidh  e  air  a'  chaithir-bhieitheanais,  anns  an  ionad  ris 
an  abrar  an  Leac-ùrlair,  ach  anns  an  Eabhra,  Gabata.  A 
nis  b'  e  latha  ulluchaidh  na  càisge  e.  Agus  thuirt  e  ris 
na  h-Iudhaich,  Feuch,  bhur  Righ  !  Ach  ghlaodh  iadsan 
a  mach,  Beir  uainn,  beir  uainn,  ceus  e.  Thuirt  Pilat 
riutha,  An  ceus  mi  bhur  Righ-sa  ?  Fhreagair  na  h-àrd- 
shagairt,  Cha  'n  'eil  righ  againne  ach  Ceasar. 

An  sin  air  an  aobhar  sin,  air  do  Philat  a  bhith  toileach 
gnìomh  taitneach  a  dheanamh  do  'n  t-sluagh,  thug  e 
breith  gu  'n  deanteadh  mar  a  dh'  iarr  iad  ;  agus  leig  e 
mach  dhaibh  esan  a  thilgeadh  ann  am  prìosan  air  son 
ceannairc  agus  mortaidh,  an  neach  a  dh'  iarr  iad,  agus  an 
dhèigh  dha  Iosa  'sgiùrsadh,  thug  e  thairis  dhaibh  e  gu 
bhith  air  a  cheusadh.  • 

Agus  ghlac  iad  Iosa,  agus  thug  iad  dheth  an  t-aodach 
purpuir,  agus  chuir  iad  'aodach  fhèin  uime,  agus  thug  iad 
leotha  e  chum  a  cheusadh.  Agus  chaidh  e  mach  a' 
giùlan  a'  chroinn-cheusaidh  do  'n  ionad  de  'n  goirear,  àite 
claiginn,  d'  an  ainm  'san  Eabhra,  Golgota. 

Agus  an  uair  a  thug  iad  leotha  e  rug  iad  air  Simon, 
duine  àraidh  o  Chirene,  (athair  Alecsandeir  agus  Rufuis,) 
a  bha  'tighinn  o  'n  dùthaich,  agus  chuir  iad  an  crann- 
ceusaidh  air,  gus  a  ghiùlan  an  dèigh  Iosa. 

Agus  lean  cuideachd  mhòr  e  de  'n  t-sluagh  agus  de 
mhnathan,  a  bha  ri  bròn  agus  'ga  chaoineadh-san.  Ach 

air  do  Iosa  tionndadh  riutha,  thuirt  e,  A  nigheanan 
Ierusaleim^  na  guilibh  air  mo  shon-sa,  ach  guilibh  air 
bhur  son  fhèin  agus  air  son  bhur  cloinne.  Oir  feuch, 
tha  na  làithean  a'  tighinn  anns  an  abair  iad,  Is  beann- 
aichte  na  mnathan  neo-thorrach,  agus  na  cìochan  nach 
d'  thug  bainne.  An  sin  tòisichidh  iad  air  a  ràdh  ris  na 
beanntan,  Tuitibh  oirnne,  agus  ris  na  cnoic,  Falaichibh 
sinne.  Oir  ma  ni  iad  na  nithean  so  ris  a'  chrann  ùr, 
ciod  a  ni  iad  ris  a'  chrìonaich  ?  Agus  thugadh  mar  an 
ceudna  dithis  eile,  a  bha  nan  luchd  droch-bheirt,  a  chum 
a  bhith  air  an  ceusadh  maille  ris. 

Agus  an  uair  a  thàinig  iad  do  'n  àite  de  'n  goirear 
Calbhari  (àite  claiginn),  thug  iad  dha  fìon  geur,  measgte 
le  domblas ;  agus  air  dha  a  bhlasad,  cha  'n  òladh  e  e. 

Agus  bha  'n  treas  uair  ann,  agus  cheus  iad  e.  Agus 
cheus  iad  an  dà  ghaduiche  rnaille  ris ;  fear  dhuibh  air  a 
làimh  dheis,  agus  am  fear  eile  air  a  làimh  chlì.  Agus 
thuirt  Iosa,  Athair,  thoir  dhaibh  mathanas ;  oir  cha  'n  'eil 
fhios  aca  ciod  a  tha  iad  a'  deanamh. 

Agus  sgrìobh  Pilat  mar  an  ceudna  tiodal,  agus  chuir  e 
air  a  chrann-cheusaidh  e.  Agus  b'  e  so  an  sgrìobhadh, 
IOSA  O  NASARET  RIGH  NAN  IUDHACH.  Uime 
sin  leugh  mòran  de  na  h-Iudhaich  an  tiodal  so  :  oir  bha 
an  t-àite  anns  an  do  cheusadh  Iosa  fagusg  do  'n  bhaile  : 
agus  bha  an  sgrìobhadh  an  Eabhra,  an  Greugais,  agus  an 
Laidinn.  Air  an  aobhar  sin  thuirt  àrd-shagairt  nan  Iudh- 
ach  ri  Pilat,  Na  sgrìobh  Righ  nan  Iudhach ;  ach  gu  'n 
dubhairt  e  fhèin,  Is  mi  Righ  nan  Iudhach.  Fhreagair 
Pilat,  An  ni  a  sgrìobh  mi,  sgrìobh  mi  e.  An  sin  an 
uair  a  cheus  na  saighdearan  Iosa,  ghlac  iad  a  thrusgan, 
agus  rinn  iad  ceithir  eariannan,  earrann  do  gach  saigh- 

dear  ;  agus  a  chòta  mar  an  ceudna  :  agus  bha  'n  còta  gun 
fhuaigheal,  air  fhigheadh  o  'bhràighe  sìos  gu  h-iomlan. 
Thuirt  iad  uime  sin  eatorra  fhèin,  Na  reubamaid  e,  ach 
tilgeamaid  croinn  air,  cò  aig  a  bhitheas  e  :  a  chum  gu  'n 
coimhlionteadh  an  sgriobtur,  a  tha  'g  ràdh,  Roinn  iad 
mo  thrusgan  eatorra,  agus  thilg  iad  croinn  air  mo  bhraf. 
Air  an  aobhar  sinn  rinn  na  saighdearan  na  nithean  so. 
Agus  shuidh  iad  agus  rinn  iad  faire  air  an  sin. 

• —  4*  — 


Caib.  xlvi. 

Ttiug  iadsan  a  bha  'dol  seachad  toibheum  do  Iosa  air  d 
chrann-cheusaidh — Dti  innis  e  do  'n  ghadaiche  gu  'm 
biodh  e  maille  ris  ann  a?n  Parras — Bha  dorchadas 
air  a?i  talamh — An  uair  a  thug  Iosa  suas  a  spiorad 
reubadh  brat  roinn  an  teampuill,  agus  chriothnaich  an 
talamh — lotadh  a  thaobh  le  sleagh — Dti  adhlaic 
Ioseph  o  Arimatea  agus  Nicodemus  e. 

Agus  thug  iadsan  a  bha  'dol  seachad  toibheum  dha,  a' 
crathadh  an  ceann,  agus  ag  ràdh,  Thusa  a  leagas  an 
teampull  agus  a  chuireas  suas  ann  an  trì  làithean  e,  saor 
thu  fhèin  :  ma  's  tu  Mac  Dhè  thig  a  nuas  o  'n  chrann- 
cheusaidh.  Mar  an  ceudna  thuirt  na  h-àrd-shagairt  maille 
ris  na  sgrìobhaichean  agus  na  seanairean,  a'  fanaid  air, 
Shaor  e  daoine  eile,  cha  'n  'eil  e  comasach  air  e  fhèin  a 
shaoradh.  Ma  's  e  Righ  Israeil,  thigeadh  e  nis  a  nuas 
o  'n  chrann-cheusaidh,  agus  creididh  sinne  e.    Chuir  e  a 

dhòigh  ann  an  Dia ;  saoradh  e  nis  e  ma  tha  toil  aige  dha  : 
oir  thubhairt  e,  Is  mi  Mac  Dhè.  Agus  rinn  na  saighdearan 
mar  an  ceudna  fanaid  air,  a'  tighinn  d'  a  ionnsuidh,  agus 
a'  tairgseadh  fìon  geur  dha,  agus  ag  ràdh,  Ma  's  tu  Righ 
nan  Iudhach  teasairg  thu  fhèin. 

Agus  thug  aon  de  na  droch  dhaoine  a  chrochadh  toibh- 
eum  dha,  ag  ràdh,  Ma  's  tu  Criosd,  saor  thu  fhèin  agus 
sinne.  Ach  fhreagair  am  fear  eile,  agus  chronuich  e  e,  ag 
ràdh,  Nach  'eil  eagal  Dhè  ort,  agus  gu  bheil  thu  fo  'n  aon 
dìteadh  ris  ?  Agus  sinne  da  rìreadh  an  ceartas  ;  oir  tha 
sinn  a'  faotainn  nan  nithean  a  thoill  ar  gnìomharan  :  ach 
cha  d'  rinn  an  duine  so  cron  air  bith.  Agus  thuirt  e  ri 
Iosa,  A  Thighearna,  cuimhnich  ormsa  an  uair  a  thig  thu 
do  d'  rìoghachd.  Agus  thuirt  Iosa  ris,  gu  deimhin  tha 
mi  ag  ràdh  riut,  gu  'm  bi  thu  maille  riumsa  an  diugh  ann 
am  Pàrras. 

A  nis  sheas  làimh  ri  crann-ceusadh  Iosa  a  mhàthair, 
agus  piuthar  a  mhàthar,  Muire,  bean  Chleophais,  agus 
Muire  Magdalen.  Uime  sin  an  uair  a  chunnaic  Iosa  a 
mhàthair,  agus  an  deisciobul  a  b'  ionmhuinn  leis  'na 
sheasamh  a  làthair,  thuirt  e  ri  'mhàthair,  A  bhean,  feuch 
do  mhac  !  An  sin  thuirt  e  ris  an  deisciobul,  Feuch,  do 
mhàthair !  Agus  o'  n  àm  sin  a  mach  thug  an  deisciobul 
sin  leis  i  d'  a  thaigh  fhèin. 

A  nis  o'  n  t-siathamh  uur  bha  dorchadas  air  an  tàlamh 
gus  an  naoidheamh  uair.  Agus  air  an  naoidheamh  uair 
dh'  èigh  Iosa  le  guth  àrd,  ag  ràdh,  Eli,  Eli,  lama,  sabach- 
thani?  is  e  sin,  air  eadar-theangachadh,  Mo  Dhia,  mo 
Dhia,  c'  ar  son  a  thièig  thu  mi?  An  dèigh  so,  air  do 
Iosa  fios  a  bhith  aige  gu  robh  na  h-uile  nithean  a  nis  air 
an   crìochnachadh,  a  chum  gu  'n  coimhlionteadh  an 

sgriobtuir,  thubhairt  e,  Tha  tart  orm.  A  nis  bha  an  sin 
soitheach  làn  a  dh'  fhìon  geur.  Agus  an  uair  a  chuala 
cuid  dhuibhsan  a  bha  'nan  seasamh  a  làthair  e,  thuirt  iad, 
Feuch,  tha  e  a'  gairm  air  Elias.  Agus  ghrad  ruith  fear 
dhiubh,  agus  air  dha  spong  a  lìonadh  de  'n  fhìon  gheur, 
agus  a'  cur  air  slait  chuilce,  thug  e  deoch  dha.  Ach 
thuirt  càch,  Leig  dha,  faiceamaid  an  tig  Elias  g  'a  thoirt 
a  nuas.  An  sin  an  uair  a  ghabh  Iosa  am  fìon  geur,  thuirt 
e,  Tha  e  crìochnaichte.  Agus  an  uair  a  ghlaodh  e  le 
guth  mòr,  thuirt  e,  Athair,  tha  mi  a'  tiomnadh  mo 
spioraid  a'  d'  làmhan-sa :  agus  air  dha  so  a  ràdh,  chrom 
e  a  cheann,  agus  thug  e  suas  a  spiorad. 

Agus  feuch,  reubadh  brat-roinn  an  teampuill  'na  dhà 
chuid,  o  'mhullach  gu  'iochdar ;  agus  chriothnaich  an 
talamh,  agus  sgoilteadh  na  creagan  ;  agus  dh'  fhosgladh 
na  h-uaighean,  agus  dh'  èirich  mòran  de  chuirp  nam 
marbh  a  bha  'nan  cadal ;  agus  chaidh  iad  a  mach  às  na 
h-uaighean  an  dèigh'  aiseirigh-san,  a^us  chaidh  iad  a 
steach  do  'n  bhaile  naomh,  agus  nochdadh  iad  do 
mhòran. 

A  nis  an  uair  a  chunnaic  an  ceannard-ceud  agus  iadsan 
a  bha  maille  ris  a'  gleidheadh  Iosa,  a'  chrith-thalmhainn, 
agus  na  nithean  eile  a  rinneadh,  ghabh  iad  eagal  mòr, 
agus  thuirt  iad,  Gu  fìrinneach  b'  e  an  duine  so  Mac  Dhè. 
Agus  an  sluagh  uile  a  chruinnich  a  dh'  ionnsuidh  an 
t-seallaidh  sin,  an  uair  a  chunnaic  iad  na  niihean  a 
rinneadh,  thill  iad  air  an  ais  a'  bualadh  an  uchd. 

Agus  bha  mar  an  ceudna  mòran  mhnathan  am  fad 
uatha  'g  amharc :  'nam  measg  sin  bha  Muire  Magdalen, 
agus  Muire  màthair  Sheumais  bu  lugha,  agus  Ioseis,  agus 
Salome,  màthair  clann  Shebede ;  muinntir  a  lean  e  mar 

an  ceudna,  an  uair  bha  e  ann  an  Galile,  agus  a  bha 
'frithealadh  dha,  agus  mòran  eile  de  mhnathan  a  chaidh 
suas  maille  ris  gu  Ierusalem. 

An  sin  a  chum  nach  fhanadh  na  cuirp  air  a'  chrann- 
cheusaidh  air  an  t-sàbaid,  a  chionn  gu  'm  b'  e  latha  an 
ulluchaidh  a  bh'  ann,  oir  bu  latha  mòr  an  latha  sin,  dh' 
iarr  na  h-Iudhaich  air  Pilat  gu  rachadh  an  luirgnean  a 
bhristeadh,  agus  gu  'n  tugteadh  air  falbh  iad.  An  sin 
thàinig  na  saighdearan,  agus  bhrist  iad  luirgnean  a'  cheud 
fhir,  agus  luirgnean  an  fhir  eile,  a  cheusadh  maille  ris  : 
ach  an  uair  a  thàinig  iad  gu  Iosa,  agus  a  chunnaic  iad 
gu  robh  e  cheana  marbh,  cha  do  bhrist  iad  a  luirgnean- 
san  :  ach  lot  fear  dhe  na  saighdearan  a  thaobh  le  sleagh, 
agus  ghrad  thàinig  a  mach  fuil  agus  uisge.  Agus  thug 
an  tì  a  chunnaic  sin  fìanuis,  agus  tha  'fhianuis  fìrinneach  : 
agus  tha  fhios  aige  gu  bheil  e  'labhairt  na  fìrinn,  a  chum 
gu  'n  creideaMh  sibhse.  Oir  thachair  na  nithean  so  a 
chum  gu  'n  còimhlionteadh  an  sgriobtuir,  Cha  bhristear 
cnàimh  dheth.  A^us  a  rithist  tha  sgriobtuir  eile  ag  ràdh, 
Amhaircidh  iad  airsan  a  lot  iad. 

A  nis  an  uair  a  thàinig  am  feasgar,  do  bhrìgh  gu  'm  b'  e 
latha  an  ulluchaidh  e,  eadhon  an  latha  roimh  'n  t-sàbaid, 
thàinig  Ioseph  o  Arimatea,  duine  saoibhir  agus  comhair- 
leach  urramach,  a  bha  'na  dhuine  math  agus  'na  fhìrein, 
agus  a  bha  'na  dheisciobul  aig  Iosa,  ach  am  falach  air 
eagal  nan  Iudhach,  neach  mar  an  ceudna  aig  an  robh 
sùil  ri  rìoghachd  Dhè,  (cha  d'  aontaich  an  duine  so  d'.  an 
comhairle  no  d'  an  gnìomh),  agus  chaidh  e  steach  gu  dàna 
dh'  ionnsuidh  Philait,  agus  dh'  iarr  e  corp  Iosa.  Agus  b' 
ioghnadh  le  Pilat  ma  bha  e  cheana  marbh  :  agus  air  dha 
an  ceannard-ceud  a  ghairm,  dh'  fhiosraich  e  dheth  an  robh 


252 


EACHDRAIDH  BEATHA  CHRIOSD 


fad  o  'n  a  f huair  e  bàs.  Agus  an  uair  a  fhuair  e  flos  o  'n 
chearmard-cheud,  thug  e  an  corp  do  Ioseph. 

Agus  thàinig  mar  an  ceudna  Nicodemus,  a  thàinig  air 
tìis  gu  Iosa  'san  oidhche,  agus  thug  e  leis  mu  thimchioll 
ceud  punnd  de  mhirr  agus  a  dh'  alòes,  air  am  measgadh 
feadh  a  chèile.  An  sin  gabh  iad  corp  Iosa,  agus  cheangail 
iad  e  ann  an  Hon-aodach  grinn,  fìorghlan,  mar  is  gnàth 
leis  na  h-Iudhaich  adhlac  a  dheanamh. 

A  nis  bha  lios  anns  an  àite  an  do  cheusadh  e ;  agus 
anns  an  lios  uaigh  nuadh  a  chladhaicheadh  à  carraig,  anns 
nach  do  chuireadh  aon  duine  riamb.  Air  an  aobhar  sin 
air  son  ulluchadh  caisg  nan  Iudhach,  do  bhrìgh  gu  robh 
an  uaigh  am  fagusg  chuir  iad  Iosa  an  sin  :  agus  charuich 
iad  clach  mhòr  gu  dorus  na  h~uaighe,  agus  dh'  imich  iad 
air  falbh. 

Agus  bha  Muire  Magdalen  agus  Muire  màthair  Ioseis 
'nan  suidhe  fa  chomhair  na  h-uaighe. 

Agus  lean  na  mnathan  a  thàinig  maille  ris  o  Ghalile, 
agus  chunnaic  iad  an  uaigh,  agus  cionnus  a  chuireadh  a 
chorp.  Agus  thill  iad  agus  dh'  ulluich  iad  spìosraidh 
agus  oladh  deadh-f  hàile ;  agus  ghabh  iad  tàmh  air  latha 
na  sàbaid  a  rèir  na  h-àithne. 


ANN  AM   BRIATHRAN  A'  BHIOBUILL. 


253 


Caib.  xlvii. 

Chuireadh  faire  agas  seula  air  an  uaigh — Dtì  èirich 
Iosa  gu  moch  's  a'  mhaduinn  air  à'  cheud  latha 
dhe  'n  t-seachduin—Nochdadh  e  do  Mhuire  Magdalen^ 
agus  mar  an  ceudna  do  na  mnathan  eile  a  chaidh 
a  dtì  ionnsuidh  na  h-uaighe — Air  an  latha  sin  fhèin 
nochdadh  e  do  dithis  a  bha  'do/  gu  Emaus,  agus  do 
dheichnear  de  na  h-abstoil — An  ceann  ochd  làithean 
nochdadh  e  do  'n  aon  abstol  deug. 

A  nis  air  an  latha  màireach,  an  latha  'n  dèigh  an 
ulluchaidh,  chruinnicheadh  na  h-àrd-shagairt  agus  na 
Phairisich  gu  Pilat,  ag  ràdh,  A  Thighearna,  is  cuimhne 
leinne,  an  uair  a  bha  am  mealltair  ud  fhathast  beò,  gu  'n 
dubhairt  e,  Eirigh  mi  an  dèigh  thrì  làithean.  Orduich 
uime  sin  an  uaigh  a  bhith  air  a  coimhead  gu  cinnteach 
gus  an  treas  latha,  air  eagal  gu  'n  tig  a  dheisciobuil  'san 
oidhche,  agus  gu  'n  goid  iad  leotha  e,  agus  gu  'n  abair  iad 
ris  an  t-sluagh,  Dh'  èirich  e  o  na  mairbh  :  agus  mar  sin 
bidh  am  mearachd  deireannach  ni  's  miosa  na  an  ceud 
mhearachd.  Thuirt  Pilat  riutha,  Tha  faire  agaibh,  imich- 
ibh,  deanaibh  an  uaigh  cho  tèaruinte  's  is  aithne  dhuibh. 
Agus  dh'  imich  iad,  agus  rinn  iad  an  uaigh  cinnteach,  a' 
cur  seula  air  a'  chloich  maille  ri  faire. 

Agus  an  uair  a  bha  an  t-sàbaid  seachad,  cheannaich 
Muire  -Magdalen,  agus  Muire  màthair  Sheumais,  agus 
Salome,  spìosraidh  deadh-fhàile,  a  chum  gu  'n  tigeadh 

iad  agus  gu  'n  ungadh  iad  e.  Agus  thuirt  iad  eatorra 
fhèin,  Cò  a  charuicheas  dhuinn  a'  chlach  o  dhorus  na 
h-uaighe  ? 

Agus  feuch,  bha  crith-thalmhainn  mhòr  ann  ;  oir 
thàinig  aingeal  an  Tighearna  nuas  a  nèamh,  agus  air 
dha  tighinn,  charuich  e  a'  chlach  o  dhorus  na  h-uaighe, 
agus  shuidh  e  oirre.  A.gus  bha  'ghnùis  mar  dhealanach, 
agus  'aodach  geal  mar  shneachda :  agus  air  eagal  roimh 
chriothnaich  an  luchd-coimhid,  agus  chaidh  iad  an  riochd 
mairbh. 

Air  a'  cheud  latha  de  'n  t-seachduin  thàinig  Muire 
Magdalen  gu  moch,  agus  an  dorchadas  fhathast  ann,  a 
chum  na  h-uaighe,  agus  chunnaic  i  a'  chlach  air  a  togail 
o  'n  uaigh.  Uime  sin  ruith  i,  agus  thàinig  i  gu  Simon 
Peadair  agus  an  deisciobul  eile  a  b'  ionmhuinn  le  Iosa,  agus 
thuirt  i  riutha,  Thug  iad  leotha  an  Tighearna  às  an  uaigh, 
agus  cha  'n  'eil  fhios  againn  c'  àit'  an  do  chuir  iad  e.  Uime 
sin  chaidh  Peadair  a  mach  agus  an  deisciobul  sin  eile, 
agus  thàinig  iad  a  chum  na  h-uaighe.  Agus  ruith  iad 
'nan  dithis  cuideachd :  agus  ruith  an  deisciobul  eile  ni 
bu  luaithe  na  Peadair,  agus  thàinig  e  air  tùs  a  chum  na 
h-uaighe ;  agus  air  dha  cromadh  sios  chunnaic  e  an  lìon- 
aodach  'na  laidhe,  gidheadh  cha  deachaidh  e  steach. 
An  sin  thàinig  Simon  Peadair  'ga  leantuinn,  agus  chaidh 
e  steach  do  'n  uaigh ;  agus  chunnaic  e  an  lìon-aodach  'na 
laidhe,  agus  an  neapaicin  a  bha  'm  a  cheann,  cha  'n  ann 
'na  laidhe  maille  ris  ann  lìon-aodach,  ach  air  leith  air 
'fhilleadh  ann  an  àite  leis  fhèin.  An  sin  chaidh  an  deis- 
ciobul  sin  eile,  a  thàinig  air  tùs  a  chum  na  h-uaighe,  a 
steach  mar  an  ceudna,  agus  chunnaic  agus  chreid  e.  Oir 
cha  do  thuig  iad  fhathast  an  sgriobtuir  gu  'm  b'  èiginn 

gu  'n  èireadh  esan  a  rithist  o  na  mairbh.  An  sin  dh'  imich 
na  deisciobuil  a  rithist  a  chum  an  cuideachd  fhèin. 

Ach  sheas  Muire  aig  an  uaigh  a  muigh  a'  gul :  agus  an 
uair  a  bha  i  a'  gul,  chrom  i  sìos  ag  amharc  a  steach  do  'n 
uaigh,  agus  chunnaic  i  dà  aingeal  ann  an  culaidhean  geala, 
'nan  suidhe,  fear  aig  a'  cheann,  agus  fear  aig  na  casan  'san 
àite  an  robh  corp  Iosa  'na  laidhe;  agus  thuirt  iadsan  rithe, 
A  bhean,  c'  ar  son  a  tha  thu  'gul  ?  Thuirt  i  riutha,  Air  son 
gu  'n  d'  thug  iad  mo  Thighearna  leotha,  agus  nach  'eil 
fhios  agam  c'  àit'  an  do  chuir  iad  e.  Agus  an  uair  a 
thubhairt  i  so,  thill  i  air  a  h-ais,  agus  chunnaic  i  Iosa  'na 
sheasamh,  agus  cha  d'  aithnich  i  gu  'm  b'  e  Iosa  'bh'  ann. 
Thuirt  Iosa  rithe,  A  bhean,  c'  ar  son  a  tha  thu  'gul  ?  Air 
dhise  saoilsinn  gu  'm  b'  e  an  gàradair  a  bh'  ann,  thuirt  i 
ris,  A  thighearna,  ma  thug  thusa  leat  e,  innis  dhomhsa 
c'  àit'  an  do  chuir  thu  e,  agus  bheir  mise  leam  e.  Thuirt 
Iosa  rithe,  A  Mhuire  Air  dhise  tionndadh  thuirt  i  ris, 
Rabboni,  'se  sin  ri  ràdh,  A  Mhaighstir.  Thuirt  Iosa  rithe, 
Na  bean  rium;  oir  cha  deachaidh  mi  fhathast  suas  a  chum 
m'  Athar  :  ach  imich  thusa  chum  mo  bhràithrean,  agus 
abair  riutha,  Tha  mise  'dol  suas  a  chum  m'  Athar  fèin 
agus  bhur  n-Athar-se,  agus  a  chum  mo  Dhè  fèin  agus  bhur 
Dè-se.  Thàinig  Muire  Magdalen  agus  dh'  innis  i  do  na 
deisciobuil  gu  fac'  i  an  Tighearna,  agus  gu  'n  dubhairt  e 
na  nithean  so  rithe. 

A  nis  air  a'  cheud  latha  de  'n  t-seachduin,  aig  èirigh  na 
grèine,  thàinig  iad  (na  mnathan  a  thàinig  maille  ris  o 
Ghalile)  a  chum  na  h-uaighe;  a'  toirt  leotha  nan  spìoaraidh 
a  dh'  ulluich  iad,  agus  mnathan  àraidh  eile  maille  riutha. 
Agus  fhuair  iad  a'  chlach  air  a  caruchadh  o  'n  uaigh. 
Agus  an  uair  a  chaidh  iad  a  steach  do  'n  migh  cha  d' 

fhuair  iad  corp  an  Tighearna  Iosa. 

Agus  am  feadh  a  bha  iad  an  ioma-cheisd  mu  'n  ni  so, 
feuch,  sheas  dithis  dhaoine  laimh  riutha  ann  an  aodach 
dealrach  :  agas  air  dhaibh  a  bhith  fo  eagal,  agus  a'  crom- 
adh  an  aghaidh  a  chum  na  talmhainn,  thuirt  iad  riutha, 
N'a  biodh  eagal  oirbh  :  tha  sibh  ag  iarraidh  Iosa  o  Nasaret 
a  cheusadh.  C'  ar  son  a  tha  sibh  ag  iarraidn  an  tì  a  tha 
beò  am  measg  nam  marbh  ?  Cha  'n  'eil  e  an  so;  oir  dh' 
èirich  e  :  thigibh,  faicibh  an  t-àite  an  robh  an  Tighearna 
'na  laidhe.  Cuimhnichibh  mar  a  labhair  e  ribh  air  dha 
bhith  fhathast  ann  an  Galib,  ag  ràdh,  Is  èiginn  do  Mhac 
an  duine  'bhith  air  a  thoirt  thairis  do  làmhan  dhaoine 
peacach,  agus  a  bhith  air  a  cheusadh,  agus  èirigh  a  rithist 
an  treas  latha.  Ach  imichibh  gu  luath  agus  innsibh  d'  a 
dheisciobuil,  agus  do  Pheadair,  gu  'n  d'  èirich  e  o  na 
mairbh  ;  agus  feuch,  tha  e  'dol  romhaibh  do  Ghalile  :  chi 
sibh  an  sin  e  mar  a  thuirt  e  ribh.  Agus  chuirnhnich  iad 
a  bhriathran. 

Agus  dh'  imich  iad  gu  luath  o  'n  uaigh  le  eagal  agus 
mòr-ghàirdeachas,  agus  dh'  innis  iad  na  nithean  so  uile  do 
'n  aon  fnear  deug,  agus  do  chàch  uile.  Agus  an  uair  a 
bha  iad  ag  imeachd  a  dh'  innseadh  d'  a  dheisciobuil, 
feuch,  thachair  Iosa  fhèin  orra,  ag  ràdh,  Fàilte  dhuibh. 
Agus  thàinig  iad  am  fagusg  dha,  agusrug  iad  air  a  chasan, 
agus  rinn  iad  aoradh  dha.  An  sin  thuirt  Iosa  riutha,  Na 
biodh  eagal  oirbh  :  imichibh,  abraibh  ri  m'  bhràithrean 
iadsan  a  dhol  do  Ghalile,  an  sin  chi  iad  mi. 

A  nis  b'  i  Muire  Magdalen,  agus  Ioanna,  agus  Muire 
màthair  Sheumais,  agus  mnathan  eile  maille  riutha,  a  dh'J 
innis  na  nithean  so  dona  h-abstoil.  Agus  mheasadh  am 
briathran  leothasan  mar  sgeula  faoin,  agus  cha  do  chreid 

iad  iad.  Agus  an  uair  a  bha  iadsan  ag  imeachd,  feuch, 
thàinig  cuid  de  'n  luchd-faire  do  'n  bhaile,  agus  nochd  iad 
do  na  h-àrd-shagairt  gach  ni  a  thachair.  Agus  an  uair  a 
chruinnicheadh  iad  an  ceann  a  chèile  maille  ris  na  sean- 
airean,  agus  a  ghabh  iad  comhairle,  thug  iad  mòran  airgid 
do  na  saighdearan,  ag  ràdh,  Abraibhse,  Thàinig  a  dheis- 
ciobuil  anns  an  oidhche,  agus  ghoid  iad  e  an  uair  a  bha 
sinne  'nar  cadal.  Agus  ma  chluinneas  an  t-uachdaran  so 
cuiridh  sinn  impidh  air,  agus  na  sinn  sibhse  tèaruinte. 
Agus  ghabh  iad  an  t-airgiod,  agus  rinn  iad  mar  a  theag- 
aisgeadh  dhaibh  :  agus  tha  a'  chainnt  so  air  a  h-aithris  am 
measg  nan  Iudhach  gus  an  latha  'n  diugh. 

Agus  feuch  bha  dithis  dhiubh  a'  dol  air  an  latha  sin 
fhèin  gu  baile  do  'm  b'  ainm  Emaus,  a  bha  trì  fichead 
stàid  o  Ierusalem.  Agus  bha  iad  a'  labhairt  eatorra  fhèin 
mu  thimchioll  nan  nithean  ud  uile  a  thachair.  Agus 
thachair  an  uair  a  bha  iad  a'  còmhradh  agus  a'  co-reuson- 
achadh,  gu  'n  d'  thàinig  Iosa  e  fhèin  am  fagusg,  agus  dh' 
imich  e  maille  riutha.  Ach  bha  an  sùilean  air  an  cumail 
air  chor  's  nach  d'  aithnich  iad  e.  Agus  thuirt  e  riutha, 
Ciod  e  an  còmhradh  so  a  th'  agaibh  eadraibh  fhèin,  ag 
imeachd  dhuibh,  agus  sibh  dubhach  ?  Agus  f hreagair  fear 
dhuibh  do  'm  b'  ainm  Cleopas,  agus  thuirt  e  ris,  Am  bheil 
thusa  mhàin  a'  d'  choigreach  ann  an  Ierusalem,  agus  gun 
f  hios  agad  air  na  nithean  a  rinneadh  innte  anns  na  làithean 
so  ?  Agus  thuirt  e  riutha,  Ciod  na  nithean  ?  Agus  thuirt 
iadsan  ris,  Na  nithean  a  thaobh  Iosa  o  Nasaret,  a  bha  'na 
fhàidh  cumhachdach  ann  an  gnìomh  agus  ann  am  facal 
am  fianuis  Dhè,  agus  an  t-sluaigh  uile  :  agus  cionnus  a 
thug  na  h-àrd-shagairt  agus  ar  n-uachdarain  thairis  a  chum 
dìtidh  bàis  e,  agus  a  cheus  iad  e.    Ach  bha  dùil  againne 

gu  'm  b'  esan  an  tì  a  bha  gu  Israel  a  shaoradh.  Agus  a 
thuilleadh  air  so  uile,  is  e  an  diugh  an  treas  latha  o  'n  a 
rinneadh  na  nithean  so.  A  bharrachd  air  so,  chuir  mnath- 
an  àraidh  dhinn  fhèin  a  chaidh  gu  moch  a  dh'  ionnsuidh 
na  h-uaighe  mòr-ioghnadh  oirnn;  agus  an  uair  nach  d' 
fhuair  iad  a  chorp,  thàinig  iad,  ag  ràdh,  gu  fac  iad 
sealladh  a  dh'  ainglean,  a  thubhairt  gu  bheil  e  beò.  Agus 
chaidh  dream  àraidh  dhiubhsan  a  bha  maille  ruinn  fhèin 
a  chum  na  h-uaighe,  agus  fhuair  iad  eadhon  mar  a  thuirt 
na  mnathan  :  ach  cha  'n  fhaca  iad  esan.  Agus  thuirt  e 
riutha,  O  dhaoine  amaideach,  agus  mhall-chridheach  a 
chreidsinn  nan  nithean  sin  uile  a  labhair  na  fàidhean  ? 
Nach  b'  èiginn  do  Chriosd  na  nithean  so  fhulang,  agus  a 
dhol  a  steach  d'  a  ghlòir  ?  Agus  air  dha  tòiseachadh  o 
Mhaois,  agus  o  na  fàidhean  uile,  dh'  eadar-mhìnich  e 
dhaibh  anns  na  sgriobtuirean  uile  na  nithean  m'  a 
tliimchioll  fhèin.  Agus  thàinig  iad  dlùth  do  'n  bhaile 
do  'n  robh  iad  a'  dol :  agus  leig  esan  air  gu  rachadh  e  ni 
b'  fhaide.  Agus  cho-èignich  iadsan  e,  ag  ràdh,  Fan 
maille  ruinne :  oir  tha  e  dlùth  do  'n  fheasgar,  agus  tha 
deireadh  an  latha  nis  ann.  Agus  chaidh  e  steach  a  dh' 
fhuireach  maille  riutha.  Agus  an  uair  a  shuidh  e  gu 
biadh  maille  riutha,  air  dha  aran  a  ghlacadh,  bheannaich 
e  e,  agus  bhrist  e  e,  agus  thug  e  dhaibh  e.  Agus  dh' 
fhosgladh  an  sùilean,  agus  rìh'  aithnich  iad  e ;  agus  chaidh 
e  às  an  t-sealladh.  Agus  thuirt  iad  ri'  chèile,  Nach  robh 
ar  cridhe  a'  lasadh  annainn,  am  feadh  a  bha  e  'labhairt 
ruinn  air  an  t-slighe,  agus  an  uair  a  dh'  fhosgail  e  dhuinn 
na  sgriobtuirean.  Agus  dh'  èirich  iad  air  an  uair  sin 
f hèin,  agus  thill  iad  gu  Ierusalem,  agus  fhuair  iad  an  t-aon 
fhear  deug  cruinn  an  ceann  a  chèile,  agus  an  dream  a 

bha  maille  riutha,  ag  ràdh,  Dh'  èirich  an  Tighearna  da 
rìreadh,  agus  chunnacas  le  Simon  e.  Agus  dh'  innis  iad 
na  nithean  a  rinneadh  air  an  t-slighe,  agus  mar  a  dh' 
aithnicheadh  leotha  e  ann  am  bristeadh  an  arain. 

Agus  an  uair  a  thàinig  am  feasgar  an  latha  sin  fhèin,  a' 
cheud  latha  de  'n  t-seachduin,  agus  na  dorsan  dùinte  far 
an  robh  na  deisciobuil  cruinn  air  eagal  nan  Iudhach, 
thàinig  Iosa  agus  sheas  e  's  a'  mheadhon,  agus  thuirt  e 
riutha,  Sìth  dhuibh.  Ach  bha  iadsan  fo  gheilt-chrith 
agus  fo  eagal,  agus  shaoil  iad  gur  spiorad  a  chunnaic  iad. 
Agus  thuirt  e  riutha,  C'  ar  son  a  tha  reusonachadh  ag 
èirigh  suas  ann  bhur  cridheachan  ?  Feuchaibh  mo  làmh- 
an  agus  mo  chasan  gur  mi  fhèin  a  th'  ann :  laimhsichibh 
mi  agus  faicibh ;  oir  cha  'n  'eil  aig  spiorad  feòil  agus 
cnàmhan  mar  a  chi  sibh  agamsa.  Agus  an  uair  a 
thubhairt  e  so,  nochd  e  dhaibh  a  làmhan  agus  a  chasan. 
Agus  air  dhaibh  a  bhith  fhathast  mi-chreideach  troimh 
aoibhneas,  agus  iad  fo  iongantas,  thuirt  e  riutha,  Am 
bheil  biadh  sam  bith  agaibh  an  so?  Agus  thug  iad  dha 
mìr  a  dh'  iasg  ròiste  agus  de  chìr  mheala.  Agus  ghlac  e 
e,  agus  dh'  ith  e  'nan  làthair. 

An  sin  thuirt  Iosa  riutha  rithist,  Sìth  dhiubh :  mar  a 
chuir  an  t-Athair  uaithe  mise,  mar  sin  tha  mise  'g  'ur 
cur-sa  uam.  Agus  an  uair  a  thubhairt  e  so,  shèid  e  orra 
agus  thuirt  e  riutha,  Gabhaibhse  an  Spiorad  Naomh  :  cò 
air  bith  iad  do  'm  math  sibh  am  peacaidhean,  tha  iad  air 
am  mathadh  dhaibh ;  agus  cò  air  bith  iad  do  'n  cùm  sibh 
am  peacaidhean  gun  am  mathadh,  tha  iad  air  an  cumail. 

Ach  cha  robh  Tomas,  aon  de  'n  dà  fhear  dheug,  de  'n 
goirear  Didimus,  maille  riutha  an  uair  a  thàinig  Iosa. 
Uime  sin  thuirt  na  deisciobuil  eile  ris,  Chunnaic  sinne  an 

Tighearna.  Ach  thuirt  esan  riutha,  Mur  faic  mise  làrach 
nan  tàirnean  'na  làmhan,  agus  mur  cuir  mi  mo  mheur  ann 
an  làrach  nan  tàirnean,  agus  mur  cuir  mi  mo  làmh  'na 
thaobh  cha  chreid  mi. 

Agus  an  ceann  ochd  làithean  'na  dèigh  sin  bha  a 
dheisciobuil  a  rithist  a  staigh,  agus  Tomas  maille  riutha. 
Thàinig  Iosa,  agus  na  dorsan  dùinte,  agus  sheas  e  's  a' 
mheadhon,  agus  thuirt  e  riutha,  Sìth  dhuibh.  'Na  dhèigh 
sin  thuirt  e  ri  Tomas,  Cuir  an  so  do  mheur,  agus  feuch  mo 
làmhan  ;  agus  sin  an  so  do  làmh,  agus  cuir  'na  m'  thaobh 
i :  agus  na  bi  mi-chreideach,  ach  creideach.  Fhreagair 
Tomas  agus  thuirt  e  ris,  Mo  Thighearna  agus  mo  Dhia. 
Thuirt  Iosa  ris,  Air  son  gu  faca  tu  mi,  a  Thomais,  chreid 
thu  :  is  beannaichte  iadsan  nach  fhaca,  agus  a  chreid. 


Caib.  xlviii. 

Dh' fhoillsich  Iosa  e  fhèin  a  rithist  aig  muir  Thiberiais — ■ 
Ghabh  e  biadh  maille  riutha — Thug  e  àithne  do 
Pheadair  'uain  agus  a  chaoraich  a  bhiadhadh — DK 
fhoillsicheadh  e  do  'n  aon  deisciobuil  deug  air  a'  bheinn 
ann  an  Galile — Thug  e  àithne  dhaibh  an  soisgeul  a 
shearmoìiachadh  do  gach  uile  chinneach — Shuidhich  e 
Sàcramaid  a'  Bhaistidh — Gheall  e  dhaibh  tiodhlac  an 
Spioraid  Naoimh — An  uair  a  bha  e  'gam  beannachadh 
thogadh  suas  e  agus  iàdsan  'ga  fhaicinn — Co-dhùnadh 

An  dèigh  nan  nithean  sin  dh'  fhoillsich  Iosa  e  fhèin  a 
rithist  d' a  dheisciobuil  aig  muir  Thiberiais ;  agus  air  an 

dòigh  so  dh'  fhoillsich  e  e-fhèin.  Bha  maille  ri  'chèile 
Simon  Peadair,  agus  Tomas  de  'n  goirear  Didimus,  agus 
Natanael  o  Chana  Ghalile,  agus  mic  Shebede,  agus  dithis 
eile  de  'dheisciobuil.  Thuirt  Simon  Peadair  riutha,  Tha 
mi  'dol  a  dh'  iasgach.  Thuirt  iadsan  ris,  Tha  sinne  a'  dol 
maille  riut.  Dh'  imich  iad  a  mach,  agus  chaidh  iad  a 
steach  do  'n  bhàta  ;  agus  cha  do  ghlac  iad  ni  air  bith  an 
oidhche  sin.  Ach  an  uair  a  bha  a'  mhaduinn  a  nis  air 
tighinn,  sheas  Iosa  air  a'  chladach :  gidheadh  cha  robh 
fhios  aig  na  deisciobuil  gu  'm  b'  e  Iosa  'bha  ann.  Uime 
sin  thuirt  Iosa  riutha,  A  chlann,  am  bheil  biadh  sam  bith 
agaibh?  Fhreagair  iadsan  e,  Cha  'n  'eil.  Agus  thuirt 
esan  riutha,  Tilgibh  an  lìon  air  taobh  deas  a'  bhàta.  agus 
gheibh  sibh.  Thilg  iad  uime  sin,  agus  a  nis  cha  b' 
urrainnjad  a  tharruinn  air  son  lìonmhoireachd  an  èisg. 
Uime  sin  thuirt  an  deisciobul  sin  a  b'  ionmhuinn  le  Iosa, 
ri  Peadair,  Is  e  an  Tighearn'  a  th'  ann.  A  nis  an  uair  a 
chuala  Simon  Peadair  gur  e  an  Tighearn'  a  bh'  ann, 
cheangail  e  a  chòt-uachdair  uime,  (oir  bha  e  lomnochd) 
agus  thilg  e  e-fhèin  's  a'  mhuir.  Ach  thàinig  na  deiscio- 
buil  eile  anns  a'  bhàta  bheag  (oir  cha  robh  iad  fad  o  thìr, 
ach  mu  thimchioll  dà  cheud  làmh-choille,)  a'  tarruinn  an 
lìn  èisg.  Uime  sin  an  uair  a  thàinig  iad  air  tìr,  chunnaic 
iad  grìosach  an  sin,  agus  iasg  air  a  chur  oirre,  agus  aran. 
Thuirt  Iosa  riutha,  Thugaibh  an  so  de  'n  iasg  a  ghlac  sibh 
a  nis.  Chaidh  Simon  Peadair  suas,  agus  tharruinn  e  an 
lìon  gu  tìr,  làn  a  dh'  iasgan  mòra,  ceud  agus  leith-cheud 
agus  trì :  agus  ged  a  bha  'n  uiread  sin  ann,  cha  do  bhris- 
teadh  an  lìon.  Thuirt  Iosa  riutha,  Thigibh  agus  gabhaibh 
bhur  biadh-maidne.  Agus  cha  robh  de  mhisnich  aig  a 
h-aon  de  na  deisciobuil  'fheòraich  dheth,  Cò  thusa?  oir 

dh'  aithnich  iad  gur  e  an  Tighearn'  a  bh'  ann.  An  sin 
thàinig  Iosa,  agus  ghlac  e  aran,  agus  thug  e  dhaibh  e,  agus 
iasg  mar  an  ceudna.  Is  e  so  a  nis  an  treàs  uair  a  nochd 
Iosa  e  fhèin  d'  a  dheisciobuil,  an  dèigh  dha  èirigh  o  na 
mairbh. 

An  sin  an  dèigh  dhaibh  am  biadh-maidne  a  ghabhail, 
thuirt  Iosa  ri  Simon  Peadair,  A  Shimoin  mhic  Ionais, 
am  bheil  barrachd  gràidh  agad  dhomhsa  orra  sin  ?  Thuirt 
e  ris,  Tha,  a  Thighearna ;  tha  fhios  agad  gur  toigh  leam 
thu.  Thuirt  e  ris,  Beathaich  m'  uain.  Thuirt  e  ris  a 
rithist  an  dara  uair,  A  Shimoin  mhic  Ionais,  an  toigh  leat 
mise?  Thuirt  e  ris,  Seadh,  a  Thighearna,  tha  fhios  agad 
gur  toigh  leam  thu.  Thuirt  e  ris,  Beathaich  mo  chaor- 
aich.  Thuirt  e  ris  an  treas  uair,  A  Shimoin  mhic  Ionais, 
an  toigh  leat  mise  ?  Bha  Peadair  duilich  a  chionn  gu  'n 
dubhairt  e  ris  an  treas  uair,  An  toigh  leat  mise  ?  Agus 
thuirt  e  ris,  A  Thighearna,  is  aithne  dhut  na  h-uile 
nithean  ;  tha  fhios  agad  gur  toigh  leam  thu.  Thuirt  Iosa 
ris,  Beathaich  mo  chaoraich.  Gu  deimhin,  deimhin  tha 
mi  ag  ràdh  riut,  An  uair  a  bha  thu  òg,  chrioslaich  thu 
thu-fhèin,  agus  dh'  imich  thu  an  taobh  bu  mhiann  leat  : 
ach  an  uair  a  bhios  tu  aosmhor,  sìnidh  tu  mach  do 
làmhan,  agus  ciioslaichidh  neach  eile  thu,  agus  bheir  e 
thu  an  taobh  nach  àill  leat.  A  nis  thuirt  e  so,  a'  ciallach- 
adh  ciod  a'  ghnè  bàis  leis  an  tugadh  e  glòir  do  Dhia. 
Agus  air  dha  so  a  ràdh,  thuirt  e  ris,  Lean  mise.  An  sin 
air  do  Pheadair  tionndadh,  chunnaic  e  an  deisciobul  a  b' 
ionmhuinn  le  Iosa  a'  leantuinn ;  an  tì  mar  an  ceudna  a 
laidh  air  uchd  Iosa  aig  an  t-suipeir,  agus  a  thubhairt  ris, 
A  Thighearna,  Cò  e  a  bhrathas  thu?  Uime  sin  air  do 
Pheadair  e^an  fhaicinn  thuirt  e  ri  losa,  A  Thighearna, 

ciod  a  ni  am  fear  so  ?  Thuirt  Iosa  ris,  Ma  's  àiil  leamsa 
e  dh'  fhantuinn  gus  an  tig  mi,  ciod  e  sin  dhutsa  !  Lean 
thusa  mise.  Uime  sin  chaidh  an  ràdh  so  a  mach  am 
measg  nam  bràithrean  nach  fhaigheadh  an  deisciobul  sin 
bàs ;  gidheadh  cha  dubhairt  Iosa  ris  nach  fhaigheadh  e 
bàs  :  ach,  Ma  's  àill  leamsa  e  dh'  fhantuinn  gus  an  tig  mi 
ciod  e  sin  dhutsa? 

Is  e  so  an  deisciobul  a  tha  'deanamh  fianuis  air  na 
nithean  so,  agus  a  sgrìobh  na  nithean  so  ;  agus  tha  f  hios 
againne  gu  bheil  'fhianuis  fìor. 

An  dèigh  sin  nochdadh  e  do  'n  aon  fhear  deug,  agus 
iad  'nan  suidhe  aig  biadh,  agus  chronuich  e  iad  air  son 
am  mi-chreideamh,  agus  cruas  an  cridhe,  a  chionn  nach 
do  chreid  iad  iadsan  a  chunnaic  e  an  dèigh  dha  èirigh. 

An  sin  chaidh  an  t-aon  deisciobul  deug  do  Ghalile  do  'n 
bheinn  far  an  d'  òrduich  Iosa  dhaibh.  Agus  an  uair  a 
chunnaic  iad  e,  rinn  iad  aoradh  dha :  ach  bha  cuid  aca  fo 
amharus.  Agus  thàinig  Iosa  agus  labhair  e  riutha,  ag  ràdh, 
Thugadh  dhomhsa  gach  uile  chumhachd  air  nèamh  agus 
air  an  talamh.  Imichibhse  air  feadh  an  t-saoghail  uile, 
agus  deanaibh  deisciobuil  de  gach  uile  chinneach,  'gam 
baisteadh  ann  an  ainm  an  Athar  agus  a'  Mhic  agus  an 
Spiorad  Naoimh :  a'  teagasg  dhaibh  gach  uile  nithean  a 
dh'  àithn  mise  dhuibh  a  choimhead:  agus  feuch,  tha  mise 
maille  ribh  a  ghnàth,  eadhon  gu  deireadh  an  t-saoghail. 
Ge  b'  e  a  chreideas  agus  a  bhaistear,  saorar  e ;  ach  ge  b' 
e  nach  creid,  dìtear  e.  Agus  leanaidh  na  comharran  so 
an  dream  a  chreideas ;  ann  am  ainm-sa  tilgidh  iad  a  mach 
deamhain ;  labhraidh  iad  le  teangaibh  nuadha ;  togaidh 
iad  nathraichean  nimhe,  agus  ma  dh'  òlas  iad  ni  air  bith 
marbhteach,  cha  dean  e  cron  sam  bith  orra ;  cuiridh  iad 

an  làmhan  air  daoine  tinne,  agus  thèid  iad  am  feabhas. 

Agus  thuirt  e  riutha,  Is  iad  so  na  briathran  a  labhair 
mi  ribh  an  uair  a  bha  mi  fhathast  maille  ribh,  gur  èiginn 
do  na  h-uile  nithean  a  tha  sgrìobhte  ann  an  lagh  Mhaois, 
agus  anns  na  fàidhean,  agus  anns  na  sailm  mu  m'  thim- 
chioll-sa  bhith  air  an  coimhlionadh.  An  sin  dh'  fhosgail  e 
an  tuigse,  a  chum  gu  'n  tuigeadh  iad  na  sgriobtuirean ; 
agus  thuirt  e  riutha,  Mar  so  b'  èiginn  do  Chriosd  fulang, 
agus  èirigh  a  rithist  o  na  mairbh  an  treas  latha ;  agus 
aithreachas  agus  mathanas  peacaidh  a  bhith  air  an 
searmonachadh  'na  ainm-san  do  na  h-uile  chinnich,  a' 
tòiseachadh  o  Ierusalem.  Agus  is  fianuisean  sibhse  air  na 
nithean  so.  Agus  feuch,  tha  mise  a'  cur  gealladh  an 
Athar  oirbh :  ach  fanaibhse  ann  am  baile  Ierusalem  gus 
an  sgeadaichear  le  cumhachd  o  'n  àirde  sibh. 

Agus  an  dèigh  dha,  troimh  'n  Spiorad  naomh  àitheantan 
a  thoirt  do  na  h-abstoil  a  thagh  e,  do  'n  d'  rinn  e  mar  an 
ceudna  e  fhèin  a  nochdadh  beò  an  dèigh  'fhulangais  le 
mòran  de  chomharran  fìrinneach,  air  dha  bhith  air'fhaic- 
inn  leotha  feadh  dhà  fhichead  latha,  agus  e  'labhairt  mu 
na  nithean  a  bhuineadh  do  rìoghachd  Dhè,  thug  e  mach 
iad  cho  fad  ri  Betani.  Agus  air  dha  bhith  maille  riutha, 
dh'  àithn'  e  dhaibh  gu  'n  iad  a  dhol  o  Ierusalem,  ach 
feitheamh  ri  gealladh  an  Athar,  ars1  esan,  a  chuala  sibh 
uamsa :  oir  bhaist  Eoin  gu  deimhin  le  uisge ;  ach  baistear 
sibhse  leis  an  Spiorad  Naomh  air  bheag  làithean  an 
dèigh  so. 

Uime  sin  an  uair  a  chruinnich  iad  an  ceann  a  chèile, 
dh'  fheòraich  iad  dheth,  a  gràdh,  A  Thighearna,  an  aisig 
thu  aig  an  àm  so  an  rìoghachd  do  Israel  ?  Ach  thuirt 
esan  riutha,  Cha  bhuin  e  dhuibhse  fios  nan  aimsir  no  nan 

àm  fhaotainn,  a  chuir  an  t-Athair  'na  chumhachd  fhèin. 
Ach  gheibh  sibhse  cumhachd  an  uair  a  thig  an  Spiorad 
Naomh  oirbh:  agus  bithidh  sibh'n'ur  fianuisean  dhomhsa 
araon  ann  an  Ierusalem,  agus  ann  an  Iudea,  agus  ann  an 
Samaria,  agus  gu  iomall  na  talmhainn.  Agus  an  uair  a 
thubhairt  e  na  nithean  so,  thog  e  suas  a  làmhan  agus 
bheannaich  e  iad.  Agus  am  feadh  a  bha  e  'gam  beann- 
achadh,  thogadh  suas  e,  agus  iadsan  'ga  fhaicinn  ;  agus 
thug  neul  às  an  sealladh  e.  Agus  am  feadh  a  bha  iadsan 
a'  geur-amharc  gu  nèamh,  agus  esan  a'  dol  suas,  feuch, 
sheas  dithis  fhear  làimh  riutha  ann  an  aodach  geal ;  agus 
thuirt  iad,  Fheara  Ghalile,  c'  ar  son  a  tha  sibh  'n  'ur 
seasamh  ag  amharc  gu  nèamh  ?  An  t-Iosa  so  a  thogadh 
suas  uaibh  gu  nèamh,  is  amhuil  sin  a  thig  a  mar  a  chunn- 
aic  sibh  e  a'  dol  gu  nèamh. 

An  sin  thill  iad  gu  lerusalem  o  'n  t-sliabh  ris  an  abrar 
Sliabh  nan  crann-oladh,  a  tha  am  fagusg  do  Ierusalem, 
astar  latha  sàbaid  às. 

Agus  rinn  Iosa  gu  fìrinneach  mòran  de  mhìorbhuilean 
eile  am  fianuis  a  dheisciobul,  nach  'eil  sgrìobhte  'san 
leabhar  so ;  ach  tha  iad  so  sgrìobhte,  a  chum  gu  'n  creid- 
eadh  sibhse  gur  e  Iosa  an  Criosd,  Mac  Dhè,  agus  air 
dhuibh  creidsinn,  gu  'm  biodh  beatha  agaibh  troimh 
'ainm-san. 

Agus  tha  mar  an  ceudna  mòran  de  nithean  eile  a  rinn 
Iosa,  agus  nam  bitheadh  iad  uile  sgrìobhte,  is  i  mo  bharail 
nach  cumadh  an  saoghal  fhèin  na  rachadh  a  sgrìobhadh 
de  leabhraichean. 

Amen. 


